
Introducere 


Tradiţia spune că cel ce a vestit creştinismul în Dacia a fost apostolul 
Andrei. Aceasta s-a putut întîmpla cam prin anii 50-60 după Cristos. Ce 
succes va fi avut Andrei pe meleagurile noastre? Cîţi daci vor fi primit noua 
religie? Nimeni nu poate să ştie. 

În anul 106, armatele romane ale lui Traian au cucerit Dacia şi au 
transformat-o în provincie romană. Este sigur că între soldaţii romani erau şi 
creştini. Prin aşezarea lor şi a coloniştilor romani în Dacia, a pătruns aici 
şi s-a încetățenit religia creștină. Ca şi limba, religia creştină ne-a venit 
deci de la Roma. Şi timp de secole, chiar şi după retragerea armatelor 
romane în sudul Dunării, românii au rămas în sfera de influență a Romei. 
Religia românilor a luat forma romană, şi timp de multe secole creştinismul 
nostru a stat sub tutela Papei de la Roma. 

Ştim noi, românii, lucrul acesta? 

În secolul al IX-lea, românii se aflau încorporaţi în imperiul bulgar. O 
vreme, Şi bulgarii au stat sub jurisdicţia Papei de la Roma. lată însă că în 
anul 870, din motive geopolitice, bulgarii au hotărît să se rupă de Roma şi să 
se unească cu Constantinopolul. Astfel, ei au trecut de la catolicism la 
ortodoxie. Şi automat, ei le-au impus şi românilor ruperea relaţiilor cu 
Roma şi acceptarea ortodoxiei bizantine. 

Cunoaştem noi, românii, faptele acestea? Şi ştim noi care au fost 
consecinţele ruperii noastre de Occident şi ale împingerii noastre forţate în 
bizantinism? 

În anul 1701, românilor din Ardeal, cărora pînă atunci li se negaseră nu 
numai drepturi culturale şi politice, ci însuşi dreptul de a fi consideraţi 
naţiune, li s-a oferit să capete asemenea drepturi cu condiţia să treacă la 
religia catolică. Şi o bună parte dintre români s-au unit atunci cu Roma. 
Consecințele au fost multe şi adînci. Cea mai cunoscută este aceea că 
românii transilvăneni au început să studieze la Viena şi la Roma, şi cînd au 
venit înapoi au iniţiat marea mişcare de trezire naţională numită „şcoala 
ardeleană“ sau „şcoala latinească“. 

Prin decretul semnat la 1 decembrie 1948, guvernul comunist român îi 


obliga pe cei un milion şi jumătate de români ardeleni catolici să se lepede de 
credința lor şi să devină din nou ortodocşi. 

Apoi, regimul comunist a început o campanie furibundă de discreditare a 
tuturor religiilor şi de îndoctrinare a maselor cu necredinţa, cu concepţia 
ateistă despre lume şi viaţă. În cei 40 de ani de dictatură comunistă a crescut 
o generaţie de români care n-a mai avut nici o posibilitate să se informeze pe 
larg despre ceea ce cred diferitele culte creştine. Ei au învăţat numai ceea ce 
le dădea regimul: o imagine deformată, falsă a religiei în general şi a 
creştinismului în special. 

Faptul pe care vrem să-l scoatem în evidenţă este că de mai bine de o mie 
de ani încoace românii nu au mai fost liberi să-şi aleagă ei înşişi crezul: lor 
li s-a impus un crez sau altul de către forțe străine, asupritoare. 

În ultimele cinci secole, Europa de Apus a trecut prin enorme schimbări de 
concepţii. Renaşterea, reforma religioasă, iluminismul, romantismul, 
pozitivismul, existenţialismul sînt doar cîteva dintre marile curente de gîndire 
şi de crez care au animat viaţa culturală și spirituală a Europei de Apus în 
aceste secole. Izolată în imperiul turcesc şi în cel austriac, România a fost 
doar superficial atinsă de marile căutări ale Europei din aceste secole. În 
secolul nostru, după scurta perioadă de libertate dintre cele două războaie 
mondiale, România a intrat în întunericul vieţii de „lagăr“ comunist. 

Dar nici o tiranie nu durează la infinit. Mai devreme sau mai tirziu libertatea 
va veni şi pentru poporul român. 

Cînd va veni ziua libertăţii, una dintre cele mai grele sarcini pentru neamul 
nostru va fi aceea de a-şi alege, în libertate, fără presiuni de nici un fel, 
concepţia despre lume şi viaţă, crezul ei, care să-i definească atit viaţa 
spirituală, cît şi cultura şi structura politică, economică şi socială. 

Unii se vor grăbi să spună că românii sînt deja ortodocşi şi deci nu mai 
este nevoie de nici o alegere. Oare aşa stau lucrurile? Să privim realitatea în 
faţă. La cererea regimului comunist, la scurtă vreme după instalarea acestuia 
la putere, Biserica Ortodoxă a renunţat să mai facă educaţie ‘religioasă 
copiilor. Singura educaţie făcută copiilor a fost cea ateistă în şcoli. Datorită 
acestei abdicări a Bisericii Ortodoxe, românii ortodocşi mai sînt ortodocşi 
numai prin apartenenţa formală la Biserica Ortodoxă. Ei însă nu-şi cunosc 
crezul. Ei nu ştiu ce este şi ce crede ortodoxia și ataşamentul lor faţă de 
Biserica Ortodoxă este doar sentimental şi tradiţional. 

Dar mai mult decît atît. Nu toţi românii sînt ortodocşi. Am amintit deja de 
un milion şi jumătate de români greco-catolici în Ardeal. Ei încă sînt legaţi 
— cel puţin sentimental — de Biserica Romei. Spun „cel puţin 
sentimental“, deoarece şi lor le lipseşte, ca şi ortodocşilor, educaţia în 
cele religioase. 

Situaţia mai este complicată şi de faptul că de o sută şi ceva de ani 


încoace are loc o pătrundere tot mai mare între români a cultelor 
neoprotestante, în special a baptiştilor, a creştinilor după Evanghelie şi a 
penticostalilor. Acestea trei sînt culte creştine, acceptate ca atare în 
comunitatea creştină mondială, avînd milioane de aderenţi răspîndiţi, 
practic, pe toate continentele. La noi, Biserica Ortodoxă a făcut eforturi 
imense să-i numească „secte“, negîndu-le astfel calitatea de culte creştine 
acceptate ca atare. 

Aceste trei culte au în comun — printre altele — faptul că nu botează copii 
mici, ci lasă fiecărui individ dreptul de a-şi alege crezul. Numai după ce au 
ales ei înşişi să creadă în Isus, sînt botezați şi devin membri ai bisericii 
locale. 

Astăzi, aceste trei culte împreună au peste o jumătate de milion de membri 
botezați. Dacă adăugăm la acest număr şi pe copiii lor (cel puţin tot atîţia 
Cîţi sînt cei deja botezați), putem vedea că avem de-a face cu un milion de 
români protestanți. 

La toţi aceştia trebuie să-i adăugăm pe aderenţii mişcării ortodoxe 
Oastea Domnului. Despre natura acestei mişcări veţi putea afla mai multe 
într-un capitol din această carte. Deşi conducătorii acestei mişcări “se 
străduiesc să rămînă în cadrul ortodoxiei, mişcarea Oastea Domnului, prin 
ceea ce predică, neagă o serie de dogme ale Bisericii Ortodoxe şi se apropie 
foarte mult de cultele protestante. Nimeni nu ştie cîţi aderenți are Oastea 
Domnului, căci ea este obligată să funcţioneze în ilegalitate. Cînd. va veni 
însă libertatea, s-ar putea să fim martorii unei mari explozii de vitalitate a 
Oastei Domnului, în special în satele României. 

Este limpede, aşadar, că neamul românesc nu mai este un monolit în ce 
priveşte religia. Cînd va veni libertatea, Biserica Ortodoxă va vedea cum 
toate aceste culte, greco-catolicii, baptiştii, creştinii după Evanghelie, 
penticostalii, Oastea Domnului şi încă multe altele vor concura cu ea la 
cucerirea gîndirii şi a sufletului românilor. 

Desigur, pe lingă aceste culte religioase, vor concura să cucerească gîndirea 
şi sufletul românilor şi curentele de gîndire de altă natură care vor fi libere să 
invadeze România: cultura mondenă, nihilistă, materialistă a Apusului, 
cultura muzicii rock şi a drogurilor, precum şi curentele mistice orientale, 
cum ar fi meditaţia transcendentală şi „mişcarea noii epoci“ („new age 
movement“). 

Ce vor alege românii? Şi ce consecinţe va avea această alegere asupra 
vieţii lor personale şi asupra vieţii naţiunii? 

Cartea aceasta are ca scop să-i ajute pe români în această alegere. Ca să 
poți alege, trebuie să ai cunoştinţe de bază referitoare la toate opţiunile. Ce 
este crezul ortodox? Ce este crezul catolic? Ce este crezul protestant? Cum 
s-au format ele? Ce consecinţe vor decurge pentru tine dacă alegi să fii 


ortodox, sau catolic, sau protestant? Cum ar fi o Românie catolicâ? Sau o 
Românie protestantă? 

Tot ceea ce am inclus în această carte este menit să-l ajute pe cititorul român 
să se informeze în acest domeniu al crezurilor şi astfel să poată face o alegere 
informată. 

De-a lungul secolelor de amar ale istoriei noastre, alţii au ales pentru noi. 
Alţii ne-au ales chiar şi crezul. A venit vremea să cunoaştem pentru noi 
înşine şi să alegem pentru noi înşine. Aceasta este esenţa libertăţii. 


Întrebări 
fundamentale 
şi vitale 


„Unde vei găsi cuvîntul 
Ce exprimă adevărul? “ 


se întreba Mihail Eminescu agonizînd în căutarea expresiei potrivite. Prin 
aceasta el ne lăsa să înţelegem că adevărul îi era cunoscut şi că dificultatea 
lui stătea numai în găsirea formei adevărate de comunicare. Chiar dacă ar 
părea prezumţios să-l contrazicem pe marele nostru poet naţional, trebuie să 
spunem că pentru omul modern ceea ce este greu de găsit nu este cuvîntul ce 
exprimă adevărul, ci adevărul însuşi. Adevărul despre noi înşine, despre 
sensul şi rostul vieţii, despre natura lumii în care trăim, despre cosmos, 
despre destin sau despre lipsa unui destin. Cu alte cuvinte, cine sînt eu? Cum 
am ajuns să fiu ceea ce sînt? De ce exist? Unde merg de aici? Cine a făcut 
această lume şi cu ce scop? Sînt oare eu şi tot universul doar un produs al 
întîmplării oarbe, sau ne-a conceput şi ne-a creat Cineva? Şi dacă există acel 
Cineva, de ce se ascunde căutării mele? Şi cum pot eu să ştiu ce scop are cu 
mine şi cum pot să intru în legătură cu El? 

Răspunsul corect la aceste întrebări este adevărul pe care îl caută omul, 
fiecare om. Adevărul despre noi înşine, despre lumea în care trăim şi despre 
direcţia destinului nostru. 

De răspunsul la aceste întrebări fundamentale cu privire la existenţă 
depinde modul de viaţă pe care o vom trăi. Noi ne vom fixa obiectivele sau 
idealurile sau ţelurile în lumina a ceea ce considerăm a fi adevărul despre 
lume şi viaţă. În această lumină (sau întuneric!) vom decide dacă viaţa 
noastră va fi o goană după plăceri imediate, cîştigate cu orice preţ, sau va fi o 
aspirație după idealuri înalte şi eterne. Chiar dacă noi nu ne dăm seama, ceea 
ce am acceptat că este adevărul despre lume şi viaţă ne determină toate 
acţiunile şi de asemenea tot caracterul. 

În căutarea noastră după adevărul acesta atât de vital şi de determinant, este 
natural să ne adresăm diferitelor şcoli de gîndire, să ne adresăm marilor 


pînditori, literați, poeţi, să ne adresăm diferitelor religii, să ne adresăm 
oricui ar putea să ne dea o cheie pentru dezlegarea misterului existenţei. 

Şi aici începe nedumerirea noastră. Răspunsurile la întrebările noastre sînt 
atât de diferite şi atît de contradictorii încît ne aruncă în disperare. Cine are 
oare dreptate? Toţi cei ce vorbesc pe aceste teme, de la filozofi, la politicieni, 
la preoţi sau la alţi predicatori, sînt atît de siguri de ei înşişi, sînt atît de 
autoritari, atît de persuasivi încît, pentru moment, fiecare dintre ei ni se pare a 
spune adevărul şi, cînd îi ascultăm, sîntem gata să le dăm crezare, să-i 
urmăm şi să ne clădim viaţa pe ceea ce ne spun ei. Apoi, cînd între noi şi ei 
se interpune o distanță sau cînd ceea ce ne-au spus îşi pierde farmecul 
noutăţii, sau cînd ascultăm pe altcineva cu o altă învăţătură, ceea ce am 
crezut o vreme ni se pare amăgire, ne pierdem credinţa şi începem din nou 
căutarea. 

Ca să complice şi mai mult lucrurile, pe lîngă factorul raţional intră în joc 
şi factorul emotiv sau pasional. Adică, dorinţele noastre fizice, de confort, 
de lux, de sex, sau cele de rang, de prestigiu, de acceptare socială sînt de 
obicei atît de puternice încît satisfacerea lor ne face să uităm de principii, de 
argumente, de logică, de credinţă. Şi chiar dacă raţiunea ne spune că 
deasupra satisfacţiilor imediate există idealuri şi țeluri eterne, pe acestea le 
ignorăm sau le negăm cînd este vorba să alegem între ele şi satisfacerea 
dorințelor fizice. Cu alte cuvinte, impulsurile noastre animalice sînt mai 
puternice decît conceptele noastre raţionale sau religioase. Adeseori noi 
respingem orice concepte metafizice sau religioase nu pentru că ne-ar cere -o 
logica, ci fiindcă aceste concepte stau în calea satisfacerii imediate a 
imperioaselor dorinţe sexuale, sau de prestigiu, sau de orgoliu, sau de 
ambiţii, de ură sau de răzbunare. Noi deci nu sîntem numai fiinţe raţionale, 
ci şi pasionale, şi pasiunile de cele mai multe ori ne obscurează raţiunea. Şi 
datorită acestui fapt, adeseori noi acceptăm o concepţie despre lume şi viaţă 
nu pentru că ea este raţională şi credibilă, ci fiindcă ne convine, deoarece ea 
este în acord cu pasiunile noastre. Sînt mulţi aceia care cred interpretarea 
seculară, desacralizată, ateistă a lumii nu fiindcă le-o impune logica, ci 
fiindcă le-o impun simţurile. Ei nu cred fiindcă e raţional, ci cred fiindcă le 
convine. 

Pentru românii care au avut posibilitatea să iasă din România şi să 
călătorească în alte ţări, situaţia este şi mai complicată. Pe de o parte, în 
țară au fost prizonierii unei singure ideologii, negativistă şi reducţionistă, 
de care abia au aşteptat să scape. Pe de altă parte, în ţările apusene în care au 
ajuns este o atît de mare varietate de opinii şi, mai ales, un atît de mare 
libertinaj şi o atît de mare goană după plăceri şi după satisfacţii imediate, 
încît o alegere clară şi o fixare într-o anumită direcţie bine precizată pare nu 


numai imposibilă, ci chiar indezirabilă. Omului i se pare că e mai bine să guste 
din toate, să le încerce pe toate. O fixare într-una dintre posibilităţi i se pare a 
fi o renunțare la libertate. 

Situaţia mai este complicată încă de doi factori. Unul e acela că viaţa 
trebuie luată iarăşi de la capăt. Pentru a-şi face o „situaţie“, omul trebuie să 
lucreze din greu, şi aceasta îi reduce timpul pentru gîndire, pentru cercetare 
şi pentru viaţă spirituală. Al doilea factor este lipsa de acceptare din partea 
societăţii în care a ajuns. Ţările apusene dezvoltă tot mai puternic antipatia 
față de mulţii (prea mulţii) străini care le vin în ţară. Puţini sînt românii 
care îşi vor găsi un mediu în care să fie realmente acceptaţi. 

Cei mai mulţi îşi vor forma un mic ghetou al lor înşişi, străini în ţară 
străină. Ce să iei atunci şi ce să înveţi de la o societate care te respinge? Sînt 
foarte mulţi românii care dezvoltă o atitudine atît de critică faţă de ţara în 
care au ajuns, încît nu mai pot vedea nimic bun în națiunea aceea. Ei rămîn 
doar cu melancolica tînjire după tradiţiile româneşti lăsate în urmă, pe care 
acum ar vrea să le păstreze, dar neștiind exact de ce ar trebui ele păstrate. 

Pe de altă parte, în Statele Unite, presiunea societăţii îl împinge pe român 
să uite ţara din care a plecat şi să se americanizeze. Geniul acestei ţări stă 
tocmai în capacitatea ei de a topi toate populaţiile ce intră în ea şi de a le 
forma într-o nouă naţiune, cea americană. Fenomenul este aşa de puternic, 
încît în decurs de o generaţie, copiii emigranților ruşi, germani, maghiari 
sau români sau de orice altă naţionalitate uită limba părinţilor şi sînt 
complet americanizaţi. 

Aşadar, în anumite ţări sîntem confruntaţi cu fenomenul de respingere. În 
altele, cu fenomenul de topire, de deznaționalizare. Este natural atunci să 
începem să ne punem nişte întrebări capitale. 

Cît să luăm de la alţii? Ce să luăm de la alţii? De ce să luăm aceste lucruri 
şi nu altele? Cît să păstrăm din propriile noastre tradiţii şi crezuri şi de ce să 
le păstrăm pe acestea şi nu pe altele? Iată întrebări pe care românii ajunşi în 
Apus trebuie să şi le pună. lar mîine, cînd România va ieşi din noaptea 
actualei dictaturi despotice şi va reintra în circuitul de idei european şi 
mondial, acestea vor fi întrebări pe care vor trebui să şi le pună toți românii. 

lată aşadar o mulţime de întrebări fundamentale şi vitale şi o mulţime 
de probleme şi de complicaţii. Care este răspunsul cel adevărat? Care este 
soluţia cea bună? Există oare posibilitatea de a găsi adevărul şi de a afla 
soluţia salvatoare? 

Dacă n-am crede că există un adevăr şi o soluţie, nu ne-am fi apucat să 
scriem această carte. Noi nu împărtăşim părerea acelora care spun că este 
suficient să-i pui omului întrebările şi să-i defineşti problemele, căci atunci 
el va găsi singur răspunsul şi soluţia. Noi nu credem că omul trebuie să 


descopere el însuşi răspunsul, ci credem că adevărul îi este dar. De cine şi 
cum îi este dat şi care este acel adevăr, acestea fac substanţa unor capitole ul- 
terioare din această carte. 

Pentru a ajunge însă acolo, este nevoie încă de elaborare asupra 
problematicii. Este nevoie să arătăm, chiar şi în linii extrem de generaliza- 
toare, cum a ajuns omenirea la diversitatea ei actuală şi să definim cît de cît 
criza de spiritualitate în care se află lumea noastră. Este necesar de asemenea 
să definim cîteva dintre răspunsurile şi soluţiile care i se oferă omului astăzi. 
Abia astfel vom fi pregătiţi să înţelegem şi să acceptăm adevărul care ni se 
oferă. 


2 Eliberarea 
minţii 


Nimănui nu-i place să i se spună că este rob, sau prizonier, sau victimă. 
Mîndria omului e de aşa natură încît îl face să se prezinte ca liber chiar şi 
atunci cînd n-are cu ce-şi ascunde lanţurile sau cătuşele. Şi totuşi, noi 
toţi sîntem prizonieri ai unor sisteme de gîndire. Sîntem robi ai unor 
concepţii care ne-au fost imprimate în minte din copilărie, fără voia noastră. 
Sîntem victime ale unor procese de spălare a creierului şi de brutală şi 
insidioasă îndoctrinare. 

Se cere inteligenţă, imaginaţie şi curaj ca să scapi dintr-o închisoare sau 
să fugi dintr-o ţară ajunsă sub despotism. Este însă mult, mult mai greu să te 
eliberezi de ideile care ţi-au fost imprimate sistematic în gîndire şi care 
ti-au devenit o a doua natură. lată de ce găsim în Apus atîția români care au 
fugit de despotismul de acasă şi astfel s-au eliberat fizic, dar care încă 
gîndesc în categorii marxiste, care păstrează încă în mintea lor dacă nu toată 
concepţia marxistă despre lume şi viaţă, atunci multe elemente ale acestei 
concepţii. 

Eliberarea de aceste concepţii devine dificilă chiar şi în Apus datorită 
faptului că şi aici țări întregi, sau largi segmente ale acestor ţări au fost şi 
ele îndoctrinate cu elementele esenţiale ale concepţiei marxiste despre lume 
şi viaţă sau cu concepții care au apărut în Europa înainte de marxism şi care 
au determinat apariţia marxismului şi au intrat în componenţa lui. 

Ca ilustrație a acestui fenomen, îmi aduc aminte de o după-masă în 1980 
într-o cameră studenţească la Cambridge University, unde stăteam de vorbă 
cu Anatol Bukovski, acel curajos şi extrem de inteligent disident sovietic. 
Am fost şocat de ateismul lui şi i-am zis: 

— Nu-ţi dai seama că ateismul tău este parte a marxismului pe care-l urăşti 
şi care ţi-a nenorocit ţara? De ce nu te eliberezi de el? 

La care el mi-a răspuns candid: 

— Ah, nu, ateismul nu a fost produs de marxism, ci l-a precedat. Şi aici, la 
Cambridge, profesorii mei care nu sînt marxişti sînt atei. 


L-am atras atenţia asupra scrierilor lui Soljeniţin, care a arătat în mai multe 
discursuri şi articole ale sale cum ateizarea Europei a fost doar un stadiu 
pregătitor pentru apariţia marxismului, care a adoptat acest ateism ca parte 
constituantă esenţială a sa; şi cum ateizarea intelectualităţii ruse în secolul al 
XIX -lea a fost factorul ideologic hotăritor care a pregătit revoluţia bolşevică 
din 1917. Bukovski a refuzat pur şi Simplu să accepte această evidenţă 
istorică. lată deci un exemplu tipic de om care s-a eliberat fizic, dar nu s-a 
eliberat intelectual de robia marxistă. Şi nu s-a eliberat deoarece şi profesorii 
lui de la Cambridge erau robii acelei ideologii. Căci, deşi Bukovski îmi 
spunea că acei profesori nu sînt marxişti, se ştie că ei sînt „de stînga“, ceea 
ce e un eufemism pentru aceeaşi ideologie, chiar dacă anumite nuanţe ale ei 
sînt îndulcite, pentru a fi făcute acceptabile. Şi chiar dacă n-ar fi nici măcar 
de stînga, rămîne o realitate faptul demonstrat de Soljeniţin că ateismul lor 
este parte integrantă din pregătirea ideologică a Europei pentru nenorocirea ei 
modernă. 

lată un alt exemplu grăitor. În predica mea de la slujba evanghelică 
transmisă prin Europa Liberă în prima duminică a anului 1987, m-am ocupat 
de ceea ce Biblia numește „semnele vremurilor“. Am căutat să definesc 
momentul istoric actual şi am spus că ne aflăm la sfîrşitul experimentului 
comunist. Comunismul ca sistem economic şi politic a venit cu promisiuni 
extraordinare de libertate, egalitate, frăţie şi belşug pentru întreaga 
societate. În loc de acestea, a produs dictatură. stat poliţist, brutală înăbușire 
a libertăţilor individuale şi — în final — mizerie şi totală catastrofă 
economică. Am ajuns la momentul cînd chiar şi liderii sistemului au fost 
nevoiţi să recunoască acest lucru. Am spus, în predica mea, că de acum 
ajungem la epoca postmarxistă. Unde mergem de aici înainte? Cine ne dă 
formulele pentru o societate dreaptă și eficientă? Şi de aici am trecut la cîteva 
directive pe care ni le dă Biblia în această problemă şi i-am chemat mai ales 
pe tinerii români creștini să îndrăznească să caute în Biblie soluţii nu numai 
pentru salvarea individului, ci şi pentru salvarea naţiunii. t 

Ei bine, cîteva luni mai tîrziu am stat de vorbă în America cu un tînăr pastor 
baptist venit în vizită din România. Unul dintre primele lucruri pe care a vrut 
să le discute cu mine au fost predicile mele transmise prin Radio Europa 
Liberă şi prin B.B.C., Londra. După ce mi-a spus cît de multă lume le ascultă 
în România şi cît de mulţi le apreciază, mi-a reproșat faptul că uneori „fac 
şi politică“ în aceste predici. În special, mi-a comentat predica aceea despre 
„semnele vremurilor”. Am fost uluit cînd l-am auzit că spune: 

— Eu nu cred că aveţi dreptate că ne aflăm într-o epocă postmarxistă. Căci 
societatea trebuie să meargă inevitabil de la primitivism la sclavagism, apoi la 
feudalism, apoi la capitalism, apoi la socialism şi apoi la comunism. Şi toată 
lumea va trebui să meargă spre comunism. Nu este altă cale. 


Am rămas stupefiat. lată un tînăr creştin, un predicator al Evangheliei, care 
— fără să-şi dea seama — este rob al concepţiei marxiste despre istorie. Dar 
oare puteam să-l condamn pentru aceasta? În şcoală el a trebuit să studieze 
„materialismul istoric“ şi în toată viaţa lui n-a avut nici cel mai mic acces la 
vreo altă interpretare a istoriei. A trebuit să-i ţin o prelegere despre Arnold 
Toynbee cu a sa masivă A Study of History (Un studiu al istoriei), în care acest 
mare istoric analizează 27 de civilizaţii care sînt cunoscute istoriei, care s-au 
născut, s-au dezvoltat pînă la un maximum, apoi au decăzut i s-au stins, sau 
au pierit violent fiindcă îşi pierduseră vigoarea necesară pentru apărare şi 
supravieţuire. A trebuit apoi să-i arăt că numai cîteva ţări din Europa au 
trecut prin stadiile descrise de marxism şi că nici într-un caz nu se poate 
dovedi că aceste stadii sînt inevitabile şi că toate societăţile trebuie să meargă 
necesarmente“pe,calea presupusă de marxism. Schema marxistă a inevitabili- 
tăţii mergerii spre comunism a tuturor societăţilor umane este pur şi simplu 
o născocire şi o minciună. 

Faptul care rămîne însă şi pe care am vrut să-l scot în evidenţă este că 
mulţi dintre noi sînt încă prizonierii concepţiei marxiste despre lume şi 
viață, sînt — involuntar şi inconştient — robi ai unor noţiuni 
marxist-materialiste. 

Există încă o serie întreagă de noţiuni care ne-au fost imprimate în gîndire 
şi — datorită faptului că ele sînt susţinute şi de o mare parte a gînditorilor 
din Apus, în special a celor francezi — ele ne par sacrosante, şi le luăm 
totdeauna ca de la sine înţelese, fără să ne treacă măcar o dată prin gînd că am 
putea, sau că ar trebui, să le contestăm valabilitatea. Voi semnala mai jos 
cîteva dintre ele. 

Să începem cu umanismul renașterii, apărut şi dezvoltat în secolele al 
XV -lea şi al XVI-lea. Este adevărat că în Evul Mediu catolicismul a ţinut 
gîndirea Europei în friu şi că era necesară o descătuşare. Dar, în orice 
situaţie în care o societate este roabă a unei ideologii înăbuşitoare, important 
nu este numai să arunci peste bord acea ideologie: mult mai important este cu 
ce o înlocuieşti! Căci dacă respingi o anumită concepţie despre lume şi 
viaţă, în mod inevitabil vei îmbrăţişa alta. Dacă eşti fiinţă gînditoare, nu 
poţi trăi fără o concepţie despre lume şi viaţă. 

Secolele al XV -lea şi al XVI-lea au fost secolele zbaterilor spre libertate 
de gîndire şi secolele căutărilor unor noi interpretări ale lumii şi ale 
existenţei. Nu toate țările din Europa au mers pe aceeaşi cale şi nu toate au 
îmbrăţişat aceleaşi soluţii. O comparaţie a căilor şi a soluţiilor 
adoptate şi apoi a consecinţelor adoptării uneia sau a alteia dintre soluţii va 
fi deosebit de instructivă pentru noi astăzi. 

Să începem prin a ne reaminti că problema era creată de o Biserică ce 
devenise dictatorială şi totalitaristă şi, prin aceasta, în loc să fie motorul 


dezvoltării spirituale a indivizilor şi a naţiunilor. a devenit o frînă în calea 
acestei dezvoltări. Reacţiile la această situaţie au fost, în mod fundamental, 
două. Prima reacţie a fost un atac total asupra religiei propovăduite de acea 
Biserică şi asupra religiei în general şi înlocuirea ei cu o concepţie ateistă 
despre lume şi viaţă, numită pe rînd umanism, iluminism, raţionalism şi 
pozitivism, cale adoptată în special de Franţa. A doua reacţie a fost 
reformarea religiei, adică aruncarea peste bord a acelor forme ale religiei 
creștine care erau aberaţii omeneşti adăugate în cursul secolelor şi 
întoarcerea la creştinismul originar, biblic. Calea aceasta a fost urmată de 
Anglia, Suedia, Norvegia, Danemarca şi parţial de Olanda, Germania şi 
Elveţia. 

Să privim puţin mai de aproape la natura şi la conţinutul celor două căi şi 
să privim apoi la consecinţele care au fost declanşate de o cale şi de cealaltă. 

Trebuie să încep prin a face observaţia că noi, românii, am gravitat în sfera 
franceză şi dintotdeauna ne-a fost lăudată calea franceză, iar literatura 
marxistă a accentuat şi mai puternic ridicarea în slăvi a umanismului, a 
iluminismului, a revoluţiei franceze, a raționalismului francez, a Comunei 
din Paris, care toate în final au pregătit apariţia marxismului și a revoluției 
bolşevice. Calea urmată de ţările reformate nu ne-a fost descrisă niciodată 
în mare detaliu, şi majoritatea românilor n-au înţeles-o niciodată. De aceea, 
o contestare a valorii căii franceze şi o apologie a căii Reformei. aşa cum o 
vom face în paragrafele de mai jos, îi va suna cititorului român ca un lucru in- 
credibil, sau ca un sacrilegiu. Spun „sacrilegiu“ cu toate că acest cuvînt 
desemnează un atac asupra lucrurilor sfinte ale religiei. El se aplică totuși şi 
aici, deoarece pentru cei crescuţi în cultura franceză şi apoi în cea marxistă, 
umanismul, iluminismul, revoluţia franceză, raționalismul. pozitivismul şi 
Comuna din Paris sînt noţiuni sacrosante, şi a le contesta valoarea apare 
pentru ei ca un sacrilegiu. 

Vom începe contestaţia noastră prin atacarea cuvîntului „umanism“. Pe 
noi, românii, cuvîntul acesta ne induce în eroare prin faptul că în mintea 
noastră el este identificat cu a fi „uman“, în sensul omeniei româneşti, adică 
al bunătăţii. Curentul umanist însă, în esenţa lui filozofică, nu are nimic 
de-a face cu omenia. Umanismul, ca o concepţie despre lume şi viaţă, este 
opusul teismului. Teismul este concepția despre lume şi viaţă care pune în 
centrul său pe Dumnezeu (Teos). Iată esenţa acestei concepții: Dumnezeu a 
creat lumea şi pe om şi Dumnezeu energizează, susţine şi conduce lumea, 
istoria şi pe om spre țeluri precis definite încă dinainte de creaţie. 
Dumnezeu a revelat aceste planuri profeților, şi suma acestor revelații este 
adunată în Biblie. Apoi Dumnezeu S-a revelat pe Sine Însuşi prin Fiul Său 
Isus Cristos, prin care a şi făcut ispăşirea păcatelor omenirii şi prin care i-a 
făcut omului acces la Dumnezeu. 


Umanismul începe prin a respinge ideea de Dumnezeu, prin a-L exclude pe 
Dumnezeu din univers. Umanismul îl pune pe om în centrul universului. După 
umanism, omul este ceea ce are universul mai bun, iar raţiunea umană este 
autoritatea supremă în univers. Împlinirea fizică şi intelectuală a omului, aici 
şi acum, în singura lui existenţă, este țelul vieţii şi bunul suprem al vieţii. 
Umanismul, ca o concepţie despre lume şi viață, apărut în secolul al 
XVI-lea în Europa de Apus, este de fapt ateismul. lată de ce atunci cînd prin 
1930 s-a format în Statele Unite ale Americii societatea ateilor, ea şi-a dat 
numele The Humanist Society, şi iată de ce în America termenul de 
„humanism“ astăzi este folosit în sensul de „ateism“! 

În secolul al XVII-lea s-a dezvoltat în Franţa curentul iluminist, cei mai 
cunoscuţi reprezentanţi ai săi fiind Diderot, Voltaire şi o pleiadă de alți 
gînditori şi scriitori care au redactat Enciclopedia Franceză. Ei erau 
antireligioşi şi atei. Ei înşişi au numit „iluminare“ debarasarea lor de 
religie şi adoptarea unei concepţii ateiste despre lume şi viaţă, şi de atunci 
încoace se transmite voit concepţia că a fi credincios în Dumnezeu înseamnă a 
fi bigot, a fi îngust la minte, iar a fi ateu înseamnă a-ţi fi luminat mintea. 

Rezultatul direct al umanismului şi al iluminismului în Franţa a fost 
revoluţia franceză din anul 1789. Această revoluţie ne-a fost prezentată 
întotdeauna în culori strălucitoare, în ciuda măcelurilor pe care le-a 
declanşat, a pustiirii spirituale căreia i-a dat naştere şi a culminării ei în 
războaiele napoleoniene. Revoluţia franceză a fost direct şi violent 
antireligioasă, şi în anii ei de putere s-a încercat distrugerea creştinismului 
şi introducerea unei religii în care să fie slăvit numai omul. Interesant este că 
atît în cursul secolului umanismului, cît şi în iluminism şi în revoluţia 
franceză, ceea ce a fost ridicat la rang de valoare supremă a fost mitologia 
greco-romană, un păgînism care este interesat în zeificarea trupului uman, a 
nudităţii şi a plăcerilor senzuale. Arta sculpturală şi pictura acelor secole 
stau mărturie acestei concepţii. 

Nu, revoluţia franceză nu a fost un fapt „pozitiv“ şi glorios, aşa cum ne 
este ea prezentată, ci a fost o declanşare a urii, a violenţei, şi a spiritului de 
distrugere. Efectul ei final a fost totala desacralizare a naţiunii franceze. Şi 
aceasta, aşa cum ne-a arătat Mircea Eliade, nu a fost un cîştig, ci o mare şi 
dezastruoasă pierdere. Ateismul în secoluł al XIX -lea a avansat sub numele de 
raţionalism şi de pozitivism, şi o ultimă consecinţă a fost o altă sîngeroasă 
revoluţie, Comuna din Paris din 1873, care a" fost preludiul revoluțiilor 
comuniste, cu toate nenorocirile pe care ni le-au adus ele şi pe care, din 
nefericire, le cunoaştem prea bine. 

Oare aceasta era calea necesară pe care trebuiau să meargă inevitabil 
naţiunile? Dacă toate naţiunile europene ar fi mers pe această cale, am fi, 
probabil, forţaţi să răspundem afirmativ la această întrebare. Dar nu aşa 


stau lucrurile. O serie de alte naţiuni europene au urmat o altă cale. În loc să 
meargă spre respingerea religiei creştine, spre ateizare, care a dus apoi la 
revoluţii sîngeroase şi nenorocitoare de indivizi şi de naţiuni, alte ţări au 
ales calea reformării religiei creştine. 

Care a fost esenţa Reformei? Datorită faptului că Reforma nu a pătruns în 
nici una din ţările Europei de Răsărit, românii nu i-au înțeles niciodată 
esenţa şi valoarea. Cînd românii însă călătoresc în ţările care sînt rod al 
Reformei şi văd acolo ordinea, curăţenia şi spiritul de disciplină şi de 
cinste şi văd dezvoltarea şi belşugul acelor societăţi, le trebuie destul de 
multă vreme pînă să înţeleagă şi să admită că toate acele lucruri se datorează 
în mod direct religiei reformate. Esenţa Reformei este reîntoarcerea la Biblie 
şi acceptarea acesteia ca singura sursă de îndrumare spirituală şi de formare a 
unei concepţii despre lume şi viaţă. 

Să luăm pentru exemplificarea reformei şi a efectelor ei cazul Angliei. Am 
văzut că în Franţa s-a trecut de la umanism la iluminism şi apoi, ca rezultat 
direct, la ferocitatea terorii revoluţiei franceze. În timpul acesta, Anglia 
trecea prin stadii de o natură cu totul diferită. Întii a fost reforma făcută de 
Henric al VIII-lea şi consolidată de Elisabeta I. Înflorirea economică şi 
dezvoltarea Angliei ca forţă mondială în acea vreme (sec. al XVI-lea) sînt 
bine cunoscute. Secolul al XVII-lea a fost caracterizat printr-o adîncire a 
Reformei determinată de mişcarea puritană. Puritanii cereau o și mai 
radicală reformă, adică o mai totală ataşare de Biblie şi o trăire în puritatea 
cerută de Biblie. În prima parte a secolului al XVIII-lea, cînd în Franţa a 
început să triumfe iluminismul ateu, o serie de gînditori englezi tindeau să 
ducă şi Anglia pe acea cale. Această tendinţă a fost însă înfrîntă de mişcarea 
de renaștere spirituală provocată de marii predicatori John Wesley şi John 
Whitefield, cunoscută sub numele de Methodist Revival (trezirea spirituală sau 
renaşterea metodistă). Dacă reforma engleză din secolul al XVI-lea şi 
mişcarea puritană din secolul următor fuseseră pornite de sus în jos, de la 
teologi şi academici şi nobili spre mase, trezirea metodistă “a atins direct 
masele populare şi a produs o reînnoire spirituală care astfel a afectat profund 
întreaga naţiune. 

În istoriografia engleză se scoate în evidenţă faptul că acţiunea de înnoire 
spirituală biblică generată de metodism a produs şi a influenţat o serie de 
parlamentari britanici care au iniţiat şi introdus legi profund umanitare, ca 
abolirea sclaviei, îmbunătăţirea situaţiei muncitorilor, şi mai tirziu a dus la 
crearea de sindicate, de societăţi de binefacere, la crearea spitalelor etc. Toate 
aceste îmbunătăţiri ale vieţii sociale s-au produs din impulsul produs de 
întoarcerea la Biblie, dovedind astfel fără putinţă de tăgadă că revoluţia 
sîngeroasă nu este necesară pentru introducerea de schimbări sociale radicale. 
Faptul acesta va deveni şi mai vizibil pentru oricine care şi-ar lua timp să 


studieze şi istoria celorlalte ţări ale Reformei: Suedia, Norvegia, 
Danemarca, Olanda, Germania, Finlanda, Elveţia. 

Turistul român care poate călători prin Europa ar face descoperiri 
senzaţionale dacă ar vizita ţări protestante şi apoi ar trece din acestea spre 
cele catolice (Franţa, Spania, Italia). Diferenţa de ordine, curăţenie şi 
disciplină este de-a dreptul şocantă. 

Un istoric şi gînditor american de origine cehă, Michael Novak, a scris 
recent o carte majoră intitulată The Spirit of The American Capitalism (Spiritul 
capitalismului american). Subliniez faptul că Novak este romano-catolic. El 
analizează însă istoria ultimelor cinci secole în Europa şi în cele două Americi 
(de Nord şi de Sud) şi arată cum protestantismul a declanşat spiritul creator 
al popoarelor şi a produs ţările cele mai bogate din lume. De asemenea el 
arată cum catolicismul a frînt dezvoltarea economică a unor ţări ca Spania, 
Portugalia şi ţările din America Latină, cu toate că resursele acestor ţări nu 
erau cu nimic mai prejos decit cele din ţările reformate. Celor ce vor să 
cerceteze subiectul acesta al religiei reformate ca factor decisiv în problema 
unor ţări extrem de productive şi a unor civilizaţii deosebit de avansate le 
recomand să citească această carte. În ea vor găsi bibliografie pentru un studiu 
comprehensiv al problemei. 

Ceea ce vreau eu să realizez aici este să-l ajut pe cititorul român să 
îndrăznească să regindească o serie de concepte pe care le-a luat dintotdeauna 
ca pozitive: umanism, iluminism, revoluţia franceză, pozitivism, Comuna 
din Paris. Toate acestea au declanşat în final nenorocirea marxistă, revoluţia 
bolşevică şi înrobirea comunistă. Toate manualele de istorie scrise de 
marxişti ne stau mărturie, căci ele prezintă aceste noţiuni ca pozitive şi nu 
se sfiesc să prezinte aceste mişcări ca precursoare ale marxism -leninismului! 
Aceste concepţii şi aceste revoluţii nu erau necesare şi nu erau inevitabile 
pentru progresul social. Ţările reformate, care au ales o altă cale, şi astfel au 
progresat mult mai bine şi mult mai mult, ne dovedesc cu prisosinţă acest 
lucru. 

Am spus însă că este greu ca omul să se elibereze de concepte pe care o 
viaţă întreagă le-a luat ca de la sine înţelese, ca adevăruri evidente şi 
absolute. 

Se cere curaj şi multă înţelepciune pentru a îndrăzni să-ţi revizuieşti 
conceptele, să recunoşti că ai gîndit greşit şi să începi totul de la capăt, 
adoptînd noi concepte şi reclădindu-ţi eşafodajul gîndirii pe noi baze, pe 
noi principii. 

La un asemenea curaj şi la o asemenea înţelepciune îi chemăm noi pe 
români în aceste pagini de carte. 


Concepţia despre 
lume şi viaţă — 
factor determinant al 
naturii societăţii în 
care trăieşti 


Marxismul a căutat să ne convingă că baza produce suprastructura, că, 
adică, ideile, concepţiile, legile, credinţele sînt produse de factori economici 
şi sociali. Realitatea este exact opusă. Ideile, concepţiile, credinţele care 
formează concepţia despre lume şi viaţă determină tipul de economie şi 
felul de societate pe care le creăm şi felul de viaţă pe care îl adoptăm ca 
indivizi. Am indicat deja în capitolul precedent că religia catolică a produs un 
anume tip de societate, Reforma a produs cu totul alt tip de societate, iar 
umanismul şi ateismul au produs o societate iarăşi radical diferită de 
celelalte. Şi modul de viaţă al indivizilor este diferit în societăţile acestea. 

Este foarte important să înţelegem şi să ne însuşim această idee. De aceea 
o voi mai ilustra aici prin compararea sistemului de guvernămînt american cu 
cel sovietic. 

Vom merge înapoi la secolul al XVIII-lea. În acea vreme ţinuturile din 
America de Nord erau colonii engleze. O mare parte dintre puritanii englezi 
emigraseră în acele colonii. Paralel cu trezirea sau renaşterea spirituală 
produsă de metodişti în Anglia, în coloniile americane a avut loc marea 
trezire produsă de Jonathan Edwards şi întărită de John Whitefield, care a 
venit din Anglia în America. 

Revitalizarea aceasta spirituală din America era de nuanță puternic 
calvinistă, şi una dintre concepţiile de bază ale calvinismului a fost credinţa 
în totala depravare sau corupţie a caracterului uman, atât de totală încît numai 
intervenţia radicală a lui Dumnezeu cu harul Lui mîntuitor îl poate salva pe 
om. Omul are nevoie de o recreare, şi aceasta o poate face numai Isus Cristos. 

Ei bine, cînd s-a produs mişcarea de independenţă a coloniilor americane 
şi cînd delegaţii acestor colonii s-au întîlnit să discute noua formă de 


guvernămînt a Statelor Unite, aceşti delegaţi erau formaţi la şcoala aceasta 
de gîndire reformată, care credea în totala depravare a omului. Oamenii 
aceştia mai credeau şi că puterea corupe şi că puterea absolută corupe în 
mod absolut. Problema pe care şi-au pus-o deci aceşti oameni a fost 
următoarea: să nu creăm un sistem de guvernământ în care un om deţine toată 
puterea, căci el va deveni atunci un tiran, ci să creăm un sistem de aşa natură 
încît niciodată un om să nu poată acumula toate puterile în mîinile sale, să 
împărţim puterea în mai multe locuri sau la mai multe grupuri de oameni, în 
aşa fel încît fiecare grup să-l poată controla şi restrînge pe celălalt. Aşa s-a 
ajuns la divizarea puterii în trei: puterea legislativă (Camera 
Reprezentanţilor), puterea executivă (preşedintele şi guvernul), şi puterea 
juridică (Curtea Supremă). 

De două suite de ani acest sistem funcţionează extrem de bine, şi este 
singura democraţie care a durat în aceeaşi formă două sute de ani în istorie. 
Să ţinem însă minte că acest sistem democratic bazat pe divizarea puterilor şi 
pe verificarea şi ţinerea în frîu sau echilibrarea puterilor una de către cealaltă 
s-a creat datorită concepţiei biblice despre natura coruptă a omului! 

Tot în secolul al XVIII-lea, atît iluminismul francez cît şi, mai ales, 
romantismul au lansat ideea că omul de la natură este bun şi că numai 
societatea sau oraşul l-a corupt pe om. Dacă omul este descătuşat de 
societatea oprimatoare, dacă omul iese în natură, dacă este eliberat, omul 
revine automat la bunătatea lui naturală. Singurul lucru de care au nevoie 
oamenii pentru a redeveni buni este libertatea. Cît de „adevărată“ este această 
teorie s-a putut vedea în anii revoluţiei franceze: oamenii care „s-au eliberat“ 
au început apoi să se ucidă unii pe alţii în acei ani ai teroarei. Napoleon a pus 
capăt fratricidului, dar el n-a făcut altceva decît să îndrepte apoi masele spre 
cucerirea celorlalte ţări ale Europei în devastatoarele războaie napoleoniene. 

Ideea bunătăţii naturale a omului a fost preluată de marxism. Ideea aceasta 
spune că într-o societate de oameni buni, celor mai buni dintre cei buni li se 
încredinţează puterea — absoluta putere — de a-i conduce pe toți ceilalți. 

Cînd Lenin a preluat puterea, pe baza aceasta a bunătăţii naturale a omului, 
el a conceput un sistem de guvernămînt în care un singur om să acumuleze 
absolut toate puterile. Şi rezultatul n-a întîrziat să se arate, atît în teroarea 
lansată de Lenin însuşi, cît şi în teroarea stalinistă, apoi în cea maoistă şi în 
cea ceauşistă. 

Cînd Mihail Gorbaciov stătea de vorbă cu preşedintele Reagan în Islanda, 
soţia lui, Raisa, a vizitat, printre altele, o biserică. Acolo ea a fost întrebată 
dacă crede în Dumnezeu. „Nu,“ a răspuns ea, „cu nu cred în Dumnezeu, eu 
cred în bunătatea omului.“ Noi cu toţii ştim astăzi la ce tragedii ne-a adus 
această credință în bunătatea omului. Dar ceea ce vreau să vedeţi este că o 
idee, care în aparenţă n-ar fi prea importantă, aceea a depravării sau 


bunătăţii naturale a omului, a dat naştere la sisteme de guvernămînt radical 
diferite, cu consecinţe extraordinare pentru calitatea vieţii a sute de milioane 
de oameni! 

Este, aşadar, absolut necesar să examinăm concepţia despre lume și 
viaţă a românilor şi să vedem dacă nu cumva şi aici sînt necesare schimbări 
radicale. Lăsăm la o parte concepţia marxistă, care ne-a fost impusă prin 
brutală îndoctrinare. Sentimental nu ne leagă nimic de ea. Problema este doar 
cum să identificăm în gîndirea noastră elementele marxiste care mai stăruie 
acolo şi să ne scăpăm de ele. Dar problema este: cu ce le înlocuim? Şi, în 
general, lepădîndu-ne de concepţia marxistă despre lume şi viaţă, la ce ne 
întoarcem? La spiritul francez totalmente desacralizat de astăzi? Sau la tradiţii 
româneşti mai vechi? 

O posibilitate ar fi să ne întoarcem la catolicism. În anul 1701, o parte dintre 
românii din Ardeal au făcut această alegere. Atunci, unirea cu Roma le-a 
deschis românilor ardeleni calea spre şcolile apusene, în special cele de la 
Viena şi de la Roma. Tinerii care au studiat în Apus s-au întors apoi acasă şi 
au produs o renaştere a românilor, o repunere a lor în circuitul de idei 
european, o emancipare a lor pînă la actul final al unirii cu patria mamă în 
1918. 

Prin decretul din 1 decembrie 1948, regimul comunist i-a forțat pe cei un 
milion şi jumătate de români catolici să se întoarcă în Biserica Ortodoxă. 
Episcopii şi marea majoritate a preoţilor români greco-catolici au refuzat 
reunirea cu Biserica Ortodoxă şi au preferat lungi şi grei ani de închisoare. O 
mare parte dintre ei au murit ca martiri. Şi noi trebuie să ne plecăm cu respect 
în faţa martirajului lor pentru credință. Ei au fost cei mai curajoşi români 
într-o vreme cînd majoritatea românilor au plecat capetele şi s-au supus 
tuturor umilirilor şi compromisurilor de dragul supravieţuirii fizice. 

Cu siguranţă, într-o Românie liberă de miine, greco-catolici vor trebui să 
fie liberi să-şi refacă cultul şi să-şi recapete bisericile şi şcolile. Ei vor 
avea încă de adus bogate contribuţii la viaţa intelectuală şi spirituală a 
naţiunii. Dar religia catolică în totalitatea ei nu s-a dovedit a fi cel mai bun 
mod de înţelegere a religiei creştine şi nici cel mai bun ferment pentru 
dezvoltarea vieţii spirituale a individului şi a naţiunii. Vom căuta să arătăm 
ceva mai tîrziu de ce stau lucrurile aşa. Înainte de aceasta însă trebuie să 
analizăm o altă alternativă care îi este oferită în mod natural şi evident 
poporului român, şi anume, ortodoxia. 

Celor 17 milioane de români care, formal, aparţin de Biserica Ortodoxă li 
se spune mereu că această religie este „legea strămoşească“ şi că a te lepăda 
de această „lege“ este ca şi cînd te-ai lepăda de a fi român. Oameni de mare 
cultură, care ne impun mare respect, cum ar fi Lucian Blaga, ne spun uneori că 
ortodoxia a format sufletul românesc şi că, de aceea, românul care este 


român nu poate fi decît ortodox. Ni se spune că ortodoxia a definit şi a dat 
conţinut spiritului naţional şi că ortodoxia este păstrătoarea specificităţii 
româneşti şi, prin urmare, românii, pentru a fi credincioşi lor înşile, 
trebuie să rămînă ortodocşi. 

A contesta aceste noţiuni este desigur o acţiune delicată: ea pune în 
discuţie ceea ce au oamenii mai sfint. Aceasta se poate vedea şi din faptul că 
mulţi români, deşi în concepţia lor sînt necredincioşi sau au doar o vagă 
înţelegere a credinţei ortodoxe, au totuşi un ataşament sentimental foarte 
puternic față de ceea ce este tradiţia românească şi faţă de „legea 
strămoşească“. 

Şi totuşi, contestarea este absolut necesară. O impune studiul istoriei şi o 
impune studiul Bibliei. 

Ceea ce-mi uşurează aici situaţia de contestator este faptul că această 
contestare au făcut-o înainte de mine cei mai mari istorici români şi unii 
dintre cei mai mari oameni de cultură ai neamului nostru. În capitolul următor 
veţi putea citi ceea ce au scris ei pe această temă. 


Mărturia 
marilor istorici 
români 


În anul 1934 a apărut la Bucureşti o carte intitulată Legea strămoşească, 
văzută şi descrisă de istoricii români cei mai de seamă şi de profesorii dela 
facultăţile de teologie ortodoxă. Cartea a fost retipărită la Roma în anul 1968 
şi apoi la Munchen în anul 1985. 

Autorul acestei cărți, N.V. Pantea, nu face altceva decît să culeagă din toți 
istoricii români cei mai mari referiri la religia românilor. Prin citate din aceşti 
istorici, el arată mai întîi că de la începuturile creştinării lor şi pînă în anul 
870 românii au fost legaţi de creştinismul apusean, romano-catolic, şi prin 
aceasta au fost în sfera de cultură a Apusului. Prin urmare, dacă am fi 
exigenţi cu noi înşine şi cu adevărul, am spune că „legea strămoşească“ a 
românilor a fost religia romano-catolică. 

Formarea noastră ca neam şi dezvoltarea noastră spirituală şi culturală de 
două mii de ani încoace au fost determinate de evenimente istorice pe care nu 
noi le-am iniţiat, ci cărora le-am fost victime. 

Unul dintre evenimentele istorice nenorocite care ne-au afectat în mod 
radical, dînd o nouă structură gîndirii şi trăirii noastre spirituale, a fost o 
cucerire străină (una dintre multele!), şi anume cucerirea bulgară. Stăpînirea 
bulgară a fost cea care ne-a obligat să ne schimbăm religia. » 

Bulgarii s-au creştinat în anul 864. După creştinare, ei au oscilat cîțiva 
ani între Roma şi Bizanţ. În cele din urmă, în anul 870 ei au decis să se 
asocieze cu Bizanțul şi să accepte ritul ortodox. Cîţiva ani mai tîrziu, au 
decis să introducă în biserici, în locul limbii greceşti, limba slavonă. Fiindcă 
românii se aflau sub stăpînirea imperiului bulgar, automat s-a introdus şi în 
bisericile lor ritul bizantin şi limba slavonă. 

De aici încolo îi lăsăm pe istoricii români să ne vorbească despre modul în 
care au trecut românii în sfera bizantină şi-i lăsăm pe ei să aprecieze 
consecinţele acestei schimbări. Subliniem faptul că toți istoricii pe care îi 
cităm au fost ortodocşi. Începem cu un citat din Xenopol. 


„Întoarcerea Românilor dela Creştinismul roman la cel bulgar a fost 
datorită unei apăsări exterioare, căci nu exista niciun motiv care să fi 
făcut pe Români a lepăda o formă de religie pe care o înțelegeau, şi a 
lua pe una pentru care nu aveau nicio înţelegere... Ce motiv ar fi putut 
împinge însă pe Români a înlătura forma poporană a religiei lor şi a 
adopta una din care nu înțelegeau nicio singură vorbă? Dinaintea puterii 
însă şi a autorităţii trebuia să se plece acel supus şi îndată ce câţiva 
preoţi bulgari vor fi găsit o vieaţă uşoară şi mânoasă între Români, 
numărul lor va fi crescut pe fiece zi: apostolii bulgari se vor fi adaus fără 
încetare, pentru a răspândi învăţătura lor între Români. Astfel în puţin 
timp, sprijinit pe braţul autorităţii seculare, pe care totdeauna clerul a 
ştiut să-l iee în ajutorul său, s'a lăţit şi întărit Creştinismul bulgăresc 
între Românii din Dacia Traiană“. 

„Există o tradiţie la Români, care ne-a fost păstrată de Dimitrie 
Cantemir. Ea spune că: „înainte de sinodul dela Florenţa, Moldovenii, 
după exemplul celorlalte naţii cari îşi trăgeau limbile lor din graiul 
roman, întrebuinţau literile latine. Dar fiindcă în acel sinod mitropolitul 
Moldovei trecuse în partea Latinilor, urmaşul său Teoctist, diaconul lui 
Marcu Efesianul, de neam bulgar, pentru a desrădăcina cu atât mai mult 
din Moldova sămânţa catolicismului şi să ridice totdeauna tinerilor 
putinţa de a ceti sofismele Latinilor, a încredințat pe 
Alexandru-cel-Bun că, nu numai să surgiunească din ţară pe oamenii 
de altă credință, ci să scoată şi literile latine din toate scrierile şi 
cărţile, şi să întoarcă în locul lor pe acele slavone“.! 

„Legenda este de o mare importanţă. Se vede din ea că poporul 
moldovenesc pe timpul lui Cantemir, punea în legătură o ceartă între 
biserica latină care fusese mai înainte la el, şi acea slavonă, cu 
schimbarea alfabetului latin în acel cirilic“. 

„Păstrarea acestei tradiţii, în o altă formă şi pe o altă cale, ne va 
lumina însă şi mai mult asupra adevăratului ei înţeles. În o carte 
tipărită la Buda în limba bulgară în 1844 întitulată Tarstvenica, în care 
se cuprind biografiile domnilor bulgari, autorul ei, raportîndu-se la 
nişte manuscripte vechi spune: 

„Sau însemnat în nişte cărți vechi scrise de mână că după reposarea 
patriarhului bulgar, Sfântul Ioan carele a ridicat pe Asan la împărăție, a 
chemat Asan dela Ohrida pe părintele Teofilact, a luminat şi a curăţit 
toată Bulgaria de eresurile de cari multe se aflau atunci în ea. După 
aceea a învitat pe împăratul Asan de a trecut în Valahia, să o cucerească 
şi să o curețe de eresul roman, care pe atunci domnea în ea; şi Asan 
s'a dus şi a supus amândouă Valahiile sub stăpânirea sa, şi a silit pe 


Valahi, cari până atunci citeau în limba latină, să lese mărturisirea 
romană, şi să nu citească în limba latină, ci în cea bulgară, şi a 
poruncit ca celui ce va citi în limba latină să i se taie limba, şi de 
atunci Valahii au început a citi bulgăreşte“. 

„Paralela bulgară a legendei române este mai raţională. Ea spune 
anume că Asan ar fi scos limba latină din biserica română, pentru a 
îndepărta eresul roman şi a introdus limba buigărească. Mai notăm şi 
că legenda bulgară urcă mai sus în timp înlocuirea Creștinismului latin 
la Români prin acel bulgar, punându-o pe timpul Asăneştilor“. 

„Asemenea concordanță deplină între două legende păstrate la 
popoarele române şi bulgare, cari ambele arată, că înainte de a fi 
limba bulgară în biserica română, era cea latină, dobândeşte o 
însemnătate mult mai mare decât s'ar cuveni a se da unor simple 
poveşti. Potriveala cea neaşteptată a două izvoare atât de deosebite, 
dar cari puteau fi atât de bine informate, deoarece se raportau la fapte 
petrecute între ambele popoare, dă acestor legende valoarea unor 
mărturii istorice, care nu pot fi trecute cu vederea. Putem deci privi ca 
un punct stabilit, acela că înainte de Creștinismul bulgar, fusese la 
Români unul de formă romană, cu limba latină ca limbă a 
predicării, încât se adevereşte şi astfel inferenţa trasă mai sus din 
cercetarea terminologiei bisericeşti. Mai departe ambele legende 
atribue schimbarea limbii liturghiei din latină în slavonă, unui act de 
autoritate: cea moldovenească lui Alexandru-cel-Bun, cea bulgărească 
lui Asan, împăratul Bulgarilor. Ambele legende conţin însă 
neexactităţi istorice. Astfel sinodul dela Florenţa s'a ţinut tocmai în 
1437, cînd Alexandru -cel-Bun murise acum de patru ani; iar împăratul 
Asan care se răsculase contra Bizantinilor, numai de cuceriri nu avea 
timp la nordul Dunării. O singură dată trecu el peste Istru „în vecina 
Scitie““, nu însă cucerind, ci fugind bătut, înaintea împăratului Isaac 
Angelul. Apoi pe timpul lui Asan, 1185-1196, nici nu exista o Valahie 
la nordul Dunării, cu atât mai puţin două, ci numai o Scitie era 
cunoscută, încât se vede foarte lămurit caracterul legendar al ambelor 
arătări, adică tocmai îmbrăcarea unui adevăr în concepţii posterioare, 
contimporane cu naşterea acestor poveşti. 

„Desbrăcând îndoita legendă de partea cea adausă de neştiința 
poporului, rămâne ca miez al ei, faptul că înainte de Creştinismul 
bulgar era la Români Creștinismul roman, care tocmai fusese scos 
cu violenţă de către un împărat bulgar, ceea ce însă se petrecu mult 
înaintea lui Asan, pe timpul tocmai a regelui Bogor sau a urmașului său 
Simion“.? 


Aceste evenimente istorice sînt consemnate şi de istoricul D. Onciul: 


„În atârnare politică de statul Bulgar, Românii au urmat să fie şi în 
atârnare bisericească de acesta, așa încât şi la ei s'a întrodus limba 
slovenească în biserică, în locul celei latine dela început. Prin statul 
bulgar şi prin biserica bulgară, Românii din Dacia au fost despărțiți 
definitiv de atingerea cu imperiul şi de lumea latină, rămânând supuşi 
mult timp influenţei slave. Stăpânirea bulgară în Dacia a fost 
desfiinţată prin Unguri; iar influenţa bisericii bulgare a continuat până 
la organizarea bisericii române în secolul al XIV-lea, după întemeierea 
principatelor“.3 


În altă parte, D. Onciul scrie: 


„Pe atunci toată Dacia, afară de Moldova, era dependentă de imperiul 
bulgar. În această dependență Românii din Dacia au primit şi ei ritul 
slav, păstrat în biserica bulgară şi după restabilirea legăturilor cu Roma 
sub Simeon. Legăturile noastre cu biserica bulgară continuând şi după 
desfiinţarea imperiului bulgar (1018), ritul slav a prins rădăcini atât de 
adânci la noi, încât el se menţinu în biserica noastră până în secolul 
XVII-lea. Aşa ne-a fost fatalul destin al istoriei“.4 


Încă un citat din D. Onciul referitor la aceleaşi evenimente: 


„De imperiul lui Boris atârna aproape toată Dacia Traiană (Ţara 
Românească, Ardealul şi părţile răsăritene ale Ungariei), cu 
voievodate şi cnezate dependente de imperiul bulgar. Stăpânirea asupra 
acestor părţi (în formă de suzeranitate) până la cucerirea ungurească şi 
parte până la desfiinţarea imperiului (1018), adeverită prin mai multe 
mărturii şi indicii istorice, este netăgăduită, afară doar de cine nu vrea 
să înţeleagă istoria noastră... 

„În asemenea legături cu Bulgarii, Românii din Dacia, ca şi cei din 
dreapta Dunării din cuprinsul imperiului bulgar, au împărțit cu ei soarta 
în stat şi biserică. Prin Bulgari şi odată cu dânşii, noi am fost 
despărțiți de biserica romană; dela dânşii am primit limba 
slavonă în biserică şi stat, care domină apoi vieaţa noastră 
intelectuală până în secolul XVII. Aşa ne-a fost fatalul destin al 
istoriei“. 

„Tradiţia noastră cu „Formos papa“, în a cărui vreme 


„Pravoslavnicii Români s'au despărţit de Romani“, confirmă în mod 
surprinzător aceste deducţiuni din mărturiile istorice“.5 


Un alt istoric român, N. Dobrescu, scrie despre aceleaşi evenimente: 


„E foarte remarcabil că asupra acestui fapt s'a păstrat la noi o 
tradiţiune bisericească, căci ea are ştire despre oarecari legături 
bisericeşti pe cari noi le-am fi avut cândva cu Formos papa, şi că noi 
atunci ne-am despărţit de latini, când acel Formos — cum zice 
tradiţiunea noastră, întorcând lucrurile pe dos — a trecut dela 
pravoslavie la latinie, în loc să zică: când noi (Românii) am trecut dela 
latinie adică dela ritul latin, care era până atunci în secolul al IX-lea, la 
noi în biserică, la pravoslavie, adică la ortodoxie adusă la noi de bulgari, 
cari ne stăpâneau politiceşte, căci prin ruptura cu Roma făcută în acest 
timp, limba latină era scoasă cu totul din biserica bulgară, iar resturile 
care se mai găseau au dispărut cu timpul. Românii fiind atunci 
dependenţi de stăpânirea bulgară a trebuit să dispară şi la noi liturghia 
latină din biserica noastră şi a fost înlocuită cu liturghia slavă introdusă 
în imperiul bulgar“.€ 

Românii ajung la dependenţă canonică de biserica bulgărească. 
Xenopol scrie: „Dacă Creştinismul la Români îmbracă forma 
bulgărească şi fu introdus la ei cu violență de către stăpânii lor, 
Bulgarii de peste Dunăre, este evident că ţările române, şi cu deosebire 
Transilvania, trebuiau să fie supuse canoniceşte unui scaun bulgăresc. 
Cu toate aceste în rândul episcopiilor bulgăreşti enumerate de împăratul 
Vasile al II-lea Bulgaroctonul, după răsturnarea întâiului Imperiu 
Bulgăresc, în hrisovul prin care recunoaşte autocefalia metropoliei din 
Ohrida, nu se vede trecută nicio episcopie cu reşedinţa dincoace de 
Dunăre, dar împăratul adaugă în acest hrisov că lasă sub jurisdicția 
Ohridei şi pe Valahii din toată Bulgaria, de al cărui scaun trebuiau să 
asculte cu toţii“. 

„Se vede din această dispoziţie specială pentru Valahi, că pentru 
dânșii nu existau scaune episcopale deosebite, şi că ei ascultau, direct 
de patriarhia bulgărească“.7 | 

Xenopol adaugă mai departe: „Rezumând cercetările de până aci 
asupra bisericii bulgăreşti la Românii din Dacia Traiană, încheiem: 1) 
că forma bulgară a Creștinismului s'a substituit în chip violent 
celei vechi romane; 2) că Românii fură menţinuţi sub autoritatea 
directă a patriarhului bulgăresc, fără a li se constitui nişte episcopi 
speciali, până după căderea imperiului întâiu bulgar şi trecerea 
țărilor române sub altă stăpânire, când atunci apar şi episcopi 


români la nordul Dunării; 3) că din aceste legături vechi ale 
Românilor cu patriarhia bulgară, al cărei de pe urmă scaun fu 
Ohrida, se explică supunerea ierarhică a bisericilor române, 
constituite mai târziu, sub această patriarhie“.s 


Onciul confirmă aceste fapte: 


„În dependenţă de imperiul bulgar Românii din nordul Dunării au 
primit organizaţia lor bisericească sub ierarhia bulgară, cu limba 
bisericească slavă, introdusă în Bulgaria (după 885) prin discipolii lui 
Ciril şi Metod, apostolii Slavilor. Şi după desființarea imperiului 
bulgar, ei au continuat să fie sub arhiepiscopatul de Ohrida (ultima 
capitală a imperiului, cu scaunul episcopal) până la înfiinţarea 
mitropoliilor româneşti ale Ungrovlahiei (1359) şi Moldovei (1401).9 


Să vedem în continuare cum apreciază istoricii români intrarea românilor în 
sfera ortodoxiei slavone. lată ce scrie Xenopol: 


„Înrâurirea bisericii bulgăreşti asupra minţii şi desvoltării 
poporului român, care ţinu aproape opt veacuri, fu din cele mai 
dăunătoare. Devenind, prin o urmare fatală, şi limba Statului şi 
aproape singura scrisă şi citită, limba bulgară împiedeca cultivarea 
graiului naţional pentru acest răstimp atât de îndelungat. Atare 
predominare a bulgarismului la Români nu se poate asemăna cu aceea a 
limbii latine în biserica şi Statele apusene; căci aici, deşi o limbă 
străină slujea la început pentru transmiterea gândirilor, această limbă 
străină conţinea cheia unei comori întregi de idei înalte, de forme 
măiestre, de învățături preţioase, cari pătrunseră încurând tocmai prin 
acest canal, minţile mulţimii, şi desţelenindu-le, le făcură destoinice 
pentru civilizare şi pentru spornica rodire de mai târziu a graiului 
naţional. Limba latină fu o şcoală pentru limbile poporane. La noi 
slavismul, tâmpit, orb şi lipsit de orice idee, apăsa ca un munte asupra 
cugetului poporului român, fără să-i aducă niciun folos, îngroşind tot 
mereu întunerecul care-i cuprinsese minţile, în loc de a-l împrăştia. 
Limba slavonă înnăbuşi gândirea românească“. 

„De aceea pe când în apusul Europei, întrebuinţarea limbii latine 
aduse şi efecte pozitive şi rodnice asupra cugetării omeneşti, la 
Români predominarea slavismului a distrus numai, fără a crea nimic. 
Înrâurirea lui pozitivă, urmele lăsate de el în conştiinţa românească 
sunt aproape nule. Cuvintele slavone introduse prin biserică, sunt acele 
ce s'au prins mai slab de graiul poporului român, deci acele ce s'au 


deslipit mai uşor în timpurile mai nouă. Ele nu pătrunseră în organismul 
viu al limbii, nu se întrupară în ea, nici nu făcură cu ea o parte 
întregitoare. Suprapuse adeseori cuvintelor romanice, ele au fost 
aruncate departe de graiul poporului, îndată ce struna română atinsă de 
degetul regenerării, sbârnăi puternicul său sunet. Cu totul alta este 
înrâurirea directă slavonă, stabilită prin contactul dela popor la popor. 
Aici cuvintele împrumutate dela Slavi rămaseră contopite în limbă, 
astfel că astăzi ele sunt cu neputinţă de alungat din ea, fără a o sărăci, 
fără a rupe din arborele ei multe frunze grase, multe flori mirositoare. 
Aici vedem dimpotrivă o înrâurire firească, primită de bună voie și 
plăcere, de limba şi simţul poporului. Dincolo una măestrită şi silită, 
suferită de graiul şi de mintea Românilor timp de veacuri întregi, dar pe 
care, la un timp dat, o scutură şi o respinse“.!0 


Tot Xenopol scrie în alt loc: 


„La niciun popor din Europa nu a fost mersul ideilor atât de 
împiedecat ca la acel al Românilor. Dela dispărerea Daciei în noianul 
năvălirilor barbare, când se stinse facla culturii care începuse a străluci 
în provincia romană până la timpurile ce ne ating mai de aproape, 
poporul român s'a svârcolit mai cu deosebire în mişcări fizice, iar cele 
intelectuale frământară mai puţin decât toate a lui fiinţă“. 

„Poporul român moştenise dela Romani, elementul de căpetenie din 
care se zămislise, limba sa neolatină şi religia creştină, două pârghii de 
cultură, care îmbinate ar fi putut grăbi, îndată ce vremurile se mai 
liniştiră, reîndrumarea civilizaţiei. Timpurile furtunoase ale 
năvălirilor adusese însă, în afară de sălbătăcirea deprinderilor, provocată 
prin o stare bântuită şi neaşezată, şi întemeierea unei înrâuriri străine 
statornice şi trainice, care trebuia să dăuneze mult mai puternic spiritul 
român decât sdrobirea vieţii sale civilizate de altă dată. Dacă starea 
chaotică produsă prin prăbuşirea barbarilor asupra Daciei avusese de 
efect nimicirea vieţii culturale trăite de Daco-Romani în ţara lor, 
introducerea limbii slavone în biserica şi statul român împiedecă pentru 
secoli îndelungaţi reînnodarea firului cultural, rupt prin violenţa 
năvălirii. 

„Predominarea acestei limbi străine în forma principală de cultură a 
timpului, religia, începu îndată după căderea ţărilor nord-dunărene sub 
stăpînirea Bulgarilor, şi anume după ce acest popor însuşi primi ritul 
slavon, introdus de Metodiu şi Ciril mai întâiu în Moravia, şi apoi în 
biserica lui, cum am văzut-o aiurea, în timpul imperiului întâi al 
Bulgarilor, care dispare de pe scena lumii în anul 1081. Creştinismul 


roman fu suplantat cu violenţă prin acel bulgăresc, şi de atunci înainte 
exprimarea gândirii româneşti în chipul trainic al scrierii deveni 
slavonă. Limba latină în loc de a se menținea în sfera închinării 
religioase, fu alungată cu totul din întrebuinţarea reflexivă a poporului 
român, şi el în loc de a-şi păstra comunitatea sa intelectuală cu 
popoarele latine ale Europei apusene din care făcea parte prin origina 
lui, intră în legătură prin forma cultului său, şi în curând prin aceea a 
întregei sale vieţi culturale, cu popoarele slavone. El se apropie încă şi 
mai mult de aceste, când la 1054 despărțindu -se biserica ortodoxă de 
cea catolică, Românii ca unii ce profesau creştinismul bulgar, luară şi 
ei parte cu ortodoxii contra creştinilor apuseni“. 

„De atunci şi până la Matei Basarab și Vasile Lupu, forma 
superioară, adică scrisă a gândirii româneşti se rosti în limba slavonă. 
Ca un munte zăcu această limbă străină pe întreaga comoară intelectuală 
a poporului român timp de aproape opt veacuri, înnăbuşind orice 
manifestare mai înaltă a cugetării, care chiar dacă s'ar fi putut ivi, nu 
putea să se desfăşure“.!! 

„Aceasta predomină exclusiv în slujba bisericească şi în cancelariile 
domneşti; de aceea toate cărţile ce se întrebuinţau în biserică în 
veacurile al XIII-lea, XIV-lea, XV-lea şi cea mai mare parte din al 
XVI-lea sunt scrise în limba slavonă; toate documentele ce ne-au rămas 
din aceste vremuri sunt redactate în aceeaşi limbă“.!2 


N. Iorga este de aceeaşi părere cu privire la influenţa slavo-bulgară: 


„Aceasta e cultura pe care o puteau da învățații din Moldova şi 
Țara-Românească: călugări după asemănarea celor din Serbia, ei 
țineau cu îndărătnicie la singura carte legiuită şi plăcută lui 
Dumnezeu, cartea slavonă. Literatura românească nu putea porni dela 
dânșii, cari cântau pe bulgărește până și isprăvile lui 
Ştefan -cel -Mare“.!3 


Cu toată influenţa masivă şi îndelungată slavo-bulgară, românii au păstrat 
cu tenacitate terminologia creştină de bază din limba latină. Unii istorici 
înţeleg din aceasta că legătura spirituală a românilor în Roma a rămas 
neruptă. Iată ce scrie profesorul universitar D. Drăghicescu: 


„Din punctul de vedere al culturii, biserica era temelia vieţii 
culturale a Românilor. Cum biserica română era în totul slavă, cultura 
noastră întreagă era slavă. Pe lângă cele 7-8 sute de cuvinte slavone ale 
graiului vorbit, întreaga limbă română scrisă era slavă, ca şi alfabetul 


cu care se scria. În documentele țării, limba oficială, în lăuntru şi în 
afară a fost exclusiv, până la mijlocul veacului XVIII, cea slavă. Prin 
urmare biserica şi limba, singurele temelii ale vieţii culturale a 
Românilor, fură multă vreme slavoneşti“. D-l Iorga arată cum limba 
slavă veche s'a introdus, mai întâi în biserică şi de acolo a trecut în stat, 
în documentele oficiale. „Limba din biserică era, în timpul evului 
mediu, aceea a culturii generale şi statul la ivirea lui o împrumută pur 
şi simplu. Instruirea slavonă a învăţaţilor făcu că, în ocaziile din 
lăuntru, hrisoavele respective sunt scrise în slavoneşte. „Într-adevăr, 
zice d-l lorga, limba hrisoavelor românești, din secol. XVI, în general 
nu se deosebeşte întru nimic de documentele bulgare din acelaşi timp. 
Chiar ortografia hrisoavelor slave din Țara Rom. în sec. XIV, este exact 
aceeaşi cu a Bulgariei. Formulele de cancelarie sunt aceleaşi; 
titulaturi, context şi datarea sunt în amândouă ţările aceleaşi, dela 
crucea cu care încep primele rânduri până la cerneala roşie, cu care sunt 
scrise caligrafic sub monograma artistic însemnată, totul este identic“. 

„Este însă de ţinut în seamă, că în ce priveşte religia, partea ei de 
temelie, în chestiuni de dogmă, era de origină mai veche decât influenţa 
Slavilor. Astfel, cuvintele cari corespund ideilor celor mai temeinice ale 
credinţei sunt latine, cum, spre pildă Dumnezeu, cruce, botez, drac, 
înger, tâmplă, altar, creştin, păgân, biserică, etc.“. 

„Dimpotrivă, trebue avut în vedere că termenii bisericeşti, 
împrumutaţi dela Slavi, însemnează lucruri de o valoare de a doua 
mână. Astfel de termeni avem: vlădică, moliftă, utrenie, cristelniţă, 
clopot, strană, tămâie, precista, stareţ, schimnic, mucenic, potcap, 
moaşte, spovedanie, capişte, sobor, prohod, propovăduire, pristavire, 
blagoslovenie, pogribanie, pravoslavnic, bogdaproste, sărăcusta, 
sărindar, moşchior, colac etc. Toţi aceşti termeni, după cum se vede 
foarte bine, privesc sau părţi de mică însemnătate din slujba 
dumnezeească, sau instrumente şi obiecte întrebuințate în biserică, 
sau, în sfârşit, numiri particulare pentru unele stări duhovniceşti şi 
pentru ornamente şi haine bisericeşti. Înrâurirea slavonă asupra 
bisericii române priveşte deci mai mult cultul formal, partea din afară a 
slujbei, şi o bună parte din organizarea vieţii culturale. Partea 
lăuntrică a credinţei pare a fi rămasă mai mult în afară de această 
înrâurire““. !+ 


De aceeaşi părere este şi istoricul I. Bogdan: 


„Continuitatea creştinismului român o dovedeşte terminologia 
creştină de origine romană; aceasta n'ar exista astăzi în limba română, 


dacă Românii ar fi încetat vreodată să fie creştini. Aşadar nu 
creştinismul, ci biserica oficială creştină au luat-o Românii dela 
Bulgari. De altă parte însă ne-au rămas, prin înrâurirea limbii slave din 
biserica oficială, cuvinte ca: popă, molitvă, spovădanie, feştenie, 
blagoveştenie, strană, cădelniţă, tot termeni ce n'au nimic a face cu 
noţiunile abstracte ale creştinismului, ci se rapoartă numai la ritual şi 
sunt luaţi din ritualul vechiu bulgăresc al bisericii noastre“. 15 


În secolele care au urmat căderii sub turci a Constantinopolului (1453), 
principatele române au devenit loc de refugiu pentru mulți călugări şi ierarhi 
greci. Influenţa greacă a culminat în secolul al XVIII-lea, cu stăpînirea 
fanariotă din Principate. Să vedem în continuare cum apreciază istoricii 
români această influență asupra mentalități românilor. 

lată ce scrie istoricul Gh.M. Ionescu: 


„Influenţa culturii greceşti la Români, nu poate fi comparată cu 
aceea pe care renaşterea italiană a produs-o asupra Franţei în:secolul 
XVI, nici cu influenţa franceză produsă mai târziu asupra spiritului 
public românesc. Bizanțul căzuse din vechea-i splendoare. de 
odinioară; scriitorii bizantini nu mai compuneau opere originale, ci 
acum se mărgineau mai mult a rezuma şi compila numai, după capo 
d'operele autorilor clasici. O civilizaţiune în decadenţă nu poate avea 
influența unei renaşteri. Românii deci, au primit limba şi influenţa 
culturii greceşti dela Byzantinii decăzuţi, numiţi mai târziu şi 
„fanarioți“. 

„Este în deobşte cunoscut de ce înaltă considerațiune s'au bucurat 
şi se bucură încă sfintele Locuri unde a trăit, predicat, murit şi înviat 
Mântuitorul din partea întregii creştinătăţi, şi cu atât mai mult cu cât 
„Sfintele Locuri“ erau sub Turci. Românii, s'au deosebit de celelalte 
popoare prin faptul că în loc să considere de sfinte numai „Locurile“, ei 
au considerat de sfinți şi pe călugării dela acele „Locuri“ şi de prin 
împrejurimi“. 

„În astfel de dispoziţiuni sufleteşti aflându-se Românii se închinau 
c'o deosebită pietate şi veneraţiune la orice faţă bisericească, care 
venea de pe acolo“. 

„Patriarhiile Orientului ortodox fiind reduse de Turci la cea mai tristă 
stare, fac apel la Români pentru patronagiu şi milă şi domnitorii 
români „iubitori de călugări“... îi primesc cu dragoste şi le închină 
avutele lor mănăstiri. Dar urmașii acelor miluiţi... în scurt timp din 
miluiţi, devin poruncitori în propria noastră casă; din prigoniţi 
prigonitori şi din protejaţi stăpâni adevăraţi şi ca consecinţă fatală 


ne grecizează biserica, societatea şi şcoala în elementele lor 
superioare. Astfel grecismul serveşte ca element disolvant, în contra 
limbii slavone care cade din biserica română, dar care se menţine cu 
încăpățânare în cancelariile domneşti“. 

„Pe când călugării greci cucereau ţările române pe calea religioasă, 
nimicind cărţile şi alungând pe de o parte limba slavonă, iar pe de altă 
împiedecând desvoltarea limbii româneşti prin introducerea limbii 
greceşti în biserică, elementul grecesc laic, cucereşte ţările pe calea 
economică, prin comerț mai întâi, apoi, amicii pretendenţilor la 
tronurile române dobândind de timpuriu influenţa în stat, ajung prin 
căsătorii, să pună mâna pe moşiile boierilor, ajung să ocupe cele mai 
înalte dregătorii în ambele ţări surori, de multe ori în dauna boierilor 
pământeni“. 

„Domnitorii români, prin cultura lor, prin legăturile lor de căsătorie, 
se grăbesc pe întrecute a atrage învăţaţi greci la curţile lor; fiind 
doritori de ştiinţa şi luminile greceşti, Domnitorii noştri au păţit ca 
şi fluturii care oscilează noaptea la lumina lumânării, dar care îşi ard 
aripele. Ei chiamă în mod inconştient pe greci în ţările lor şi aceasta 
are ca consecinţă, grecizarea societăţii înalte româneşti şi mai târziu 
domnia fanariotă“. 

„Limba grecească fiind limba Orientului creştin, cu care Românii 
stăteau în cele mai strânse relaţiuni şi cum elementul grec atât 
bisericesc cât şi laic, devenise preponderant, Domnitorii români 
înfiinţează şcoli greceşti, care, fiind întreţinute cu cheltuiala 
Statului, ajung în scurt timp a fi ridicate la rangul de Academii“. 

„Românii învățând la şcoala grecească, adoptând moda curţii, care 
era şi ea grecească, stând în strânse legături de prietenie şi căsătorii, au 
adoptat pe lângă obiceiurile şi portul lor, felonia şi îngâmfarea 
grecească şi ajunseră a le fi ruşine cu numele de român. „Român e 
ţăranul, dar eu sunt boier moldovean“ declamau cu mândrie elevii lui 
Cuculi şi Kiriac dela Academia din laşi“. 

„Influenţa culturii greceşti în biserică a fost covârşitoare. Clerul 
superior s'a grecizat şi ca consecinţă fatală prin mitropolii, episcopii, 
prin bisericile mari şi mănăstirile închinate s'a citit, cântat şi predicat 
în greceşte şi rareori şi în româneşte; legile bisericeşti au fost 
consultate după autorii cei mai reputați, probă, numeroasele şi 
voluminoasele sintagme şi nomo-canoane de care s'au servit atât 
profesorii în Academie cât şi prin dicasterii“. 

„Rangurile bisericeşti cum şi numele însemnătoare sunt imitate 
după cele ale bisericii din Constantinopol“. 

„Încât priveşte despre moravuri, şcoala greacă a fost detestabilă, ele 


se resimt şi azi în biserica noastră deşi într'un mod mai ascuns“. 
„Prin necontenitele căsătorii ce au avut loc între familiile româneşti 
şi cele greceşti, a intrat în masa atotmistuitoare românească, mult 
sânge grecesc, a distrus în parte caracterul românesc, s'a fasonat 
cugetarea, s'a schimbat sensibilitatea şi acestea se pot vedea şi astăzi 
în toate manifestaţiunile spiritului românesc, în elementele lui 
superioare, în politică ca și în legislaţie, în concepțiunea 
administrativă ca şi în vieaţa socială, în şcoală ca şi în Biserică“. 16 


D. Drăghicescu scrie astfel despre influenţa nefastă a grecilor în ţările 
române: 


„Se poate zice că nenorocirea grecească, care izbi aşa de crud şi 
adânc ţările noastre, nu fu decât o urmare firească, fatală a stăpânirii 
Turcilor în Europa. În deosebi, dela această dată ei se pripăşiră aci sub 
masca religiei uşor de purtat, şi cu care se putea înşela uşor spiritele 
simple ale Românilor. Patriarhul Nifon, la venirea lui în Muntenia, în 
timpul lui Radu al IV-lea, întăreşte şi mai mult înrâurirea grecească în 
biserică, mai ales dela suirea lui în scaunul Mitropoliei. Această 
înrâurire devine precumpănitoare sub Neagoe Basarab“. 

„Călugării răsăriteni, zice Xenopol, venind din părţile mai 
apropiate, unde suferise Mântuitorul, erau priviţi nu ca oameni ci ca 
sfinţi de către bigota poporaţie a ţărilor române, care se simţea prea 
fericită, când putea să se despoaie în favoarea acelor obraze, ce ştiau 
aşa de bine să se folosească de prostia lumii. Fapt este că mănăstirile şi 
mai toate demnităţile bisericeşti fură înţesate cu Greci şi călugări 
greci, mai în tot cursul veacului XVI. În acest răstimp numai, vedem doi 
patriarhi greci stabilindu-se în ţară: pe Nifon deja amintit, lângă care 
trebue să adăugăm pe Pahomie, care „luând clerici și mireni cu sine au 
mers în Valahia şi în Moldova, unde a fost primit cu toată evlavia de 
principi, de boieri şi de tot norodul acelui loc“. 

„Într'un cuvânt se poate zice că dacă secolul al XVII este începutul 
predominării greceşti peste ţările române, întreg veacul al XVI este 
pregătirea acestei predomniri, pripăşirea şi revărsarea grecismului 
peste țarina românească“. !7 


Mai departe el adaugă: 
„Cu un talent iscusit de insinuare, de care şi azi n'au încetat de a da 


dovezi, ei îşi făcură necontenit drum în corpul naţiunii româneşti, şi 
în curând familiile boierilor români fură înţesate de nurori şi de gineri 


greci. Țarina mănoasă a strămoşilor noştri încăpu astfel, încetul cu 
încetul, pe mânile acestor năvălitori subţiri şi paşnici, după cum încă 
nici azi n'a încetat a face, graţie aceloraşi mijloace“. !8 


lată şi alte informaţii pe care ni le dă Drăghicescu: 


„Cari fură însă purtările Grecilor aşezaţi în ţară? Nu putem 
răspunde mai bine decât citind hrisovul, dat către 1630, întâi de Leon 
Tomşa şi copiat aproape întocmai, 36 de ani mai târziu, de către Radu 
Leon, ceea ce dovedeşte că în tot acest răstimp purtarea Grecilor veniţi 
în ară rămăsese aceeaşi. Acest hrisov dat de doi domni glăsueşte 
astfel: „văzând atâta sărăcie şi pustiire a ţării, căutat-am Domnia mea 
şi cu tot sfatul ţării ca să aflăm de unde cad acele nevoi pe țară, şi 
aflatu-s'a şi s'a adeverit că toate nevoile şi sărăcia încep dela Grecii 
străini, cari amestecă domniile şi vând ţara fără milă şi o precupeţesc 
pe camete asuprite, şi dacă vin aici în ţară nu socotesc să umble după 
obiceiurile ţării ci strică toate lucrurile bune şi adaugă legi rele şi 
asupritoare, şi unele slujbe (dări) le-au mărit şi le-au ridicat fără 
seamă pe atâta greime ca să-şi plătească ei camăta lor. Încă şi multă 
altă înstrăinare a arătat către oamenii ţării, nesocotind pe niciun om de 
țară, înstrăinând oamenii despre domnia mea, cu pisme şi cu năpăşti 
şi asuprind săracii fără milă şi arătând vrăjmăşie către toţi locuitorii 
țării“. 

„Într'un document a lui Matei Basarab, din 1639, se lămureşte foarte 
bine chipul nelegiuit cu care se înstrăinase cele mai mari şi mai 
frumoase mănăstiri ale Munteniei“. 

„Domnul muntean vorbeşte în acest document de „mitropoliţii şi 
domnitorii ţării, oameni străini nouă, nu cu legea sfântă, ci cu neamul, 
limba şi cu năravurile cele rele, adică Grecii, cari spurcându -şi mânile 
lor cu ocărîtoarea mită, sub vicleana taină începuse a vinde şi a 
cârciumări sfintele mănăstiri ale ţării şi lavrele domneşti, a le supune 
metoace dajnice altor mănăstiri de prin ţara grecească şi dela Sveta 
Gora, făcându-le hrisoave de închinăciune fără de ştirea sfatului şi 
fără de voia soborului“. 

„lată, rezumate admirabil de cuprinzător din cuprinsul acestor două 
documente lăsate de Domnii români, sufletul şi purtarea Grecilor 
pripăşiţi în ţară, în veacul al XVI-lea şi XVII-lea“. 

„Moştenirea cea mai simţitoare ce ne lăsară Grecii moderni, ale 
cărei urmări le suferim şi astăzi aşa de cu greu, sunt sărăcirea şi 
pustiirea ţării, despoierea şi înstrăinarea ogorului românesc, sărăcirea 
desăvârşită a populațiilor româneşti din ambele ţări. Lăcomia fără 


margini a Grecilor sărăciţi din Fanar se năpusti pe avutul ţărilor 
române. În cel mai scurt timp ei cârciumăriră mănăstirile, monopolizară 
moşiile cele mai bogate din țarina strămoşească şi despoiară cu totul 
pe vechii locuitori ai acestor ţarini. Către sfârşitul veacului al XVIII, 
ţările române se văzură aproape cu desăvârşire părăsite de vechii lor 
locuitori, cari trecură Carpaţii şi Dunărea, şi pe cari îi găsim, până 
azi, pe întreg malul Dunării dela Porţile-de-Fier până la Mare... 
Sărăcia, mizeria cu tot cortegiul lor de suferințe şi boale, cari 
degradează pe om şi face să decadă şi să degenereze rasele, iată 
moştenirea cea tristă ce ne lăsară Grecii, moştenire a cărei plăgi fatale 
şi azi le mai simțim“. !° 


Xenopol califică astfel valoarea culturii fanariote în ţările române: 


„De altfel această cultură a poporului grecesc trebuia să rămână 
stearpă şi fără rodire în sfera cugetării, decât doar în puţinele 
excepţiuni ce străbăteau mai departe către clasicism. Într'adevăr limba 
grecească modernă, aceea care mai ales se introducea prin şcoli şi se 
răspândea prin practică în ţările române era şi ea săracă în idei, afară 
decât în acele fără spor ale cunoştinţelor teologice. Aproape ca şi 
slavonismul ea întuneca mintea şi nu o desţălinea, şi avea asupra 
poporului român numai efect negativ, de a împiedeca prelucrarea 
propriei lui limbi, singura în care el putea răsădi, cultiva şi culege 
câmpul mănos al gândirii. Nu se poate câtuşi de puţin asemăna studiul 
limbii greceşti din ţările române cu al celor clasice din Apusul 
Europei. Aici limbile străine erau zemislitoare de idei, pe când limba 
grecească modernă în Muntenia şi Moldova învălea numai cu o pătură 
străină pustiul ce se lăţea peste orizontul lor intelectual. De aceea nu se 
observă nicăiri în ţările române efectele constatate în apusul Europei ca 
datorite studiului clasicităţii, şi mai ales productul său cel mai de 
seamă, spiritul de critică, fiindcă lipsea izvorul din care el ar fi putut 
să-şi iee obârşia. La răsturnarea regimului fanariot mintea poporului 
românesc era tot atât de înapoiată, cugetarea lui tot atât de neputincioasă 
ca şi la introducerea lui în ţările române; şi a trebuit culturii naţionale 
să înceapă iar dela primele elemente spre a-şi face cale către regiunile 
superioare“. 

„În apusul Europei când au trecut popoarele dela limbile clasice la 
cultura naţională, capitalul de idei câştigat din cele dintâi fu numai 
turnat în formele acestei de pe urmă, şi mintea înaintă mai departe; nu 
trebui să reînceapă din capăt a lega firul cunoştinţelor. La Români 
când dispăru cultura fanariotă nu rămase nimic pe urmele ei, şi 


poporul trebui iar să înceapă a sloveni încurcata carte a culturii, trebui să 
lucreze încet şi treptat la formarea ideilor sale, iar şcoalele ce le 
înfiinţă nu fură, ca în Apusul Europei, o continuare a universităţilor 
clasice, ci trebuiră să înceapă iarăşi cu clasele elementare“. 

„Cele câteva excepţiuni de oameni învăţaţi, ce se întâlnesc şi în 
epoca Fanarioţilor, nu dovedesc nimic, întru cât talente s'au întâmplat 
totdeauna să se ivească în omenire *.20 


Să vedem acum ce spun E. Lovinescu şi alţi istorici români despre 
influenţa religiei ortodoxe asupra românilor. N.V. Pantea pune aceste citate 
sub titlul: „Legea slavo-bizantină ne-a ţinut în întunerec veacuri 
de-a -rândul“. 


„l. Dacă tragice împrejurări istorice nu ne-ar fi statornicit pentru 
multă vreme în atmosfera morală a vieţii răsăritene, — suflet roman în 
viguros trup iliro-trac, — noi am fi putut intra dela început, ca şi 
celelalte popoare latine, în orbita civilizaţiei apusene. Condiţiile 
istorice ne-au orientalizat însă; prin Slavii dela sudul Dunării, am primit 
formele spirituale ale civilizaţiei bizantine; începând încă din veacul 
XV, am suferit apoi, mai ales în păturile conducătoare, o moleşitoare 
influenţă turcească, dela îmbrăcămintea efeminată a şalvarilor, a 
anteriilor şi a işlicelor, până la concepţia fatalistă a unei vieţi pasive, 
ale cărei urme se mai văd încă în psihea populară; am cunoscut, în 
sfârşit, degradarea morală, viţiile, corupţia regimului fanariot; şi 
pentru a-şi forma o conştiinţă cetăţenească şi un sentiment 
patriotic, clasele superioare au suferit până în pragul veacului trecut, 
acţiunea disolvantă a celor trei împărăţii vecine“. 

„2. Cel mai activ ferment al orientalizării a fost însă ortodoxismul. 
Într'o vreme, în care deosebirile dintre popoare se făceau mai mult prin 
religie decât prin rasă, el ne-a aruncat în primejdia contopirii în marea 
masă a Slavilor de sud şi apoi de est. În dosul crucii, spunea Cervantes, 
se ascunde diavolul; în dosul crucii bizantine, se ascundea Rusul. 
Legându-ne, sufleteşte, de o religie obscurantistă, înţepenită în 
tipicuri şi formalism, ortodoxismul ne-a impus o limbă liturgică şi un 
alfabet străin (gând latin exprimat în slove cu cerdacuri!), fără a ne ajuta 
la crearea unei culturi şi arte naţionale“. 

„3. Ocupându-ne, deocamdată, numai cu probleme sociale, nu ne 
oprim aici decât în treacăt la problema ortodoxismului. Amintim doar că 
nu s'a pus în acelaşi sens numai la noi, ci şi aiurea. Nu fără interes se 
pot citi şi azi rândurile de acum un veac ale filosofului Ciaadaev asupra 
situaţiei poporului rus în cadrul religiei sale. Constatând că „Ruşii nu 


aparţin niciuneia dintre marile familii ale neamului omenesc; nu sunt 
nici din occident, nici din orient. Așezaţi dincolo de timp, cultura 
universală n'a pătruns până la dânşii“, — Ciaadaev stărue asupra cauzei 
acestei tragedii istorice, asemănătoare celei a noastre: „În timp ce din 
sânul luptei dintre barbaria popoarelor nordului şi înalta gândire a 
religiei se ridica clădirea civilizației moderne, ce făceam noi? 
Supunându-ne unei soarte funeste, noi ne îndreptam spre nemernicul 
Bizanţ, obiectul unui profund dispreţ al acestor popoare, ca să căutăm 
acolo codul moral ce trebuia să ne reglementeze educaţia“. Prin 
smulgerea din sânul catolicismului, în care se desăvârşea ciclul 
civilizaţiei moderne, a rezultat şi înstrăinarea de cea de a doua 
mişcare a culturii europene reprezentată prin Renaştere: 
„Aplecându-se asupra civilizaţiei păgâne, lumea creştină găsise 
formele frumosului ce -i lipseau încă. Închişi în schisma noastră, nimic 
din ce se petrecea în Europa n'ajungea până la noi. N'aveam niciun rost 
în treburile lumii... În timp ce lumea se reclădea din temelie, nimic nu se 
înălța la noi; rămâneam pitiţi în bordeele noastre de lemn şi de stuf. 
Destinele neamului omenesc nu se împlineau pentru noi“. 

„încheind apoi cu constatarea: „Creștini, rodul creştinismului nu s'a 
copt totuşi pentru noi“ — el intra în linia afirmației lui Eminescu că: 
„Toate popoarele care posedă o înaltă civilizaţie astăzi, dacă nu sunt, au 
fost mult timp măcar, catolice“.2! 

„4. Nu uităm, de sigur, însemnătatea mănăstirilor ca focare culturale 
în epoca voievodală, această relativă cultură religioasă a fost însă străină 
prin limbă, cosmopolită prin tendință; nimic românesc n'a ieşit din 
umbra şi din liniştea primelor noastre locaşuri sfinte. O cultură nu se 
valorifică însă decât prin caracterul ei naţional. Pe când în occident, cu 
toată lupta împotriva liberei cugetări, catolicismul reprezenta un 
important factor de cultură şi reuşea, în toate domeniile artei, să se 
pună în spiritul timpului, ajutând pictura, sculptura, arhitectura să 
evolueze spre cele mai înalte forme de expresie artistică; în orient, 
ortodoxismul îşi mărginea activitatea culturală la copierea textelor 
religioase slavone, la schematismul picturii bizantine, reducea sculptura 
doar la ornamentele stilizate ale chenarelor uşilor şi ferestrelor, 
înghesuia muzica în tipic şi nazalizare greco-turcească şi nu lăsa să se 
dezvolte decât arhitectura bisericească prin unirea stilului bizantin cu 
oarecare inovaţii apusene“. 

„Într'o epocă în care religia constituia singurul mediu de desvoltare a 
civilizaţiei, acţiunea culturală a ortodoxismului nu poate fi deci privită 
ca îndestulătoare“. 

„De ar fi izbutit încercările, de altfel stăruitoare, ale catolicismului, 


soarta poporului nostru ar fi fost alta: revărsându-se asupra lui, cultura 
latină l-ar fi introdus, cu veacuri înainte, în procesul vieţii apusene şi 
l-ar fi smuls, dacă nu politiceşte, cel puţin sufletește, dintr'un mediu 
de disolvare morală, pe care tradiţionaliştii obișnuesc să ni-l prezinte 
ca pe mediul natural de formaţie a culturii şi sufletului românesc“. 

„5. insuficiența calitativă a culturii mănăstirești, mai ales sub 
raportul naţional, e cu atât mai făţişă cu cât putem constata la baza 
oricărui progres cultural prezenţa principiului generator al unei 
influenţe apusene“. 

„Din veacul al X-lea, adică odată cu alcătuirea temeinică a bisericii 
bulgărești, ortodoxismul ne-a țintuit în slavism; dela Brâncoveanu şi 
Dimitrie Cantemir şi până la Tudor Vladimirescu, adică mai mult de un 
veac şi jumătate, forma superioară a culturii româneşti a fost greacă. 
Devenind focare de propagandă religioasă, mănăstirile noastre 
îmbrăţişau întreg ortodoxismul, fără consideraţiuni naţionale. În 
condiţii atât de neprielnice, imboldul unei activităţi culturale 
româneşti nu ne putea veni decât din afară“. 

„Catolicismul, după cum am spus, ne-ar fi introdus, de timpuriu, în 
sfera de influenţă a culturii latine şi, deci, în ritmul unei vieţi aproape 
universale...22 Contactul cultural al Moldovei cu Polonia, petrecerea 
fiilor de boieri în Polonia sau a boierilor înşişi mânaţi de bejenie, au 
avut o înrâurire incalculabilă asupra limbii, culturii şi chiar conştiinţei 
naţionale. Apariţia lui Grigore Ureche, şi a compilatorului său 
Simion Dascălul, a lui Miron şi Neculai Costin, a lui Ion Neculcea, şi, 
mai apoi, a lui Dimitrie Cantemir, unii purtaţi pe la şcolile Poloniei, 
mai toţi cunoscători ai limbii latine, conştienţi şi mândri de originea 
lor romană, unii erudiţi iar alţii de un însemnat talent literar, a făcut din 
Moldova veacului XVII-lea şi începutul veacului XVIII-lea, sub 
influența culturii apusene filtrată prin catolica Polonie, adevăratul 
punct de plecare nu numai al unei culturi superioare ci şi al difuziunii 
limbii româneşti în besna ortodoxismului slavon şi grecesc. Căci 
influenţa polonă nu s'a mărginit să contribue la crearea unei 
istoriografii naţionale, ci a fost şi un principiu de răspândire a limbii 
române în organismul vieţii de stat“.23 


Sextil Puşcariu are aceeaşi opinie despre influenţa ortodoxiei la noi: 
„Intr'o vreme când orice mişcare culturală se reflecta prin biserică, 


ortodoxismul nostru a fost evenimentul cel mai grav în urmări 
pentru desvoltarea noastră culturală, căci el ne-a legat pentru veacuri 


întregi cu cultura Orientului, formând un zid despărțitor faţă de 
catolicismul vecinilor noştri din vest şi din nord, care ne-ar fi putut 
transmite cultura apuseană“ .?4 


N.V. Pantea trage în continuare o altă concluzie, şi anume, că: 
„Preoţimea şi biserica slavo-bizantină, străine şi chiar dușmane 
sufletului românesc, erau şi un instrument de slavizare şi grecizare“. El 
îşi argumentează această concluzie prin următoarele citate din istoricii români 
cei mai de seamă: 


„l. Călugării şi preoțimea era incapabilă să dea neamului o 
regenerare morală şi culturală.“ — Xenopol scrie: „Un document al 
acestui timp din 1649, conţine asupra purtării călugărilor triste 
destăinuiri. Spune Matei Basarab în această scrisoare românească 
trimisă „judeţului cu 12 prăgari şi vouă tuturor orăşenilor şi 
preoţilor şi diaconilor mănăstirii din satul Flămânzeşti, că au înţeles 
domnia mea cum purtaţi mănăstirea domniei mele şi călugării mei de 
val, cu cuvintele grele şi răle cum nu s'ar cădea, de-i măscăriţi și le 
aruncaţi năpăşti că vă umblă cu femeile, de faceţi mănăstirea şi 
călugării de râs şi de mascara cum nu s'ar cădea“. Deși evlaviosul 
domn ia sub scutul său pe călugării mănăstirii, spunând că „nicio răutate 
dela ei nu s'a văzut, ci-şi păzesc lucrul şi biserica cum se cade“, 
amenințând pe toţi acei ce i-ar năpăstui că vor plăti cu capul 
calomniile lor, totuşi nouă ne vine greu a crede că orăşenii să se fi 
jăluit aşa Domnului, fără niciun cuvânt. Apoi cum s’ar fi putut reţinea 
călugării dela fapte imorale, când trăiau aşa de bine şi de resfăţat şi, 
după cum spune cronicarul raportat mai sus: „când este omului bine 
sburdă hirea într'ânsul“. Şi călugării bine hrăniţi şi adăpaţi cu 
„adause de beutură“ le venea a sburda, şi de aceste ale lor sburdăciuni 
se plângeau orăşenii din Argeş“. 

„lată trista privelişte ce o înfăţişează biserica acestui timp. Cu o 
autoritate nemărginită asupra poporului, dânsa nu se folosea spre altceva 
din această poziţie covârşitoare decât spre căpătuirea membrilor ei şi 
spre câştigul bănesc mulţumindu-se a recita şi a psalmodia rugăciuni 
stereotipe, cele mai de multe ori în o limbă neînțeleasă; de altfel 
neîndeletnicindu -se de loc cu moralizarea poporului, menirea supremă a 
bisericii, ba din contră îmbiind pe oameni prin exemplul dat de organele 
ei la fapte şi vieaţă nemorale“.25 


N. Iorga descrie un tablou tot atît de sumbru: 


„Femei străine se vor mai fi rătăcit pe la mănăstiri — doar se plângeau 
în această privință orăşenii din Argeş, la 1649, către Domnie că 
părinţii din ctitoria lui Neagoe Basarab „umblă cu fămeile“, făcându-i 
astfel, — spune Matei Vodă cu durere, — „de râs şi de măscară“. În 
sfârşit, un misionar catolic de pe la 1680 putea să scrie, cel puţin 
despre Țara-Românească: „Toate mănăstirile de călugări au Ţiganii 
lor, ale căror femei babe bătrâne, fete mari, copile, umblă slobod prin 
mănăstire, coc pâne, fac bucate şi mătură în casă“. 


La fel şi istoricul Papiu: 


„la sate erau o mulţime de preoţi cari aveau popia lor numai în 
legătură cu fiscul și nu intrau poate niciodată în biserică, 
nepricepându-se ce să facă acolo. Cu atât mai mulţi erau diaconii 
titulari, cari nici nu purtau un veşmânt deosebit şi scoteau numai 
cartea de singhelie, destul de ieftin plătită, de câte ori un încasator 
obişnuit al dărilor cuteza să se apropie de persoana lor sfinţită. Avea 
astfel dreptate Matei al Mirelor, când, în sfaturile sale către 
Alexandru-Vodă Iliaș, el zugrăvea astfel pe preoţii noştri: „preoții 
nu ştiu să boteze pe copii, nici să liturghisească rugăciunile lui 
Dumnezeu; de cununie şi maslu când aud, se minunează şi pe celelalte 
taine mai nu le ştiu nici din nume; straşnic s'au sălbăticit, nu mai ştiu 
nimic, ci mâncă doar la colive ca dobitoacele. Şi, aşa cum se găsesc, 
buni ori răi, cum vor fi, dar, dacă se vor trece şi ei nu se vor găsi alţii, 
şi, de nu se va face şcoală ca să-i călăuzească, nu se va mai afla popă 
să boteze pe oameni“. (Papiu, Tesaur, I, pp. 370-1). 


Şi iarăşi lorga: 


„Aici ar fi fost foarte mult de îndreptat, dar patriarhii şi Domnii 
n'aveau grija popimii de rând, şi n'au avut-o decât foarte târziu, sub 
Fanarioţi. Din partea lor, episcopii îşi strângeau veniturile, ei judecau 
pe preoţii cu vinovăţie canonică, putând să-i bată şi să-i închidă, şi 
se îngrijeau ca poporenii să nu treacă dela o parohie la alta, îngăduind 
globirea celor care-şi părăseau „biserica lor, unde le zac moşii şi 
părinţii şi feciorii“. Alte vederi şi alte planuri, — n'aveau“.27 

„2. Preoţimea şi biserica slavo-bizantină instrument de 
desnaţionalizare.““ -Xenopol scrie: „Gândirea grecească se înfiltra în 
sânul Românilor mai cu seamă pe cale religioasă, întru cât pe atunci 
religia era pârghia cea mai de seamă a culturii. Precum pentru limba 
slavonă, astfel şi pentru cea grecească, mănăstirile slujiră la început 


drept cuiburi de unde ea începu a prinde la putere. leşind după aceea din 
biserică, cunoştinţa ei începu a se răspândi şi în societate. Dascălii 
privaţi cari se introduceau prin casele boiereşti pentru a învăţa pe 
copii carte grecească, tot din mănăstiri ieșeau, pricină pentru care şi 
Cantemir ne spune că ,„ Vasile Lupu a luat măsuri ca în toate mănăstirile 
cele mari să se primească monahi greci, care să înveţe pe fiii boierilor 
limba şi ştiinţa grecească“.28 


lată opinia lui D. Drăghicescu: 


„Soarta bisericii române a fost întocmai acea a neamului românesc. 
Cele mai mari şi însemnate înrâuriri pe care le-a suferit neamul nostru, 
nu numai că ele au atins biserica română, dar au venit, în cea mai mare 
parte, tocmai pe poarta şi pe căile bisericii. Înrâurirea slavă a pătruns 
sufletul nostru, mai ales prin biserică şi tot bisericii datorim noi 
îngenunchiarea ţărilor româneşti şi ţarinii strămoşilor de către 
călugării greci mai întâi şi de vânturătorii de ţară din uliţa Fanarului, 
mai apoi“. 

„S'a zis şi se repetă foarte des că biserica, şi legea creştină ne-a 
scăpat neamul şi ţara de pieire. lată un lucru afirmat de toţi şi prea 
puţin controlat. Cu tot atâta drept cuvânt se poate afirma că legea 
creştină, biserica noastră, duse neamul românesc, în mai multe rânduri, 
la marginea pierzării. Dacă priveşti lucrurile mai de aproape, de mirare 
este cum de am scăpat de prăpastia ce-a deschis de atâtea ori naţiunii 
noastre biserica creştină. Dacă legea creştină a făcut ceva ca să ne 
scape şi să ne păstreze, n'a fost de sigur în vederea lumii acesteia, ci, 
poate, pentru lumea cealaltă, pentru împărăţia cerurilor. În lumea 
pământeană, legea creştină putea să ne dea pradă slavismului dela chiar 
începutul înfiinţării noastre naţionale, după cum era s'o facă mai 
târziu, pe la sfârşitul veacului al XVIII-lea şi începutul celui al 
XIX-lea. Slavismul bulgar sau moscovit stătu gata, în două rânduri să 
ne înghită, mulțumită bisericii ortodoxe ce aveam comun cu el. lar 
dreptcredincioşii din Levant şi din Fanar, îmbrăcaţi în odăjdii perfide, 
desbrăcară mănăstirile şi pe ţărani de ţarinile lor bogate. Dacă neamul 
nostru se păstră şi scăpă nu fu prin, ci peste biserică. A trebuit să fie o 
vitalitate fără seamăn, care, cu toată urgia istoriei noastre, ne-a mai 
putut păstra în ființă... Datorăm deci virtuţilor şi însuşirilor noastre 
sufleteşti admirabile, pe cari ni le lăsară moştenire părinţii noştri 
etnici Daco-Romani, că până acum nu ne-au înghiţit nici puhoiul 
barbar, nici oceanul slav, nici torentul turcesc, nici putreziciunea morală 
greco-fanariotă“.2 


C. Erbiceanu spune despre nefasta influenţă grecească: „aprecierile 
literaţilor români asupra acestei influenţe au fost întotdeauna 
desavantajoase acelei înrâuriri, pentrucă ea tindea a zgudui din temelie 
datinile şi moravurile sociale, a schimba faţa poporului român, a-l 
desnaţionaliza. Dacă până la această înrâurire grecească noi Românii, 
mai ales cei din Moldova, stam sub o altă influenţă, tot străină, adică 
sub cea slavă, acea influenţă nu era atât de dăunătoare ca cea greacă, 
pentrucă activitatea ei era mărginită numai la cultura limbii naţionale, 
atât în stat cât şi în biserică. Este un adevăr că, prin limba slavonă, noi 
n'am fi progresat în formarea limbii noastre mai de loc, pentrucă acea 
limbă era în formaţiune încă şi săracă pe atunci în literatura ei, nici se 
potrivea cu geniul limbii noastre neo-latine. De aci sărăcia şi lipsa de 
literatură naţională la noi până spre finele secolului XVII“. 

„Cu totul deosebit ni se prezintă fenomenul influenţei greceşti. 
Înrâurirea slavonă se mărginea numai la literatura noastră, cea grecească 
însă a străbătut toate ramurile de activitate ale neamului românesc, în 
administraţie, în justiţie, în armată, în conducerea destinelor ţărilor 
prin numirea de domnitori fanarioți şi în fine cultura noastră în 
şcoale, biserică şi stat“. 

„Aceasta multiplă şi variată înrâurire s'a manifestat, timp aproape 
două secole (1640-1821) în toate instituţiile noastre naţionale, era mai 
cât pe ce să le schimbe fisionomia lor, să le distrugă şi apoi să le 
înlocuiască cu altele străine neamului, datinilor şi obiceiurilor 
noastre...“ 

„Ni s'au fost prefăcut în atâta timp caracterele în rău, ni se stricase 
obiceiurile vechi şi ni se demoralizase restul vieţii sociale. Chiar până 
în prezent întâmpinăm resturile acelei înrâuriri dăunătoare în societatea 
românească. Influenţa slavonă pe acele timpuri nu era cutropitoare 
pentru Români, ci cel mult îi ţinea pe loc în desvoltarea lor culturală. 
Nu tot aşa se poate zice şi despre înrâurirea greacă, pentrucă aceasta 
căuta a se infiltra în tot organismul nostru social, a ne schimba la faţă, a 
ne greciza chiar. Aci era pericolul pentru noi. Românul în ţara lui era ca 
un peregrin sau colon, dacă nu intra prin cuscrii, prin căsătorii, prin 
mijloace permise ori nepermise — în vederile domnitorilor fanarioți“. 


— Nu este de mirat dacă — după toate aceste — vedem că Dositei, 
patriarhul Ierusalimului, dete lui Atanasie (cel care făcu unirea cu 
Roma), când acesta fu sfinţit de episcop „o instrucție foarte 
amănunţită, în tot ce priveşte pe un arhiereu ortodox în datoriile sale 
de arhipăstor“, — cum spune D.Şt. Meteş*! sau „frumoase 
instrucțiuni şi învățături“, cum spune Dr. I. Lupaş,? între cari 


instrucţiuni şi învățături frumoase pentru „un arhiereu ortodox“ se 
află şi aceasta, — pe care nu bucuros o pomeneşte de altcum 
istoriografia română ortodoxă oficială —: „Trebuie Arhieria Ta slujba 
bisericii adică, ohtaiul, mineele şi alte cărţi, ce se cântă duminecile şi 
sărbătorile şi slujba de toate zilele, să te nevoieşti cu de-a-dinsul să se 
citească toate pe limba slavonească sau elinească, iar nu româneşte sau 
în alt chip“.% 


Să încheiem aceste mărturii ale istoricilor şi ale oamenilor noştri de 
cultură din trecut cu un citat din Sextil Puşcariu, profesor universitar şi 
preşedintele „Frăției ortodoxe române — FOR“: 


„Înainte de ce neamul românesc să poată deveni un popor, vecinii 
noştri slavi au ajuns la organizaţii puternice de stat şi la o înflorire 
culturală atât de remarcabilă, încât ne-au silit să ne desvoltăm în umbra 
lor, au dat direcţia pentru veacuri întregi nu numai vieţii noastre de 
stat, ci mai ales desvoltării noastre culturale. La Slavii de sud înşişi, 
cultura aceasta era de origine bizantină, astfel încât, mai târziu, când 
începe influenţa grecească în ţările române, numai haina externă se 
schimbă, dar fondul rămâne acelaşi. Legaţi dar de orient cu cătuşe 
puternice, întreaga epocă veche a literaturii noastre se caracterizează 
prin influența aceasta orientală, a cărei trăsătură principală era 
dependența manifestărilor culturale -de biserică, în special de 
ortodoxism“. 

„De câte ori în epoca aceasta putem constata o mişcare, sau măcar un 
început de mişcare cu urmări importante pentru desvoltarea literaturii 
noastre în direcție naţională, fie că avem a face cu întâiele traduceri 
sau cu cele dintâi tipărituri româneşti, fie că vedem înflorind 
istoriografia noastră naţională, totdeauna descoperim la temelia ei o 
influenţă apuseană“. 

„Şi tot unei influenţe din apus se datoreşte renașterea cu care se 
începe, şi pentru literatura noastră, epoca nouă. 

„E ceva mai mult decât o sută de ani de când a început să se sape 
brazde adânci între aceste două răstimpuri, de când Dunărea a crescut 
parcă, formând un hotar firesc între noi şi orient şi ni s'au deschis tot 
mai largi porţile spre vestul luminat, prin care pătrundeau obiceiuri 
europene, literatură apuseană şi gustul pentru îndeletniciri artistice. Iar 
când prin aceleași porţi intrară, ca nişte apostoli, în aureola luminii 
intensive, acei câţiva bărbaţi venind dela Roma, care, pe lângă 
ştiinţă, aveau şi focul entuziasmului şi cuvântul cald care încinge, 
atunci au mijit şi pentru noi zorile vremilor noui“. 


„Petru Maior, Gheorghe Şincai, Samuil Micu Clain şi tovarăşii lor 
au săvârşit minunea resurecţiunii poporului român şi au imprimat 
direcţia în care avea să se desvolte spiritul public în tot cursul deceniilor 
următoare. Ei spuneau, în definitiv, acelaşi lucru pe care-l mai 
spuseseră odată, cu un veac în urmă, cronicarii. Dar îl prezentau altfel, 
îl propovăduiau cu puterea sufletului lor convins că spun un lucru 
important, şi-l descopereau unor ascultători capabili să simtă fiorii 
mândriei naţionale la singura rostire a cuvântului Traian. Oricât de 
exagerată a fost direcția aceasta „latinistă“, faptul în sine că prin ea a 
luat ființă sentimentul nostru naţional şi naţionalizarea tuturor 
aspirațiilor, a culturii şi a literaturii noastre, dovedeşte că prin ea s'a 
atins o coardă existentă, şi cea mai puternică, a sufletului nostru, firea 
noastră romanică. Tot ce e romanic în sângele nostru, tot ce ne leagă de 
fraţii noştri din vestul Europei, fusese înnăbuşit în noi în curs de 
veacuri, legăturile care ne-ar fi fost fireşti fuseseră tăiate şi capetele 
lor înnodate cu orientul străin nouă prin sânge şi aspiraţiuni. Şi acum, 
deodată, rupându-se cătuşele, care, din cauza vechimii lor, nu mai 
păreau artificiale, a svâcnit iar avântul nostru înnăscut, de care 
devenirăm mândri“ .34 


Pentru unii dintre români, legați afectiv şi puternic de Biserica Ortodoxă, 
nu este uşor să citească aceste pagini. Căci ele reprezintă o punere sub semnul 
întrebării a unor lucruri intime, imprimate în noi timp de o mie de ani, şi care 
— bune sau rele — fac astăzi parte din structura sufletească românească. 

Este însă un act de mare caracter să ai curajul să-ţi analizezi propriile 
structuri, să te întrebi cum au ajuns ele să-ţi fie imprimate în suflet, în gîndire 
şi în caracter şi să ai curajul să le schimbi dacă ajungi să constaţi că ele nu 
sînt cele mai bune cu putinţă. 

Astăzi, după ce alte invazii, şi în special cea comunistă, au imprimat în noi 
alte categorii de gîndire şi alte structuri psihice dezastruoase, am ajuns la un 
moment crucial al istoriei noastre cînd, atit ca indivizi cît şi ca naţiune, este 
absolut necesar să reapreciem tot ce s-a imprimat în noi şi să ne uităm la toate 
alternativele care există şi — în libertatea de alegere pe care ne-Q dă Însuşi 
Dumnezeu — să alegem acel crez care reprezintă Adevărul şi acele structuri 
conceptuale şi morale care duc spre adevărata înflorire şi împlinire atit 
personală cît şi ca naţiune. 

Care sint acestea? 

Inainte de a răspunde la această întrebare, este necesar să vedem şi mai clar 
de ce este atît de importantă o concepţie adevărată despre lume şi viaţă. 
Marxiştii au înţeles legătura organică dintre concepţia despre lume şi viaţă 
pe de o parte, şi natura societăţii şi natura vieţii omului pe de alta, şi de 


aceea ei au făcut din ideologie o problemă de stat primordială. De ce au ales şi 
de ce au considerat ei ateismul ca fiind o concepţie despre lume și viaţă 
absolut vitală comunismului? Răspunsul la această întrebare va scoate în 
evidenţă foarte puternic legătura generală dintre orice concepţie despre lume 
şi viaţă şi tipul de societate căreia îi dă ea naştere. 

De ce este 
comunismul 
ateist? 


Am arătat deja“ că secularizarea sau ateizarea gîndirii intelectualităţii 
Europei a pregătit calea şi a dus la revoluțiile sîngeroase care au devastat 
continentul nostru. Această afirmaţie este de o importanță fundamentală. 
Noi nu avem aici spaţiul să o documentăm, dar cel ce vrea să facă pentru sine 
documentarea va găsi suficiente studii pentru a o face. Alexander Soljeniţin a 
fost cel care a făcut această cercetare pentru Rusia şi el a arătat cum ateizarea 
intelectualităţii ruse în secolul al XIX-lea a fost pregătirea ideologică pentru 
revoluţia bolşevică.! 

Legătura logică dintre ateism şi revoluţia sîngeroasă este simplă. Atâta 
timp cît oamenii cred într-un Dumnezeu care pedepseşte răul şi răsplăteşte 
binele, fie în viaţa de aici fie în viaţa de dincolo de moarte, aceşti oameni nu 
se vor ridica să facă o revoluţie violentă. Pe de o parte, ei se vor teme de 
pedeapsă. Pe de alta, atîta timp cît oamenii cred într-o viaţă după moarte, ei 
îşi pot permite să rabde aici, căci ei ştiu că mai au o şansă de bine 
„dincolo“. Abia cînd li se ia oamenilor frica de Dumnezeu şi speranţa într-o 
viaţă mai bună în eternitate, abia atunci ei nu se mai tem să ucidă și abia 
atunci ajung să dorească binele imediat cu disperare şi cu orice preţ, chiar şi 
cu acela al uciderii a mii sau milioane de alţi oameni. 

Este mai complicat însă să înţelegem de ce toate regimurile comuniste care 
au venit deja la putere sînt atît de intens preocupate să continue ateizarea 
societăţii şi ţintesc să ajungă la o societate completamente fără credință în 
Dumnezeu, fără religie. Dar, dacă e să ne eliberăm de ateism, trebuie neapărat 
să înțelegem de ce ateismul li se pare un element atît de important 
comuniştilor. 

În anul 1973 eram la Bucureşti şi cineva mi-a aranjat o întrevedere cu 
Petru Beraru, unul dintre autorii de cărți de combatere a creştinismului. 
Printre altele l-am întrebat: „Spuneţi-mi, care este raţiunea pentru acest 
uriaş efort de ateizare a ţării? A aflat oare partidul că nu există Dumnezeu şi 
pur şi simplu de dragul adevărului cheltuieşte atiţia bani şi atita energie 


numai şi numai ca oamenii să ştie acest adevăr?“ Expertul în „combatere“ a 
rîs ca de o glumă bună şi apoi a răspuns serios: „Nu, propaganda ateistă nu are 
nimic de-a face cu adevărul sau neadevărul existenței lui Dumnezeu. 
Propaganda ateistă se face din motive politice“. 

Într-un moment de sinceritate, acest agent al minciunii a spus un mare 
adevăr: că partidul comunist urmăreşte doar obiective politice prin 
propaganda sa ateistă. Care sînt acele obiective? 

Vom înţelege obiectivele urmărite de partidul comunist dacă le vom vedea 
legate de natura societăţii pe care vor să o creeze comuniştii. Totul pleacă de 
la unul dintre cele mai de bază elemente ale societăţii, şi anume, forma de 
proprietate. Atîta timp cît societatea se bazează pe proprietatea particulară, 
guvernul sau oricare altă conducere a ţării nu simte necesitatea de a se 
amesteca prea mult în viaţa particulară a oamenilor, în gîndirea lor şi în 
credinţele lor. Atîta timp cît cetățenii acţionează în limitele legii şi îşi 
plătesc impozitele, conducerea ţării se simte satisfăcută. 

Situaţia se schimbă radical în momentul în care întreaga economie este 
naţionalizată. Noua situaţie cere să se treacă de îndată la planificare 
centralizată. Odată ce se produce această schimbare fundamentală în societate, 
care constă din trecerea proprietăţii de la indivizi la stat, statul se vede nevoit 
să introducă o serie de noi măsuri care devin inevitabile. Întâi, dacă în timpul 
proprietăţii particulare fiecare agricultor şi fiecare proprietar de întreprindere 
era un factor de decizie, hotărînd el însuşi ce să producă şi cînd şi cum şi cu 
cît să vîndă şi cum să îmbunătățească producţia etc., după naţionalizare 
procesul de decizie este luat de la toţi indivizii şi este urcat sus, la vîrf, unde 
prin planificarea centralizată se decide totul pentru toţi indivizii. 

În al doilea rînd, dacă în timpul proprietăţii particulare statul nu avea nici 
un interes să ştie dacă un proprietar îşi face lucrul sau nu, după naţionalizare 
statul, care face planificarea pentru toată ţara, trebuie să se asigure că toată 
lumea execută planul făcut. Pentru aceasta statul dezvoltă un sistem de 
observare a întregii societăţi prin vasta reţea de securitate şi de informatori. 

În al treilea rînd, în timpul proprietăţii particulare oamenii nu trebuiau să 
fie împinşi de stat să meargă la lucru şi să fie supravegheați ca să lucreze 
bine, căci fiecare avea interesul să lucreze şi să producă cît mai mult și de 
calitate cît mai bună. De îndată ce se face naţionalizarea proprietăţilor, 
interesul individului pentru muncă creatoare şi intensă dispare. De acum 
individul nu mai are decît interesul de a simula că lucrează şi de a obţine cît 
mai multe beneficii cu cît mai puţin efort. 

Aici apare una dintre cele mai grele probleme care se pun unei conduceri 
comuniste: cum să motiveze indivizii să lucreze cu zel, cu pasiune, cu 
creativitate. Şi iată cum au raţionat conducătorii comunişti în această 
problemă. Ei au început cu întrebarea: „De ce nu vor să mai lucreze oamenii cu 


tragere de inimă din momentul în care proprietăţile sînt naţionalizate?" „lată 
de ce, au răspuns tot ei. Fiindcă oamenii mai păstrează în ei mentalitatea 
burgheză care îi face să zică: dacă este al meu, lucrez; dacă nu este al meu, nu 
mai lucrez. Acest individualism burghez trebuie scos din gîndirea oamenilor. 
De fapt, întreaga gîndire a oamenilor trebuie schimbată. Trebuie să 
introducem un proces de reeducare a maselor, prin care să producem un om 
nou, cu un nou tip de gîndire.“ 

Cei ce au trecut prin anii aceia teribili ai „reeducării“ îşi mai aduc aminte 
de limbajul acesta. Să ne întrebăm acum: Ce fel de „om nou“ necesită sistemul 
social în care statul este singurul proprietar şi în care economia este complet 
centralizată? 

Putem răspunde repede la această întrebare dacă sîntem de acord că sistemul 
acesta ar funcţiona perfect dacă ar putea îndeplini două condiţii: 1) să 
producă o planificare perfectă şi 2) să producă o societate în care toţi 
indivizii acceptă să fie executanţi perfecţi ai planificării perfecte. Noi, cei ce 
am avut nefericirea să trăim în acel sistem, ştim că planificarea este 
întotdeauna extrem de arbitrară şi departe de a răspunde adevăratelor nevoi 
ale societăţii. Şi mai ştim şi cît de mare este repulsia individului faţă de 
„plan“. 

Această atitudine negativă şi ostilă a individului faţă de un plan străin lui 
este ceea ce vor să schimbe conducătorii comunişti. Problema lor este: cum? 
Cum să creeze o societate în care toţi indivizii abia aşteaptă să primească 
planul făcut la centru şi să pornească cu tot elanul şi cu toată puterea la 
îndeplinirea lui? Cum să creeze o societate în care toţi indivizii se încred în 
mod absolut în înţelepciunea partidului şi nu o pun niciodată sub semnul 
întrebării, ci execută întocmai şi la timp toate directivele conducerii? 

Ce fel de mentalitate ar trebui să aibă indivizii ca să fie astfel de executanţi 
perfecţi ai ordinelor partidului? Ce fel de concepţie despre lume şi viaţă 
i-ar aduce pe oameni la o totală supunere faţă de partid şi la o absolută 
ascultare de poruncile acestuia? 

Este evident că o concepţie despre lume şi viaţă care include credinţa 
într-un Dumnezeu care emite legi, principii şi reguli de viaţă nu poate 
produce oameni care să asculte total şi exclusiv de conducerea partidului. Cei 
ce cred în Dumnezeu Îi acordă în primul rînd lui Dumnezeu autoritate asupra 
lor şi numai în secundar acordă autoritate conducerii statului. Şi cînd 
spunem acest lucru ajungem să vedem care este motivul aversiunii partidului 
comunist faţă de credinţa în Dumnezeu: existenţa lui Dumnezeu presupune 
o divizare a ascultării individului. El va asculta întîi de Dumnezeu şi numai 
după aceea de conducerea partidului. Problema e că partidul comunist, cu 
sistemul lui de economie de stat şi central planificată, necesită o ascultare 
totală din partea tuturor indivizilor. Această ascultare totală de planificatorul 


de la centru este esenţa totalitarismului comunist. Totalitarismul — adică 
sistemul în care toţi indivizii trebuie să fie total supuşi statului, să fie 
executanţi fideli ai ordinelor acestuia, adică să fie roboţi ascultători — nu 
este impus dintr-o răutate a unei firi de dictator demonic, ci este impus de 
însăşi natura sistemului proprietăţii de stat şi al economiei central 
planificate. 

Acum sîntem pregătiţi să răspundem la întrebarea: Care sînt raţiunile 
politice pentru care partidul comunist cheltuieşte atîta energie pentru 
ateizarea societăţii? 

lată-le: Partidul comunist, introducînd o economie central planificată, are 
nevoie de o societate în care toţi indivizii sînt supuşi orbește şi în 
exclusivitate partidului şi execută cu fidelitate ordinele acestuia. Partidul a 
ajuns la concluzia corectă că numai o mentalitate ateistă este dispusă spre o 
asemenea robotizare. 

lată raţionamentul partidului comunist în această problemă: După ce le-am 
luat oamenilor proprietatea, este necesar să le mai luăm încă două elemente: 
credinţa în Dumnezeu şi credinţa într-un suflet nemuritor; căci atîta vreme 
cît vor crede în Dumnezeu, nu ne vor da nouă totală ascultare, şi atîta vreme 
cît cred într-un suflet nemuritor, vor avea încă speranţa în evadarea finală de 
sub stăpînirea noastră. Abia cînd oamenii nu mai văd un Dumnezeu deasupra 
noastră şi cînd viaţa lor este numai aici, în această lume, ei ajung să ne vadă 
pe noi, conducătorii statului, ca pe stăpînii absoluţi de care depinde 
totalmente existenţa lor şi tipul de viaţă pe care o vor duce. Aşadar, să-i 
convingem că lumea aceasta s-a creat singură, printr-un proces evolutiv, şi că 
omul este produsul acestui sistem evolutiv. Să-i convingem că viaţa este doar 
aici şi acum, că rostul vieţii nu este altul decît satisfacerea nevoilor, a 
dorințelor acestui animal, fie ele dorinţe fizice, culturale sau artistice şi că 
Singurii care le pot da mijloacele şi şansele de a-şi satisface aceste dorinţe 
sîntem noi, conducerea partidului şi a statului. Cînd această mentalitate le va 
intra bine în cap, vor vedea că numai dacă ne ascultă pe noi, numai dacă 
acceptă să execute planificarea noastră, vor avea şansa de a-şi satisface 
necesităţile lor — satisfacere care este unicul scop al acestei unice existenţe. 

Subliniem ceea ce trebuie înţeles şi reţinut: ateismul este răspîndit şi 
impus de comunişti nu fiindcă el ar fi adevărat, ci fiindcă el este o concepţie 
despre lume şi viaţă care conduce la impunerea autorităţii absolute a 
partidului comunist asupra societăţii şi la transformarea oamenilor în roboţi 
aserviţi totalmente partidului. 

Ateismul este o mentalitate a sclaviei. lată de ce grecii antici, cu gîndirea lor 
filozofică atît de profundă, au decis că nici o ființă care are suflet nemuritor 
nu poate fi sciavă a altcuiva, iar cei ce sînt sclavi au ajuns în această stare 
fiindcă ei nu au suflet nemuritor. 


În acest context este bine să arătăm că trei sînt cerinţele fundamentale ale 
adevăratei libertăţi: proprietatea particulară, sufletul nemuritor şi un 
Dumnezeu binevoitor cu care sufletul nemuritor este în bune relaţii. Să 
vedem în ce sens acestea sînt condiţii ale libertăţii. 

Este relativ simplu să vedem legătura dintre proprietatea particulară şi 
libertate. Cu cît un om posedă o mai mare proprietate, cu atît el îşi poate 
permite mai multe, poate realiza mai multe şi se poate bucura de mai multe în 
viaţă. Cu cît un om este mai liber să facă ce vrea cu proprietatea sa, cu atît el 
poate fi mai creator, şi cu atît se poate el dezvolta mai mult fizic, intelectual, 
cultural şi chiar şi spiritual. 

Legătura dintre celelalte două elemente şi libertatea omului este mai 
complexă şi nu o vom putea înţelege pe deplin decît cînd vom înţelege care 
este adevărata credinţă în Dumnezeu şi care este destinul adevărat al omului. 
Abia atunci vom putea înțelege ce a spus Isus Cristos: „Veţi cunoaşte 
adevărul şi adevărul vă va face liberi“ (Evanghelia după Ioan 8:32). 

Este timpul deci să căutăm răspuns la întrebarea: Care este adevărata 
concepţie despre lume şi viaţă, concepţie care va duce la crearea unui 
individ liber şi nobil şi la crearea unei societăţi drepte în care toţi indivizii 
să-şi poată împlini în libertate destinul? 


Note 


1. Vezi Al. Soljeniţin, Discurs la Universitatea Harvard, 1979, Discurs cu 
ocazia primirii Premiului Templeton, Londra, 1984, şi cartea „From 
Under the Rubble “ (De sub moloz). 


Întoarcerea 
6 | la Cuvintul lui 
Dumnezeu 


Călătoream odată în rapidul de la Bucureşti spre laşi, şi un student cu 
dulce accent moldovenesc a intrat în vorbă cu mine. După ce a aflat că sînt 
pastor baptist, m-a întrebat: „Care este diferenţa dintre crezul dumneavoastră 
şi credinţa noastră ortodoxă?“ Mi-a plăcut înţelepciunea întrebării. Am 
înţeles că pe acest student ieşean nu-l interesau diferenţele de suprafaţă sau 
mărginaşe, ci diferenţele cu adevărat de esenţă. Şi am căutat să-i onorez 
întrebarea cu un răspuns cît mai exact şi mai comprehensiv. Ceea ce i-am 
spus atunci acelui tînăr moldovean vă voi spune aici în continuare. 

Voi face întîi precizarea că între ortodoxie şi catolicism diferenţele de 
doctrină sînt minorg, şi, prin urmare, ceea ce voi spune despre diferenţa 
dintre protestantism şi ortodoxie se aplică şi ca diferenţă între protestantism 
ŞI catolicism. 

Pentru a vedea diferențele de esenţă între aceste religii trebuie să 
cunoaştem care sînt elementele esenţiale ale oricărei religii. Două sînt 
elementele absolut esenţiale sau definitorii ale oricărei religii, şi ele sînt 
definite de răspunsul la aceste două întrebări fundamentale: 1) Care este sursa 
de informare a acelei religii? şi 2) Care este soluţia propusă de acea religie 
pentru a restabili relaţia dintre om şi Dumnezeu? 

Cîteva remarci preliminare despre aceste două întrebări. Referitor la prima: 
Fiecare religie din lume are o sursă din care îşi trage crezul. Cele mai 
primitive au ca sursă de informare o tradiţie transmisă de la o generaţie la 
alta prin conducătorii religioşi ai tribului. Cele mai cultivate au ca sursă de 
informare o carte sacră sau mai multe cărţi sacre în care îşi păstrează şi din 
care îşi scot crezul. Pentru a vedea adevărata natură a unei religii, este normal 
să te referi la sursa primordială de informare a acelei religii, să-i vezi originea 
şi natura şi să-i judeci credibilitatea şi autenticitatea. 

Referitor la a doua întrebare: Toate religiile lumii recunosc că între 
Dumnezeu şi om există o ruptură, există o separare, există o distanţă. 
Desigur, fiecare religie explică în felul ei modul în care s-a produs această 


ruptură şi a apărut această separare şi această distanţă. Important însă este 
că toate religiile intuiesc acest fapt esenţial al înstrăinării omului de Creatorul 
său. Şi toate religiile îşi stabilesc ca obiectiv principal readucerea omului la 
Dumnezeu sau restabilirea legăturii sau a relaţiei dintre om şi Dumnezeu. 
Însuşi numele de religie exprimă acest lucru. În limba latină cuvîntul religie 
îşi are originea în verbul re-ligo, re-ligare, care înseamnă „a lega din nou“. 
Strămoșii noştri latini ştiau că scopul religiei este să-l lege din nou pe om de 
Dumnezeu. Fiecare religie propune o anumită soluţie sau o anumită formulă 
pentru a depăşi prăpastia dintre om şi Dumnezeu şi pentru a-l repune pe om 
în relaţii bune cu Creatorul său. Cine vrea să cunoască esenţa unei anumite 
religii trebuie să meargă direct la această problemă, să vadă cum propune 
religia respectivă rezolvarea ei, deoarece aceasta formează inima religiei. 

Prin urmare, sursa de informare a unei religii şi modul în care încearcă 
această religie să-l lege din nou pe om de Dumnezeu sînt cele două elemente 
care definesc esențialmente orice religie. Vom vedea acum că tocmai în 
aceste două elemente esenţiale găsim diferenţa dintre religia creștină 
ortodoxă şi o religie creştină reformată, protestantă sau neoprotestantă. 

La întrebarea „De unde vă trageţi crezul?“, ortodoxia răspunde: „Din 
Biblie şi din sfînta tradiţie“. La aceeaşi întrebare, religia reformată sau 
protestantă va răspunde: „Numai din Biblie“. Trebuie să ajungem să 
înțelegem enorma diferență dintre aceste două răspunsuri pentru a ne da 
seama apoi de importanţa alegerii pe care trebuie să o facem noi înşine, 
optînd pentru unul sau pentru celălalt. 

Pentru început, să facem o scurtă incursiune în istorie. Biblia, sau, cum i se 
mai spune, Sfînta Scriptură, are două părţi, Vechiul Testament şi Noul 
Testament. Vechiul Testament este alcătuit din 39 de cărți, scrise de autori 
evrei într-o perioadă de o mie de ani, între cca 1450 şi 430 înainte de Cristos. 
Pe la 430-420 înainte de Cristos, cărturarul evreu Ezra a adunat toate aceste 
cărți şi, într-un consens cu alți cărturari evrei ai vremii, le-a consacrat ca 
Scriptura Sfîntă. Aceasta conţinea tot ceea ce le-a vorbit Dumnezeu 
oamenilor, revelîndu-Se pe Sine Însuşi, planurile Sale cu oamenii şi legile 
şi principiile după care aşteaptă El să trăiască oamenii. 

Este de importanţă vitală să ştim că Domnul nostru Isus Cristos Însuşi a 
recunoscut aceste cărţi ca fiind Cuvîntul lui Dumnezeu şi că El Însuși le-a 
citat în repetate rînduri ca pe Cuvîntul lui Dumnezeu. Ba mai mult. În cele 
patru secole de la încheierea Vechiului Testament şi pînă la venirea Domnului 
nostru Isus Cristos, evreii au adăugat Ja scrierile sfinte tot felul de interpretări 
făcute de diferiţi rabini. Aceste interpretări rabinice ale Vechiului Testament 
au devenit „datina“ sau „tradiţia“ bătrînilor. Domnul nostru Isus Cristos a 
respins această datină sau tradiţie ca fiind ceva omenesc şi i-a învăţat pe 
urmaşii Săi să se ţină numai de ceea ce este Cuvîntul lui Dumnezeu. Este 


bine să citim în Evanghelie şi să vedem cum le explică Isus oamenilor că 
tradiția nu elucidează Cuvîntul lui Dumnezeu, ci înlocuieşte Cuvîntul lui 
Dumnezeu cu învățături care le sînt mai convenabile oamenilor: 


„Fariseii şi cărturarii L-au întrebat [pe Isus]: “Pentru ce nu se ţin 
ucenicii Tăi de datina [tradiția] bătrînilor, ci prinzesc cu mîinile 
nespălate?” Isus le-a răspuns: “Făţarnicilor, bine a prorocit Isaia despre 
voi, după cum este scris: „Poporul acesta Mă cinsteşte cu buzele, dar 
inima lui este departe de Mine. Degeaba mă cinstesc ei dînd învățături 
care nu sînt decît nişte porunci omeneşti“. Voi lăsaţi porunca lui 
Dumnezeu şi ţineţi datina [tradiţia] aşezată de oameni, precum; 
spălarea ulcioarelor şi a paharelor şi faceţi multe alte lucruri de 
acestea”. El le-a mai zis: “Aţi desfiinţat frumos porunca lui Dumnezeu 
ca să ţineţi datina [tradiția] voastră. Căci Moise a zis: „Să cinsteşti pe 
Tatăl tău şi pe mama ta; şi: „Cine va grăi de rău pe tatăl său sau pe 
mama sa să fie pedepsit cu moartea“. Voi, dimpotrivă, ziceţi: „Dacă un 
om va spune tatălui său sau mamei sale: “Ori cu ce te -aş putea ajuta este 
corban, adică dat lui Dumnezeu, face bine”; şi nu-L mai lăsaţi să facă 
nimic pentru tatăl sau pentru mama sa. Şi așa, aţi desfiinţat Cuvîntul 
lui Dumnezeu prin datina [tradiţia] voastră. Şi faceţi multe alte lucruri 
de felul acesta“ (Evanghelia după Marcu 7:5-13). 


O mică explicaţie este necesară aici. În primele cinci cărți din Vechiul 
Testament, scrise de Moise, se dau legile lui Dumnezeu, printre care şi 
porunca de a-ţi cinsti părinţii. Cinstirea părinţilor însemna şi că erai 
obligat să le dai ajutor la bătrîneţe. Unii însă au căutat să fugă de această 
obligaţie, şi rabinii i-au ajutat introducînd un foarte dibaci subterfugiu. 
Omul care nu voia să mai fie obligat să-şi ajute părinţii se ducea la Templu 
şi făcea acolo o declaraţie că îşi închină toată averea Templului. Acest act se 
numea „corban“. Desigur, această închinare nu era decît teoretică. Dar de 
acum omul le putea spune părinţilor săi că nu-i mai poate. ajuta cu nimic, 
deoarece el nu mai are nimic, căci tot ce are este „corban“, adică dăruit 
Templului. Domnul nostru dă această acţiune ca exemplu de tradiţie umană 
care practic a desfiinţat porunca dată de Dumnezeu. 

„Aţi observat, sper, că Domnul isus numește porunca din Vechiul 
Testament „porunca lui Dumnezeu“ şi „Cuvîntul lui Dumnezeu“, iar tot ceea 
ce s-a adăugat mai tîrziu la Vechiul Testament este numit de El „porunci 
omeneşti“ şi „datina [tradiţia] voastră“. 

Am văzut deci că există 39 de cărţi pe care Domnul nostru Isus Cristos le 
defineşte drept Cuvîntul lui Dumnezeu şi apoi există interpretări sau 
adaosuri omeneşti pe care Domnul nostru le numeşte tradiţii şi le respinge. 


Istoria se va repeta în felul următor. Ucenicii Domnului Isus şi alţi urmaşi 
imediaţi ai Lui au scris cele 27 de cărţi care au fost adunate în Noul 
Testament. Ele cuprind învăţăturile date de Fiul lui Dumnezeu sau de apostoli 
pe baza a ceea ce au învăţat de la Isus şi sub directa inspiraţie a Duhului 
Sfint şi deci şi acestea sînt Cuvîntul lui Dumnezeu. 

Vechiul şi Noul Testament constituie suma totală a revelaţiilor pe care a 
intenţionat Dumnezeu să le dea omenirii. Ele sînt Sfînta Scriptură, adică 
scrierile sfinte care conţin cuvînt de cuvînt Cuvintele lui Dumnezeu. 

Orice citim în afara acestora sînt cuvinte ale oamenilor şi niciodată şi în 
nici un Caz nu pot avea autoritatea divină pe care o au cuvintele din Biblie. 

Dar, ca şi în cazul Vechiului Testament, după alcătuirea Noului Testament 
oamenii au început să explice ceea ce scrie în acesta, să-l interpreteze în felul 
lor şi să-l aplice în felul lor. Aceste explicaţii, interpretări şi aplicaţii 
ulterioare, prin secolele imediat următoare, au alcătuit şi ele o nouă tradiţie, 
numită tradiţia sfinţilor părinţi sau tradiţia Bisericii, Biserica din Răsărit 
(ortodoxă) avînd un anume grup de oameni pe care îi consideră părinţi ai ei, 
iar cea din Apus (catolică) avînd alt grup de părinţi. 

Să ne uităm acum cu atenţie la ceea ce s-a întîmplat în aceste secole cînd 
s-a dezvoltat ceea ce ortodoxia numeşte „sfinta tradiţie“. Vom lua cîteva 
învățături cuprinse mai întîi în Biblie — în Cuvîntul lui Dumnezeu — şi apoi 
vom vedea ce s-a întîmplat cu ele în sfinta tradiţie. 

Vom începe cu botezul. Actul acesta a fost poruncit de Însuşi Domnul 
nostru Isus Cristos, cînd le-a dat ucenicilor Săi marea trimitere în misiune: 
„Duceţi-vă și faceţi ucenici din toate naţiunile, botezîndu-i în numele 
Tatălui, şi al Fiului şi al Duhului Sfînt şi învăţaţi-i să păzească tot ce v-am 
poruncit“ (Evanghelia după Matei 28:19-20). În Evanghelia după Marcu, 
porunca aceasta este dezvoltată mai pe larg: „Duceţi-vă în toată lumea şi 
predicaţi Evanghelia la orice persoană. Cine va crede şi se va boteza va fi 
mîntuit, dar cine nu va crede va fi osîndit“ (Evanghelia după Marcu 16:15-16). 
Din aceste texte reiese clar că oamenii trebuie să audă Evanghelia, trebuie să o 
creadă şi apoi trebuie să accepte să fie botezați. Semnificațiile botezului sînt 
multe, dar una dintre cele mai importante este aceea că cel ce acceptă 
Evanghelia acceptă de fapt că Isus Cristos este Domn şi Dumnezeu şi că Isus 
devine Stăpînul şi Domnul lui. Acest om recunoaşte că pînă acum stăpînul 
lui a fost Satan. El se leapădă de fostul stăpîn şi, prin actul botezului — care 
este o scufundare completă în apă — el arată că moare şi este înmormîntat 
faţă de vechiul stăpîn, iar cînd este scos din apă, arată că de acum este viu 
pentru noul lui Stăpîn şi Domn, Isus Cristos. 

Din chiar semnificaţia botezului se poate vedea că el este un act al unui om 
matur care decide ceva pentru sine însuşi. Acela care aude Evanghelia şi o 
crede se botează. Aceasta nu este o acţiune care-i priveşte pe copiii 


nou-născuţi, ci pe adulţi. Aşa a fost înţeles botezul şi aşa a fost el 
practicat în primele secole. Ca să fim mai exacti, primul botez al unui copil 
mic atestat clar de istorie a avut loc cam pe la anul 200 după Cristos. 

Abia în secolul al treilea, cînd creştinismul a crescut ca un fenomen de 
mase şi cînd oamenii au simţit nevoia să-şi „creştineze“ copiii cît mai 
repede, botezul copiilor mici a devenit o practică tot mai extinsă. Dar nu fără 
rezistenţă din partea unor teologi şi a unor biserici care vedeau că această 
practică merge contrar naturii botezului, aşa cum este el poruncit în Biblie. 
Dar dorința majorităţii a învins în cele mai multe locuri şi, în cele din urmă, 
botezul copiilor mici a fost acceptat şi dogmatizat. Şi astfel, Cuvîntul lui 
Dumnezeu a fost pus deoparte şi a fost înscăunată datina omenească. 

Să luăm o altă învăţătură biblică, aceea despre mijlocirea între om şi 
Dumnezeu. Domnul nostru Isus Cristos Însuşi a spus: „Nimeni nu vine la 
Tatăl decît prin Mine“ (Evanghelia după loan 14:6). Şi Apostolul Pavel spune 
categoric: „Este un singur Dumnezeu şi este un singur mijlocitor între 
Dumnezeu şi oameni: Omul Isus Cristos“ (Epistola întîi a lui Pavel către 
Timotei 2:5). Şi cu această învăţătură biblică s-a întîmplat ceva dramatic şi 
tragic în secolul al III-lea după Cristos. În secolul acesta s-au întețit 
persecuțiile sîngeroase împotriva creştinilor şi tot mai mulţi creştini au 
fost martirizaţi pentru credință. Cei ce răbdau cumplitele torturi şi apoi 
mureau ca martiri erau priviţi nu numai ca eroi, ci şi ca „sfinţi“. Acestor 
„Sfinţi“ au început să li se atribuie puteri tot mai mari, cum ar fi puterea de a 
ierta păcatele şi aceea de a mijloci la Dumnezeu pentru ceilalți oameni. Aşa 
a început venerarea „sfinţilor“ şi aşa au început rugăciunile adresate lor, şi. 
în special rugăciunea ca ei să mijlocească la Dumnezeu pentru cei ce se roagă. 
Între aceşti „sfinți“ mijlocitori a fost introdusă treptat şi Maria, mama 
Domnului nostru Isus Cristos. 

Departe de noi gîndul să minimalizăm rolul şi rostul martirilor în biruinţa 
creștinismului, sau locul lor de cinste în Împărăţia lui Dumnezeu. 
Pretutindeni în Noul Testament, chemarea la suferinţă, la lepădare de sine şi 
la jertfă este însoţită de promisiunea unor mari răsplătiri şi a unei mari glorii 
în Împărăţia lui Dumnezeu — şi noi credem cu tărie în adevărul Cuvîntului 
lui Dumnezeu. Ceea ce trebuie să respingem însă categoric este tocmai 
negarea Cuvîntului lui Dumnezeu care ne spune categoric că numai Isus 
Cristos este mijlocitor la Dumnezeu şi nimeni altcineva. Oricât i-am iubi şi 
i-am respecta pe marii martiri creştini, noi nu le putem atribui funcții care 
contrazic Sfînta Scriptură. Şi dacă înaintaşii noştri din secolul al III-lea şi 
al IV -lea le-au atribuit astfel de funcţii, noi trebuie să spunem că au greşit şi 
să ne întoarcem numai la ceea ce ne învaţă Sfinta Scriptură. 

Inchinarea la sfinţi contrazice de altfel o altă poruncă expresă şi categorică 
a lui Dumnezeu, care ne spune să nu ne închinăm nimănui altcuiva decît lui 


Dumnezeu Însuşi. Sfera discuţiei trebuie însă lărgită ca să cuprindă şi 
problema icoanelor sau a reprezentărilor grafice ale divinității. lată ce spune 
Dumnezeu prin Cuvîntul Său: „Să nu ai alţi dumnezei afară de Mine. Să 
nu-ţi faci chip cioplit, nici vreo înfăţişare a lucrurilor care sînt în ceruri, sau 
jos pe pămînt, sau în apele mai de jos decît pămîntul. Să nu te închini înaintea 
lor şi să nu le slujeşti; căci Eu, Domnul Dumnezeul tău, sînt un Dumnezeu 
gelos, care pedepsesc nelegiuirea părinţilor în copii pînă la al treilea şi ia al 
patrulea neam al celor ce Mă urăsc, şi Mă îndur pînă la al miilea neam de cei 
cei Mă iubesc şi păzesc poruncile Mele“ (Exodul 20:3-6). 

Este cît se poate de clară porunca lui Dumnezeu, scrisă în Sfînta Scriptură, 
care interzice producerea oricărei „înfăţişări“, adică producerea oricărei 
„reprezentări“ grafice şi sculpturale a divinității sau a altor ființe, din ceruri 
sau de pe pămînt, pentru a te închina lor. Mai mult decît atît. Oamenii tind să 
se lege repede de anumite locuri, să se închine acolo şi să creadă că numai 
acolo este închinarea valabilă. Aşa era situaţia pe vremea Domnului nostru 
Isus Cristos, cînd iudeii ziceau că la lerusalim trebuie să se închine oamenii, 
iar samaritenii spuneau că locul pentru închinăciune valabilă este pe muntele 
Gherazim de lîngă Samaria. Citim în Evanghelia după loan că o femeie din 
Samaria a profitat de întîlnirea ei cu Isus la fîntînă şi L-a întrebat: „Doamne, 
văd că eşti proroc. Părinţii noştri s-au închinat pe muntele acesta; şi voi 
ziceţi că în lerusalim este locul unde trebuie să se închine oamenii“. 
Răspunsul pe care i-l dă Domnul Isus este absolut important pentru a înţelege 
natura lui Dumnezeu şi natura închinării lui Dumnezeu: „Femeie — i-a zis 
Isus — crede-Mă că vine ceasul cînd nu vă veţi închina Tatălui nici pe 
muntele acesta, nici în lerusalim. Voi vă închinaţi la ce nu cunoaşteţi; noi ne 
închinăm la ce cunoaştem, căci mîntuirea vine de la iudei. Dar vine ceasul, 
şi acum a şi venit, cînd închinătorii adevăraţi se vor închina Tatălui în duh 
şi în adevăr; fiindcă astfel de închinători doreşte şi Tatăl. Dumnezeu este 
Duh, şi cine se închină Lui trebuie să I se închine în duh şi în adevăr“ 
(Evanghelia după Ioan 4:19-24). 

Nu credem că textul din Exodul şi acesta din Evanghelie necesită 
comentare. Ele sînt clare şi directe atît în partea negativă, adică în 
interzicerea reprezentărilor grafice sau sculpturale pentru închinare, cît şi în 
partea pozitivă, adică în afirmaţia că, dat fiind faptul că Dumnezeu este un 
Spirit invizibil, deci nereprezentabil, închinarea trebuie să fie o problemă 
spirituală, adică localizată în spiritul omului. Aceasta nu înseamnă, desigur, 
că oamenii nu se vor mai aduna laolaltă să se închine lui Dumnezeu împreună, 
ci înseamnă că închinarea lor nu este adresată unor obiecte exterioare sau unor 
locuri speciale, ci că închinarea lor este dăruită lui Dumnezeu, care este Spirit, 
şi este făcută în spiritele noastre: închinarea spiritului uman adresată 
Dumnezeului care este Spirit invizibil este închinare în adevăr. 


Aşa a înţeles creştinismul din primele cîteva secole să se închine. Pe la 
sfîrşitul secolului al treilea însă, odată cu începutul venerării martirilor 
declarați sfinţi, a început şi colectarea obiectelor rămase de la aceşti 
creştini martirizaţi şi apoi colectarea rămășițelor lor pămînteşti (oasele, 
numite „moaşte“), care au început să fie venerate, atribuindu -li-se puteri 
magice. Au mai trecut însă cîteva secole pînă cînd a început să se introducă şi 
ideea pictării chipurilor acestor „sfinți“ şi introducerea lor în biserici. Avînd 
în vedere faptul că în Biblie exista o interdicţie atît de clară împotriva unor 
asemenea reprezentări grafice, rezistența împotriva icoanelor, din partea 
celor ce ţineau să rămînă fideli Cuvîntului lui Dumnezeu, nu putea să fie decît 
o problemă de viaţă şi de moarte. Aşa se face că pe tema icoanelor au 
izbucnit chiar războaie, care au durat, în Peninsula Balcanică, mai bine de o 
sută de ani (726-842 după Cristos). În cele din urmă, partida care era pentru 
icoane a biruit, şi de atunci bisericile, atît cele din Răsărit cît şi cele din 
Apus, au fost umplute de reprezentări grafice şi sculpturale, atît ale 
divinității cît şi ale diferiților sfinţi, iar oamenii nu încetează să li se 
închine. 

Este adevărat că teologic se face distincţie între „venerare“ şi „adorare“ 
şi se spune că sfinţii sînt veneraţi şi numai Dumnezeu este adorat. De 
asemenea, teologii fac precizarea că trebuie venerat sfîntul reprezentat pe 
icoană, şi nu icoana însăşi. Dar este suficient să ne gîndim la atîtea icoane 
„făcătoare de minuni“, ca să ne dăm seama că icoanei înseși îi sînt atribuite 
puteri speciale. 

Fenomenul pe care vrem noi să-l scoatem în evidență este această tendință 
omenească, manifestată în atîtea domenii şi de atîtea ori în istorie, de a lăsa la 
o parte Cuvîntul lui Dumnezeu şi de a-l înlocui cu opinii omeneşti, cu reguli 
omeneşti, cu practici omeneşti. Aşa au făcut iudeii după încheierea 
Vechiului Testament şi aşa îi vedem pe creştini făcînd după încheierea 
Noului Testament. Cuvintele pe care le-a spus Mîntuitorul iudeilor, în 
problema botezului, în problema mijlocirii sfinţilor şi în problema închinării 
la icoane, li se potrivesc totalmente şi creştinilor: 


„Poporul acesta Mă cinsteşte cu buzele, dar inima lui este departe de 
Mine. Degeaba Mă cinstesc ei dînd învățături care nu sînt decît nişte 
porunci omeneşti. Voi lăsaţi porunca lui Dumnezeu şi ţineţi datina 
[tradiţia] aşezată de oameni... Aţi desființat frumos porunca lui 
Dumnezeu, ca să ţineţi datina [tradiţia] voastră... Şi aşa, aţi 
desfiinţat Cuvîntul lui Dumnezeu prin datina [tradiția] voastră“ 
(Evanghelia după Marcu 7:6-8, 9, 13). 


Să ne reamintim că ceea ce discutăm acum este prima dintre cele două 
întrebări fundamentale în orice religie, şi anume, care este sursa din care ne 
extragem crezul. La această întrebare ortodoxia răspunde: din Sfînta Scriptură 
şi sfinta tradiţie. Acum ştim la ce se referă termenul „sfinta tradiţie“: la 
învățături şi practici adăugate Bisericii creştine în aproximativ şapte secole 
după încheierea scrierii Noului Testament din Sfînta Scriptură. Aceste 
învățături şi practici contrazic Sfînta Scriptură. Ele au fost adăugate cu toate 
acestea. Într-o epocă în care cărţile se scriau cu mîna şi erau foarte rare, şi 
cînd puţini oameni ştiau să citească, nu era greu să se ignoreze Sfinta 
Scriptură şi să se introducă învățături contrare ei. 

Învățăturile şi practicile contrare Sfintei Scripturi pe care le-am arătat mai 
sus nu sînt singurele. Mai tîrziu vom mai arăta şi altele. Ceea ce vrem acum să 
stabilim pentru cititorul nostru este distincţia dintre Scriptură şi tradiţie şi 
procesul prin care de regulă tradiţia înlocuieşte şi desfiinţează învăţătura 
Scripturii. 

Reforma religiei creştine a început în Europa de Apus cînd o serie de 
oameni ca Jan Huss, Wycliffe, Martin Luther şi alţii s-au adîncit în studiul 
Sfintei Scripturi şi au descoperit cît de mult s-a abătut Biserica de la 
învăţăturile Cuvîntului lui Dumnezeu. Ei au început Reforma chemînd 
Biserica înapoi la Biblie. Lozinca cea dintii a Reformei, aşa cum a fost ea 
formulată în limba latină de Martin Luther, a fost: Sola Scriptura, adică 
„Numai Scriptura“, prin aceasta arătînd că se respinge tradiţia ca sursă cu 
autoritate pentru formularea crezului creştin. 

Aşadar, esenţa Reformei creştinismului este respingerea tuturor 
adaosurilor omeneşti cuprinse în termenul „tradiţie“ şi reîntoarcerea la 
Biblie ca singură sursă cu autoritate a crezului creştin, deoarece Biblia este 
singura care conţine în ea Cuvîntul lui Dumnezeu. Tradiţia este învățătura 
oamenilor. Şi chiar dacă noi îi respectăm pe marii autori creştini din primele 
secole, cum ar fi Tertullian, Origen, Ciprian, Grigore de Nazianz sau 
Augustin, nu trebuie să-i punem pe picior de egalitate cu Sfînta Scriptură. 
Învățăturile lor, oricît ar fi ele de adinci şi de înțelepte, trebuie verificate şi 
comparate cu Sfînta Scriptură, şi ori de cîte ori învăţăturile lor contrazic 
Sfînta Scriptură, trebuie să le respingem fără nici o reţinere. Creștinismul 
adevărat şi sănătos este acela care se bazează totalmente şi exclusiv pe 
învăţăturile directe şi clare ale Cuvîntului lui Dumnezeu scris în Scriptură. 

Credem că a sosit vremea ca şi românii să-şi pună această întrebare: 

Care este sursa de informare a crezului nostru? Acceptăm noi că nişte 
oameni ar fi avut autoritatea de a formula crezul nostru sau ne ducem noi 
înşine direct la sursa divină, la Cuvîntul lui Dumnezeu, şi ne extragem direct 
de acolo articolele de crez şi de trăire? 


Am văzut cum adoptarea unui crez sau a altuia de către români a fost 
determinată de accidente ale istoriei. Am fost aşezaţi între popoare mai 
numeroase şi mai puternice decît noi, şi acestea ne-au impus un crez sau 
altul. Este un act de eliberare şi un semn de maturitate — atît individuală cît 
şi naţională — să avem curajul să ne revizuim crezul. Şi revizuirea începe 
cu problema izvorului de unde ne scoatem crezul. Cui îi dăm noi autoritatea să 
ne spună ce este sfint şi adevărat? Unor oameni, oricît vor fi fost ei de 
înţelepţi sau de cuvioşi? Să nu uităm că am acceptat învăţătura acelor 
oameni şi nu a altora numai şi numai pentru că am fost cuceriţi de anumite 
imperii şi nu de altele. Noi nu am avut libertatea să studiem alternativa şi să 
decidem singuri. 

Abia astăzi sîntem chemaţi să facem noi o revizuire şi o alegere personală. 
Şi adevărata cale este întoarcerea la izvorul divin, la Cuvîntul lui Dumnezeu. 
Sola Scriptura. lată soluţia. 


Impăcarea 
cu Dumnezeu 


Ajungem acum la a doua problemă esenţială a oricărei religii, şi anume, 
aceea a restabilirii legăturii dintre om şi Dumnezeu, a repunerii omului în 
contact cu Dumnezeu, a împăcării omului cu Dumnezeu. 

Am arătat deja că este o intuiţie a omului de pretutindeni şi din toate 
epocile, că între el şi Dumnezeu s-a produs o separare, că există o înstrăinare, 
o distanţă, o prăpastie, o barieră între om şi Dumnezeu. Cum s-a produs 
această separare este o problemă pe care caută să o explice fiecare religie. Şi 
fiecare religie îşi asumă sarcina de a oferi o soluţie pentru a repara această 
tragedie, pentru a-l repune pe om în contact cu Dumnezeu şi pentru a restabili 
relaţii normale între om şi Dumnezeu. 

Orice om care simte în sine aspiraţia după Dumnezeu şi care doreşte să-L 
„găsească“ pe Dumnezeu, care doreşte să intre în contact cu Dumnezeu şi să 
stabilească o relaţie bună şi permanentă între sine şi Dumnezeu trebuie să se 
întrebe: cine îmi oferă soluţia cea adevărată la aceste aspirații şi dorințe 
absolut vitale ale spiritului meu? Există enorm de multe religii, „mişcări“, 
„asociaţii“ şi filozofii care îi promit astăzi omului adevărata soluţie a 
aspiraţiei lui către Dumnezeu. Nu vom putea nici măcar să le amintim aici pe 
toate, şi cu atît mai puţin să analizăm toate soluţiile pe care le propun ele. 
Ceea ce putem însă să facem este să le „clasăm“ în cîteva grupuri 
fundamentale. Există cîteva tipuri de soluţii ale problemei apropierii de 
Dumnezeu, şi toate religiile se includ într-unul sau în altul dintre tipurile 
acestea. 

Primul tip este cel „magic“: prin anumite formule, pe care le cunosc numai 
cei iniţiaţi, se crede că se poate ajunge la Dumnezeu, sau că Dumnezeu sau 
alte spirite pot fi obligate să-i împlinească omului dorinţele. Al doilea este 
tipul „ritualist“: prin anumite ritualuri şi daruri sau jertfe aduse lui Dumnezeu 
se speră ca acesta să fie împăciuit sau îmbunat, în aşa fel încît să le facă bine 
oamenilor. Al treilea este tipul „mistic“: prin anumite exerciţii spirituale, prin 
renunţări, abstinenţe şi purificări, prin meditaţie şi rugăciune intensă se 


caută ajungerea la Dumnezeu şi la contopirea cu Dumnezeu într-o 
experienţă de beatitudine. 

Cele mai multe religii se includ într-unul sau altul dintre aceste trei tipuri. 
Unele dintre ele combină elemente din două sau din toate trei tipurile. 

Ceea ce au în comun toate aceste trei tipuri de religie este că în toate trei 
soluţia pentru a ajunge la o relaţie bună cu Dumnezeu este ceva ce trebuie să 
facă omul. Omul întreprinde nişte acţiuni şi face anumite eforturi pentru a 
ajunge la Dumnezeu. Acţiunea pleacă de la om şi este făcută de om. Trebuie 
să arătăm că multe forme de creştinism se includ într-unul sau în altul dintre 
aceste trei tipuri de religie. Ceva mai tîrziu vom arăta că aşa este cazul. 

Diferenţa fundamentală dintre aceste trei tipuri de religie şi religia 
creştină biblică stă în faptul că în aceasta din urmă acţiunea de împăcare a 
omului cu Dumnezeu şi de stabilire a unor relaţii bune între Dumnezeu şi 
om o iniţiază şi o întreprinde Dumnezeu Însuşi, nu omul. Înainte de a 
explica această afirmaţie amintim că mulţi oameni zic că religiile se 
aseamănă cu drumuri care urcă pe diferiţi versanţi pe un munte: pînă la 
urmă, toate ajung la vîrf. Tot aşa, pînă la urmă toate religiile ajung la 
Dumnezeu. Replica creştină la aceasta sună astfel: toate drumurile duc spre 
vîrful muntelui, dar Dumnezeu e mult mai sus decît virful muntelui; 
Dumnezeu este inaccesibil omului. Toate încercările omului de a ajunge la 
Dumnezeu se vor sfîrşi în deziluzie. Este un singur drum adevărat: drumul pe 
care Dumnezeu Însuşi vine la om! În Cartea Proverbele, din Biblie, scrie că 
„multe căi pot părea bune omului, dar la urmă se văd că duc la moarte“ 
(Pildele sau proverbele lui Solomon 14:12). Diferenţa se poate vedea citind 
două versete, unul din Vechiul Testament, scris înainte de venirea pe pămînt a 
Fiului lui Dumnezeu, şi celălalt din Noul Testament. În Vechiul Testament, 
îndemnul este: „Căutaţi pe Domnul cîtă vreme se poate găsi; chemaţi -L cîtă 
vreme este aproape“ (Isaia 55:6). În Noul Testament, Domnul nostru Isus 
Cristos, care este Dumnezeu devenit om, ne spune despre Sine Însuși: „Fiul 
Omului a venit să caute şi să mîntuiască ce era pierdut“ (Evanghelia după 
Luca 19:10). Aceasta este esenţa Evangheliei (care înseamnă „vestea bună“): 
că Dumnezeu Însuşi, în persoana Fiului Său, a venit într-o misiune de salvare 
a omenirii pierdute. Şi acelaşi Isus, Fiul lui Dumnezeu, ne spune: „Eu sînt 
Calea, Adevărul şi Viaţa; nimeni nu vine la Tatăl decit prin Mine“ 
(Evanghelia după loan 14:6). 

Am spus deja că toate religiile intuiesc că între om şi Dumnezeu a avut loc 
o despărţire şi că astăzi între ei este o prăpastie sau o barieră. Ce s-a 
întîmplat? Cum s-a ajuns la această situaţie? S-a ajuns aici deoarece 
Dumnezeu l-a creat pe om ca agent liber, care trebuie să decidă el însuşi dacă 
ascultă de Dumnezeu şi acceptă să trăiască sub autoritatea lui Dumnezeu sau 


dacă ascultă de altcineva (Diavolul sau Satan). Cînd omul a decis să asculte de 
Satan, automat el s-a separat de Dumnezeu şi a intrat sub autoritatea 
Diavolului. 

Neascultarea de Dumnezeu se numeşte păcat. Orice acţiune care este o 
încălcare a unei porunci, sau îndrumări, sau chemări a lui Dumnezeu este 
păcat. Şi orice păcat — oricît ar părea el de mărunt — produce o separare de 
Dumnezeu şi devine o barieră care face imposibil accesul acelui om spre 
Dumnezeu. lată cum explică acest lucru profetul Isaia: „Nu, mîna Domnului 
nu este prea scurtă ca să mîntuiască, nici urechea Lui prea tare ca să audă, ci 
nelegiuirile voastre pun un zid de despărţire între voi şi Dumnezeul vostru; 
păcatele voastre vă ascund Faţa Lui şi-L împiedică să vă asculte“ (Isaia 
59:1-2). 

Problema deci între om şi Dumnezeu este aceea a păcatelor omului, care 
fac separarea şi zidul de despărţire între om şi Dumnezeu. Cum se poate 
rezolva această problemă? Există diferite încercări ale omului de a rezolva 
problema: prin jertfe de animale, prin care oamenii încearcă fie îmbunarea lui 
Dumnezeu, fie spălarea păcatelor prin sîngele jertfei stropit peste oameni; sau 
prin fapte bune prin care oamenii speră că pot compensa relele făcute în aşa 
fel încît să-l devină acceptabili lui Dumnezeu. Aceste două căi sînt explicit 
arătate în Biblie ca fiind ineficace. Iată ce ni se spune despre jertfe: 


„...se aduc daruri şi jertfe care nu pot duce pe cel ce se închină în 
felul acesta la desăvîrşirea cerută de cugetul lui. Ele sînt doar nişte 
porunci pămînteşti, date, ca toate cele privitoare la mîncăruri, băuturi 
şi felurite spălări, pînă la o vreme de îndreptare... Căci este cu 
neputinţă ca sîngele taurilor şi al ţapilor să şteargă păcatele“ 
(Epistola către evrei 9:9-10 şi 10:4). 


Şi iată ce ni se spune referitor la încercarea unora de a se mîntui prin fapte 
bune: 


„Căci prin har aţi fost mîntuiţi, prin credinţă. Şi aceasta nu vine de 
la voi, ci este darul lui Dumnezeu. Nu prin fapte, ca să nu se laude 
nimeni“ (Epistola lui Pavel către efeseni 2:8-9). 


Şi în altă parte: 
„EL ne-a mîntuit, nu pentru faptele făcute de noi în dreptate, ci pentru 


îndurarea Lui, prin spălarea naşterii din nou şi prin înnoirea făcută de 
Duhul Sfînt“ (Epistola lui Pavel către Tit 3:5). 


Nu, omul nu se poate salva pe sine. Adică, el nu poate rezolva problema 
separării sale de Dumnezeu. Păcatul lui este o problemă prea gravă ca el 
însuşi să-i poată găsi o rezolvare. 

De ce este păcatul o problemă atît de gravă? Este aşa deoarece păcatul 
omului, decizia lui de a alege să nu-L asculte pe Dumnezeu, a acţionat în 
patru sfere care acum îi sînt inaccesibile omului. În primul rînd, păcatul 
omului a afectat justiţia lui Dumnezeu. Dumnezeu decretase că plata 
păcatului este moartea, şi acum justiţia lui Dumnezeu trebuie aplicată. 
Dumnezeu, ca judecător drept, ar deveni El Însuşi nedrept dacă ar lăsa 
nepedepsit păcatul. În al doilea rînd, păcatul — fiind opţiunea omului de a 
asculta de Diavolul — i-a dat Diavolului autoritate asupra omului: omul nu-şi 
aparţine lui însuşi; atîta timp cît omul este sub păcat, păcatul lui este actul de 
proprietate al Diavolului asupra lui. În al treilea rînd, păcatul l-a ucis spiritual 
pe om. Cînd Dumnezeu i-a zis omului că în ziua în care va păcătui va muri, 
Dumnezeu a spus un adevăr: în ziua aceea spiritul omului, care avea în el 
capacitatea de a comunica cu Dumnezeu, s-a atrofiat; omul este mort din 
punct de vedere spiritual. Şi un mort nu se poate ajuta pe sine. El nu-şi poate 
da viaţă. În al patrulea rînd, păcatul a pus stăpînire pe om şi l-a făcut rob. 
Omul nu este liber să păcătuiască — el este un rob care execută; el trebuie să 
păcătuiască deoarece este rob al păcatului. Oricine care încearcă să se lase de 
anumite păcate constată cît de puternică îi este robia. Şi un rob nu este în 
măsură să se elibereze pe sine însuşi. 

Datorită acestor consecinţe atît de complexe şi de vaste ale păcatului, 
numai Dumnezeu Însuşi poate rezolva această problemă. Şi exact la acest 
punct începe „Evanghelia“, care am spus deja că înseamnă „vestea bună“: 
vestea bună că Dumnezeu a luat iniţiativa şi a găsit modalitatea de rezolvare 
a problemei păcatului care-l separă pe om de Dumnezeu. Care este 
rezolvarea? Dumnezeu L-a trimis în această lume pe Fiul Său. Acesta S-a 
făcut om, S-a identificat cu omul, cu toți oamenii, a luat asupra Lui Însuşi 
păcatele oamenilor şi a murit cu ele pe cruce. Murind încărcat de păcatele 
oamenilor şi pentru aceste păcate, şi în locul oamenilor care ar fi trebuit 
să-şi ispăşească astfel pedeapsa decretată de legea lui Dumnezeu, Fiul lui 
Dumnezeu a realizat anularea efectului păcatelor în toate cele patru sfere 
arătate înainte: întîi, a satisfăcut justiţia lui Dumnezeu murind în locul celor 
păcătoşi; în al doilea rînd, a anulat dreptul Diavolului asupra oamenilor prin 
anularea păcatelor lor; în al treilea rînd, prin învierea Lui din morţi, El dă 
viaţă nouă celor morţi în păcatele lor; în al patrulea rînd, sîngele Domnului 
Isus, vărsat pe cruce, dizolvă şi spală murdăria păcatelor de pe om, 
eliberîndu-l de robia sau de cătuşele păcatelor. 

Acesta este conţinutul esenţial al lucrării de mîntuire a omenirii realizată 


de Domnul nostru Isus Cristos. Şi acesta este conţinutul esenţial al 
Evangheliei, al veştii bune creştine. i 

Dar aici intervine un element extrem de esenţial, care trebuie să fie înţeles 
de fiecare dintre noi. Dumnezeu ne-a creat ca fiinţe libere şi pe tot parcursul 
existenţei noastre El ne lasă această libertate de alegere. El i-a dat primului 
om libertatea de a-L asculta pe Dumnezeu sau pe Diavolul. Şi astăzi, după ce 
Fiul Său a murit ca să ispăşească păcatele neascultării noastre, demonstrînd 
astfel cît de mult ne iubeşte, Dumnezeu încă ne respectă libertatea de alegere: 
El a făcut totul ca să ne poată reprimi la Sine şi să reînceapă în noi programul 
Său de formare a noastră pentru împărăţia cerurilor, dar aşteaptă ca noi să 
alegem să primim oferta Lui sau să o respingem. Domnul Isus Însuşi ne 
spune: „lată, Eu stau la uşă şi bat. Dacă aude cineva glasul Meu şi deschide 
uşa, voi intra la €l, voi cina cu el şi el cu Mine“ (Apocalipsa 3:20). Iar 
Evanghelistul loan ne spune că Isus „a venit la ai Săi, şi ai Săi nu L-au primit. 
Dar tuturor celor ce L-au primit, adică celor ce cred în Numele Lui — le-a dat 
dreptul să se facă copii ai lui Dumnezeu, născuţi... din Dumnezeu“ 
(Evanghelia după loan 1:11-13). 

Cu alte cuvinte, Dumnezeu nu ne face creştini cu forța. Fiecare individ 
trebuie să fie liber să audă ce a făcut Dumnezeu pentru el şi ce-i oferă 
Dumnezeu; şi trebuie să fie liber să decidă pentru sine dacă primeşte oferta 
lui Dumnezeu sau nu. lată de ce botezul copiilor mici, prin care aceştia sînt 
„încredințaţi“ fără voia lor, nu se potriveşte cu principiul lui Dumnezeu 
referitor la libera alegere a fiecărui individ. În bisericile neoprotestante, copiii 
mici sînt duşi la biserică şi sînt închinaţi (dedicați, dăruiţi, prezentaţi) lui 
Dumnezeu, şi pastorul împreună cu biserica îi binecuvîntează, aşa cum se 
porunceşte în Cuvîntul lui Dumnezeu (vezi Numeri 6:22-27). Botezul este 
lăsat să aibă loc după ce copilul a crescut mare şi după ce el însuşi acceptă să 
primească pe Domnul Isus în viaţa lui proprie, ca Mîntuitor şi ca Domn al lui 
personal. 

Actul prin care omul înstrăinat de Dumnezeu este reabilitat, repus în relaţie 
corectă cu Dumnezeu, se numeşte mîntuire sau salvare. Omul este mîntuit de 
păcatele lui, este mîntuit de mînia lui Dumnezeu, este mîntuit de sub puterea 
Diavolului, este mîntuit din robia păcatelor, este mîntuit de perspectiva 
petrecerii eternității în iad. Mîntuirea nu și-o face omul, ci i-a făcut-o 
Dumnezeu prin moartea pe cruce a Fiului Său. Actul acesta este numit în 
Biblie „har“. Cuvîntul „har“ este un cuvînt grecesc. El înseamnă grație, în 
sensul de grațiere. Mîntuirea este un act de mărinimie al lui Dumnezeu, de 
îndurare, de inexprimabilă dragoste şi milă. Expresia Bibliei este: „Prin har 
aţi fost mîntuiţi“ (Epistola lui Pavel către efeseni 2:8). 

Dar omul trebuie să aleagă şi să primească. Actul prin care omul primeşte 


mîntuirea se numeşte credință. Evanghelistul loan spune: „Dar tuturor celor 
ce L-au primit, adică celor ce cred în Numele Lui...“ (Evanghelia după loan 
1:12). Cei ce ÎI primesc pe Isus printr-un act de credinţă sînt născuţi din nou, 
sînt născuţi din Dumnezeu şi astfel devin copii ai lui Dumnezeu. 

Faptul mîntuirii, al primirii în familia lui Dumnezeu, trebuie să fie o 
certitudine pentru tine aici şi acum. Este tragic să-i auzi chiar pe unii preoți 
sau prelați mai înalţi spunînd că nimeni nu poate şti dacă este mîntuit sau nu 
pînă nu moare. Apostolul Pavel ne spune: „Prin har azi fost mîntuiţi“ 
(Epistola lui Pavel către efeseni 2:8). Mîntuirea, în sensul iertării de păcate şi 
al adoptării în familia lui Dumnezeu, este un act deja realizat. Tot astfel scrie 
şi apostolul loan: „Vedeţi ce dragoste ne-a arătat Tatăl: să ne numim copii ai 
lui Dumnezeu! Şi sîntem. Lumea nu ne cunoaşte, pentru că nu L-a cunoscut 
nici pe El. Preaiubiţilor, acum sîntem copii ai lui Dumnezeu...“ (Întîia 
epistolă sobornicească a lui loan 3:1-2). 

Aici se vede clar cum faptul că am devenit copii ai lui Dumnezeu este o 
certitudine categorică. Această certitudine produce ceea ce noi numim 
„bucuria mîntuirii“, bucuria că am fost salvaţi şi că acum Îi aparţinem lui 
Dumnezeu. 

Prin Isus Cristos am fost împăcaţi cu Dumnezeu. Acum nu mai sîntem 
străini. Acum avem intrare liberă la Dumnezeu. Acum Dumnezeu a stabilit cu 
noi relaţiile pe care le-a dorit El dintotdeauna: relaţii dintre Tată şi fii. 
Acum sîntem „în bune relaţii“ cu Dumnezeu. Religia şi-a împlinit scopul: 
ne-a legat din node Dumnezeu. 


Mîntuirea 
în Biserica 
Ortodoxă 


Am văzut în-capitolul precedent ce ne spune Biblia despre împăcarea 
noastră cu Dumnezeu. Oare aceste lucruri ni le spune şi Biserica Ortodoxă? 
Am fi fericiţi dacă ar fi aşa. Dar lucrurile stau altfel. În secolele de formare a 
teologiei creştine, în special în secolele II-VI, s-au adăugat, cum am văzut 
deja, multe elemente străine de învăţătura Bibliei. Şi în problema împăcării 
cu Dumnezeu lucrurile au evoluat în direcţii care au reprezentat îndepărtări 
evidente de la Cuvîntul lui Dumnezeu. Două au fost direcţiile pe care s-a 
dezvoltat învățătura ortodoxă despre mîntuire. Prima este învăţătură că 
mîntuirea, iertarea de păcate, o acordă Biserica, prin preot. A doua este că 
mântuirea se obţine prin fapte bune, prin milostenii şi prin acte de penitenţă. 

Să încercăm să le explicăm. Vom începe cu prima. Dogma ortodoxă spune 
că Dumnezeu a depozitat harul mîntuitor în Biserică şi astfel Biserica este 
depozitara harului şi administratoarea harului. Aceasta însemnă, practic, că 
omul se duce la preot şi se spovedeşte, adică îşi spune păcatele, şi apoi 
preotul îi împarte harul iertării. Preotul tratează problema acelui om cu 
Dumnezeu. Preotul se interpune astfel între om şi Dumnezeu. Omul nu mai 
merge direct la Dumnezeu pentru iertare şi mîntuire, ci merge la preot. Şi 
preotul, ca reprezentant al Bisericii, îi administrează acelui om har mîntuitor. 

În loc de a cita din tratate de teologie ortodoxă pentru a arăta că aceasta este 
într-adevăr învăţătura ortodoxă, prefer să redau o discuţie pe această temă, 
pe care am avut-o prin 1973 la Bucureşti cu un înalt prelat şi teolog ortodox, 
deoarece această discuţie ilustrează mai plastic problema. Interlocutorul meu 
mi-a făcut reproşul că noi, neoprotestanţii, rupem din trupul neamului, sau 
furăm oile din turma ortodoxă, şi astfel stricăm unitatea neamului. Eu l-am 
întrebat: 

— Dacă mă duc la un beţiv, care-și ruinează viaţa lui şi a familiei lui prin 
beţie, şi-i vestesc Evanghelia, iar el o primeşte şi prin aceasta se eliberează 
de beţie, înseamnă oare că v-am furat un om care aparţinea Bisericii 
Ortodoxe? 


— Da, mi-a răspuns el categoric. Omul acesta aparţinea Bisericii. Voi prin 
predicile voastre doar îi deschideţi apetitul pentru lumea spirituală, dar în 
final nu-i daţi nimic. Biserica îi dădea în final totul. Biserica îi vede de suflet 
acestui om. Voi să-l lăsaţi în pace. 

N-am înţeles exact ce voia să spună prin aceasta, şi rapid am decis să duc 
lucrurile la extrem, ca să putem astfel defini ce vrem să spunem. l-am zis: 

— Hai să-l lăsăm pe beţiv deocamdată deoparte. Ce zici, dacă merg la un 
ateu şi-i predic Evanghelia, iar el se întoarce la Dumnezeu, şi atunci fur o 
oaie din turma ortodoxă? 

— Nu, mi-a răspuns teologul ortodox, dacă el este un ateu adevărat nu zic că 
furi de la noi. Dar, vezi, la noi nu există atei adevăraţi decît foarte puţini, 
Chiar la vîrf. Căci ceilalţi sînt atei de circumstanţă. Sînt atei din interes, ca să 
Capete şi să-şi menţină o slujbă. Ei numai zic că sînt atei, dar în adîncul 
sufletului tot cred în Dumnezeu. Şi, dacă au fost botezați în Biserică atunci 
cînd au fost mici, şi dacă în cursul vieţii lor au fost de două-trei ori la 
biserică, pentru o cununie, pentru un botez etc., prin aceasta ei au dat mandat 
Bisericii să le vadă de suflet. Şi Biserica va rezolva problema sufletului lor. 
Tu să-i laşi în pace. 

La acest dialog care revelează poziţia practică a Bisericii Ortodoxe în 
problema mîntuirii individului, voi adăuga o altă relatare tot atît de 
revelatoare. Era prin 1970. Eram la Oxford, unde studiam teologia, și — în 
cadrul schimburilor culturale de atunci — un teolog român a ţinut o prelegere 
de teologie ortodoxă în cadrul universității. Am ascultat-o şi eu, desigur, cu 
interes. La sfîrşitul prelegerii, s-a dat loc la întrebări din sală. Şi cineva a 
întrebat: 

— În România aveţi libertate să tipăriţi literatură creştină? 

Eram foarte curios ce va răspunde acest reprezentant oficial de la Bucureşti 
la o întrebare atît de spinoasă. Spre surprinderea mea, răspunsul a venit cu o 
întorsătură de o deosebită semnificaţie teologică. 

— În România noi tipărim cărţi teologice pentru preoţi, dar nu tipărim 
cărţi teologice pentru laici, căci nu este treaba laicilor să citească teologie. 
Preotul este cel ce trebuie să ştie cum se procedează în cele spirituale, Laicul 
se duce la preot, şi preotul îi rezolvă problemele sufleteşti. 

În sală s-a produs rumoare. Căci cei mai mulţi auditori erau protestanți, 
pentru care individul are intrare liberă directă, prin Isus Cristos, la Dumnezeu 
şi nu are nevoie de mijlocirea preotului. Şi a le spune unor protestanți că 
individul nu trebuie să citească literatură religioasă, ci să lase pe seama 
preotului treburile sufletului său suna catastrofic. 

Pentru a înţelege lucrurile şi mai în adînc, revin la prelatul de la 
Bucureşti. L-am întrebat care este reacţia lor la procesul de ateizare a ţării 
şi la atitea restricţii impuse vieţii spirituale. Omul mi-a răspuns senin că 


atâta tuup cît statul menţine Biserica Ortodoxă în structura ei esenţială, cu 
aparatul ei preoţesc în funcţie, Biserica administrează har naţiunii şi deci 
nu trebuie să ne îngrijoreze situaţia: Biserica mîntuieşte națiunea prin 
îndeplinirea slujbelor sacre. 

S-ar putea răspunde că aceşti doi teologi ortodocşi români reprezintă 
oficialitatea actuală şi poziţia actuală a Bisericii Ortodoxe române atît de 
înfeudată regimului comunist de la Bucureşti şi că deci nu reprezintă 
adevărata teologie ortodoxă. Vom fi gata să recunoaștem că există o măsură 
de justificare într-o asemenea obiecţie, dar esențialmente aceşti teologi 
redau poziția fundamentală dogmatică a Bisericii Ortodoxe, şi anume că 
Biserica este cea care le administrează indivizilor mîntuirea. Dogma zice că 
„nu există mîntuire decît prin Biserică“. 

Are oare această dogmă o bază în Biblie? Teologii ortodocşi îşi bazează 
crezul acesta pe trei texte din Evanghelii. Primul este în Evanghelia după 
Matei 16:19, unde Domnul nostru Isus Cristos îi spune lui Petru: „Îţi voi da 
cheile Împărăției cerurilor, şi orice vei lega pe pămînt va fi legat în ceruri, şi 
orice vei dezlega pe pămînt va fi dezlegat în ceruri“. Al doilea este în 
Evanghelia după Matei 18:15-20, un text care se referă la rezolvarea de către 
Biserică a certurilor dintre fraţi, la care vom reveni să-l analizăm mai 
îndeaproape. Al treilea este în Evanghelia după loan 20:22-23, unde Isus Se 
arată apostolilor după înviere: „După aceste vorbe, a suflat peste ei şi le-a zis: 
“Luaţi Duh Sfînt! Celor ce le veţi ierta păcatele vor fi iertate şi celor ce le 
veţi ţinea vor fi ţinute”. Teza Bisericii Ortodoxe este că cele spuse de 
Domnul Isus apostolilor s-au transmis apoi şi episcopilor şi preoţilor, care 
alcătuiesc aparatul Bisericii; şi atunci, spune teza ortodoxă, este evident că i 
se dă Bisericii autoritatea de a ierta oamenilor păcatele şi de a le deschide 
acestora cerul, iar Biserica realizează acest lucru prin preoții ei. 

Să vedem dacă aceasta este interpretarea corectă a acestor texte din Biblie. 
Un principiu fundamental de interpretare a textelor din Sfinta Scriptură este că 
niciodată un text nu trebuie luat singur. Fiecare text trebuie interpretat în 
lumina tuturor celorlalte părţi din Sfînta Scriptură. Să vedem deci ce ne spun 
alte texte din Biblie, care aruncă o lumină asupra acestor texte prin care 
Domnul Isus le dă autoritate apostolilor Lui să ierte păcatele. 

Primul text explicativ este cel din Evanghelia după Matei 18:15-20. Aici 
Domnul Isus îi explică lui Petru cum trebuie să fie rezolvate de către Biserică 
conflictele dintre fraţi: 


„Dacă fratele tău a păcătuit împotriva ta, du-te şi mustră-l între tine 
şi el singur. Dacă te ascultă, ai cîştigat pe fratele tău. 

Dar, dacă nu te ascultă, mai ia cu tine unul sau doi inşi, pentru ca 
orice vorbă să fie sprijinită pe mărturia a doi sau trei martori. 


Dacă nu vrea să asculte de ei, spune-l Bisericii; şi, dacă nu vrea să 
asculte nici de Biserică, să fie pentru tine ca un păgîn şi ca un vameş. 

Adevărat vă spun, că orice veţi lega pe pămînt, va fi legat în cer; şi 
orice veţi dezlega pe pămînt, va fi dezlegat în cer. 

Vă mai spun iarăşi, că, dacă doi dintre voi se învoiesc pe pămînt să 
ceară un lucru oarecare, le va fi dat de Tatăl Meu care este în ceruri. 

Căci acolo unde sînt doi sau trei adunaţi în Numele Meu, sînt şi Eu 
în mijlocul lor“. 


Să interpretăm exact ce spune Domnul Isus în acest text. Biserica este 
chemată să judece între doi membri ai ei care sînt în conflict. După ce Biserica 
decide care este vinovatul, ea trebuie să-i poruncească acestuia să repare ceea 
ce a stricat. Dacă acel membru al Bisericii nu ascultă de această dispoziţie a 
Bisericii, Biserica îl exclude din sînul ei şi prin aceasta „îl leagă“. Autoritatea 
pe care o dă Domnul nostru Bisericii este într-adevăr mare: ceea ce leagă 
Biserica aici rămîne legat în ceruri. Dar vă rog să observați că această 
instrucţiune nu se referă la mîntuirea celor din afară, ci se referă la felul de 
viaţă al celor deja mîntuiţi, al celor ce deja au devenit membri ai Bisericii. 
Observaţia aceasta este de importanţă vitală. 

Faptul că așa trebuie interpretată această autoritate dată de Domnul Isus 
Bisericii se vede din modul în care a aplicat-o însuşi apostolul Pavel. Lui i 
s-a ivit un caz grav în biserica din Corint, pe care el a întemeiat-o. S-a aflat că 
un membru al bisericii trăieşte în adulter cu soţia tatălui său (evident o nouă 
căsătorie a tatălui său). Apostolul Pavel aude acest lucru cînd este departe 
într-un alt oraş. Şi el scrie bisericii instrucţiuni ca să-l dea afară din biserică 
pe omul acesta. Această excludere va avea consecinţe pe plan spiritual, spune 
apostolul Pavel: cînd omul este exclus din biserică, el este „dat pe mîna lui 
Satan“, care îi va nimici trupul, dar totuşi spiritul acestui om va fi mîntuit „în 
ziua Domnului Isus“ (Întîia epistolă a lui Pavel către corinteni 5:1-5). Omul 
care a fost astfel exclus din biserică şi-a dat seama că a păcătuit şi s-a pocăit 
de păcatul lui. În consecință, în a doua epistolă scrisă bisericii din Corint, 
apostolul Pavel le dă instrucţiuni să-l reprimească pe acest om în mijlocul lor: 
„...Ca Să nu-l lăsăm pe Satan să aibă un cîştig de la noi; căci noi nu sîntem în 
necunoştință de planurile lui“ (A doua epistolă a lui Pavel către corinteni 
2:11). Apostolul, în mod evident, îi dă bisericii adunate în plenul ei dreptul de 
excludere sau de legare: „În Numele Domnului Isus, voi şi duhul meu, fiind 
adunaţi laolaltă, prin puterea Domnului nostru Isus, am hotărît ca un astfel de 
om să fie dat pe mîna lui Satan“ (Întîia epistolă a lui Pavel către corinteni 
5:4-5); şi tot astfel, apostolul Pavel îi dă bisericii adunate în plen autoritatea 
de a-l ierta pe acest om după ce s-a pocăit: „Dar pe cine iertaţi voi, îl iert şi 


eu. În adevăr, ce am iertat eu — dacă am iertat ceva — am iertat pentru voi, în 
faţa lui Cristos“ (A doua epistolă a lui Pavel către corinteni 2:10). 

Vedem deci că şi în Evanghelia după Matei 18, în învăţătura Domnului 
Isus, şi în întîia şi în a doua epistolă a lui Pavel către corinteni, în practica 
apostolului Pavel, legarea şi apoi iertarea de păcate este o problemă de 
disciplină bisericească, şi se referă la autoritatea Bisericii de a veghea ca 
membrii ei să ducă o viaţă morală curată. Din păcate, Biserica Ortodoxă nu 
exercită o asemenea funcţie, ci şi-a asumat o altă funcţie, şi anume aceea 
de a distribui har mîntuitor oricui i-l cere. Această autoritate nu i-a fost dată 
Bisericii. Această autoritate o menţine direct Domnul Isus. Şi Domnul Isus 
ne este prezentat în Noul Testament cum se apropie de fiecare individ, bate la 
uşa inimii lui, şi-i oferă mâîntuirea. Şi fiecare individ trebuie să-l răspundă 
direct Domnului» Isus şi să-L primească pe Isus în viaţa lui. Primindu-L pe 
Isus, omul primeşte mîntuirea. Şi o primeşte de la Isus, nu de la Biserică. 
Este adevărat însă că atunci cînd un individ ÎL primeşte pe Domnul Isus în 
viaţa lui, Domnul Isus îl încorporează pe acel om în Biserica Sa. Omul 
mîntuit de Isus trebuie să facă parte din Biserica lui Isus, deoarece Biserica 
este Trupul Domnului Isus. 

Mai trebuie explicat aici ceva deosebit de important, ceva ce merge la inima 
subiectului pe care-l discutăm aici şi la esenţa vieţii spirituale creştine: 
problema preotului şi a preoţiei. Ce este un preot? Ca să înţelegem esenţa 
preoţiei, trebuie să ne întoarcem înapoi la problema accesului omului la 
Dumnezeu. Am arătat cum toate religiile intuiesc faptul că accesul la 
Dumnezeu îi este barat omului. În foarte multe religii, accesul la Dumnezeu 
este rezervat unor persoane consacrate special pentru acest rol: preoţii. Aşa 
este cazul şi în Vechiul Testament, în religia pe care Dumnezeu i-a dat-o 
poporului Israel prin Moise, prin revelaţie specială. 

În această religie numai preotul putea aduce jertfa lui Dumnezeu. Omul laic 
trebuia să-i aducă preotului animalul de jertfă şi să-i spună preotului cu ce 
scop vrea să-l ofere lui Dumnezeu acea jertfă; iar preotul era cel ce prezenta 
jertfa lui Dumnezeu. Altarul pentru jertfă era plasat chiar în faţa Templului 
propriu -zis. În Templu nu puteau să intre decit preoţii, şi chiar şi aceştia 
erau aleşi special pentru a intra în prima sală a Templului, pentru slujba de 
tămîiere. Templul era însă împărţit în două săli, printr-o perdea masivă şi 
groasă. Dincolo de perdea, în ultima sală a Templului era „Sfînta Sfintelor“, 
adică sanctuarul cel mai sacru, în care era simbolizată prezenţa lui Dumnezeu 
Însuşi. În acel sanctuar avea dreptul să intre numai marele preot, o dată pe an, 
după ce făcea ritualuri speciale de curăţire. 

Prin toate acestea se simboliza — li se indica oamenilor — că accesul la 
Dumnezeu nu este simplu, şi că nu le este deschis tuturor oamenilor. Numai 


preoţii puteau avea acces, pînă la un punct, şi numai marele preot avea acces 
pînă la Dumnezeu. Putem deci să spunem că preot este un om care are acces la 
Dumnezeu. 

Să vedem acum ce se întîmplă în Noul Testament. Cînd Domnul nostru Isus 
Cristos a murit pe cruce pentru păcatele noastre (care erau zidul sau perdeaua 
de despărţire între noi şi Dumnezeu), citim în Evanghelie că „„Perdeaua 
dinăuntrul Templului s-a rupt în două de sus pînă jos“ (Evanghelia după Marcu 
15:38; Evanghelia după Matei 27:51; Evanghelia după Luca 23:45). Era 
normal ca atunci cînd păcatele omenirii erau ispăşite pe cruce, perdeaua care 
simboliza în Templu aceste păcate să fie ruptă. Dar ce simboliza această 
rupere? Aşa cum perdeaua simboliza blocarea accesului nostru la Dumnezeu, 
ruperea perdelei simbolizează deschiderea drumului nostru la Dumnezeu. 
Acest fapt ne este explicat clar în Epistola către evrei: „Astfel dar, fraţilor, 
fiindcă prin sîngele lui Isus avem o intrare liberă în Locul Preasfînt, pe calea 
cea nouă şi vie pe care ne-a deschis-o El, prin perdeaua dinăuntru, adică 
trupul Său, şi fiindcă avem un Mare Preot [Isus] pus peste casa lui 
Dumnezeu, să ne apropiem cu o inimă curată, cu credinţă deplină, cu inimile 
stropite şi curăţite de un cuget rău şi cu trupul spălat cu o apă curată“ 
(Epistola către evrei 10:19-22). 

Pe crucea de la Calvar, trupul Domnului nostru a fost încărcat de păcatele 
noastre și a fost frînt pentru noi. Prin frîngerea aceasta, păcatele noastre au 
fost ispăşite, şi intrarea noastră sau accesul nostru la Dumnezeu a fost 
deschis. Pentru noi toţi. Adică pentru toţi cei ce-L primesc pe Isus Cristos ca 
să le fie Miîntuitor şi Domn personal. Şi toţi aceştia, adunaţi laolaltă, 
alcătuiesc Trupul lui Cristos, care este Biserica. 

Dar, fiindcă toţi credincioşii creştini care s-au unit cu Isus au acces la 
Dumnezeu, au intrare liberă la Dumnezeu — fapt care era o prerogativă a 
preotului — înseamnă că acum toți sînt preoţi! Şi într-adevăr în Noul 
Testament ni se spune explicit şi fără echivoc că toţi creştinii sînt preoți. 
lată cîteva texte revelatoare. Apostolul Petru le scrie unor credincioşi din 
Asia Mică şi iată ce le spune: „Voi însă sînteţi o seminţie aleasă, o preoţie 
împărătească, un neam sfînt, un popor pe care Dumnezeu Şi l-a cîştigat ca să 
fie al Lui, ca să vestiți puterile minunate ale Celui ce v-a chemat din întuneric 
la lumina Sa minunată; pe voi, care odinioară nu eraţi un popor, dar acum 
sînteţi poporul lui Dumnezeu; pe voi, care nu căpătaserăţi îndurare, dar 
acum aţi căpătat îndurare“ (Întîia epistolă sobornicească a lui Petru 2:9-10). 
Şi iată ce se spune în Apocalipsa despre toţi aceia care au fost mîntuiţi prin 
sîngele Domnului Isus: „A făcut din noi o împărăție şi preoţi pentru 
Dumnezeu, Tatăl Său“ (Apocalipsa lui loan 1:6). Tot în această carte se spune 
mai pe larg ce a realizat Domnul nostru Isus Cristos: „Ai fost junghiat şi ai 
răscumpărat pentru Dumnezeu, cu sîngele Tău, oameni din orice seminţie, de 


orice limbă, din orice popor şi de orice naţiune. Ai făcut din ei o împărăție 
şi preoți pentru Dumnezeul nostru, şi ei vor împărăți pe pămînt“ 
(Apocalipsa lui Ioan 5:9-10). 

Este semnificativ să vedem că nicăieri în Noul Testament nu se spune că 
Biserica creştină ar avea preoți. Biserica creştină din Noul Testament are 
episcopi (cuvîntul înseamnă supraveghetori“), prezbiteri (cuvîntul înseamnă 
„bătrîni“), păstori şi diaconi. Biserica nu are preoți, deoarece ea este 
alcătuită din preoți: toți membrii Bisericii au acces direct la Dumnezeu prin 
Domnul Isus, şi deci toți sînt preoți. 

Ajunşi la acest punct trebuie să semnalăm o anomalie în Biblia tipărită la 
Bucureşti de Biserica Ortodoxă în anul 1968. În cartea Faptele apostolilor, 
cap. 20, v. 17-38 ni se povesteşte cum apostolul Pavel se pregătea de o 
călătorie la Ierusalim, şi pentru aceasta a convocat o întîlnire la Milet cu 
prezbiterii bisericii din Efes. În traducerea ortodoxă însă, în Faptele 20:17 
citim că apostolul Pavel i-a chemat acolo pe preotii bisericii din Efes. L-am 
întrebat pe un înalt prelat al Bisericii Ortodoxe de la Bucureşti de ce şi-au 
luat libertatea de a schimba textul Sfintei Scripturi. lată ce mi-a răspuns: 

„Este adevărat că la data la care s-a scris cartea Faptele apostolilor slujitorii 
Bisericii se numeau prezbiteri. Dar mai tîrziu Biserica a găsit de bine că ei 
trebuie să fie numiţi preoți: şi deci, chiar dacă la data aceea ei nu se numeau 
preoţi, pe baza deciziei de mai tîrziu a Bisericii, noi îi numim preoţi“. 

Aici se vede şi mai clar cum tradiţia este pusă deasupra Sfintei Scripturi: 
pe baza unei decizii omeneşti, cuprinsă azi în tradiţie, se schimbă însuşi 
textul Sfintei Scripturi. 

Schimbarea însă nu este numai de formă. Căci dacă Biserica are preoți, 
deci oameni care singuri au acces la Dumnezeu, înseamnă că ceilalţi 
credincioşi nu au acces la Dumnezeu. Ei au nevoie de mijlocirea preotului ca 
să ajungă la Dumnezeu. Şi prin aceasta, clerului ortodox i se dă monopol 
asupra accesului la Dumnezeu şi, implicit, monopol asupra vieţii spirituale a 
poporului. 

Cînd, prin această tradiţie, s-a creat o clasă specială de preoţi în Biserica 
creştină, s-au creat automat o serie de probleme. Una dintre ele este aceea că 
individul nu mai este încurajat să aibă o viaţă spirituală personală. El nu mai 
trebuie să citească pentru sine Sfînta Scriptură şi alte cărţi de viaţă 
spirituală. El trebuie doar să se ducă la preot şi să-şi mărturisească păcatele. 
Preotul ştie restul şi preotul face restul. Faptul că individul nu mai este 
încurajat să aibă o relaţie personală cu Dumnezeu şi să se dezvolte astfel 
spiritual are consecinţe catastrofale pentru viaţa naţiunii. Poporul este ţinut 
în întuneric şi niciodată nu este stimulat la viaţă spirituală. 

O altă consecinţă este aceea că, din moment ce preoţii administrează harul 
mîntuitor, tentaţia comercializării acestui har este inevitabilă. Astfel s-a ajuns 


ca Biserica să aştepte ca individul să plătească pentru harul iertării. Culmea 
acestei comercializări a harului (care prin esenţa lui este gratuit!) a fost 
lansarea indulgențelor care trebuiau cumpărate pentru iertarea păcatelor. 
Scandalul indulgențelor a fost faptul imediat care l-a determinat pe Martin 
Luther să înceapă acţiunea de reformare a Bisericii. 

O altă consecinţă este aceea că, dacă preotul poate să dea iertare pentru 
păcate, atunci individul poate duce o viaţă confortabilă în toate păcatele: 
singurul lucru de care trebuie să aibă grijă este să se ducă periodic la preot, 
să-şi mărturisească aceste păcate şi să dea un dar Bisericii. Biserica, prin 
preotul ei, are putere şi are grijă să-l absolve de toate păcatele. Situaţia 
aceasta nu încurajează o viaţă curată, o viaţă sfîntă. 

Lucrul acesta a fost sesizat de Biserică şi de aceea dogma mîntuirii prin 
Biserică şi de către Biserică nu a fost difuzată oamenilor de rînd, nu le-a fost 
predicată şi explicată. Ea este ţinută mai mult ca învăţătură pentru preoți 
şi pentru aceia dintre indivizi care, dintr-un motiv sau altul, vor să 
aprofundeze dogmele Bisericii. Pentru ca oamenii să fie stimulaţi să trăiască 
o viaţă decentă, pentru oamenii de rînd se predică o altă învăţătură referitor 
la calea mîntuirii şi anume că omul este mîntuit de păcatele sale prin fapte 
bune. 

Mă voi referi din nou nu la tratate de teologie, ci la ceva mult mai explicit, la 
ceva văzut de toată lumea. Să facem o excursie la mănăstirile din Bucovina. 
Ctitorii acelor mănăstiri au avut o idee genială: să picteze pe pereţii exteriori 
ai bisericii elementele esenţiale ale credinţei creştine. Biserica era foarte 
mică. Puţini oameni puteau intra în ea. Dar curtea mănăstirii, din jurul 
bisericii, era foarte largă. Mii de oameni puteau intra acolo. Şi atunci, dacă 
pe zidurile exterioare ale bisericii erau pictate elementele esenţiale ale 
credinţei, un preot putea ieşi afară să le explice oamenilor picturile şi să-i 
facă astfel să-şi cunoască credinţa. Picturile erau mijloace vizuale de 
învăţămînt public. 

Să vedem cum exprimă acele picturi calea mîntuirii, adică accesul omului la 
Dumnezeu şi, în final, intrarea omului în cer. Să intrăm pentru aceasta mai 
întîi la mănăstirea Suceviţa. Cum intrăm în curte, privirile ne sînt captivate de 
o pictură uriaşă cuprinsă pe tot peretele bisericii. Tabloul este menit să arate 
cum poate ajunge omul în cer. Acest tablou este cunoscut sub numele de 
„Scara virtuţilor“, deoarece el înfăţişează o scară lungă care porneşte de pe 
pămînt şi merge pînă în cer. Pe fiecare fus al scării stă scris un nume de 
virtute: cinste, adevăr, dreptate, milostenie, smerenie, blîndeţe, facere de 
bine, răbdare, statornicie, înfrînare, cumpătare şi multe alte virtuţi. Pe scară 
se văd suflete ale unor oameni care tocmai au decedat şi care încep să urce 
spre cer. Dacă unui om i-a lipsit o anumită virtute, pentru sufletul lui lipseşte 


o treaptă în scară, şi cînd calcă acolo, sufletul calcă în gol şi se prăbuşeşte 
în adînc, în iad. Oare cine are toate virtuțile? Cine poate ajunge atunci în cer? 

Este evident mesajul acestei picturi. Dacă vrei să ajungi în cer, trebuie să fii 
virtuos, să cauţi, să te străduieşti, să lupţi din răsputeri să ai toate virtuțile. 
Numai aşa te primeşte Dumnezeu. Intrarea la Dumnezeu este consecința 
strădaniei omului de cultivare a virtuților sale. Trebuie să spunem că tabloul, 
ca un stimulator la viață morală, este genial. Dar ca teologie creştină, el 
contrazice Sfînta Scriptură, care spune că omul nu este mîntuit prin faptele 
sale, ci prin moartea Fiului lui Dumnezeu în locul său. 

Să mergem apoi la Voroneț, această perlă a mănăstirilor pictate din 
Bucovina, şi să privim capodopera ei cea mai de seamă: „Judecata de pe 
urmă“. Să privim şi să-i înţelegem teologia. Sufletul omului este pus pe un 
taler al balanței, iar pe celălalt taler sînt puse faptele lui bune. Dacă faptele lui 
bune sînt suficient de multe şi de grele, ele vor apăsa balanţa şi îl vor ridica 
pe om la cer. Dacă faptele lui bune însă sînt puţine, balanţa se va înclina în 
jos, şi sufletul se va prăbuşi în iad, unde îl aşteaptă diavolii. 

Nici într-o pictură nici în cealaltă, moartea pe cruce a Fiului lui Dumnezeu 
pentru mântuirea oamenilor de păcate şi pentru primirea lor la Dumnezeu nu 
îşi are locul. 

Se va zice poate că acestea sînt reprezentări populare, pentru stimularea 
oamenilor la bine. Dar tocmai aceasta vrem noi să scoatem în evidenţă: ce 
anume a predicat Biserica Ortodoxă poporului nostru de-a lungul secolelor. 
Şi cele două picturi, de la Suceviţa şi Voroneţ, stau mărturie despre ceea ce 
a spus Biserica poporului. 

Cînd eram pastor la Oradea, am asistat odată la o înmormîntare făcută de un 
preot ortodox. Am vrut să aud ce spune el poporului în predica sa. Preotul a 
vorbit despre a fi om cumsecade, om de omenie. Apoi a început să explice 
cum faptele bune ale omului vor merge cu el dincolo, la judecata lui 
Dumnezeu. Îmi aduc aminte bine, căci m-au şocat puternic aceste cuvinte ale 
preotului: „Cînd vom sta la judecata lui Dumnezeu, singurul nostru prieten 
care va sta lingă noi, vor fi faptele noastre bune“. Am fost şocat, deoarece eu 
am învăţat din Biblie că prietenul meu la judecată va fi Fiul lui Dumnezeu, 
„care m-a iubit şi S-a dat pe Sine Însuşi pentru mine“ (Epistola lui Pavel 
către galateni 2:20). 

Am citat deja textele din Scriptură care spun explicit că nu sîntem mîntuiţi 
datorită faptelor noastre, şi le repet aici: „Căci prin har aţi fost mîntuiţi, prin 
credință. Şi aceasta nu vine de la voi, ci este darul lui Dumnezeu. Nu prin 
fapte, ca să nu se laude nimeni“ (Epistola lui Pavel către efeseni 2:8-9). „El 
ne-a mîntuit nu pentru faptele făcute de noi în dreptate, ci pentru îndurarea 
Lui...“ (Epistola lui Pavel către Tit 3:5). 


Aici s-ar putea să pună cineva întrebarea: Dacă nu sîntem mîntuiţi prin 
fapte bune, ci prin harul lui Dumnezeu, prin moartea lui Isus în locul nostru, 
atunci care mai este motivaţia pentru fapte bune? Am văzut că deşi Biserica 
Ortodoxă crede că mîntuirea o distribuie Biserica, pentru a-i stimula la fapte 
bune ea le predică oamenilor că faptele bune îi vor ajuta să meargă în cer. 
Biserica simţea că este nevoie de o puternică stimulare pentru fapte bune şi 
nu a găsit altă formulă decît să facă din faptele bune condiția mîntuirii. Dar 
prin aceasta ea contrazice Sfînta Scriptură. 

Ce zice oare Sfînta Scriptură însăşi pe această temă? Ea zice multe, şi dacă 
o citim cu atenţie găsim care sînt stimulentele pe care ni le dă Dumnezeu 
pentru a trăi o viaţă morală şi pentru a face fapte bune. 

Întâi de toate, trebuie să vedem ordinea logică stabilită în Biblie. În Epistola 
lui Pavel către efeseni 2:9 ni s-a spus că nu sîntem mîntuiţi prin fapte, „ca să 
nu se laude nimeni“. Dar imediat apostolul Pavel adaugă: „Căci noi sîntem 
lucrarea Lui şi am fost creaţi în Cristos Isus pentru faptele bune pe care le-a 
pregătit Dumnezeu mai dinainte ca să umblăm în ele“ (v. 10). Sensul 
cuvîntului „pentru“ este, în acest text, „în vederea“: am fost creaţi în Isus în 
vederea faptelor bune pe care Dumnezeu le-a planificat pentru ca noi să le 
realizăm în calitate de copii ai Lui. 

Ordinea evenimentelor este aceasta: eu sînt om păcătos, Cristos a murit 
pentru mine, mie mi se comunică vestea aceasta bună, eu primesc pe 
Mîntuitorul, Spiritul lui Dumnezeu mă naşte din nou şi mă face copil de 
Dumnezeu şi apoi încep să realizez faptele bune pe care le-a pregătit 
Dumnezeu să fie obligaţia mea în viaţa de copil al Lui. Pentru a ilustra 
această ordine, uneori desenez pe tablă un pom cu rădăcini, tulpină şi ramuri. 
Scriu pe rădăcini „Fapte bune“ şi pe ramuri „Mîntuire“ şi apoi zic: Acesta 
este desenul ortodox, care presupune că dacă pun la rădăcina pomului vieţii 
mele fapte bune, într-o zi voi recolta mîntuire. 

Dar acesta este un desen fals. Şi apoi desenez alături un alt pom şi pe 
acesta scriu pe rădăcini: „Jertfa Domnului Isus pentru mine şi credinţa mea 
în El“. Pe tulpină în sus scriu „Mîntuire“, căci aceasta creşte din jertfa Fiului 
lui Dumnezeu pentru mine şi din faptul că eu L-am acceptat ca Mîntuitor al 
meu personal. Apoi scriu pe ramuri: „Fapte bune“. Şi apoi explic că aceasta 
este ordinea naturală a lucrurilor: din jertfa Fiului lui Dumnezeu crește 
mântuirea mea, şi roadele acestei mîntuiri sînt faptele mele noi, fapte morale, 
fapte bune. 

Cu alte cuvinte, eu nu fac fapte bune ca să fiu mîntuit, ci fac fapte bune 
pentru că sînt mîntuit. Sau, eu nu fac fapte bune ca să devin copil al lui 
Dumnezeu, ci fac fapte bune fiindcă am devenit copil al lui Dumnezeu: natura 
mea nouă, de copil al lui Dumnezeu, este cea care mă determină şi mă ajută 


să produc roadele pe care le aşteaptă Dumnezeu de la mine. Pentru 
clarificare, natura mea nouă este faptul că spiritul meu s-a unit cu Spiritul 
Sfînt şi acest Spirit Sfînt este cel ce mă conduce şi mă împuterniceşte să fac 
fapte bune. 

După ce am stabilit ordinea naturală şi logică a evenimentelor vieţii 
spirituale, să vedem acum care este motivaţia pe care mi-o dă Biblia pentru a 
face faptele pe care mi le cere Dumnezeu. 

Prima motivaţie este dragostea Lui, care stîrneşte în mine spiritul de 
recunoştinţă. Apostolul Pavel spune că dragostea care L-a făcut pe Cristos 
să moară pentru păcatele sale „îl strînge“, sau îl „constrînge“, îi creează o 
obligaţie atît de mare, încît nu-i mai lasă nici o altă şansă, căci Isus „a murit 
pentru toţi, pentru ca cei ce trăiesc să nu mai trăiască pentru ei înşişi, ci 
pentru Cel ce a'murit şi a înviat pentru ei“ (A doua epistolă a lui Pavel către 
corinteni 5:14-15). 

Pentru că am ajuns să-mi dau seama cît a făcut El pentru mine, acum eu 
doresc din toată fiinţa mea să trăiesc pentru El, pentru Cel ce a murit pentru 
mine şi acum stă la dreapta lui Dumnezeu şi mijloceşte pentru mine. 

A doua motivaţie este foarte pe larg dezvoltată în Noul Testament şi 
însumată sub termenul general de răsplătire. Esenţa ei este aceasta. 
Dumnezeu nu m-a creat pentru viaţa de aici. El m-a creat pentru Împărăţia 
Cerurilor. În viaţa de aici El îmi formează caracterul şi îmi testează 
ascultarea şi credincioşia. El îmi dă aici sarcini. Îmi cere să fac fapte bune, 
care implică renunțare la sine, disciplină şi jertfă. 

Şi cu cît sînt mai ascultător de EI, cu cît mă dovedesc mai fidel Lui şi mai 
demn de încredere, cu atît îmi va da poziţii mai mari şi mai glorioase în 
Împărăţia Cerurilor. Însuşi Domnul nostru Isus Cristos ne-a învăţat 
lucrurile acestea. El ne compară cu nişte robi cărora regele le-a încredinţat 
averile sale spre administrare. Cînd se va întoarce Regele, el va cerceta 
credincioşia fiecărui rob. lată ce spune El că va face Regele cu robul 
credincios: „Ferice de robul acela pe care Stăpînul său, la venirea Lui, îl va 
găsi făcînd aşa! Adevărat vă spun că îl va pune [îi va da autoritate sau 
stăpînire] peste toate averile Sale“ (Evanghelia după Matei 24:46-47). Şi 
Domnul ne spune ce-i va zice El acelui om care a făcut tot ce i-a cerut 
Dumnezeu să facă: „Bine, rob bun şi credincios; ai fost credincios în puţine 
lucruri, te voi pune peste multe lucruri; intră în bucuria stăpînului tău“ 
(Evanghelia după Matei 25:21). 

Apostolul Pavel ne spune că „fiecare îşi va lua răsplata după osteneala lui“, 
căci „noi sîntem împreună lucrători cu Dumnezeu“, şi apoi continuă 
spunîndu -ne că lucrarea pe care am făcut-o noi pe pămînt va fi pusă la proba 
focului: „Dacă lucrarea zidită de cineva pe temelia aceea [care este Isus 


Cristos] rămîne în picioare, el va primi o răsplată. Dacă lucrarea lui va fi arsă, 
el îşi va pierde răsplata. Cît despre el, va fi mîntuit, dar ca prin foc“ (Intîia 
epistolă a lui Pavel către corinteni 3:8-15). 

Prin urmare, este posibil să ajungi în cer datorită faptului că ai fost mîntuit 
prin jertfa Domnului Isus, dar să constați că acolo tu nu ai nici o răsplată, 
adică ție Dumnezeu nu-ți spune că te va pune peste multe, nu-ţi va da 
poziţie de autoritate şi de glorie. Apostolul Pavel spune că „toţi [aceasta se 
referă la copiii lui Dumnezeu] trebuie să ne înfăţişăm înaintea Scaunului de 
judecată al lui Cristos, pentru ca fiecare să-şi primească răsplata pentru binele 
sau răul pe care îl va fi făcut cînd trăia în trup“. Şi referitor la această judecată 
el adaugă că noi „cunoaştem deci frica de Domnul“ şi spune că „de aceea ne 
şi silim să-l fim plăcuţi“ (A doua epistolă a lui Pavel către corinteni 5:10, 
11, apoi 9). Iată deci motivaţia pentru fapte bune: de ele depinde poziţia 
noastră în Împărăţia Cerurilor, care va fi decisă la tronul de judecată al 
Domnului nostru Isus Cristos. 

În concluzie: Intrarea noastră în ceruri se face pe baza lucrării Domnului 
Isus pe cruce pentru noi; poziția noastră în ceruri se va decide pe baza lucrării 
noastre pentru Isus. 

Să ne amintim şi de faptul că Domnul Isus ne-a învăţat să nu ne adunăm 
comori pe pămînt, ci să ni le acumulăm în ceruri. Un lucru este să ştii că ai 
dreptul să intri în cer (aceasta este mîntuirea); altul este să ştii ce comori vei 
obţine acolo (în termeni biblici aceasta este „ moștenirea“). Mîntuirea este un 
dar al lui Dumnezeu, prin har, pe bază de credinţă. Moştenirea ne este dată 
ca răsplată pentru faptele noastre în calitate de copii ai lui Dumnezeu (vezi 
Epistola lui Pavel către coloseni 3:23-24 şi Epistola lui Pavel către romani 
8:16-17). 

Cine studiază cu atenţie şi ia în serios învăţătura Noului Testament despre 
Împărăţia cerurilor şi despre locul nostru acolo, va căpăta extraordinare 
motivații pentru trăire în credincioşie față de Dumnezeu şi pentru fapte 
morale şi nobile. 

Să rezumăm acest capitol dedicat învăţăturii ortodoxe despre mîntuire. Pe 
lîngă faptul că nu este conformă cu Sfînta Scriptură, această învăţătură are 
consecinţe dezastruoase pe plan individual şi pe plan social. 

Invăţătura că Biserica îl mîntuie pe om, îl face pe acesta să nu se mai 
preocupe de relaţia lui cu Dumnezeu şi să nu caute o relaţie personală cu 
Dumnezeu. Şi de vreme ce nu o face, viaţa lui spirituală este redusă, este 
practic atrofiată. In special introducerea conceptului de preot, ca om care ştie 
şi are autoritate să trateze cu Dumnezeu pentru ceilalţi oameni, se vede a fi 
ucigătoare pentru viaţa spirituală a individului. Am văzut că după Noul 
Testament fiecare creştin este un preot, adică are acces personal la 
Dumnezeu, prin unica mijlocire a lui Isus Cristos. 


Cînd omul este aruncat singur înaintea lui Dumnezeu ca să-şi rezolve el 
însuşi problemele relaţiei lui cu Creatorul său, atunci omul este stimulat să 
citească pentru sine Sfînta Scriptură şi alte scrieri creştine, din care să 
înveţe cum să-şi cultive relaţia personală cu Dumnezeu. În acest proces de 
studiu, de meditaţie, de rugăciune, de părtăşie sau comuniune personală cu 
Dumnezeu, omul îşi cultivă spiritul şi se dezvoltă spiritual. Observaţi că 
protestanții nu sînt împotriva citirii altor scrieri creştine pe lîngă Biblie. 
Dimpotrivă, ei stimulează citirea cărţilor creştine din toate secolele, dar 
insistă că ele nu trebuie să fie puse pe picior de egalitate cu Biblia, ci trebuie 
întotdeauna să fie citite în lumina Bibliei. Şi tot ce contrazice Biblia trebuie să 
fie respins în mod categoric. 

Aceasta este cea mai mare realizare a Reformei: individualizarea relaţiei cu 
Dumnezeu, punerea fiecărui individ în postura de a-şi dezvolta propria sa 
viaţă spirituală. Şi cînd o societate este formată din indivizi în bune relaţii 
cu Dumnezeu şi cu o bogată viaţă spirituală, întreaga societate clocoteşte de 
viaţă dumnezeiască. 

Reforma a avut loc în prima jumătate a secolului al XVI-lea. Ea a pornit 
prin Martin Luther în Germania şi, sub influenţa a ceea ce se întîmpla în 
Germania, s-a produs şi în Anglia și în Elveţia. Din aceste trei țări s-a 
răspîndit în restul Europei de Apus. Formele noi de religie creştină au căpătat 
în fiecare ţară alt nume. Numele general este de religii protestante. La noi în 
țară, s-a mai introdus şi distincţia între culte protestante și culte 
neoprotestante. Este necesar deci să clarificăm denumirile acestea. 

În Anglia, religia reformată a ajuns să fie numită religia anglicană. În 
Germania s-a numit religia luterană. În Elveţia, la Geneva, a trăit marele 
reformator Jean Calvin. Forma lui de religie, care s-a răspîndit în Scoţia, în 
Olanda, în Ungaria şi în alte ţări, a ajuns să fie numită religia reformată. 
Toate aceste reforme au lăsat problema botezului neatinsă: ele au continuat să 
boteze copiii mici. Prin anul 1524 însă au apărut în Elveţia grupuri de 
reformatori care au decis că reforma trebuie adusă şi la domeniul botezului şi 
trebuie reintrodus botezul la maturitate, atunci cînd individul însuşi este 
capabil să decidă şi să aleagă pentru sine religia creştină. Deoarece toţi 
aceştia fuseseră botezați cînd au fost mici, şi deoarece ei au decis că ei 
înşişi trebuie să se boteze din nou, ei au primit numele de anabaptişti, ceea 
ce înseamnă rebotezați. 

Anabaptiştii s-au răspîndit rapid în Germania, în Olanda şi în alte ţări ale 
Europei. Ei au căpătat diferite nume. De exemplu, în Olanda au ajuns să fie 
numiţi menoniţi. În Germania au fost numiţi huteriţi. Spre sfîrşitul 
secolului al XVI-lea, în Anglia a apărut o mişcare, în sînul anglicanismului, 
care cerea separarea Bisericii de stat. Oamenii aceştia, care cereau totala 
independenţă a bisericii locale, s-au numit separatişti. Ei au fost persecutați 


în Anglia şi s-au refugiat în Olanda. Acolo au ajuns în contact cu menoniţii, 
şi de la ei au învăţat practica botezului adulţilor. Pe la 1608, un grup dintre 
ei s-a întors înapoi în Anglia şi acolo a format prima biserică baptistă 
(renunţînd la prefixul „ana“, de la anabaptişti). De acolo, baptiştii s-au 
răspîndit în America, în Europa şi pe toate celelalte continente. 

Prin secolul al XIX-lea au apărut noi forme de protestantism, cum ar fi 
gruparea cunoscută în Anglia sub numele de Plymouth Brethren. Cînd aceştia 
s-au răspîndit în România, începînd de la 1900, ei şi-au luat numele de 
Creştini după Evanghelie. La începutul secolului nostru au apărut apoi 
penticostalii. La noi în ţară, baptiştii, creştinii după Evanghelie şi 
penticostalii sînt cuprinşi sub denumirea de culte neoprotestante. Lor li se 
adaugă şi adventiştii, care sînt o încercare de unire a creştinismului cu unele 
practici iudaice, cum ar fi ţinerea sabatului (alegerea sîmbetei ca zi de odihnă 
în locul duminicii) şi acceptarea îndrumărilor cu privire la mîncăruri curate 
şi necurate din Legea lui Moise. 

Unii baptişti nu sînt de acord cu faptul că sînt incluşi între neoprotestanţi, 
deoarece baptiştii au apărut odată cu celelalte mişcări protestante. Există 
totuşi anumite justificări pentru includerea lor între neoprotestanţi. Prima 
este faptul că ei au dus protestantismul mai departe decît ceilalți protestanți, 
prin introducerea botezului adulţilor şi prin separarea Bisericii de stat. A 
doua justificare este marea asemănare dintre creştinii după Evanghelie, 
penticostali, adventiştY şi baptişti, atît în anumite doctrine, cît şi în forma 
de închinare, în modul de a predica Evanghelia şi în felul de viaţă deosebit de 
al altora. Aceste asemănări i-au făcut pe românii ortodocşi şi catolici să le 
dea la toţi un nume comun, acela de „pocăiţi“. Includerea baptiştilor între 
cultele neoprotestante este deci destul de normală. 


Revoluţie 
sau renaștere? 


Momentul pe care îl trăim astăzi este sfîrşit de epocă şi început de epocă. 
Este sfîrşit de- epocă deoarece experimentul marxist-comunist a ajuns la 
epuizare. Milioane de oameni au crezut că prin naţionalizarea mijloacelor de 
producţie şi prin economie centralizată se va ajunge la societatea ideală. 
Credinţa aceasta s-a dovedit a fi falsă. Sistemul economiei de stat, complet 
centralizată, a dus la crearea unui stat polițienesc cu un control totalitar 
asupra vieţii şi a gîndirii indivizilor, a dus la uciderea creativităţii şi a 
iniţiativei, a dus la crearea unei noi clase de stăpîni privilegiați, a dus la 
minciună şi corupţie şi, în final, a dus la dezastru economic total. În cadrul 
acestui proces s-a produs o îndoctrinare materialist-ateistă a populaţiei, o 
golire de crez, o golire de viaţă spirituală şi de principii morale. 

Conducătorii Chinei au fost primii care au recunoscut că Marx nu a avut 
soluţii pentru societatea modernă. Acum şi Gorbaciov a recunoscut că 
sistemul nu merge. Indiferent cît de departe vrea să meargă Gorbaciov cu 
schimbările, indiferent dacă ierarhia de partid îl va lăsa să meargă departe sau 
nu şi indiferent de faptul că Gorbaciov insistă că el nu vrea să schimbe 
sistemul, ci doar să-l facă eficace, fapt este că prin ceea ce s-a recunoscut 
deja, practic s-a arătat clar că sistemul nu merge. 

Întrebarea care rămîne este: Unde mergem de aici? Şi mai apare o 
întrebare: Dacă Marx n-a avut dreptate în cele economice şi sociale, trebuie 
oare să mai menţinem ca valabilă concepţia despre lume şi viaţă pe care 
ne-a dat-o el (completat de Engels şi de Lenin)? 

La aceste întrebări, marea masă deja simte că răspunsul este o respingere 
categorică a sistemului economic-social marxist şi a concepţiei 
marxist-leniniste despre lume şi viaţă. Dar cu ce le înlocuim? 

Scopul acestei cărţi nu este să analizeze opţiunile economico -sociale care 
ne stau în faţă. Scopul ei este doar să pună în discuţie problema concepţiei 
despre lume şi viaţă. Este clar că ne aflăm într-un moment istoric în care 
românii se întreabă şi trebuie să se întrebe care le va fi concepţia despre lume 
şi viaţă pe care îşi vor reclădi atît viaţa personală cît şi viaţa naţională. 


Excursia noastră prin ideile şi prin concepţiile din ultimele cinci secole în 
Europa a fost menită să ne ajute să înțelegem care sînt concepţiile posibile şi 
care sînt consecinţele adoptării uneia sau a alteia dintre aceste concepţii. 

Să ne întoarcem puţin înapoi la secolul al XV-lea şi al XVI-lea. Cînd am 
discutat despre aceste secole, am amintit de umanism, dar nu şi de renaştere. 
Renaşterea a fost un curent de gîndire — predominant în special în Italia și 
Franţa — care a dat naştere umanismului. Renaşterea a fost curentul 
general, umanismul a fost produsul special, adică, concepţia nouă despre 
lume şi viaţă. Renaşterea a început prin punerea sub semnul întrebării a 
dogmelor Bisericii Catolice şi a continuat prin întoarcerea la antichitatea 
greco-romană: la filozofia, la arta, la literatura şi chiar şi la mitologia 
greco-romană. Personajele acestei mitologii şi legendele ei au devenit 
subiecte preferate ale picturii italiene şi franceze. Prin aceasta, modul de 
viaţă al păgînătăţii greco-romane este ridicat la rang de virtute şi este făcut 
nu numai acceptabil, ci chiar de rîvnit pentru clasele culte şi avute ale 
Europei. Rezultatul final a fost o păgînizare a Europei în gîndire şi în stilul de 
viaţă. Termenul de „umanism“ dat filozofiei acestui proces era menit să facă 
totul acceptabil şi atractiv. 

Am arătat că una dintre consecinţele directe ale acestui proces, dus la 
înflorire prin ateismul iluminismului francez, a fost seria de revoluţii 
sîngeroase: revoluţia franceză, Comuna din Paris, revoluţia bolşevică. 
Toate tragediile prin care am trecut şi noi, românii, sînt consecinţe ale 
„renaşterii“, ale umanismului, ale iluminismului şi ale celorlalte curente de 
gîndire reducţioniste şi nihiliste. 

De data aceasta am pus între ghilimele termenul de renaştere (pe care, de 
asemenea, refuz să-l scriu cu literă mare, aşa cum se obişnuieşte), deoarece 
eu contest că aceasta ar fi fost adevărata renaştere. Adevărata renaştere au 
trăit-o ţările care au ales cealaltă cale, şi anume, reforma religiei creştine 
prin întoarcerea nu la păgînismul antic, ci la Sfînta Scriptură. Renaştere 
înseamnă naştere din nou. Termenul însuși Îi aparţine Domnului nostru Isus 
Cristos. El i-a spus unui mare intelectual din vremea Sa: „Trebuie să vă 
naşteţi din nou“ (Evanghelia după loan 3:7). Şi Domnul nostru i-a explicat 
lui Nicodim că această naştere din nou se petrece cînd omul se întoarce la 
Dumnezeu. Aceasta este o naştere „de sus“, o naştere pe care o produce 
Spiritul lui Dumnezeu. 

Cei care au respins Sfînta Scriptură şi au ales mitologia greco-romană au 
pretins că au produs prin aceasta o renaştere. Dacă urmărim bine prin istorie 
ce au produs ei, constatăm că ei n-au produs o naștere din nou, ci o întoarcere 
la barbarie. 

Aceia care s-au întors la Sfînta Scriptură au trăit o naștere din nou. În 


ţările lor s-a produs o renaştere. Lor nu le-a trebuit o revoluţie sîngeroasă 
ca să facă transformări pline de umanism (în sensul bun al cuvîntului) în ţările 
lor, Ei au făcut aceste schimbări în mod natural, ca o urmare firească a 
transformărilor spirituale produse în vieţile lor prin întoarcerea la Dumnezeu. 

Unii istorici pun în opoziţie renașterea şi reforma. Teza mea este că 
reforma a produs adevărata renaştere. Şi atunci opoziţia nu este între 
renaştere şi reformă, ci între ateismul care produce revoluţie sîngeroasă şi 
reforma spirituală care produce renaştere sau naştere din nou. Mai simplu, 
opoziţia este între revoluţie şi renaştere. 

De ce are astăzi nevoie românul şi națiunea română? De o nouă revoluţie? 
Sau de o adevărată naştere din nou? Să facem o paralelă între acestea două. Să 
ne uităm bine la ele, ca să ştim între ce trebuie să alegem. 


Revoluţie 


1. Scopul ei este ca noi să-i schimbăm pe alţii, să-i facem cum i-am viea 
noi să fie. 

2. Porneşte din ură faţă de cei pe care-i credem responsabili de toate 
necazurile noastre şi sfirşeşte în violenţă şi în uciderea altora pentru 
ca noi să ne bucurăm de ce au ei. Ura este ucigătoare: după ce-i ucide pe 
alţii, ne va ucide şi pe noi înşine. 

3. Revoluţia este uşoară: ea-ţi cere să-i ucizi pe toţi cei ce-ţi stau în 
cale. 

4. Revoluţia îşi ucide în final propriii copii şi devastează întreaga 
naţiune. 


Renaştere 


1. Scopul ei este să ne schimbe pe noi înşine. Noi acceptăm ca Dumnezeu 
să ne facă pe noi cum vrea El să fim. 

2. Porneşte din dragoste faţă de toți oamenii şi ne învaţă că noi trebuie 
să le slujim ca să-i recuperăm. Consideră că toţi oamenii sînt 
recuperabili. 

Dragostea este creatoare: ne face șă-i ridicăm pe alţii, şi prin aceasta 
ne ridică pe noi. 

3. Naşterea din nou este dificilă: ea-ţi cere să te jertfeşti pe tine însuţi În 
slujba altora. 

4. Naşterea din nou a unor indivizi duce la binele întregii societăţi. 


Lovitura cea mai devastatoare dată neamului românesc prin sistemul 
marxist-leninist-ceauşist nu a fost cea economică, ci cea morală. Neamul 


nostru a fost frînt în supunere abjectă şi, pentru a supravieţui, a fost silit să 
accepte minciuna şi corupţia ca stil de viaţă. Dacă-i va fi greu să se 
redreseze economic după ce întreaga ţară a fost ruinată, naţiunii noastre îi va 
fi şi mai greu să se refacă moral. Numai o naştere de sus, o adevărată 
renaştere, poate să o redreseze. Renaşterea neamului se poate face numai 
prin indivizi care acceptă naşterea din nou prin Isus Cristos. Sănătatea morală 
şi spirituală se capătă numai prin Acela care este izvorul moralei şi al 
spiritualităţii. 

Pentru a vedea care este piedica în calea unei asemenea renaşteri, vă voi 
relata o altă întîmplare. Pe vremea cînd studiam la Oxford, am fost invitat să 
vorbesc unui grup de studenţi creștini la universitatea din Canterbury. După 
prelegere, doi studenţi au fost aduşi de o studentă credincioasă în camera de 
oaspeţi în care eram cazat. Ei voiau să stea de vorbă cu mine. 

Era prin 1971, cînd maoismul era la modă, și cei doi erau 
marxişti -maoişti. Le-am dat argumente despre existența lui Dumnezeu şi 
despre incapacitatea sistemului comunist de a rezolva problemele omului şi 
ale societăţii. Au ridicat multe obiecţii şi le-am clarificat rînd pe rînd. După 
toate, tirziu după miezul nopţii, cel mai revoluţionar dintre ei a cedat şi a 
zis: 

— Domnule, recunosc că ai argumente valabile. Dar totuşi eu nu pot crede. 

La aceasta i-am dat imediat următoarea replică: 

— Nu este adeYărat că nu poţi crede. Adevărul este altul. Să-ţi explic. Tu 
eşti revoluţionar şi vrei să schimbi pe toată lumea prin violenţă, să-i faci pe 
toţi să devină ceea ce-i vrei tu. Dacă este adevărat ce zic eu, atunci tu trebuie 
să-L laşi pe Cristos să te schimbe pe tine. Şi aceasta înseamnă să scoată din 
viaţa ta lucruri care Lui nu-l plac, dar care ţie îţi sînt foarte dragi, şi să 
introducă în viaţa ta lucruri pe care tu nu le vrei. Şi fiindcă ştii ce schimbări 
radicale vrea să facă El în tine, totul în tine ţipă în spaimă şi nu-L primeşti. 
Dar tu nu vrei să recunoşti acest lucru, nici măcar faţă de tine însuţi. Şi de 
aceea mintea ta caută să justifice raţional poziţia ta. Astfel, tu nu spui că e 
împotriva intereselor tale actuale să-L primeşti pe Cristos, ci că nu poţi 
crede în El. Dar nu e adevărat că nu poţi crede. Adevărul este că tu nu vrei să 
crezi în El, fiindcă nu eşti gata să-L laşi pe EI să te schimbe. 

Cu aceasta au plecat. A doua zi dimineaţa, la micul dejun, fata 
credincioasă care i-a adus la mine a venit la masa mea şi mi-a povestit că 
seara, după ce au ieşit de la mine, mergînd pe coridor, studentul revoluţionar 
s-a întors spre ea şi i-a spus: 

— Omul acesta are dreptate. Eu nu vreau să cred în Dumnezeu. 

Şi în neamul nostru sînt mulţi, foarte mulţi ca tînărul acesta. Refuzul lor 
de a crede în Sfînta Scriptură şi în Isus Cristos nu este de ordin intelectual, ci 


de ordin moral: ei nu vor să-L lase pe Cristos să le schimbe viaţa. Şi aşa... 
ei rămîn în moarte spirituală. i 

Numai cînd suficient de mulţi români vor accepta să creadă, vor alege să 
creadă în Isus Cristos şi se vor lăsa renăscuţi, numai atunci îşi vor cîştiga ei 
înşişi sănătatea morală şi, prin ei, întreaga naţiune va fi refăcută. 


Fiecare 


10 generație alege 
pentru sine 


Creștinismul este înainte de toate o problemă a fiecărui individ. Fiecare om 
trebuie să aleagă pentru sine. Aşa s-a răspîndit creştinismul în primele 
secole: în mod individual, de la om la om. Abia cînd creştinii au devenit 
majoritari şi cînd împăratul a devenit creştin, creştinismul a fost impus 
întregii populaţii. Dar impunerea creştinismului este o contradicţie în 
termeni, deoarece creştinism înseamnă acceptarea de bunăvoie şi în libertate 
a ofertei pe care o face Dumnezeu prin Isus Cristos. 

Cu atît mai contradictoriu este actul prin care, în anumite ţări, împăratul 
sau regele a devenit mai întîi creştin şi apoi el a decis ca tot poporul să fie 
„creștinat“, aceasta însemnînd doar o ceremonie prin care toţi au fost 
stropiţi cu apă, ca sintbol al botezului. Populaţia însă şi-a păstrat zeitățile, 
miturile şi practicile păgîne (zeităților dîndu-li-se nume de „sfinţi“, iar 
miturilor dîndu -li-se coloratură creştină). 

Desigur că într-o concepţie în care Biserica dă har mîntuitor naţiunii şi în 
care preoţii rezolvă relația oamenilor cu Dumnezeu, o asemenea 
„creştinare“ este acceptabilă. Dar ea nu este veritabilă. Ea nu produce 
naşterea din nou a indivizilor, nu produce renaşterea lor spirituală şi morală. 

Graba de a creştina o întreagă naţiune dintr-o dată nu este sănătoasă. Ea 
arată o neînțelegere a naturii creştinismului. Numai acolo unde Evanghelia 
este predicată în libertate, unde toţi oamenii au şansa să o audă curată şi 
nealterată şi unde oamenii o acceptă din convingere personală, creștinarea 
este veritabilă. 

Mai mult decît atît. Nu se poate spune că dacă o naţiune în întregimea ei a 
acceptat creştinismul, toate generaţiile următoare vor fi automat creştine. 
Fiecare generaţie trebuie să fie confruntată din nou cu Evanghelia şi fiecare 
trebuie să se decidă pentru Dumnezeu sau împotriva Lui. În creştinism — 
înţeles în esența lui — copiii nu pot să moştenească religia părinţilor. 
Părinţii trebuie, desigur, să-şi educe copiii în religia lor, să facă tot ce pot 
pentru a-i convinge pe copiii lor că religia lor este cea adevărată, dar alegerea 


trebuie să fie a copiilor cînd ajung la vîrsta la care sînt capabili să aleagă. 

În aceasta constă una dintre marile valori ale botezului adulților. Botezul 
copiilor mici creează iluzia că aceşti copii au fost creștinați. Botezul 
adulţilor accentuează faptul real că indivizii respectivi au ales pentru ei 
înşişi ca Isus să le fie Stăpîn (Domn). Dar, desigur, botezul adulţilor creează 
un risc: riscul ca generaţia următoare să zică „nu“ creştinismului. De aceea 
s-a spus că baptiştii se află întotdeauna la distanță de o generaţie de 
extincţie. Dar riscul merită să fie luat. Abia atunci se asigură următoarei 
generaţii libertatea de a alege. Şi abia atunci creştinismul acelei generaţii 
este al ei înseși şi este deci veritabil. 

Faptul că fiecare generaţie alege pentru sine explică de ce există atîtea 
oscilaţii în dezvoltarea spirituală a unei naţiuni. Există generaţii care sînt 
foarte apropiate de Dumnezeu, dar de multe ori — datorită faptului că aceste 
generaţii n-au ştiut cum să-şi transmită copiilor credinţa şi experienţa 
spirituală — ele au fost urmate de epoci de declin spiritual. 

Aceste oscilaţii şi alternări, şi mai ales perioadele de declin cînd 
creştinismul pare că a falimentat, că s-a stins, nu trebuie să ne facă să credem 
că creştinismul însuşi este falimentar sau că îi lipseşte vigoarea 
persistenţei. Dimpotrivă, ele trebuie să ne convingă cît de importantă este 
pentru Dumnezeu libertatea fiecărui individ, a fiecărei generaţii şi a fiecărei 
naţiuni să aleagă dacă acceptă oferta Lui sau dacă vor să meargă pe alte căi. 
Adeseori trebuie ca o generaţie întreagă sau mai multe generaţii să 
experimenteze pustiul trăirii fără Dumnezeu, pentru ca o nouă generaţie să 
„redescopere“ adevărul Evangheliei şi să se întoarcă la viaţa adevărată în 
Isus Cristos. 

Dar mai există un fenomen care trebuie semnalat. Alegerea pe care o face o 
generaţie şi viaţa pe care o trăieşte acea generaţie va afecta inevitabil, şi 
uneori profund, viaţa generaţiei viitoare şi uneori a multor generaţii de 
atunci înainte. Voi ilustra prin două alegeri cu influenţe seculare, una în 
Franţa şi cealaltă în Anglia şi în general în toate ţările europene. 

În secolul al XVI-lea, cînd în multe ţări din Europa de Apus se opta pentru 
reforma religiei creştine, un mare segment din societatea franceză a pornit pe 
aceeaşi cale. Existau şanse ca protestantismul să cîştige inima întregii 
Franţe. Dar catolicii francezi, în loc să lase ca argumentele teologice şi 
biblice să se dezbată în libertate şi poporul francez să fie liber să aleagă, au 
decis să aleagă calea violenţei şi, în noaptea Sfîntului Bartolomeu din 23-24 
august 1572, i-au măcelărit pe toţi protestanții pe care i-au putut identifica 
şi găsi. Atunci Franţa şi-a ucis sufletul. De atunci s-a deschis calea 
ateismului, a păgînismului şi a tuturor revoluțiilor. O alegere a unei 
generaţii a influenţat — catastrofal — toate generaţiile de atunci încoace. 

Să trecem acum în secolul al XIX-lea. Anglia se afla la apogeul măreției 


ei, puternică din punct de vedere economic, militar şi politic. În acelaşi 
timp, bisericile Angliei erau arhipline: 85-90% din populaţie mergea la 
biserică în fiecare duminică. Aceasta era situaţia şi în Danemarca, Suedia, 
Norvegia, Olanda, Germania. Cinstea acestor ţări era proverbială. Ea se 
datora, evident, vieţii spirituale intense a unei bune părţi a societăţii. 

Dar către sfîrşitul secolului s-a întîmplat ceva. Fenomenul nu a stîrnit 
atunci panică. Rezultatele lui s-au văzut abia după primul război mondial: 
mersul la biserică a început să scadă vertiginos, lumea şi-a pierdut interesul 
pentru cele spirituale şi a început să fie interesată numai de prosperitatea 
materială. Fenomenul s-a adîncit după al doilea război mondial și a ajuns la 
culme în anii 1960-1970. Mersul la biserică în ţările acestea a ajuns la 10%! 

Vom căuta să arătăm ce s-a întîmplat de s-a ajuns la situaţia aceasta. Dar 
mai întîi vreau să vă semnalez consecinţele acestui declin al vieţii religioase. 
Pe măsură ce viaţa spirituală a scăzut, a decăzut şi moralitatea în aceste ţări. 
Acest lucru se vede în creşterea vertiginoasă a delincvenţei şi a 
criminalităţii, şi se vede mai ales în viaţa fără frîu a tineretului 
completamente desacralizat, interesat doar de sexul liber, de muzica rock şi 
pop, de droguri și altele de felul acesta. 

O vizită atentă la Londra sau la Liverpool sau la Manchester va convinge pe 
oricine de ceea ce spun. Cînd am fost la Stockholm în 1984, am vizitat o 
biserică din centrul oraşului. După slujba de duminică seara am urcat la etaj, 
unde li s-a servit un ceai participanţilor la slujbă. Mi-am pus servieta lîngă 
un perete şi am început să stau de vorbă cu cîţiva oameni. Cineva a venit 
alarmat şi mi-a spus să nu-mi las servieta nepăzită. Am exclamat uimit: 

— Dar sîntem în Suedia, în Stockholm, unde cinstea este proverbială! 

Omul a zîmbit trist şi jenat şi mi-a zis: 

— Dumneata cunoşti Suedia din cărţi. Aşa a fost cîndva, dar acum nu mai 
este aşa. Acum trebuie să te păzești şi aici căci te poate fura cineva la tot 
pasul. 

Ce s-a întîmplat? Ce fenomen a declanşat în aceste ţări decăderea vieţii 
spirituale şi, cu aceasta, decăderea în atitea alte domenii ale calităţii vieţii? 

Am fost interesat de acest fenomen încă din perioada studiilor mele în 
Anglia şi am început să cercetez mișcarea ideilor și a gîndirii 
intelectualităţii din secolul al XIX-lea, ca să pot înțelege ce s-a întîmplat. 

Mişcarea ateistă, atît de puternic înrădăcinată în Franţa, deşi şi-a găsit 
adepţi — unii chiar foarte celebri — şi în Anglia şi în Germania şi în 
celelalte ţări nordice, n-a devenit totuşi un fenomen al întregii 
intelectualităţi. In Germania a apărut în Feuerbach, ale cărui scrieri 
anticreştine au atras un oarecare număr de aderenţi (printre care și tînărul 
Karl Marx). Dar acest curent nu putea cuprinde încă marea masă a 
intelectualităţii, deoarece, în cazul respingerii ideii unui Dumnezeu Creator, 


nu mai exista nici o explicaţie pentru felul cum a venit în fiinţă un univers atit 
de complex ca al nostru. Ateismul nu părea deloc credibil. 

Aşa a fost situaţia pînă la apariţia lui Charles Darwin. Acesta a observat 
un fapt din natură, şi anume că animalele pot fi aşezate într-o ordine 
crescătoare, de la cel cu structura cea mai simplă pînă la cel mai complex. Şi 
de la acest fapt el a sărit la o deducție: cele mai complexe animale s-au 
dezvoltat natural din cele mai simple. El nu avea absolut nici o dovadă că aşa 
s-au petrecut lucrurile. Dar ideea părea atît de fascinantă, atît de atrăgătoare, 
atît de credibilă, încît au sărit să o îmbrăţişeze unii dintre cei mai mari 
naturalişti ai vremii. Ideea evoluţiei naturale de la simplu la complex a fost 
apoi extinsă la plante şi la lumea anorganică: totul poate fi aranjat în ordine 
crescătoare; deci, s-a tras răsunătoarea concluzie că totul în univers s-a format 
de la sine, prin evoluţie. 

Dintr-o dată a devenit posibilă o explicare a devenirii lumii pe cale 
„naturală“, fără necesitatea unui Creator. Ateismul devenea „ştiinţific“. 

Teoria evoluţiei s-a extins în cîteva decenii în toate cercurile intelectuale, a 
intrat în manualele şcolare ca un fapt „dovedit“, ca un fapt „ştiinţific“, ca 
singura explicaţie ştiinţifică a universului şi a vieţii de pe pămînt. 
Întreaga lume ştiinţifică şi culturală a îmbrăţişat ideea că a fi ştiinţific, a 
fi modern, a fi om de cultură înseamnă a fi evoluționist, înseamnă a crede că 
lumea s-a făcut de la sine prin dezvoltare naturală. Dumnezeu a devenit o idee 
demodată, inutilă, neştiinţifică. 

În aceeaşi perioadă (a doua jumătate a secolului al XIX-lea) s-a mai 
petrecut un fenomen, cu consecinţe tot atît de dramatice: a apărut liberalismul 
teologic. Bruno Bauer, profesor de teologie la Tubingen (prieten bun cu Karl 
Marx!), a lansat un atac feroce împotriva adevărului istoric al Bibliei. El şi 
apoi mulţi alții după el au aplicat evoluționismul la studiul religiei în 
general şi la studiul Bibliei şi al religiei creştine în special. Ei au emis teza 
că religia s-a dezvoltat de la simplu la complex, că ea a evoluat de la animism 
la mitologii şi de la acestea, mult mai tîrziu, s-a ajuns la monoteism. Biblia a 
fost disecată şi rearanjată în aşa fel încît să se poată dovedi că evreii nu au 
început cu monoteismul primit prin revelaţie divină, ci că au parcurs şi ei un 
drum evoluționist ca toate celelalte popoare. 

Liberalismul teologic, care reexplica Biblia ca o creație omenească, s-a 
extins vertiginos în lumea teologică apuseană. Ceea ce s-a produs prin această 
mişcare a fost pierderea credinţei că Biblia este o carte inspirată de 
Dumnezeu. Studenţii din seminariile teologice liberale au ajuns pastori şi, de 
la amvoane, ei au spus maselor ceea ce au învăţat în şcoală: că Biblia este o 
creaţie omenească şi că ea trebuie luată doar ca o carte bună de învățături 
morale, dar că ea nu este istorică şi nu este realmente Cuvîntul lui Dumnezeu. 

Oriunde apărea la un amvon un asemenea predicator, oamenii părăseau 


biserica. Căci, dacă Biblia nu este Cuvîntul lui Dumnezeu, de ce să mai pierzi 
timpul la biserică? 

Liberalismul teologiei protestante germane, răspîndit şi în celelalte ţări 
protestante, a făcut ca, generaţie după generaţie, în acest secol să se producă 
aproape o totală desacralizare a Europei protestante. 

Cine a produs mentalitatea secolului al XX-lea în Europa? Reducînd 
situaţia la limitele ei cele mai simple, putem spune următoarele. Darwin i-a 
convins pe intelectualii Europei că lumea s-a făcut singură şi că omul nu este 
altceva decît un animal puţin mai evoluat decît altele. Bruno Bauer i-a 
convins că Biblia este o simplă imaginaţie omenească. Freud i-a convins că 
omul nu este decît un complex de dorinţe sexuale. Şi Marx i-a convins că 
prin revoluţie violentă pot să ajungă să-şi satisfacă toate dorinţele. Acestea 
sînt coordonatele care au creat mentalitatea intelectualităţii europene de 
astăzi. Două menţiuni sînt necesare la acest punct. Prima este că faptul 
evoluţiei nu a putut fi dovedit nici pînă astăzi. Tot mai mulţi savanţi 
recunosc acest lucru. Dar, spunea unul dintre ei, „trebuie să menţinem teoria 
evoluţiei, deoarece altfel trebuie să ne întoarcem la credinţa într-un creator, 
şi aceasta este inacceptabilă din punct de vedere ştiinţific“. De ce este 
„inacceptabilă“? Deoarece intelectualitatea a fost atît de persistent 
condiţionată să creadă că ştiinţa trebuie să fie materialistă şi reducţionistă, 
încît îi este imposibil să gîndească altfel. 

A doua menţiune. De mai bine de o sută de ani se dă bătălia pentru Biblie. 
Teologii liberali nu şi-au putut dovedi tezele. Dimpotrivă, alţi teologi, de 
aceeaşi talie academică, au fost capabili să spulbere rînd pe rînd toate tezele 
liberale şi să menţină credibilitatea istoricităţii Bibliei. Este suficient să 
arătăm aici că teza principală a liberalilor şi a etnografilor secolului al 
XIX-lea, că religia s-a dezvoltat de la animism la politeism şi apoi la 
monoteism, a fost completamente dovedită a fi falsă. S-a dovedit că 
pretutindeni în lume popoarele au avut de la început credinţa într-un 
Dumnezeu suprem, creatorul lumii, şi că trecerea la politeism este 
pretutindeni o degenerare de la monoteismul originar. 

Astăzi, tot mai mulţi filozofi, sociologi, oameni de ştiinţă şi alţi 
gînditori constată că secularizarea (ateizarea) şi desacralizarea omului şi a 
societăţii moderne a fost o tragedie şi înseamnă o imensă sărăcire a 
existenţei umane. Se aud tot mai multe voci care cheamă înapoi la 
Dumnezeu, la Biblie, la spiritualitate. 


1 1 Ce înseamnă 
spiritualitate? 


Cuvîntul „spiritualitate“ s-a devalorizat prin folosire improprie. Astfel, este 
ciudat să-i auzi pe comuniştii români atei vorbind despre spiritualitate, căci 
nu poți vorbi de spiritualitate dacă nu crezi în spirit. A spune că spectacolele 
„Cîntarea României“ sînt spiritualitate este ridicol. Iar a numi spiritualitate 
odele închinate familiei domnitoare este o tragedie. 

Pentru a avea spiritualitate trebuie să ai spirit, şi acest spirit trebuie să-ți 
fie viu şi să practici o comuniune şi comunicare directă şi personală cu 
Spiritul Divin. Aceasta este adevărata spiritualitate. 

Am văzut că Biblia ne învaţă că omul, prin despărțirea de Dumnezeu, a 
murit spiritual. Spiritul lui s-a atrofiat. Capacitatea lui de a comunica cu 
Dumnezeu a fost distrusă. Această capacitate de a comunica cu Dumnezeu se 
numeşte „a avea viaţă“. Omul are nevoie să fie readus la viaţă sau, cu o altă 
expresie biblică, să fie născut din nou. Aceasta o poate face numai Dumnezeu. 
Şi Dumnezeu vrea să o facă cu fiecare individ. Dar omul trebuie să vrea acest 
lucru. Omul trebuie să accepte ca Dumnezeu să vină înapoi în viaţa lui. Şi 
cînd omul o face, Spiritul lui Dumnezeu se uneşte cu spiritul omului, şi 
aceasta înseamnă renaştere, reînviere, Viaţă din Dumnezeu. Din acel 
moment omul începe să aibă spiritualitate. De atunci încolo învaţă el să 
trăiască în comuniune cu Domnul Isus Cristos, care este viu, real şi personal. 
Aceasta este adevărata spiritualitate. Putem spune deci că spiritualitatea are un 
început şi că, apoi, ea se dezvoltă pe tot parcursul vieţii. 

Fiecare dintre noi trebuie să aibă un moment cînd înţelege separarea lui de 
Dumnezeu, înţelege cine este Isus Cristos şi ce a făcut El pentru anularea 
acestei separări, şi cînd acceptă pentru sine însuşi lucrarea Domnului Isus şi 
Îi primeşte pe El ca Mîntuitor şi ca Stăpîn (Domn) al său personal. Dacă tu, 
cel ce citeşti acum aceste rînduri, n-ai făcut niciodată actul acesta, eşti 
invitat să-l faci chiar acum. Prin însuşi faptul că ai citit aceste explicaţii ale 
lucrării lui Dumnezeu pentru tine, Domnul Isus bate la inima ta şi Ţi se 
oferă. 


Apleacă-ţi fiinţa înaintea Lui (dacă poţi, apleacă-ţi şi genunchii, în 
semn de respect şi închinăciune) şi spune-l aşa: 


„Doamne Isuse Cristoase, Fiul lui Dumnezeu, mă închin ie. 
Recunosc că am vrut să fiu independent şi să-mi trăiesc viaţa de capul 
meu. Recunosc că prin aceasta l-am adus un afront lui Dumnezeu. 
Recunosc că am păcătuit prin acest act fundamental de independenţă şi 
prin multe alte acte păcătoase. Recunosc că justiţia lui Dumnezeu avea 
dreptate să mă condamne la moarte. 

Îţi mulțumesc Doamne Isuse că m-ai iubit atît de mult încît ai venit 
aici jos şi ai murit Tu în locul meu pe cruce. Îţi mulţumesc că ai 
ispăşit păcatele mele şi ai satisfăcut justiţia lui Dumnezeu pentru 
mine. 

Acum Te rog frumos să vii în viaţa mea. Eu Te accept cu drag să fii 
Mîntuitorul meu şi Stăpînul meu. Te rog spală-mă prin sîngele Tău de 
toate necurăţiile mele. Te rog rupe prin sîngele Tău toate cătuşele 
viciilor mele şi ale păcatelor care, prin obişnuinţă, mă stăpînesc şi 
mă înrobesc. Eu, prin puterea mea, nu mă pot lăsa de ele. Te rog dă-mi 
Duhul Tău cel Sfînt, ca El să mă călăuzească şi să mă împuternicească 
să trăiesc de acum înainte după voia Ta. 

Îţi mulțumesc, Doamne Isuse, că acum Tu eşti Miîntuitorul meu şi 
Domnul meu. De acum înainte sînt al Tău. Îţi mulţumesc că acum eşti 
în mine şi că de acum încolo ești unit cu mine şi sînt unit cu Tine. 

Te rog acum învaţă-mă să trăiesc cu Tine şi pentru Tine. Te rog 
însoțeşte-mă în viaţă. Şi ajută-mă să nu mă ruşinez de Tine. 
Ajută-mă să Te mărturisesc şi altora şi astfel să recunosc public că 
eşti al meu şi că sînt al Tău. 

Sînt fericit că acum sînt al Tău şi că sînt un copil al lui Dumnezeu. 
Slavă Ţie. Amin“. 


Dacă tu te-ai rugat lucrurile acestea cu toată fiinţa ta, Domnul Isus îţi 
spune: „Pe cel ce vine la Mine nu-l voi izgoni afară“ (Evanghelia după Ioan 
6:37); şi: „Dacă aude cineva glasul Meu şi deschide uşa, voi intra la el“ 
(Apocalipsa lui loan 3:20). El te-a primit şi este în tine. Şi El te asigură: 
„Tuturor celor ce L-au primit... le-a dat dreptul să se facă copii ai lui 
Dumnezeu... născuţi din Dumnezeu“ (Evanghelia după loan 1:12-13). Şi de 
acum ai certitudinea că eşti copil al lui Dumnezeu: „Vedeţi ce dragoste ne-a 
arătat Tatăl, să ne numim copii ai lui Dumnezeu! Şi sîntem!... Preaiubiţilor, 
acum sîntem copii ai lui Dumnezeu...“ (Întîia epistolă sobornicească a lui loan 
3:1-2). 


Celor care L-au primit de curînd pe Domnul Isus în viaţa lor, apostolul 
Petru le scrie: „Deci, ca unii care, prin ascultarea de adevăr, v-aţi curăţit 
sufletele prin Duhul, ca să aveţi o dragoste de frați neprefăcută, iubiţi -vă cu 
căldură unii pe alţii, din toată inima; fiindcă aţi fost născuţi din nou nu 
dintr-o sămînţă care poate putrezi, ci dintr-una care nu poate putrezi, prin 
Cuvîntul lui Dumnezeu, care rămîne în veac... Lepădaţi, dar, orice răutate, 
orice vicleşug, orice fel de prefăcătorie, de invidie şi vorbire de rău şi, ca 
nişte prunci născuţi de curînd, să doriţi laptele duhovnicesc şi curat, pentru 
ca prin el să creşteţi spre mîntuire, dacă aţi gustat într-adevăr că bun este 
Domnul“ (Întfia epistolă sobornicească a lui Petru 1:22-23 şi 2:1-3). 

Laptele duhovnicesc despre care vorbeşte apostolul Petru este Cuvîntul lui 
Dumnezeu pe care-l găseşti în Biblie. Dacă nu ai o Biblie, fă-ţi rost imediat 
de una și fă-ţi o regulă să citeşti din ea în fiecare zi. 

Există două traduceri moderne ale Bibliei în limba română. Una este cea 
care se tipăreşte oficial la Bucureşti. Aceasta are un limbaj greoi, deoarece 
intenţionat păstrează întorsăturile de frază slavone, nefireşti limbii noastre 
şi deci este greu de urmărit şi de înţeles. 

Cealaltă este traducerea făcută de Dumitru Cornilescu şi tipărită de 
„Societatea Biblică Britanică“. Dumitru Cornilescu a absolvit Seminarul 
Teologic Ortodox la Bucureşti în 1916. În acel an a devenit călugăr. Prinţesa 
Raluca Calimachi, dintr-o familie domnitoare fanariotă, l-a angajat pe 
Dumitru Cornilescu, cu aprobarea ierarhiei ortodoxe, să facă o nouă traducere 
a Bibliei. El a lucrat patru ani la această traducere, între 1916 şi 1920. Biblia 
tradusă de el s-a tipărit prima dată în 1921, la Bucureşti, cu aprobarea 
Sinodului ortodox. Ceva mai tîrziu însă, Biserica Ortodoxă şi-a schimbat 
atitudinea față de această traducere şi a respins-o ca fiind „protestantă“. Ea 
nu este altceva decît o traducere foarte fidelă originalului şi într-o limbă 
românească foarte simplă, foarte limpede. Noi îţi recomandăm să foloseşti 
această versiune, deoarece îţi vorbeşte mult mai clar, mai direct. 

Începe cititul Bibliei cu Noul Testament. Citeşte un capitol sau două şi 
apoi opreşte-te. Întreabă-te: Ce pot scoate de aici pentru mine personal? 
Ce-mi spun aceste capitole despre Dumnezeu, despre Domnul Isus şi despre 
Duhul Sfînt? Ce lucruri practice mi se poruncesc mie aici? Ce pot să învăţ de 
aici? Ce aspecte negative să elimin din viața mea? Ce lucruri pozitive să 
introduc de aici în practica vieţii mele? 

După toate acestea, îngenunchează şi, pe baza celor înţelese din Biblic, 
roagă-te lui Dumnezeu. Spune -l lui Dumnezeu ce ai învăţat şi roagă-L să te 
ajute să împlineşti aceste lucruri. 

Această citire a Cuvîntului, prin care Îţi vorbeşte Dumnezeu ţie, Şi 
această rugăciune prin care Îi vorbeşti tu lui Dumnezeu formează ceea ce se 


numeşte părtăşie cu Dumnezeu sau comuniune cu Dumnezeu. Aceasta este 
esenţa vieţii spirituale. Vei creşte spiritual numai în măsura în care vei 
cultiva permanent şi perseverent părtăşia ta cu Dumnezeu. 

Un alt element al vieţii spirituale este părtăşia cu alți copii ai lui 
Dumnezeu. Găseşte -ţi doi-trei cu care te poţi asocia într-un grup de studiu 
biblic şi rugăciune. Adunaţi-vă special pentru acest lucru, o dată pe 
săptămînă. Citiţi împreună un text din Biblie. Discutaţi împreună cum 
înţelegeţi şi cum aplicaţi acel text. Întrebaţi-vă unii pe alţii care sînt 
problemele voastre spirituale, intelectuale sau practice. Apoi rugaţi-vă 
împreună. Ţineţi minte ce a spus Domnul Isus: „Acolo unde sînt doi sau trei 
adunaţi în Numele Meu, sînt şi Eu în mijlocul lor“ (Matei 18:20). 

Caută apoi să citeşti cît mai multă literatură creştină, care îţi explică mai 
pe larg ceea ce găseşti în esenţă în Biblie. Cu cît citeşti mai mult literatură 
de acest fel, cu atît creşti mai mult spiritual. 

Găseşte -ţi o biserică unde se vesteşte clar Cuvîntul lui Dumnezeu şi 
ataşează-te ei. Creştinul nu este făcut să trăiască singur. Biserica este dată 
pentru a ne creşte spiritual (vezi Epistola lui Pavel către efeseni 4:11-16). Şi 
acolo trebuie să-ţi aduci şi tu contribuţia la creşterea altora. Cu cît îi vei 
ajuta mai mult pe alţii să crească spiritual, cu atît vei creşte tu mai mult 
spiritual. 

Celor care L-au primit de curînd pe Domnul Isus în viaţa lor, apostolul 
Petru le scrie: „Deci, ca unii care, prin ascultarea de adevăr, v-aţi curăţit 
sufletele prin Duhul, ca să aveţi o dragoste de fraţi neprefăcută, iubiţi-vă cu 
căldură unii pe alţii, din toată inima; fiindcă aţi fost născuţi din nou nu 
dintr-o sămînţă care poate putrezi, ci dintr-una care nu poate putrezi, prin 
Cuvîntul lui Dumnezeu, care rămîne în veac... Lepădaţi, dar, orice răutate, 
orice vicleşug, orice fel de prefăcătorie, de invidie şi vorbire de rău şi, ca 
nişte prunci născuţi de curînd, să doriţi laptele duhovnicesc şi curat, pentru 
ca prin el să creşteţi spre miîntuire, dacă aţi gustat într-adevăr că bun este 
Domnul“ (Întîia epistolă sobornicească a lui Petru 1:22-23 şi 2:1-3). 

Laptele duhovnicesc despre care vorbeşte apostolul Petru este Cuvîntul lui 
Dumnezeu pe care-l găseşti în Biblie. Dacă nu ai o Biblie, fă-ţi rost imediat 
de una şi fă-ţi o regulă să citeşti din ea în fiecare zi. 

Există două traduceri moderne ale Bibliei în limba română. Una este cea 
care se tipăreşte oficial la Bucureşti. Aceasta are un limbaj greoi, deoarece 
intenţionat păstrează întorsăturile de frază slavone, nefireşti limbii noastre 
şi deci este greu de urmărit şi de înţeles. 

Cealaltă este traducerea făcută de Dumitru Cornilescu şi tipărită de 
„Societatea Biblică Britanică“. Dumitru Cornilescu a absolvit Seminarul 
Teologic Ortodox la Bucureşti în 1916. În acel an a devenit călugăr. Prințesa 


Raluca Calimachi, dintr-o familie domnitoare fanariotă, l-a angajat pe 
Dumitru Cornilescu, cu aprobarea ierarhiei ortodoxe, să facă o nouă traducere 
a Bibliei. El a lucrat patru ani la această traducere, între 1916 şi 1920. Biblia 
tradusă de el s-a tipărit prima dată în 1921, la Bucureşti, cu aprobarea 
Sinodului ortodox. Ceva mai tîrziu însă, Biserica Ortodoxă şi-a schimbat 
atitudinea faţă de această traducere şi a respins-o ca fiind „protestantă“. Ea 
nu este altceva decît o traducere foarte fidelă originalului şi într-o limbă 
românească foarte simplă, foarte limpede. Noi îţi recomandăm să foloseşti 
această versiune, deoarece îţi vorbeşte mult mai clar, mai direct. 

Începe cititul Bibliei cu Noul Testament. Citeşte un capitol sau două şi 
apoi opreşte-te. Întreabă-te: Ce pot scoate de aici pentru mine personal? 
Ce-mi spun aceste capitole despre Dumnezeu, despre Domnul Isus şi despre 
Duhul Sfînt? Ce lucruri practice mi se poruncesc mie aici? Ce pot să învăţ de 
aici? Ce aspecte negative să elimin din viaţa mea? Ce lucruri pozitive să 
introduc de aici în practica vieţii mele? 

După toate acestea, îngenunchează şi, pe baza celor înţelese din Biblie, 
roagă-te lui Dumnezeu. Spune -I lui Dumnezeu ce ai învăţat şi roagă-L să te 
ajute să împlineşti aceste lucruri. 

Această citire a Cuvîntului, prin care Îţi vorbeşte Dumnezeu ţie, şi 
această rugăciune prin care Îi vorbeşti tu lui Dumnezeu formează ceea ce se 
numeşte părtăşie cu Dumnezeu sau comuniune cu Dumnezeu. Aceasta este 
esența vieţii spirituale. Vei creşte spiritual numai în măsura în care vei 
cultiva permanent şi perseverent părtăşia ta cu Dumnezeu. 

Un alt element al vieţii spirituale este părtăşia cu alţi copii ai lui 
Dumnezeu. Găseşte -ți doi-trei cu care te poţi asocia într-un grup de studiu 
biblic şi rugăciune. Adunaţi-vă special pentru acest lucru, o dată pe 
săptămînă. Citiţi împreună un text din Biblie. Discutaţi împreună cum 
înțelegeţi şi cum aplicaţi acel text. Întrebaţi-vă unii pe alţii care sînt 
problemele voastre spirituale, intelectuale sau practice. Apoi rugaţi-vă 
împreună. Ţineţi minte ce a spus Domnul Isus: „Acolo unde sînt doi sau trei 
adunaţi în Numele Meu, sînt şi Eu în mijlocul lor“ (Matei 18:20). 

Caută apoi să citeşti cît mai multă literatură creştină, care îţi explică mai 
pe larg ceea ce găseşti în esenţă în Biblie. Cu cît citeşti mai mult literatură 
de acest fel, cu atît creşti mai mult spiritual. 

Găseşte-ţi o biserică unde se vesteşte clar Cuvîntul lui Dumnezeu şi 
ataşează-te ei. Creştinul nu este făcut să trăiască singur. Biserica este dată 
pentru a ne creşte spiritual (vezi Epistola lui Pavel către efeseni 4:11-16). Şi 
acolo trebuie să-ţi aduci şi tu contribuţia la creşterea altora. Cu cît îi vei 
ajuta mai mult pe alţii să crească spiritual, cu atît vei creşte tu mai mult 
spiritual. 


Mişcări 
de înnoire 
în catolicism 


Un vînt de viaţă nouă suflă în lumea catolică din 1965 încoace. La 
Conciliul Vatican Il s-au luat două hotărîri majore, care au schimbat radical 
gîndirea catolică şi care au dat naştere vîntului de viață nouă. 

Prima hotărîre a fost aceea de a li se da credincioşilor catolici libertatea de 
a se angaja în dialog cu creştini din „alte“ confesiuni sau din „alte“ biserici 
creştine. Acest singur cuvînt, „alte“, reprezenta o schimbare de direcţie 
majoră. Căci înainte de Vatican Il nu se recunoștea că ar mai exista şi alți 
creştini decît cei catolici. Acel singur cuvînt, „alte“, cuprindea în sine 
recunoaşterea existenţei unor creştini care nu aparţineau Bisericii Catolice. 
Se recunoştea astfel posibilitatea de a fi creştin fără a fi catolic, şi li se dădea 
credincioşilor catolici posibilitatea de a se angaja în dialog cu aceşti creştini 
din alte biserici şi de a le cunoaşte astfel punctele de vedere. Desigur, 
libertatea de a te angaja în dialog reprezintă posibilitatea de a cunoaşte 
gîndirea altora, iar admiterea existenţei unor creştini cu alte modalităţi de 
gîndire reprezintă şi posibilitatea reconsiderării şi a schimbării propriei tale 
gîndiri. 

A doua hotărîre a fost aceea de a li se da voie laicilor (mirenilor) să citească 
pentru ei înşişi Biblia. Pînă la Vatican II, Biblia era o carte permisă numai 
preoţilor. În ţări ca Spania, Portugalia sau Italia, unde această regulă era 
luată foarte în serios, orice încălcare a ei era pedepsită cu foarte mare 
severitate. După 1965, catolicii au dat o adevărată năvală spre Biblie. În lumea 
de limbă engleză a apărut o nouă traducere a Bibliei, cunoscută sub numele de 
Biblia de Ierusalim, făcută într-un limbaj foarte modern şi foarte plăcut la 
citit. 

Pe lîngă că laicii au început să citească Biblia pentru ei înşişi, s-a răspîndit 
repede ideea adunării în case în grupe mici pentru studierea Bibliei. Aceasta 
desigur stimulează gîndirea şi asigură perseverenţa, precum şi aplicarea în 
viaţă a ceea ce s-a studiat din Biblie. 

În aprilie 1986 am ţinut un ciclu de prelegeri evanghelice în cadrul 


Universităţii Harvard. În aceeaşi săptămînă a vorbit acolo şi Cardinalul 
Konig, primatul Austriei. Eminenţa sa a fost găzduit la un prieten al meu de 
pe vremea studiilor din Anglia. Prietenul meu mi-a aranjat o întîlnire cu 
Cardinalul Konig. În cadrul acelei întrevederi, printre altele, l-am întrebat pe 
Cardinal: „Ce consecinţe credeţi că are faptul că Vatican II a dat Biblia în 
mîna laicilor?* Eminenţa sa mi-a răspuns: „Este o nouă viaţă în ţara mea 
datorită grupelor de studiu biblic în case“. 

Biblia este Cuvîntul lui Dumnezeu. Cine o citeşte nemijlocit ajunge direct 
sub influenţa luminii și a puterii Duhului Sfînt care i-a inspirat pe cei ce au 
scris Scriptura. Cine citeşte Biblia ajunge repede să cunoască şi să 
recunoască adevărul. Şi cînd cunoşti nemijlocit adevărul, începi să vezi 
diferenţa dintre acesta şi tradiţiile şi superstiţiile omeneşti. Catolicismul 
se va curăţi de o sumedenie de asemenea învățături omeneşti datorită 
contactului nemijlocit al catolicilor cu adevărul. 

În Statele Unite există cîteva organizaţii protestante specializate în 
organizarea de grupe de studiu biblic. Aceste organizaţii produc materiale 
ajutătoare pentru grupele de studiu (lecţii pe teme, comentarii sau explicarea 
verset cu verset a cărţilor Bibliei etc.) şi pregătesc conducători pentru 
asemenea grupe de studiu, care ştiu apoi cum să le organizeze şi să le ajute în 
activitatea lor. Prin 1975, un Cardinal din Polonia, pe nume Woitila, a invitat 
pe cea mai de seamă dintre aceste organizaţii protestante americane 
(specializată în special în lucrul cu studenţii universitari şi cu cadre 
universitare) să înceapă să lucreze în Polonia. Organizaţia respectivă a 
acceptat invitaţia şi a început lucrul în mai multe centre universitare 
poloneze. Cînd unii prelați polonezi şi-au exprimat teama de această lucrare 
făcută de protestanți, Cardinalul Woitila i-a adus la tăcere, spunîndu-le că 
tineretul polonez are nevoie înainte de toate de cunoaşterea Bibliei. 

Desigur, ştiţi că acel Cardinal a devenit Papa loan Paul al II-lea. Dar 
vreau să ştiţi că organizaţia americană continuă să organizeze zeci de mii de 
studenţi polonezi în grupe de studiu biblic, cu binecuvîntarea polonezului 
ajuns Papă. 

Americanul care a condus introducerea acelor studii biblice pe grupe în 
Polonia este un bun prieten al meu. Prin 1980, cînd eram încă pastor la 
Oradea, acest prieten al meu mi-a făcut o vizită şi mi-a povestit despre ceea 
ce fac ei în Polonia. Apoi m-a întrebat: „Oare Biserica Ortodoxă română n-ar 
fi interesată în iniţierea unor asemenea grupe de studiu biblic în România?“ 
Am fost încîntat de dorinţa lui de a aduce o asemenea renaștere spirituală şi 
la noi, dar i-am spus apoi ceea ce ştiam eu despre rezistenţa îndîrjită a 
ierarhiei ortodoxe române la orice schimbare şi i-am spus că nu văd nici o 
şansă ca el să străpungă acea închistare în tradiţia medievală. Din păcate, am 
avut dreptate. Prietenul meu a făcut multe încercări, dar fără reuşită. 


Incercări de 
reformă în Biserica 
Ortodoxă română 


Cartea aceasta ar fi putut să se încheie cu capitolul intitulat „Ce înseamnă 
spiritualitate?“. Dar datorită faptului că această carte li se adresează românilor 
ortodocşi, ca să-i ajute să înţeleagă care sînt opţiunile care le stau astăzi în 
faţă pe plan spiritual, şi datorită faptului că istoria ne ajută să ne înțelegem 
mai bine propriile noastre opţiuni, credem că este bine să ne uităm în istoria 
recentă a Bisericii Ortodoxe române şi să învăţăm din experienţa cîtorva 
înaintaşi — preoţi ortodocşi români — care, în prima jumătate a secolului 
nostru, au descoperit ei înşişi adevăratul miez al Evangheliei şi care au 
încercat să predice în Biserica Ortodoxă mîntuirea personală prin Isus Cristos, 
prin credinţa în Jertfa Lui pe cruce în locul nostru. 

Cum au ajuns aceşfi preoţi la înţelegerea esenței Evangheliei? Cum au 
văzut ei Biserica şi starea ei după ce au ajuns ei înşişi la această înţelegere 
şi cum şi-au văzut ei locul și menirea în Biserică din momentul acela? Cum 
a reacţionat ierarhia Bisericii cînd ei au început să predice Evanghelia aşa 
cum este ca scrisă în Sfînta Scriptură? 

Experienţa lor istorică ne va pune şi mai cu hotărîre întrebarea: poate fi 
schimbată Biserica Ortodoxă? Poate ea să fie reînnoită sau chiar renăscută? 
Există chiar acum în sînul ei mulţi preoţi şi mireni care se roagă pentru o 
astfel de reînnoire şi care speră că acest lucru se va întîmpla. Citind mărturia 
istoriei oamenilor de care ne vom ocupa în continuare, vă veţi da seama de 
toate problemele care se ridică atunci cînd cineva vrea să aducă un suflu 
înnoitor în Biserica Ortodoxă. Experienţa lor trebuie să fie cunoscută. Aflînd 
care au fost lucrurile de care s-au izbit ei, nu veţi fi surprinşi de lucrurile de 
care vă veţi izbi voi, cei ce veţi lucra din interiorul Bisericii la înnoirea şi la 
renaşterea ei. 

Vom reda deci experienţa a trei preoţi ortodocşi români: Dumitru 
Cornilescu, Tudor Popescu şi Ioşif Trifa. Vom relata pe scurt istoricul lor şi 
vom cita din scrierile lor, ca să ştiţi exact ce au crezut şi ce au vrut ei să 


realizeze, şi apoi vom arăta cum a reacţionat ierarhia Bisericii Ortodoxe la 
acţiunile lor. 


DUMITRU CORNILESCU 


Dumitru Cornilescu s-a născut în anul 1881 în comuna Slasoma din judeţul 
Mehedinţi. Tatăl lui era învăţător, dar bunicii lui, atît dinspre tată cît şi 
dinspre mamă, fuseseră preoţi. Dumitru a simţit şi el chemarea spre preoție 
şi s-a dus să studieze teologia la Bucureşti. 

Dumitru nu se mulțumea cu formele şi cu ritualurile. EI voia să pătrundă 
mai adînc, în adevăratul înţeles al creştinismului. Directorul Seminarului 
Teologic i-a văzut această dorinţă şi i-a dat un catalog de cărţi religioase din 
străinătate, sugerîndu-i să-şi comande acele cărţi şi să le citească. Prin 
acestea a început adevărata formare a lui Dumitru. Citind aceste cărți, în 
engleză, franceză şi germană, el a constatat că toate vorbeau despre o viaţă 
creştină deosebită, cu totul diferită de viaţa religioasă pe care o vedea în ţara 
lui. În curînd i-a venit ideea să traducă din aceste cărţi şi să publice din ele în 
revistele de pe atunci. Apoi a început să şi tipărească unele dintre aceste cărţi 
în întregime. Scriitorii care i-au căzut în mînă şi din care a tradus se numeau: 
Frank Thomas, F. Bettex, R.A. Torrey, S.D. Gordon, J.H.M. Conkey, 
George Muller, C.H. Mackintosh şi alţii. 

În acei ani de studenţie la seminar, Dumitru Cornilescu s-a alăturat 
bisericii Sf. Ştefan, numită şi Cuibul cu Barză din Bucureşti, unde preot era 
Tudor Popescu, un tînăr cu o ţinută morală aleasă şi cu un excelent dar de 
vorbitor. Predicile lui începuseră să atragă mulţi oameni, printre care şi o 
seamă de intelectuali din capitală. 

Tudor Popescu l-a făcut pe Dumitru Cornilescu diacon al bisericii şi i-a dat 
posibilitatea să-şi distribuie tipăriturile în biserică. 

În cărţile pe care le citea cu aviditate şi pe care le traducea cu pasiune, 
Dumitru Cornilescu observa repetate referiri la Biblie. El însă încercase să 
citească Biblia în româneşte şi nu înţelesese nimic din ea. El nu ştia de ce 
străinilor le place Biblia atît de mult. Treptat însă a ajuns să înţeleagă că 
problema nu era Biblia însăşi, ci modul în care era ea tradusă în româneşte. 
Şi, pentru un om pasionat de traduceri, gîndul următor a venit în mod natural: 
să facă o nouă traducere a Bibliei în limba română modernă, o traducere 
într-un stil cursiv, pe înţelesul tuturor. Şi-a dat însă seama că o asemenea 
lucrare cere mulţi ani de lucru şi el nu vedea cum ar putea să se dăruiască ani 
de zile în exclusivitate acestei lucrări. 


Dumnezeu însă lucrează pe multe planuri deodată. În timpul acesta, o 
doamnă din înalta societate românească, prințesa Raluca Calimachi, se afla în 
Elveţia cu soţul ei Cantacuzino Pascaru, care era preşedintele Camerei 
Conservatoare a României din acea vreme. Frecventînd cercuri religioase de la 
Geneva, prinţesa a ajuns la o cunoaştere personală a Domnului Isus şi la o 
înţelegere a valorii pe care o are Biblia în viaţa unei naţiuni. Ea tocmai 
primise o moştenire substanţială de la mama ei, şi a decis să o cheltuiască 
pentru tipărirea Bibliei în limba română. S-a întors la Bucureşti şi a intrat în 
discuţii cu cîţiva prelați pentru realizarea proiectului. Unul dintre aceştia 
i-a explicat că traducerile Bibliei în limba română sînt toate prea fidele limbii 
slavone şi deci nu merită să fie retipărite. Ceea ce ar trebui făcut ar fi o nouă 
traducere, direct din ebraică şi din greacă, într-o limbă populară românească. 

Prinţesa a pornit atunci în căutarea unui tînăr traducător şi... l-a găsit pe 
Dumitru Cornilescu. În 1916, Dumitru a absolvit Seminarul şi a fost 
hirotonisit ca preot-călugăr la Huşi. Prin înţelegere între prinţesa Calimachi 
şi episcopul Nicodim, a doua zi după hirotonisire, Dumitru Cornilescu a 
plecat la conacul prinţesei din satul Stăuceşti, judeţul Botoșani, şi a 
început să lucreze la traducerea Bibliei. După un lucru neîntrerupt de patru 
ani, Biblia era gata pentru tipărit. În anul 1920 a tipărit la Bucureşti „Cartea 
Psalmilor sau Psaltirea Împăratului David“, în editura Societatea Evanghelică 
Română, tipografia Gutenberg. În anul 1921 a tipărit Noul Testament şi, mai 
tîrziu în acelaşi an, întrema Biblie, în aceeaşi editură. 

Lucrînd la traducerea Bibliei şi citind în paralel alte cărți care-l ajutau să 
înţeleagă textul biblic, Dumitru Cornilescu a ajuns să înţeleagă cu adevărat 
lucrarea pe care a făcut-o Dumnezeu prin Fiul Său Isus Cristos, pentru 
mâîntuirea noastră, şi modul în care se poate obţine această mîntuire. 

Din fericire pentru noi, Dumitru Cornilescu a scris mai tîrziu o broşură în 
care a povestit modul în care a ajuns să vadă lumina adevărului dumnezeiesc. 
Vom reda acum în continuare, în întregime, această povestire. 


CUM M-AM ÎNTORS LA DUMNEZEU 
ŞI CUM AM SPUS ŞI ALTORA 


O istorie adevărată 
de 
Dumitru Cornilescu 


SPRE TRADUCEREA BIBLIEI 


Eram la seminar şi învăţam să mă fac preot. Nu ştiam ce înseamnă 
să ai un Mântuitor personal. Dar Îl iubeam fără să-L cunosc. 

Câteodată mă gândeam asupra slujbei mele din viitor, dar nu puteam 
vedea cam Gum va fi. Într'o zi am primit de la directorul seminarului un 
catalog cu foarte multe cărţi religioase din străinătate. Am rămas uimit 
când am văzut atât de multe cărţi creştine, întrucât pe vremea aceea, la 
noi în ţară, erau foarte puţine. 

Am început să comand aceste cărți şi să le citesc. Pe când le citeam, 
am văzut că toate vorbeau de o viaţă creştină deosebită, cu totul 
deosebită de viaţa religioasă de la noi. Mă înflăcăram tot mai mult de 
viaţa aceasta şi îmi ziceam mereu: „Asta are să fie slujba mea când mă 
voi face preot: să fac cunoscut poporului nostru această viaţă“. Dar 
cum? 

Nu m'am mulțumit să aştept să mă fac preot. Am început încă din 
seminar să traduc câteva capitole din aceste cărţi, uneori chiar cărți 
întregi, şi să le trimit aproape la toate foile religioase din ţară. Mă 
aşteptam să văd viaţa despre care îmi vorbeau ele. Dar viaţa nu 
venea. 

Când eram la Universitate, am început să tipăresc câteva din aceste 
capitole şi chiar cărţi şi tractate, din economiile mele, şi să le împart, 
cu banii pe care îi primeam ca pedagog la seminar şi cântăreţ la 
biserică. Dar cu toată această lucrare, viața nu venea. 

Mă miram şi ziceam: „Ciudat lucru! Sunt aceleaşi cărţi, aceleaşi 
gânduri: de ce nu vine aceeaşi viață despre care vorbesc ele?“ Am 
început să mă gândesc mai temeinic şi să citesc cărţile cu mai multă 
luare aminte. Cu prilejul acesta am băgat de seamă că toate cărţile 
vorbeau de o singură carte: Biblia. În ele se spunea că fiecare trebuie să 
aibă Biblia, s'o citească zilnic şi s'o trăiască. „Hm, îmi ziceam eu, iată 
un lucru pe care nici eu nu-l fac. Asta trebuie să fie pricina pentru care 
zăboveşte viaţa să vină.“ Am început să citesc Biblia în fiecare zi, dar 
— după câteva zile — Biblia nu-mi mai plăcea. Aveam înaintea mea o 


traducere aşa de proastă că n'o puteam înţelege. Mă miram cum de 
putea cineva să laude Biblia aşa de mult, când eu nu găseam nimic de 
laudă în ea. Dar când am început s'o citesc într'o altă limbă, am 
înţeles-o şi mi-a plăcut. 

„Hei, mi-am zis eu, dacă e ca poporul nostru să capete viaţa 
creştină din Biblie, trebuie să aibă o traducere pe care s'o înţeleagă. 
Dacă eu nu înţeleg traducerea de faţă, cum vor putea s'o înţeleagă 
ei?! 

Atunci am început să mă gândesc să fac o altă traducere. Am început 
să traduc Evanghelia după Matei pentru mine. Dar greutatea era cu ce 
s'o tipăreşti? Nu puteam să mă gândesc să tipăresc Biblia cu economiile 
mele, fiindcă era prea mare. 

În acelaşi timp, tipăream mereu cărțulii. La urmă, am tipărit un 
calendar cu cugetări creştine pentru fiecare zi. Cineva a trimis acest 
calendar Prințesei Calimachi la Geneva. I-a plăcut calendarul. Era ceva 
nou la noi în ţară. Dânsa mi-a scris apoi cu privire la el. Când a venit în 
ţară, m'a rugat să vin s'o văd. Am vorbit despre lucru. I-am spus că mă 
gândesc să fac o nouă traducere a Bibliei. „Tocmai ăsta e şi gândul 
meu,“ mi-a răspuns dânsa. 

Avea o sumă de bani pe care o predase Domnului tocmai pentru acest 
scop: răspândirea Bibliei în ţară. 

Aşa că s'a bucurat când a văzut că eu sunt gata să fac o altă traducere. 
Acum tiparul era asigurat şi m'am pus pe lucru numaidecât. 


ÎNTOARCEREA MEA 


Pe când lucram la traducerea Noului Testament, a trebuit să caut 
fiecare cuvânt în greceşte, într'un dicţionar, ca să-i văd înţelesul. Şi 
pe când făceam lucrul acesta, m'am trezit că am cu totul alte păreri 
despre lucrurile cele mai obişnuite. De pildă, când am văzut că Biblia 
vorbeşte aşa de mult despre păcat, m'am gândit că păcatul trebuie să 
fie ceva grozav înaintea lui Dumnezeu, dacă El vorbeşte atât de mult 
despre păcat. 

Negreşit, totdeauna am crezut că păcatul e ceva foarte rău înaintea lui 
Dumnezeu, dar dacă m'ar fi întrebat cineva: ce este păcat?, i-aş fi 
răspuns: „Dacă omori pe cineva, ai făcut un păcat.“ — „Cine e un 
păcătos?“ — „Ucigaşul e un păcătos, şi locul lui e la închisoare.“ Dar 
când am citit că „oricine se mânie pe fratele său va cădea sub pedeapsa 
judecății“ (Matei 5:22), am rămas uimit, fiindcă ştiam că oricine se 
mânie în fiecare zi. Dacă ai a face cu persoane supărăcioase, nu poţi 


altfel decât să te superi. Și dacă oricine se supără, nu poate să fie aşa 
de grozav. Nu puteam să pricep stihul acesta, şi am trecut mai departe. 

Când am ajuns la stihul din epistola către Romani, care spune că: 
„Toţi au păcătuit,“ nu m'am putut împăca cu el, fiindcă ziceam: „Eu 
cunosc foarte multe persoane cari n'au omorât niciodată pe nimeni şi nu 
sunt în închisoare. Nu pot pricepe de ce spune Biblia că toţi au păcătuit. 
Dacă nu cunosc pe alţii, mă cunosc măcar pe mine însumi. Eu n'am 
omorât pe nimeni, n'am fost în închisoare, aşa că nu pot spune că sunt 
un păcătos.“ N'am putut înţelege nici stihul acesta, l-am lăsat şi am 
trecut mai departe. 

Când am ajuns la celălalt stih: „Nu este niciun om neprihănit. Nu este 
niciun om care să facă binele“... m'am înfuriat puţin pe stihul acesta. 
„Asta n'o pot crede,“ mi-am zis eu. Fiindcă eu cunosc multe persoane 
care au făcut multe lucruri bune. Şi dacă nu cunosc pe alţii, mă cunosc 
pe mine. Am făcut o mulţime de lucruri bune, împărțind cărțulii, 
dând ceva bani pentru Dumnezeu şi aşa mai departe. Şi acum ce fac? 
Fac o foarte frumoasă lucrare: traduc Biblia în limba poporului meu. Ce 
vreţi mai mult? Dar atunci de ce spune Biblia că „nu e nici unul care să 
facă binele,“ când eu văd că e măcar unul, şi acel unul... sunt eu 
însumi. N'am putut pricepe şi am mers mai departe. Când am venit la 
un alt stih din epistola către Romani care spunea că: „Plata păcatului este 
moartea,“ am zâmbit şi am zis: „E cu neputinţă să crezi asemenea 
lucruri, fiindcă toată lumea moare: fie buni, fie răi. Ce fel de plată e 
aceea dacă fiecare o capătă?“ Aşa că nici asta n'am înţeles-o şi am 
mers mai departe. 

Când am ajuns la stihul din Apocalipsa 20:14, care vorbeşte despre a 
„doua moarte,“ adică Iazul de foc, mi-am zis: „Asta-i moartea ca plată 
a păcatului. Dar asta-i grozav! Aş vrea să ştiu cine e acolo în iazul de 
foc.“ Şi când am văzut că în iazul de foc sunt ucigaşii (Apocalipsa 
20:8), mi-am zis: „Foarte bine, ucigaşii trebuie să fie acolo pentru că 
sunt mari păcătoşi.“ Apoi am cercetat mai de aproape tot stihul, ca să 
văd cine mai e acolo. Şi, spre marea mea uimire, am descoperit că 
acolo sunt şi mincinoşii. 

„Cum, mi-am zis eu: e minciuna un păcat aşa de mare ca să fie 
pedepsită cu aceeaşi pedeapsă ca ucigaşii? Doar fiecare spune 
minciuni în fiecare zi. Şi nu numai una, ci multe şi de felurite soiuri: 
minciuni de afaceri, minciuni de nevoie, minciuni de linguşire, 
minciuni de politeţă, etc. Şi dacă e aşa, mi-aduc aminte că şi eu am 
spus o mulţime de minciuni în viaţa mea. De pildă când eşti acasă şi 
vine cineva să te vadă şi nu vrei să te vadă, spui că nu eşti acasă. Asta 
înseamnă o minciună. Aşa că acum m'am încredinţat deabinelea că 


eram un păcătos. Dar nu numai un păcătos, ci un păcătos osândit, care 
mergeam spre iazul de foc. Atunci a început să-mi fie frică şi îmi 
ziceam mereu: „Nu vreau să mă duc acolo în ruptul capului.“ 

Nu cunoşteam însă calea mântuirii. Nu ştiam ce să fac ca să nu merg 
în iazul de foc. Am cercetat mai departe. Când am ajuns la stihul acela 
din epistola către Romani, care spune că „toţi sunt socotiți neprihăniţi 
fără plată,“ am zâmbit şi am zis: „Ce ciudat! Cartea asta e plină de 
lucruri care se bat cap în cap. Până acum am văzut că toţi sunt 
păcătoşi, osândiţi să meargă în lacul de foc şi acum deodată, iată-i pe 
toţi „socotiți neprihăniţi fără plată.“ Care e deosebirea? Şi, citind 
mai cu luare aminte stihul acesta, am văzut că era şi e o deosebire. 

Da, „socotiți neprihăniţi fără plată,“ dar prin credinţa în sângele lui 
Isus Hristos, pe care Dumnezeu L-a pus ca o jertfă de ispășire pentru 
păcate, etc. „A,“ mi-am zis eu, „adevărat? Pentru păcate a murit 
Hristos? Învăţasem la şcoală că El a murit pentru păcatele întregei lumi 
(1 loan 2:2). Dar ce-mi foloseşte mie lucrul acesta, când eu sunt un 
păcătos şi păcatele mele nu sunt iertate? Da, dar dacă a murit pentru 
păcatele întregei lumi,“ mi-am zis eu, „a murit şi pentru păcatele mele, 
fiindcă şi eu sunt unul din lume“. „Oricum ar fi,“ mi-am zis eu, „văd 
din cartea aceasta că e o iertare a păcatelor, că Hristos a murit şi 
pentru mine, deci iertarea aceasta e şi pentru păcatele mele. Slavă 
Domnului! Dacă voi merge la judecată, voi zice lui Dumnezeu: 
„Doamne, nu cunosc ei cartea aceasta. Tu ai zis că e Cuvântul Tău. 
Eu am citit în ea că Hristos a murit pentru mine, am luat iertarea pentru 
mine, şi dacă mă vei osândi, nu-i vina mea, fiindcă am crezut ce spune 
Cuvântul Tău.“ Şi aşa am luat pentru mine iertarea păcatelor. 

Acesta a fost cel dintâi pas. Al doilea pas a fost când am descoperit că 
n-aveam un Mântuitor mort ci un Mântuitor viu, cu care puteam intra 
în legătură. El a murit pentru păcatele noastre, dar a şi înviat ca să ne 
facă neprihăniţi. Şi acum e un Mântuitor viu. „Bun,“ mi-am zis eu, 
„tocmai asta e ce-mi trebuia. Îmi place să am o persoană vie căreia să-i 
pot vorbi, etc.“ Dar cea mai mare bucurie a mea a fost când am 
descoperit că El e nu numai un Prieten viu, căruia îi pot vorbi, ci că în 
Mântuitorul cel viu am puterea șă biruiesc păcatul, fiindcă El a frânt 
puterea vrăjmașului, prin învierea Lui. „Bine,“ mi-am zis eu, „dacă 
lucrul acesta e adevărat, — şi văd că e adevărat —, vreau să-L iau pentru 
mine însumi, fiindcă nu vreau să mai trăiesc în păcatul care a omorât pe 
Mântuitorul meu.“ 

Eu îmi închipuiam că păcatul face parte din firea noastră, că nu putem 
altfel, că trebuie să păcătuim, aşa că înţelegeţi ce bucuros am fost 
când am descoperit că e o astfei de putere ca să biruieşti păcatul. 


Astfel L-am luat ca Mântuitor viu al meu. Cel din urmă pas a fost 
când am descoperit că El e şi Domn. Domn înseamnă stăpân. El e 
stăpân, iar noi sântem robi. Noi nu mai sântem ai noştri, ci sântem ai 
Lui cu tot ce avem şi cu tot ce sântem. Când am văzut că Pavel era un 
rob al lui Isus Hristos, am zis: „Dacă Pavel a fost rob, şi eu trebuie să 
fiu rob.“ Şi aşa L-am luat ca Domn şi Stăpân al meu, care n-are decât 
să poruncească, iar eu să ascult. Şi ce Domn şi Stăpân minunat e El, 
căci te poţi încrede deplin în El! 

Aşa m'am întors la Dumnezeu! Acum ştiam că eram născut din nou, 
un copil al lui Dumnezeu. Ştiam că de acum toate trebuiau să se 
înoiască în viaţa cea nouă. Şi, cel dintâi lucru pe care a trebuit să-l 
înoiesc, a fost traducerea Bibliei, la care lucram. Căci îmi ziceam: 
„Traducerea de până acum e făcută de omul cel vechi. Eu sunt un om 
nou şi trebuie să am o altă traducere, făcută de omul cel nou.“ Am 
început traducerea din nou, dar acum nu mai citeam Biblia cu întrebările 
de mai înainte, când ziceam: Se poate? Să fie adevărat? etc., ci cu alte 
întrebări, şi anume: Am eu ce spune cartea aceasta? Sunt eu ce spune 
ea? Dacă nu, de ce nu sunt şi de ce nu am? Dacă da, slavă Domnului! 


O ÎNTĂRIRE ȘI UN ÎNCEPUT 


Acum greutatea era că eram singura persoană care începusem o viaţă 
nouă în felul acesta. Citisem şi alte cărți care întăreau cele de mai sus. 
Dar erau... cărți. Aşa că am început să mă gândesc: „Viaţa asta e 
foarte frumoasă, dar cine ştie dacă nu e numai o închipuire a mea, 
fiindcă am căpătat-o numai prin citirea şi cercetarea Bibliei!“ Dar acum 
fiecare stih mi se înfăţişa într'o lumină nouă. Şi stihul acesta din 
Filipeni 4 mi-a venit îndată în minte: „În orice lucru aduceţi cererile 
voastre la cunoştinţa lui Dumnezeu, prin rugăciuni şi cereri.“ 
„Doamne, am zis eu, „nu pot să spun că sunt un necredincios. Cred 
orice lucru din Cuvântul Tău. Dar nu ştiu dacă sunt pe calea cea bună. 
Însă, dacă îmi dai prilej să văd un alt suflet venind la Tine, în acelaşi 
fel, voi fi pe deplin încredinţat că sunt pe calea cea bună.“ 

M'am rugat. După trei luni, m'am pomenit, într'o dimineaţă, cu doi 
tineri de la şcoala militară din B..., care m'au întrebat cum pot să fie 
pregătiţi de moarte. „Fiindcă,“ ziceau ei, „trebuie să plecăm încurând 
pe front, şi cine ştie dacă nu vom muri. Şi, trebuie să spunem 
adevărul, că nu suntem gata de moarte! D-voastră ca preot, trebuie să 
ştiţi cum poate fi cineva pregătit de moarte.“ „Da,“ am zis eu, „bine 
că aţi venit acum, fiindcă dacă aţi fi venit acum trei luni n'aş fi putut 


să vă răspund la această întrebare. Hristos a murit pentru păcatele 
d-voastră şi dacă credeţi lucrul acesta şi-L luaţi pentru d-voastră şi 
vă daţi viaţa şi inima în mâna Lui, aveţi iertarea păcatelor acum; 
veţi fi mântuiţi. lar dacă vă duceţi pe front şi muriţi, Mântuitorul vă 
aşteaptă să vă primească la El. Dar dacă vă veţi întoarce, veţi avea 
ceva de făcut pentru El şi anume, să spuneţi şi altora cum pot fi 
pregătiţi pentru moarte.“ 

S'au bucurat de această veste. Au primit-o îndată şi s'au întors la 
cazarmă spunând celorlalţi că sunt mântuiţi şi că păcatele le sunt 
iertate. Unii i-au luat în râs, alţii doreau să mai audă despre aşa ceva. 

Dumineca următoare au mai venit cu alţii şi le-am spus adevărul şi 
lor. Unii din ei s'au hotărât pentru Domnul şi, după câtăva vreme, erau 
un bun număr de suflete hotărâte pentru Domnul şi petreceam fiecare 
Duminecă după masă împreună, de la ceasurile două până la nouă seara. 

Era cam lung, aşa că simţeam nevoia de o oarecare schimbare. 
Fiindcă toţi eram tineri, ne-ar fi plăcut să cântăm, dar nu ştiam ce să 
cântăm. Cântece din lume nu puteam cânta, iar cântări creştineşti nu 
aveam niciuna. Dar, printre cărţile pe care le comandasem la început, 
aveam şi o carte de cântări. M'am uitat prin ea şi am văzut că erau 
foarte frumoase într'adevăr, dar, păcat că erau în altă limbă, nu în 
româneşte. 

Acum însă mă obişnuisem să mă duc la Mântuitorul cu toate 
greutăţile, şi I-am zis: „Mântuitorule, vezi în ce greutate mă aflu. Eu 
nu sunt un mare muzicant, dar Tu eşti şi muzicant şi poţi să-mi dai 
putere să traduc câteva cântări.“ M'am rugat astfel mai multă vreme, 
apoi am încercat, şi după multă trudă, am tradus o cântare şi apoi 
altele. 

În Dumineca următoare, când au venit băeţii la mine, le-am spus că 
toate trebuie să fie noi în viaţa cea nouă, chiar şi cântarea. Ca urmare, 
am început să le cânt cântarea pe care o tradusesem. Le-a plăcut foarte 
mult şi, la strofa din urmă au început toţi să o cânte. Am cântat un 
ceas, au învăţat-o pe din afară şi s'au întors la cazarmă şi au cântat-o 
şi acolo. Mulţi din camarazii lor au început să zică: „Asta-i frumos, 
ăştia se duc şi petrec cu muzică Dumineca. Trebuie să ne ducem şi noi 
la petrecere.“ Au venit să petreacă, şi mulți din ei s'au hotărât pentru 
Domnul. Aşa a fost începutul. 

Câteva fapte izbitoare au făcut să se întindă mişcarea. 

Unul dintre ele a fost întoarcerea la Dumnezeu a unui necredincios. 
Era un tânăr foarte citit, dar care nu credea în nimic. Prietenii noştri, la 
început doreau să-l facă şi pe el să vină să audă Evanghelia, dar el nu 
voia. Unul din cei dintâi hotărâți pentru Dumnezeu s'a îmbolnăvit. 


Doctorul i-a spus să mănânce miere, dar miere nu se găsea în oraş în 
timpul războiului. El şi-a adus aminte că la mine mâncase miere, la 
ceai. A rugat pe prietenul lui necredincios să vină la mine şi să-i aducă 
puţină miere. Necredinciosul nu voia să vină. Căci zicea: „Omul acela 
îşi are părerile lui, eu mi-am pe ale mele, şi nu vreau să mă cert cu el.“ 
Dar prietenul lui i-a zis: „Dacă tu n'aduci vorba de religie, el nu 
începe.“ „A, dacă e aşa,“ a zis el în cele din urmă, „am să mă duc“. 

A venit. A mai luat un alt prieten cu el. „Fiindcă,“ zicea el, „cine 
ştie, poate că ajungem la ceartă asupra părerilor noastre deosebite, şi 
măcar să fim noi doi, iar el unul.“ Când au venit, am început să vorbim 
despre toate: cum e vremea, cum merge războiul, etc., dar nici vorbă 
despre credinţă. Prietenul lui, care nu ştia nimic despre hotărârea 
camaradului-său, şi-a zis: „Suntem în casa unui preot. Vorbim despre 
toate celea, dar numai despre religie nu. Nu este frumos. Trebuie să 
vorbim puţin şi despre credinţă, chiar dacă nu credem.“ Şi a început 
să spună că „acuma lumea nu mai crede în nimic.“ Fără îndoială, m'am 
folosit de prilejul acesta, şi am început să vorbesc despre Evanghelie. 
Necredinciosul s'a supărat foc. A început să-mi spună o mulţime de 
lucruri neplăcute. Eu am aşteptat până s'a liniştit, şi apoi am început 
să vorbesc despre Mântuitorul. 

El a ascultat foarte liniştit şi, la urmă, a zis doar atâta: „De ce nu ni 
se spun astfel de lucruri la şcoală?“ „Pentru că,“ am zis eu, „n'au trecut 
prin ele şi nu le au.“ Lui îi plăcea să citească. I-am dat o carte şi l-am 
rugat să vină Dumineca viitoare şi să-mi spună dacă i-a plăcut. 

În Dumineca viitoare, când a venit, l-am întrebat despre carte. A spus 
că i-a plăcut foarte mult şi că tot ce a găsit în ea era foarte adevărat. 
„Dacă e adevărat,“ i-am zis eu, „trebuie să iei o hotărâre.“ „Am 
luat-o,“ a răspuns el. „Ce hotărâre?“*, l-am întrebat eu doritor. „M'am 
hotărât pentru Hristos.“ Ce bucurie pe noi, mai ales că el avea oarecare 
trecere printre tovarăşii lui, ca unul care era citit. El, prin pilda lui, a 
adus şi pe alţii. 

Aveam şi un foarte bun muzicant, care a pregătit un cor. Într'o zi el 
era la carceră şi citea o carte despre rugăciune. Un prieten al lui l-a 
văzut şi a început să râdă de el. La urmă a zis: „Dacă e adevărat că prin 
rugăciune se poate face atât de mult, roagă-te ca diseară la 6 să-mi dea 
drumul din carceră şi să mă duc la Iaşi. Atunci am să mă întorc şi eu la 
Domnul.“ Muzicantul şi-a zis: „De ce n'ar putea face Dumnezeu lucrul 
acesta? Doar este spre slava Lui.“ Apoi a zis prietenului său. „Dorinţa 
ţi se va împlini.“ Apoi s'a retras pentru câteva minute, s'a rugat într-un 
colţ, şi a început să citească mai departe. 

Spre marea mirare a celorlalţi, pe la 6 seara a venit un soldat şi a zis: 


„L... e slobod şi are ordin să plece îndată la Iaşi.“ Ce răsunet a avut 
această întâmplare în cazarmă! Fiecare a ştiut de ea. Dumineca viitoare 
şi mai mulţi au venit să audă vestea Evangheliei. Aşa a început 
mişcarea. 


LUCRUL LA O ŞCOALĂ NORMALĂ 


Doi din cei întorși la Dumnezeu, când s'a isprăvit războiul, au trebuit 
să se ducă la şcoala normală de la B... să sfârşească studiile, ca să se 
facă învăţători. Simţeau că trebuie să facă şi acolo ceva pentru 
Domnul, dar nu vedeau ce. Nu puteau nici să predice, nici să vorbească 
prea mult cu colegii lor despre Isus. Erau într'o mare încurcătură. 

Puteau însă să se roage. S'au hotărât să se ducă pe malul râului, în 
pădure, şi să se roage. Au spus Domnului cam aşa: 

„Doamne, Tu ştii că noi nu putem să predicăm şi nu putem vorbi 
prea mult colegilor despre Tine. Dar, Tu cunoşti sufletele din şcoala 
aceasta şi nevoia lor de un Mântuitor. Te rugăm să faci să vină la 
adunarea noastră pe cei ce sunt frământaţi de gândul mântuirii. Noi nu 
vrem să vorbim nimănui şi nu chemăm pe nimeni.“ Aşa au şi făcut. 
După patru zile a venit la ei un coleg şi le-a zis: „Am băgat de seamă că 
în fiecare seară voi vă duceţi regulat în pădure. Puteţi să-mi spuneți 
şi mie ce faceţi acolo?“ Cei doi au rămas cam încurcaţi, dar au spus: 
„Ce facem noi, poate nu ţi-o plăcea.“ „Ce anume?“, a întrebat el. „Ei, 
ne rugăm şi noi.“ „Tocmai de asta aveam nevoie şi eu,“ a zis el, „cam 
bănuiam eu aşa ceva. Vreţi să mă lăsaţi să vin şi eu cu voi?“ „Mai e 
vorbă,“ a fost răspunsul celorlalţi. Înţelegeţi ce bucurie a fost pe ei, 
când au văzut că rugăciunea le fusese ascultată aşa de curând. Acesta a 
fost începutul. Apoi au venit şi alţii, aşa că după o vreme erau un bun 
număr Care se duceau regulat şi se rugau. 

Mulţi din ei s'au întors la Domnul numai venind la această adunare 
de rugăciune. Fără îndoială, n'au mai putut rămânea ascunşi acum. 
Colegii lor au auzit. Se înţelege, nu prea le plăcea să se lase de păcat. 
Aşa că a început, ca de obicei, o mică prigonire. 

Câţiva colegi neîntorşi la Domnul s'au hotărât într'o seară să se 
ducă după ei la adunarea de rugăciune şi să arunce cu pietre în ei. 
Creştinii noştri au auzit, s'au hotărât să se ducă fără teamă ca de 
obicei. S’au dus şi au început să se roage. Apoi au venit cei neîntorşi la 
Domnul cu pietrele în mâini. Cel care se ruga i-a văzut venind şi a 
început să spună în rugăciunea lui: „Şi acum, Doamne, ai milă de cei 
care vin cu gânduri rele împotriva noastră şi atinge -le inima.“ Deodată 


cel care era în fruntea cetei a aruncat şapca şi pietrele jos, şi a 
îngenunchiat şi el mişcat de cuvintele rugăciunii pe care o auzise. Toti 
ceilalți au făcut la fel. Astfel i-a izbăvit Domnul şi au făcut o foarte 
bună adunare de rugăciune în seara aceea. După două luni au isprăvit 
şcoala şi trebuiau să plece. S'au despărțit la gară, după o foarte 
frumoasă adunare de rugăciune pe care au avut-o pe marginea râului pe 
o lună frumoasă, înainte de venirea trenului, trenul care avea să-i 
împrăştie în lungul şi latul ţării. 

Încă o întâmplare din viaţa lor. Unul din ei, necredinciosul de care 
am vorbit la început, care era un bun creştin acum, s'a dus la un prieten 
la care lăsase un cufăr cu câteva cămăşi dinaintea războiului. Era foarte 
sărac, fiindcă era îndată după război. Înainte de izbucnirea războiului, 
unul din prietenii lui i-a lăsat lui cămăşile ca moştenire în caz de 
moarte. El a murit în război şi acum tânărul nostru era stăpân pe 
cămăşi. Cămăşile erau la un prieten în apropiere. Gândul la aceste 
cămăşi a pus aşa de mult stăpânire pe el, că nu putea să mai vadă sau să 
se mai gândească la altceva decât la aceste cămăşi. Săptămâni întregi 
toate gândurile erau la cămăşi. Se gândea bietul om ce bine are să fie 
când are să pună mâna pe ele! Dar încurând şi-a dat seama că gândul la 
cămăşi era gata să ia locul Mântuitorului. Atunci a luat o hotărâre 
bărbătească. S'a dus la prietenul lui, a luat cufărul cu toate cămăşile 
acele frumoase, a plecat şi a venit pe marginea râului. A deschis cufărul 
şi a început să arunce pe apă toate cămăşile, una câte una, numai ca să 
scape de gândul grozav care pusese stăpânire pe el. 

„Şi astfel,“ zicea el, „am fost slobod. Mi-am căpătat iar pacea 
tulburată de cămăşi. Era mai bine să fiu slobod şi cu Mântuitorul decât 
cu cămăşile şi fără Mântuitorul. Din clipa aceea viaţa mea a fost plină 
de bucurie şi putere. Mai târziu Domnul mi-a dat alte cămăşi în locul 
celor pe care le pierdusem pentru El.“ 


ÎNTOARCEREA UNUI PREOT ŞI LUCRAREA SA 


Tudor Popescu 
de la E 
BISERICA „CUIBUL CU BARZA“ 


Cam pe vremea aceea a trebuit să mă duc la București, ca să-mi 
tipăresc traducerea. Acolo aveam un prieten preot. Era văduv. După 
moartea soţiei sale îl frământa mult gândul să aducă suflete la Hristos. 


Dar nu ştia cum. El auzise despre întoarcerea mea şi despre lucrul 
început. Eram în corespondenţă. l-am scris câte ceva dar n'a priceput 
nimic. Când am venit la București, l-am văzut şi am început să stăm 
de vorbă asupra Evangheliei. Nu putea pricepe că el, preot cum se cade 
şi dintre cei mai buni, era păcătos, şi nu putea să creadă că el trebuie să 
se întoarcă la Dumnezeu: era prea bun pentru aşa ceva! După multă 
vorbă şi supărare din partea lui, a spus că vrea să mă audă predicând în 
biserica lui, şi că, dacă mai multă lume are „să se întoarcă la 
Dumnezeu, are să vadă.“ După ce am predicat de câteva ori, mi-a spus 
că vrea să înceapă să predice şi el despre „întoarcerea la Dumnezeu“. 
„Bun,“ i-am spus eu, „dar trebuie să fii întâi tu întors la Domnul.“ 
„N'are a face,“ a zis, „am să predic altora.“ Şi a început să predice. 


CONVINGÂND PE ALȚII, S'A CONVINS PE SINE 


Într'o Duminecă, pe când predica și zugrăvea grozăvia păcatului, a 
sfârşit prin a vedea grozăvia păcatului său însuşi şi s'a întors la 
Dumnezeu, în timp ce căuta să întoarcă pe alţii la Dumnezeu. De atunci 
a început să predice prin puterea Duhului lui Dumnezeu. Venea lume din 
toate părțile. Biserica era plină dar nu se vedea niciun rod. „Ce 
vasă-zică asta?“, mă întrebă el într'o zi, „Sunt întors la Dumnezeu, 
predic Evanghelia şi nimeni nu se întoarce la Dumnezeu.“ Eu i-am zis: 
„Vezi că unii dintre ascultători ascultă cu mare băgare de seamă predica. 
Cheamă pe câţiva din ei la tine acasă, marţi seara, şi să vorbim cu ei 
despre sufletul lor.“ 

Pentru întâia dată am fost cinci de toţi. După ce am vorbit mai mult 
asupra Evangheliei urmarea a fost lămurirea unui suflet. Acesta a fost 
începutul. Apoi au venit alţii, şi curând odăița preotului era plină. La 
început lucram numai pentru bărbaţi, pe femei nu le lăsam să vină. Ele 
auzeau însă acasă dela bărbaţii lor şi ne-au cerut voie să vină şi ele. 
Le-am spus să mai aştepte. Au aşteptat, au aşteptat, până când, într'o 
seară, s'au înștiințat acolo, fără să ne mai ceară voie. Așa că a trebuit 
să le vestim Evanghelia şi lor. 

Dar încurând odaia era plină de nu mai încăpea şi a trebuit să luăm 
sala unei şcoli. Acolo predicam amândoi, odată pe săptămână, şi 
venea lume multă şi asculta Evanghelia. Mulţi s'au întors pe atunci la 
Dumnezeu. 

În acelaşi timp mi-am tipărit traducerea Bibliei, apoi mai multe 
tractate şi cărţi pentru înaintarea în viaţa creştină, şi foaia 
„Adevărul Creştin,“ pentru evanghelizare. Mulţi şi-au pus, pentru 


întâia oară, întrebarea dacă sunt sau nu mântuiţi, şi unii din ei s'au 
întors la Dumnezeu prin citirea tractatelor, a cărţilor şi a foii. 

Se înţelege că o asemenea lucrare hotărâtă după Evanghelie nu putea 
să fie lăsată în pace de marele vrăjmaș al sufletelor: Satana. El nu putea 
fi mulţumit şi nici n'a fost. Ba încă a fost foarte furios şi a stârnit o 
mare împotrivire. Domnul a biruit, măcar că prietenul meu a fost dat 
afară. 

Mulţi din cei întorşi la Dumnezeu au fost o dovadă minunată despre 
lucrarea Duhului în sufletele lor. Unii din ei au învăţat carte numai ca să 
poată citi Noul Testament. 

lată acum şi pilda despre felul cum lucra Duhul în suflete. Noi 
obişnuiam să-i învăţăm pe cei întorşi la Domnul că, îndată ce s'au 
hotărât pentru Isus Hristos, Satana are să vină să-i încerce din nou, 
fiindcă lui nu-i place niciodată să urmăm pe Mântuitorul. „Când faci 
ceva, care ţine de omul cel vechi, ziceam noi, Satana se bucură, dar 
Mântuitorul e foarte trist.“ O femeie întoarsă la Domnul a luat aceste 
cuvinte pentru ea. Într'o zi, pe când mătura casa şi voia să pună nişte 
perdele, iată că ele au căzut. Înainte de întoarcerea ei, femeia se supăra 
foc când i se întâmpla aşa ceva şi drăcuia şi blestema. Acum însă, 
şi-a adus aminte că „lucrurile vechi au trecut“ şi că ea era „o făptură 
nouă în Hristos“. S'a uitat împrejur şi, ca şi când Satana ar fi fost de 
faţă şi l-ar fi văzut, i-a zis: „Nu zic, mă, nu zic! Degeaba vrei să mă 
faci să zic vorbe rele.“ Apoi a încercat din nou să pună perdelele. Dar iar 
au căzut. Atunci iar s'a întors într'o parte şi a zis: „Nu zic, mă, nu zic! 
Să faci tu ce ai vrea, nu zic!“ lar a încercat să pună perdelele. Dar înainte 
de a încerca, s'a uitat la Domnul, şi a zis în inima ei: „Acum Doamne, e 
rândul Tău! El a încercat de două ori! Ajută-mi Tu.“ Şi când a încercat 
din nou, perdelele n'au mai căzut, iar femeia lăuda pe Domnul pentru 
biruinţa câştigată. Şi câte pilde de acestea s'ar putea înşira! 


CUVÂNTUL ÎNTR'O ŞCOALĂ DE FETE 


Voi încheia cu o frumoasă dovadă despre puterea Cuvântului lui 
Dumnezeu. Am fost rugat să dau lecţii de religie într'o şcoală unde 
erau mai multe fete de la ţară. La început nu voiam, fiindcă mă temeam 
să nu-mi pierd vremea vorbindu-le. Mai pe urmă am primit. În cele 
dintâi luni a fost foarte, foarte greu. Bietele fete n-aveau nici o ideie de 
Cuvântul lui Dumnezeu şi erau pline de credințe deşarte. Am dat 
fiecăreia un Nou Testament, şi le-am rugat să citească în fiecare zi. 
Apoi am început să citesc şi eu cu ele, căutând să le lămuresc un stih, 


odată pe săptămână, prin întrebări şi răspunsuri. Se înţelege că, în 
toate aceste lecţii, căutam să le pun înainte cât se poate de lămurit calea 
mântuirii. Timp de câteva luni, totul părea în zadar. Dar, la urmă, a 
început să se vadă ceva rod, şi multe din ele s'au hotărât pentru Isus. 
Clipele mele mai frumoase au fost la examenul de la sfârşitul anului. 
Nu-mi plăcea să fac un examen, dar regula şcoalei îl cerea. Ele trebuiau 
să înveţe în fiecare săptămână stihul, pe care li-l lămuream când 
făceam lecţia. Aşa că acum ştiau multe stihuri pe dinafară. Pentru 
examen le-am spus să înveţe fiecare un stih şi că am să văd ce au 
înţeles din ele. 

În ziua examenului am rămas mirat, când am văzut cât de mult ştiau 
aceste fete simple despre calea mântuirii. De pildă, una din ele mi-a 
spus stihul 28 din Matei 11: „Veniţi la Mine toţi cei trudiţi şi 
împovăraţi, şi Eu vă voi da odihnă.“ 

— „Ce înseamnă asta?“ am întrebat-o eu. „Ce înseamnă “Veniţi la 


Mine?“ — „Ei,“ a răspuns ea, „înseamnă ce spune. D-voastră staţi 
acolo şi eu aici. Dacă îmi spuneţi să vin la D-voastră, pornesc îndată 
şi vin la D-voastră.“ — „Bine, dar cum poţi să vii la Isus în felul 
acesta?“ 


— „La fel, Isus e aici, chiar dacă nu-L vedem cu ochii trupului. Aşa 
că n'avem nevoie să mergem cu picioarele ca să venim la EI, fiindcă El e 
aici. Doar îi pot spune că vin la El acum.“ — „Dar, ce înseamnă să fii 
împovărat?“ — „Vedeţi D-voastră, noi de multe ori lucrăm din greu, 
aici. Şi câteodată avem de purtat lucruri cam grele. Am vrea atunci aşa 
de mult să ne odihnim puţin. La fel şi cu păcatele. Noi suntem 
împovăraţi din pricina păcatului. Vina păcatului e foarte grea. Aşa că, 
venind la Isus cu păcatele noastre, El ni le iartă şi ne dă odihnă.“ — Dar 
D-ta ai venit la Isus?“ — „Da!“ — „Când şi cum?“ — „În cutare zi, 
când vorbeaţi despre stihul acesta, eu am făcut tocmai ce ne-aţi spus. 
Am văzut că eram vinovată din pricina păcatului. Şi am zis Domnului: 
“Acum Doamne, sunt împovărată. Vin la Tine şi Te rog să-mi ierţi 
păcatele.” Şi mi le-a iertat.“ — „De unde ştii?“ — „Aşa a spus El.“ 
— „A fost vreo schimbare în viaţa D-tale de atunci?“ — „Da. Cam 
spuneam minciuni mai înainte. Acum nu mai mint. Mă mâniam. Acum 
nu mă mai supăr, etc.“ — „Cum poţi să faci aşa ceva?“ — „Cer putere 
de la El. El mi-o dă. Eu o iau şi aşa biruiesc.“ — „Adevărat?“, am 
întrebat eu pe directoare, care era de faţă la examen. — „Da, da,“ a 
răspuns dânsa cu lacrimi în ochi. „Eu am băgat de seamă că de la o 
vreme fetele mele erau cu totul schimbate, dar n'am ştiut până azi că 
această schimbare s'a făcut prin lecţia de religie.“ 

Ce bucurie a fost când am văzut că vreo 20 dintr'o clasă de 30 erau 


hotărâte pentru Hristos. Într'adevăr „ Evanghelia este vestită săracilor,“ 
şi e o „putere a lui Dumnezeu pentru oricine crede.“ 

Mă opresc aici. Cred că ce am scris e destul ca să arate că Domnul e 
acelaşi şi puterea Duhului e aceeaşi azi ca şi în paginile Noului 
Testament. Lăudat fie Numele Lui în veci! Să ne încredem tot mai mult 
în El. El e vrednic de încredere. 


Şi acum, dragul meu cititor, te întreb: ce ţi-au spus şi ce ţi-au adus 
ție aceste rânduri? Dacă eşti întors la Dumnezeu, hotărât că vei fi 
îmbărbătat văzând cât de minunat lucrează Domnul. Şi nu mă îndoiesc 
că te vei ruga pentru această lucrare începută de El. 

Dar dacă nu eşti mântuit, dece n'ai vrea să fii şi tu mântuit acum, 
prietene dragă, după citirea acestor rânduri? Mântuitorul e acelaşi şi tu 
ai nevoie de el, cum am avut şi eu. El te iubeşte şi te aşteaptă să vii la 
El. Vrei tu să-L primeşti acum şi aici? Dea Domnul ca acesta să fie 
rodul citirii acestei „istorii adevărate!“ 

DUMITRU CORNILESCU 


TUDOR POPESCU 


În istoria lui, Dumitru Cornilescu ne-a relatat deja cum s-a întors la 
Dumnezeu şi preotul Tudor Popescu de la Biserica Cuibul cu Barză din 
Bucureşti şi despre noul lui fel de a predica Evanghelia. El ne-a spus şi 
despre succesul mare pe care l-a avut Tudor Popescu cu aceste predici şi 
despre împotrivirile pe care le-au stîrnit aceste predici din partea altor preoți, 
dar nu ne-a spus care a fost cauza acelor împotriviri şi cum s-au sfîrşit ele. 
Ori, tocmai lucrul acesta trebuie să-l afle cei ce vor să facă noi încercări de 
înnoire în Biserica Ortodoxă. 

Cîţiva preoţi din Bucureşti, probabil geloşi pe succesul de public enorm 
pe care-l avea preotul Tudor Popescu, au început să-l acuze că ceea ce predică 
el este de fapt protestantism. Le era însă greu să dovedească acest lucru, 
deoarece Tudor Popescu se limita doar la explicarea Bibliei, şi le era greu să 
afirme că explicarea Bibliei este protestantism. Preoţii aceştia trimiteau 
spioni la Biserica Cuibul cu Barză, să noteze atent tot ce face preotul Tudor 
Popescu, în speranţa că într-o zi acesta va spune ceva sau va face ceva care 
poate fi dovedit a fi erezie. 

În cele din urmă, speranţa lor a fost împlinită. Preotul Tudor Popescu, atent 
la tot ceea ce spune textul liturghiei, a observat într-o bună zi că are în acest 


text o problemă. În textul liturghiei exista şi o rugăciune prin care preotul 
cerea ca păcatele oamenilor să fie iertate datorită rugăciunilor pe care i le fac 
sfinţii, în ceruri, lui Dumnezeu. Tudor Popescu şi-a zis: „Eu predic 
oamenilor, după Biblie, că iertarea păcatelor noastre se face datorită jertfei 
Domnului Isus pe cruce în locul nostru şi prin credinţa noastră în această 
jertfă. Cum pot eu atunci să-l cer lui Dumnezeu să ne ierte păcatele pentru 
rugăciunile sfinţilor? Aceasta este o contradicţie!“ 

Şi Tudor Popescu a decis să sară în liturghie peste rugăciunea aceea. 
Omisiunea aceasta a fost imediat observată de spionii prezenţi în Biserică. 
Cineva I-a întrebat pe Tudor Popescu de ce a omis rugăciunea aceea din textul 
liturghiei şi el a răspuns că a făcut-o deoarece el nu crede că păcatele noastre 
sînt iertate fiindcă se roagă sfinţii pentru noi, ci sînt iertate pentru că a murit 
Domnul Isus pentru ele. 

Tudor Popescu a fost imediat acuzat la Patriarhie că se face vinovat de erezia 
că nu crede în funcţia sfinţilor de a mijloci pentru noi, şi că nu se închină la 
sfinţi. Patriarhia i-a cerut atunci o explicaţie. Textul apărării pe care şi-a 
făcut-o preotul Tudor Popescu este deosebit de instructiv şi de aceea îl redăm 
în continuare în întregime. Mai tîrziu preotul Tudor Popescu a trebuit să-şi 
facă încă o apărare, şi o vom retipări în continuare şi pe aceea. 


APĂRAREA ȘI MĂRTURISIREA DE CREDINŢĂ 
A PREOTULUI TUDOR POPESCU 
dela biserica Sf. Ştefan (Cuibu cu barză) 
din Bucureşti 


Înalt Prea Sfinţite Stăpâne, 


La ordinul I.PS.V. Nr. 5429 a. c., cu respect ţin să răspund 
următoarele: 

N'am fost în necunoştință despre svonurile ce s'au răspândit cu 
privire la persoana şi la acţiunea mea. Unele din cele svonite şi-au 
găsit loc în scris în „Noua Revistă Bisericească“. La cele scrise acolo, 
am răspuns — după părerea multora — mulțumitor. Cunosc 
deasemenea insistenţele ce s'au pus pe lângă I.P.S. Voastră pentru a lua 
măsuri contra mea. Din convorbirea avută acum câteva luni cu I.PS. 
Voastră, am înţeles ce greu v'a fost să rezistaţi atâtor şi atâtor 
insistenţe. În sfîrşit, rezistenţa a încetat şi s'a ajuns la măsuri. 

Aceste măsuri n'au fost însă din cele mai nimerite. Orice om a înțeles 
acest lucru, afară de povăţuitorii [.P.S. Voastre. Cum se poate califica 


faptul că un preot nejudecar şi neosândit se vede la un timp stingherit în 
slujba lui şi oprit de a predica? Cu ce drept au fost aduşi peste el alţii, 
care să-l tulbure în slujba lui şi să-l înlocuiască în predică? Pe cât 
cunosc eu din legiuirile bisericeşti, preotul e mai mare în biserica lui. 
Chiriarhul are dreptul de a-l controla, a-l judeca şi osândi, dacă l-a 
găsit vinovat cu ceva, dar să ia astfel de măsuri vexatorii, constitue o 
nedreptate. Tin să subliniez acest lucru. 

E drept că cei ce au slujit împreună cu mine au venit „din ordin“, văz 
Doamne, în numele dragostei creştine. Dar această dragoste n'a fost 
decât o curată fățărnicie. În sf. altar slujeau împreună cu mine și ne 
împărtăşeam din acelaşi potir, iar după slujbă vorbeau cu oamenii 
împotriva mea, cum au făcut preoţii Georgescu Silvestru şi Bunescu. 
Asta va să-zică dragoste? Dar şi cei ce au predicat, aceeaşi făţărnicie 
au arătat. Cu cîteva săptămîni înainte, mi-a vizitat biserica Părintele 
Pişculescu, împreună cu Părintele Tudorache din Moldova, 
învoindu-se ca Părintele Tudorache să vină în locul meu. (Acest lucru 
l-a spus pe faţă Părintele Pişculescu la Societatea Clerului). În ziua de 
Intrarea în Biserică, Părintele Pişculescu predică în. locul meu şi după 
predică mă sărută. Ce fel de sărutare e aceasta? Nu cumva sărutarea lui 
Tuda? 

Cum se poate interpreta altfel decât fățărnicie şi răutate, gestul 
Părintelui Georgescu-Duşumea, care a avut ordin numai să slujească 
împreună cu mine, iar sfinţia sa, din proprie pornire, predică în locul 
meu şi într'un ziar spune neadevărul că a predicat cu învoirea mea? Ce 
va să zică asta? Aşa se procedează cu un om pe care îl iubeşti, că dai 
peste el, provocându-i scandal în biserică? 

Nu e nimic ascuns care să nu iasă la iveală. S'a arătat cu prisosinţă 
făţărnicia şi răutatea celor care au lucrat în numele I.P.S. Voastre. 
Fapta ce au făcut, va rămînea ca o pată pe sufletele lor. Sunt sigur că au 
ştiut să vă informeze tendenţios, mincinos, însă lucrurile stau aşa 
cum le spun eu aici şi nu altfel. 

Ţin iarăşi să luminez unele puncte din ordinul sus arătat. 

Dacă prin biserica românească se înţelege biserica în care părintele 
Pişculescu este ridicat în slăvi, pentru că e literat, nu pentru vre-o 
activitate bisericească; dacă prin această biserică se înţelege biserica de 
astăzi amorţită, moartă în care cei ce intră în ea ca slujitori nu caută 
decît un mijloc de trai sau folosul lor, — atunci desigur că mă văd scos 
din ea. Dacă Dumnezeu, prin nemărginita Lui bunătate m'a adus la o 
stare sufletească nouă, la o smulgere de sub robia atâtor păcate ce 
bântuiesc pe cei ce se socot ceva în această biserică, atunci acest lucru 


m'a rupt de la biserică. Dacă prin biserica de astăzi se înţelege 
societatea religioasă condusă şi de oameni care nu calcă pe urmele lui 
Hristos, atunci da, sunt scos din ea. Socot însă că biserica nu este o 
moşie căzută la sorţ pentru exploatare de averi sau de măriri, ci un 
ogor în care fiecare are datoria să lucreze pentru răspândirea Împărăției 
lui Dumnezeu. Această Împărăţie nu se poate răspândi însă de oameni 
care se gândesc la orice altceva, numai la Împărăţia lui Dumnezeu nu. 

Aşi fi dorit să am deaface cu persoane care să se fi cercetat mai întâi 
pe ei înşişi, ca să vadă cum stau în fața lui Dumnezeu, care e 
judecătorul tuturora; şi să se fi întrebat ce au lucrat ei până acum pentru 
Dumnezeu şi ce roade au adus. E lucru foarte uşor să iei legea în mână 
Şi să osândești pe altul; ar trebui însă ca cel ce osândește să se 
gândească dacă nu cumva se osândeşte pe el însuşi. N'am văzut acest 
lucru la aceia cari trebuiau să fie povăţuitorii mei şi care de fapt au fost 
judecătorii mei, osânditorii mei. De altfel nici nu-mi făceam vre-o 
iluzie, cunoscute fiindu-mi persoanele cu cari am avut deaface. 

În ordinul L.PS.V. se vorbeşte de jignirea adusă sf. canoane cari 
cârmuiesc biserica. Mă întreb dacă această expresie este în adevăr 
serioasă. Cunosc şi eu puţin aceste sf. canoane. După cât cunosc eu, 
nu e cleric şi nu e mirean care să aibă cutezanța să spună că le-a ţinut 
pe toate; afară doar de cazul când nu le-ar cunoaşte. Cine le-a ţinut şi 
le ţine pe toate, să ia piatra şi să arunce cel dintâi în mine. Nu cumva 
însă şi aceste sfinte canoane merg pe ales? Nu cumva ele sunt bune 
numai cînd e vorba să judece cineva pe alţii? Oh, mai multă sinceritate! 

În ce priveşte închinarea către Sf. Fecioară Maria și către sfinţi, eu 
stau în formula generală ortodoxă, care sună astfel: să te închini lui 
Dumnezeu, iar pe sfinţi să-i venerezi. Spre deosebire de catolici, care 
aşa de des canonizează pe câte un sfânt, punându-l înaintea lumii ca pe 
o fiinţă cu care să se aibă deaface şi să i se proştearnă, — şi de 
protestanți, care ignorează cu totul pe sfinţi, — biserica ortodoxă a 
găsit o formulă fericită; şi această formulă e cea de sus. În ea se poate 
cineva mişca liber. În această formulă stau, considerând orice altă 
învăţătură ca străină de adevărata ortodoxie, chiar dacă în sprijinul ei 
s'ar aduce mărturii considerate infailibile. 

Şi e foarte drept să fie aşa. Ne închinăm lui Dumnezeu pentru că e în 
tot locul, vede toate, aude toate. Sfinţii, trecând în cer, n'au devenit 
prin aceasta dumnezei, ca să poată asculta rugăciunile oamenilor din 
feluritele părți ale pămîntului. Omniprezenţa şi atotştiința n'o are 
decât Dumnezeu. Închinarea la sfinţi e chiar oprită de însăşi sfinţii, 
care au fost inspirați de Dumnezeu. 

Sutaşul Corneliu, când a văzut pe sf. apostol Petru, „s'a aruncat la 
picioarele lui şi i s'a închinat. Dar Petru l-a ridicat şi a zis: Scoală-te, 
şi eu sunt om!“ (Fap. Ap. 10:25-26). Păgânii din Listra voiau să aducă 
lui Barnaba şi lui Pavel jertfe ca unor zei, din pricina vindecării 
miraculoase a ologului. „Apostolii Barnaba şi Pavel când au auzit 
lucrul acesta, şi-au rupt hainele, au sărit în mijlocul norodului şi au 
strigat: Oamenilor, de ce faceţi lucrul acesta? Şi noi suntem de aceeaş 
fire cu voi...“ (Fap. Ap. 14:11-15). Răspunsul că acest lucru s'a 
petrecut pe pământ, nu înlătură nicidecum adevărul cuprins în aceste 
lămurite cuvinte. Undeva a fost sau este o biserică în care toţi sfinţii 
sunt pictaţi, arătând cu degetul spre un singur loc: unde era pictat Isus 
Hristos, ca şi cum ar fi vrut să spună ce a fost şi ce este El pentru noi şi 
pentru voi, numai Lui datorăm totul, la El priviţi. 

Rolul de mijlocitori sau solitori către Dumnezeu, nu-l au sfinţii, ci 
numai Isus Hristos. „Este un singur Dumnezeu şi este un singur 
mijlocitor între Dumnezeu şi oameni: Omul Isus Hristos, care S'a dat 
pe Sine însuşi, ca preţ de răscumpărare pentru toţi“ (1 Tim. 2:5-6). 
Numai despre Isus Hristos se spune că se roagă pentru noi: „De aceea şi 
poate să mântuiască în chip desăvârşit pe cei ce se apropie de 
Dumnezeu prin El, pentrucă trăeşte pururea ca să se roage pentru ei“ 
(Evrei 7:25). 

Faţă de nişte cuvinte aşa de categorice, se mai poate zice ceva? Ce 
autoritate mai mare se poate aduce împotriva lor? Biserica? Dar Biserica 
poate ca să strice Cuvîntul lui Dumnezeu? Poate ea să-l răstălmăcească 
sau ca să mai adauge ceva la el? Pe cine strică Cuvîntul lui Dumnezeu, 
pe acela îl va strica Dumnezeu. Oare acest Cuvânt nu e destul de clar? Se 
poate interpreta în felurite chipuri? Dacă în practică, nu s'a ţinut 
socoteală de acest cuvânt, asta e altă socoteală. 

În practică, închinarea la sfinţi e foarte uşoară şi fără obligaţiuni 
morale. Adevărata venerare pune însă obligaţiuni. Se închină la sfinți 
orice om, dar de cinstit nu-l cinsteşte decît acela care calcă pe urmele 
lui. E foarte uşor să arunci sfântului o închinăciune, dacă însă viaţa ta 
nu se influenţează cu nimic din a lui, închinăciunea e o bătae de joc. 
Câte persoane din cele ce iau parte la acatistele ce se fac prin biserici, 
Şi-au schimbat prin aceasta viaţa? Nici una. E drept că aceste 
rugăciuni, numite acatiste, sunt producătoare de venituri, dar nu sunt 
producătoare de viaţă creştinească. Şi tocmai de aceasta avem nevoie. 

Orice om cu mintea întreagă recunoaşte uşor că cinsteşte pe sfinţi 
numai acela care calcă pe urmele lor întru cât şi sfinţii au călcat pe 
urmele lui Hristos. Să ne slăbească deci aşa zişii ortodoxi şi apărători 


ai ortodoxiei cu bătăile lor în piept de dragul sfinţilor, când prin viaţa 
lor numai sfinţenia vieţii nu urmăresc, numai la Isus nu privesc. 

Dacă nu mă închin la sfinţi, nu însemnează însă că nu-i cinstesc, 
nu-i venerez; nu însemncază că-mi bat joc de ei. Ferească Dumnezeu! 
Departe de mine una ca asta! Dimpotrivă, abia acuma când sunt hotărît 
la o viaţă după Evanghelie, abia acuma îi înţeleg pe sfinţi, îi admir, îi 
laud şi-mi sunt chiar iubiţi. Şi înţeleg de pildă cum au fost prigoniţi, 
le înţeleg puterea credinţei care nu-i lăsa să facă compromisuri de 
conştiinţă şi le admir această credință care a fost mai tare decât orice 
ameninţare, decât moartea chiar. În ce priveşte tăria credinţei lor, ei 
au dat o admirabilă dovadă: şi-au dat viaţa, dar de Hristos nu s'au 
lepădat. Au ales mai bine să moară, dar o minciună n'au vrut să spună; 
căci uşor le-ar fi fost să spună în faţa autorităţilor că se leapădă de 
Hristos cu gând ca apoi să-l slujească. Eu mă simt aşa de bine având 
acelaş Mântuitor ca şi ei şi mă bucur că din mila lui Dumnezeu fac 
parte şi eu din turma lui Isus Hristos, Bunul Păstor, turmă din care au 
făcut mai întâi ei parte şi acum mă silesc a călca pe urmele lor ca să-mi 
facă parte şi mie Domnul de cel din urmă loc din cerul Său. Lucru 
ciudat, pe când altă dată n'aveam nici o pricepere pentru un martir, 
astăzi o am, îl înțeleg destul de bine. Mă simt — dacă pot să zic aşa — 
alături de sfinţi în suferințele lor pentru Hristos şi îi admir 
bucurându-mă. 

Că ei prin rugămintele lor ne-ar mântui, asta n'o poate spune decât un 
om străin cu totul de Evanghelia Domnului. Acolo se arată lămurit că 
mântuirea vine prin credinţa în Isus Hristos, înţelegându-se credinţa 
vie, care cuprinde în sine şi faptele bune, sau credință manifestată în 
fapte. „Ce să fac ca să fiu mântuit?“ a întrebat temnicerul din Filipi. 
(Fap. Ap. 16:30); iar răspunsul a fost: „Crede în Domnul Isus şi vei fi 
mântuit tu şi casa ta“. Se poate un răspuns mai lămurit în ce priveşte 
mântuirea? Şi ce citim în Fapt. Ap. 4:13? „În nimeni altul nu este 
mântuire; căci nu este sub cer nici un alt nume dat oamenilor în care 
trebuie să fim mântuiţi“. „În El (Is. Hr) vi se vesteşte iertarea 
păcatelor“ (Fapt. Ap. 13:38). „Toţi proorocii mărturisesc despre El că 
oricine crede în El, capătă prin numele Lui iertarea păcatelor“ (Fap. Ap. 
10:43). „Credem că noi ca şi ei, suntem mântuiţi prin harui Domnului 
Isus“ (Fapt. Ap. 15:11). Sf. ap. Pavel rezumând în ce consta predica lui 
spune că ea consta în „.pocăința faţă de Dumnezeu şi credinţa în 
Domnul nostru Isus Hristos“ (Fapt. Ap. 20:4). Am adus aceste locuri 
numai din Fapt. Ap. Aş fact o lungă înşirare de locuri dacă ar fi să 
aduc din tot Noul Testament. Cred însă că acestea sunt deajuns. 


— Da, dar sf. tradiţiune învaţă altfel, poate, să zică cineva. Atunci, 
dacă e adevărată această vorbă, sf. Scriptură se contrazice cu sf. 
tradiţiune. Aceasta e concluzia. Dar se poate una ca asta? Poate Duhul 
lui Dumnezeu să se contrazică? Dacă în adevăr sf. tradiţiune învață 
altfel, atunci una din două trebue să aibă dreptate: sau sf. Scriptură, sau 
sf. tradițiune, în nici un caz amândouă. Atunci trebue să ne ținem de 
una şi să lepădăm pe cealaltă. Pe care din două? Iată la ce concluzii 
ajungem dacă mergem aşa! 

E drept că cei mai mulţi sunt stăpâniţi de o lene de judecată. Sunt 
totuşi şi oameni care se silesc să judece logic şi în astfel de chestiuni. 

În sprijinul teoriei cu intervenţia sfinților se aduce mereu exemplul 
că pentru a ajunge la ministru sau la rege, ai nevoie de protecţia altora, 
protecţie care-ţi prinde foarte bine. Această protecţie nu e însă decât 
un bizantinism degrator. Să nu punem în sarcina Domnului lucruri 
pământeşti oricât de des ar fi ele practicate. Cum, adică şi la 
Dumnezeu merge pe protecţii? De aici şi vorba scandaloasă, dar foarte 
răspândită că până la Dumnezeu, te mănâncă sfinţii. Slavă Domnului că 
la Dumnezeu nu merge ca la oameni. Mântuitorul chiamă deadreptul la 
El pe oricine: „Veniţi la Mine toţi cei osteniţi şi împovăraţi...“. 
Cînd ştiu că mă chiamă regele sau ministrul, mă bucur de asta şi trec 
peste oricine. Intervenţiile strică demnităţii dumnezeeşti. Dacă şi în 
cer ar fi nedreptatea intervențiilor depe pământ, atunci acela n'ar mai fi 
cer. Avem nevoe să fim cinstiţi şi demni. Când Isus mă chiamă 
deadreptul la El, mi-a dat cu aceasta dreptul să am deaface cu El. Ba mai 
mult, El spune să fim aşa de nedespărțiți de El cum e o mlădiță 
nedespărţită de tulpina ei, — căci despărțiți de El nu putem face nimic 
(loan 15:5). Se poate ceva mai categoric? 

Şi totuşi în Apocalipsă se vorbeşte de rugăciunile sfinților. Nu e 
rău să vedem cum se roagă ei. În capitolul 6, v. 9-12 ei cer să vină mai 
degrabă judecata lui Dumnezeu asupra locuitorilor pământului. Asta 
însemnează că ei se roagă pentru mântuirea acestor locuitori sau pentru 
pedepsirea lor? Judecata e judecată, nu salvare, mântuire. În alt loc se 
spune iarăşi de rugăciunile sfinţilor. Dar care este urmarea acestor 
rugăciuni? Urgia pe pământ (cap. 8, v. 3-5). În alt loc sfinţii se roagă 
preamărind pe Mielul (cap. 5:8-10). 

Şi dacă totuşi cineva e de altă părere şi vrea să şi-o ţină, n'are 
decât să şi-o ţină. În atâtea şi atâtea lucruri oamenii au păreri 
deosebite! Sf. apostol Pavel vorbeşte despre aceste păreri, cerând ca în 
lucrurile în cari suntem de acord să le urmăm: „Şi dacă în vre-o 
privinţă sunteţi de altă părere, Dumnezeu vă va lumina şi în această 


privinţă. Dar lucrurile în cari suntem de aceeaş părere, să le urmăm“ 
(Filipeni, 3:15-16). lată o vorbă în adevăr mare, care trebueşte serios 
cumpănită. 

De ce atâta zarvă pe o chestiune ca aceasta? Şi cu ea, şi fără ea, dacă 
cineva rămâne tot în păcatele lui, tot una este. lată de ce eu n'am 
predicat niciodată ca cineva să nu se închine la sfinţi; n'am spus 
oamenilor niciodată că ei nu se roagă pentru noi. Eu n'am predicat şi nu 
predic decât — vorba sf. apostol Pavel — pe Hristos cel răstignit şi 
viaţa noastră cu El. M'am oprit la acest punct. Stau pe această primă 
poziţiune câștigată. Lupte alţii de pe alte poziţiuni, adică cu alte 
lucruri. Totul este să aducem sufletele la Hristos. Dacă alții le aduc, 
predicându -le despre sfinţi, foarte bine; dacă nu, atunci de ce mai 
predică? Predica mea a dat unele roade apreciabile. Dacă vrea cineva s'o 
imiteze, bine; dacă nu, ea nu are pretenţia să fie normativă. 

Ştiu că mi se poate răspunde: Toate bune, dar de ce nu zici ca în 
carte: Otpustul, căci acela e cu pricina. Am arătat până acum de ce. Mai 
întâi acest otpust n'a fost observat de marele public, ci numai de clerici, 
şi numai din pricină că îl ştiu mecaniceşte. Ei au dat atâta însemnătate 
acestui lucru, strecurând — după părerea mea — ţânţarul şi înghițind 
cămila. Făcuţi curioşi de preoți, unii oameni au venit în biserică şi au 
ascultat cu atenţie slujba. N'au găsit nimica deosebit în ea. Şi totuşi 
schimbarea există. De ce mi-am permis-0? Pentrucă şi alţii şi-au 
permis să facă schimbări. În ce liturghier găseşte răspunsul: „Prea 
sfîntă Născătoare de Dumnezeu mântueşte-ne pe noi“? Atunci numai 
eu fac schimbare? Acest răspuns e ceva foarte vechi, aşa am apucat, vor 
spune unii. Că e vechi sau nou, nu asta interesează. De când vechimea 
poate să fie un argument pentru menţinerea unei abateri? Păgânii ar fi 
putut să susțină cu acest argument păgânismul față de creştinism. 

De ce ar fi o crimă că eu mi-am permis să fac o schimbare şi să nu fie 
o crimă când alţii îşi permit acelaş lucru? Că trebuia să am aprobarea 
Chiriarhului? Dar mă rog, ce Chiriarh a dat vre-odată aprobarea pentru 
răspunsul de mai sus? Dacă mi s'ar fi arătat această aprobare scrisă, 
atunci m'aşi fi simţit îndatorat să cer aprobarea şi eu. Dacă întreaga 
slujbă a sf. liturghii se consideră inspirată, cel puţin tot atât de inspirată 
ca şi sf. Scriptură, atunci cum la Sf. Scriptură nu e permis să se adaoge 
sau să se şteargă ceva (Apocalipsul 22:18-19), nici la sf. liturghie nu e 
permis aşa ceva. Eu am omis ceva din ea, ceilalți au adăogat, deci 
greşala e la fel. Din acest punct de vedere judecat lucrul, sau toți 
suntem îndreptăţiţi, sau toţi suntem vinovaţi. Această judecată poate 
fi socotită un sofism, însă adevărul cuprins în ea cred că nu poate fi 
înlăturat. 


Omisiunea e făcută însă dintr'alt motiv, care mi se pare întemeiat. 
Singurul lucru ce-l urmăresc, este să aduc sufletele la Hristos. Eu spun 
fiecărui om în parte: Omule, eşti un păcătos pierdut. Hristos pentru 
păcătoşi a murit, ca să-i mântuiască. Crezi tu cu adevărat în El? Eşti 
mântuit. Nu crezi? Eşti pierdut. Ce atitudine iei tu faţă de acest Isus 
Hristos? Îl primeşti ca Mântuitor şi Stăpân al vieţii tale, sau nu? Îţi 
dai tu inima şi viaţa ta Lui, sau nu? De asta atârnă vecinicia ta. 
Hotărăşte -te să-L urmezi în totul pe El, sau nu te mai numi cu numele 
Lui. Acesta e cuprinsul oricărei predici. Ce se întâmplă însă dupăce 
predica s'a sfârşit? El aude că Hristos ne mântuieşte din pricină că 
sfinţii se roagă pentru noi. Şi atunci ce se petrece în capul lui, mai ales 
că inima omenească e aşa de îndărătnică? — la, mai lasă-mă părinte, 
cu credinţa sau necredinţa mea în Hristos! Ce tot îmi ceri mie să mă 
hotărăsc să urmez în viaţă pe Hristos, că de-asta atârnă vecinicia mea? 
Singur spui acuma că sfinţii se roagă pentru mântuirea mea. La urma 
urmei d'aia sunt sfinţii, să se roage pentru mine. Ei au atâta trecere la 
Dumnezeu! Voi face şi eu ce voi putea, bine că-i am pe ei acolo unde se 
rânduiesc toate! — Vi se pare imposibil să se nască în capul cuiva o 
astfel de cugetare? Mie nu mi se pare. Şi atunci ai şters dintr'un condei 
tot ce ai urmărit prin predică. 

Afară de asta. Avem deaface cu un popor cu totul nepriceput în 
lucrurile religioase. Psihologia lui e în multe privințe la fel cu a 
copilului. Copilului trebue să-i înfăţişezi noţiunile foarte simple şi 
foarte exacte. Dacă d. p. ideea de mântuire o legi şi de Isus Hristos şi 
de sfinţi, în capul lui se face un talmeş-balmeş de nu ştie ce să mai 
aleagă. Spun acest lucru din experienţa mea de câţiva ani. Numai cine 
nu s'a lămurit în privinţa mântuirii şi n'a căutat să fie mai întâi el 
mântuit şi apoi să ducă pe alţii la mântuire, n'a putut să constate 
adevărul acestor spuse. 


Înalt Prea Sfinţite Stăpâne, 


Ştiu că în conştiinţa 1.P.S. Voastre veţi da dreptate acestor spuse 
aici. Ştiu că veţi spune, cum aţi mai spus, că am dretpate. Vă loviți 
însă de formula din carte şi mai ales de gurile unora şi ale altora. Piere 
ortodoxia! Se dărâmă ortodoxia! strigă toţi aceia cari de mult i-au dat 
ortodoxiei cu piciorul, prin viaţa lor. Decât ar striga aşa, mai bine 
şi-ar vedea de păcatele lor. Ortodoxia nu se ridică prin oameni cari 
apără litera moartă a unor cărţi, fie ele cât de bune, ci prin viața sfântă 
a celor ce slujesc ortodoxiei, adică lui Hristos. Oare toată - todoxi: să 
fie concentrată într'un otpust? Se pare că iau lucrurile în c., „Şuratic. 


Vă asigur însă că le iau mult mai în serios decât toţi aşa zişii 
ortodocşi de fond. De n'aş fi luat lucrurile în serios, nu mi-aş fi 
îngăduit acea omisiune depe urma căreia ortodoxia românească vrea să 
mă excludă. 

Să nu fie însă vorba de altceva. E vorba de viaţa cari iese din predica 
Evangheliei, de mişcarea ce s'a produs prin această predică, mişcare 
ce a întunecat aureola atâtor suflete sterpe, cari cu tot numele lor mare 
n'au produs suflete pentru Dumnezeu. Poate să fie la mijloc şi gelozia 
unora din preoţi. Această mişcare dovedeşte că dacă se predă cineva 
Domnului şi-l slujeşte fără preget, sufletele se adună. Şi atunci li s'a 
cerut unora şi altora să lucreze. La aceasta unii au răspuns cu scuze, 
alţii cu insulte şi cu bănueli urâte. Mi se pare că acesta este substratul 
întregei mişcări pornită contra mea. 

Fie! Sunt gata pentru orice. Am vrut să lucrez în sânul bisericei în care 
m'am născut şi am crescut. Dar această biserică vrea să bage pe toți în 
acelaş calapod. Pentru unul însă acest calapod poate să fie larg, pentru 
altul strimt, ceva libertate nu strică. În alte biserici se admit curente cari 
nu pot să aducă decât înviorare. Biserica românească, printr'o infimă 
minoritate care o reprezintă astăzi, osândeşte un curent care nu i-ar fi 
fost decât de folos. Dacă infima minoritate care reprezintă astăzi 
biserica, mă respinge, vina ei, adică a lor să fie. Eu n'am ieşit singur 
din ea. În orice caz, cu voia lui Dumnezeu, eu îmi voiu continua 
lucrarea. Dacă mişcarea provocată e dela Dumnezeu, nu va fi pe 
pământ putere care s'o oprească; dacă nu va fi dela Dumnezeu, ea se va 
distruge, iar eu voi fi ars în veci. Pomul se cunoaşte însă după roade. 
Roadele de până acum au dovedit că Dumnezeu a lucrat. Îl voiu ruga 
mereu să nu-şi retragă binecuvîntarea Lui, mă voiu sili să sporesc în 
sfinţenia vieţii şi în râvnă pentru El, iar El îşi va mări 
binecuvântarea. Sunt sigur de asta. El nu părăseşte pe ai Lui. Am ţinut 
să fiu fără vină faţă de cei din biserica mea, să nu-mi impute adică 
vreodată cineva că aş fi putut să lucrez şi în biserica mea, dar n'am 
vrut. 

Faceţi I.P.S. Stăpîne, cum vă va povăţui Cel de Sus, nu cei de jos. 
Spunându-vă aceste lucruri, mi-am uşurat sufletul. Prin ele n'am voit 
să îngreuez sufletul celor ce le vor ceti şi nu vor voi să vadă adevărul 
lor. Lumina îşi va face totuşi loc. 

Cred că urmaşii, când vor da peste aceste rânduri, vor zâmbi, văzând 
că pe o astfel de chestiune se face atâta zgomot. Cînd Turcii erau la 
porţile Bizanţiului, Grecii se certau amarnic pentru lucruri de nimic. 
Când această sărmană biserică se luptă pentru cărări mai bune, oamenii 


cari cred că o slujesc, dau naştere la lupte fără rost. Oh, e loc pentru 
toţi. Numai la lucru, nu ia certuri, pentru chestiuni care nu zidesc 
sufleteşte. 
Sunt al I.P.S. Voastre prea plecat şi supus serv. 
(ss) preot T. Popescu 
Parohul Bisericei Sf. Ştefan Cuibu cu barză 
din Bucureşti 
26 Decb. 1923 
Bucureşti 


N; EXPUNERE PE LARG 
A MARTURISIRII DE CREDINŢA A PREOTULUI 
TUDOR POPESCU 
înaintată Sf. Mitropolii, după ce Consistoriul 
eparhial a primit poruncă să judece din nou cazul asupra 
căruia îşi 
declinase competinţa şi-l deferise judecății Sf. Sinod! 


Înalt Prea Sfințite Stăpâne, 


Nu mi-am închipuit, şi desigur nu-şi închipuia nimeni, că cele 
petrecute la biserica mea „Sfântul Ştefan-Cuibul cu barză“, vor da 
naştere la frământări şi turburări atât de mari, cum vedem că se 
întâmplă. Fiindcă însă aceste frământări nu intră în intenţiunea şi 
vederile mele, şi nici n'au pornit dela mine, mă văd dator să spun din 
nou un cuvânt de lămurire. 

Vă mărturisesc deschis că atât de mare era dorinţa mea de a preveni 
orice neînțelegere şi turburare între creştini şi preoţi, încât când am 
văzut că preoţii cari au venit în biserica mea să oficieze şi să predice 
peste mine, au învrăjbit prin atitudinea lor poporul, m'am simţit dator 
să declar public, că pentru a înlătura turburarea şi vrajba, cari îmi 
sfâşiau inima de durere, sunt hotărât să nu mai rămân preot la biserica 
„Sfântul Ştefan-Cuibul cu barză“. 

Protivnicii mei n'au voit însă să se mulțumească cu aceasta şi să 
înţeleagă însemnătatea gestului meu, căci au întrunit îndată clerul 
Capitalei la societatea „Ajutorul“ şi au aruncat acolo asupră-mi toate 
hulele, hotărând nici mai mult, nici mai puţin decât caterisirea mea. Ei 
au comunicat acolo că au constituit, din iniţiativa lor, un fel de tribunal 


bisericesc şi că mă vor supune unui interogator de conştiinţă, ceeace 
au şi făcut. 

Am fost gata la chemarea ce mi s'a făcut la acest Tribunal şi am dat 
răspunsurile dictate de conştiinţa mea, în faţa Dumnezeului meu, 
căruia slujesc. Aceste răspunsuri puteau să încredinţeze pe cei ce ar fi 
voit să se încredințeze, de sinceritatea mea, de teama mea de a nu 
supăra pe Dumnezeu prin vre-un neadevăr, cum și de tăria 
convingerilor mele. Sufleteşte eram pregătit — cum de altfel sunt şi 
acum — pentru orice. 

Atât prin declaraţia mea făcută în biserica „Sf. Ştefan-Cuibu cu 
barză“, în momentul când cei adunaţi acolo se apostrofau reciproc, cu 
strigăte pline de patimă şi de ură, cât şi prin răspunsurile mele la 
întrebările comisiunei extralegale a protivnicilor mei, eu doream să 
sfârşesc, pentru totdeauna şi cu orice sacrificiu, cu o stare nenorocită 
care-mi sfâşia sufletul. Prin aceasta, chestiunea dintre mine şi 
urmăritorii mei, S'ar fi putut închide, căci eu n'aş mai fi avut nici o 
pretenţie să mai mă reîntorc ca preot la biserica „Sfântul Ştefan- 
Cuibul cu barză“, numai şi numai spre a înlătura turburările ce vedeam 
că iau naştere între credincioşi şi între preoți. 

În loc însă ca atitudinea mea să fie apreciată cum se cuvenea, 
protivnicii mei, mai ales de astădată, se repeziră asupra mea, ca să mă 
scoată ei din biserică, condamnat şi caterisit, ca pe un rătăcit şi ca pe 
un înşelător. De aceea am fost suspendat oficial din serviciu, biserica a 
fost închisă, eu dat în judecata Consistoriului, iar pe de altă parte au 
început să împrăştie împotriva mea tot felul de acuzaţiuni şi calomnii, 
unele mai grave decât altele, ca şi cum în toată biserica românească nu 
S'ar mai găsi un altul mai vinovat şi mai vrednic de osândă ca mine. 

În faţa acestei situaţiuni, puteam eu să mai tac? Puteam eu să nu mă 
apăr? Din contră, era de datoria mea să mă apăr şi am făcut acest lucru, 
în răspunsul ce am dat la ordinul Înalt Prea Sfinţiei Voastre No. 5429, 
căutând să pun lucrurile în adevărata lor lumină. 

Această întâmpinare a avut darul — aşa cred eu — să împiedice o 
judecată pripită a Consistoriului eparhial, n'a putut însă să împiedice pe 
protivnicii mei de a răspândi şi mai departe tot felul de svonuri 
tendenţioase, acuzaţiuni nedrepte şi calomnii răutăcioase. 

Pentruca atât Înalt Prea Sfinţia Voastră să ştiţi ce trebue să credeţi 
cu privire la cele debitate pe seama mea, cât şi oamenii să poată 
cunoaşte adevărul cu privire la convingerile şi acţiunea mea, mă simt 
dator să scriu această scrisoare, pe care V’o înaintez cu tot respectul 
cuvenit. 


Înalt Prea Sfintite, 


Nu de mult am publicat într'o revistă bisericească, procesul sufletesc 
prin care am trecut acum câţiva ani în urmă, proces din care am eşit un 
om cu totul nou. („Noua revistă bisericească“ No 9-12, din 1923, pag. 
124-130.)! 

Am arătat acolo cum dela un timp am început să iau în serios unele 
lucruri, cari ar fi trebuit să ocupe primul loc în viaţa mea, dar nu 
ocupau. Am început adică să mă gândesc serios la viaţa de dincolo, la 
judecata lui Dumnezeu, la Dumnezeu însuşi, apoi la starea mea faţă de 
Dumnezeu, la păcat, la iertare, la mântuire, la Isus Hristos, la 
Evanghelie. Căci una e să înveţe cineva în şcoală despre aceste lucruri, 
şi alta este să se gândească la ele ca pentru el. 

În chipul acesta am ajuns să-mi dau seamă de lucruri ce mi se păreau 
cu totul noui, am descoperit de pildă că eu credeam în Dumnezeu, însă 
aveam despre El idei greşite. Mi-L închipuiam pe Dumnezeu aşa de 
departe de noi, o fiinţă care nu se amestecă în lucrurile omeneşti, sau 
nu se amestecă decât acolo unde vrea omul să se amestece, de pildă 
într'o nevoie, sau când I se roagă cineva Lui, sau când e să se laude omul 
cu ceva, ş.a. Însă, un Dumnezeu care să citească orice gând, s'audă 
orice vorbă şi să cunoască orice faptă, nu era Dumnezeul meu. 

Cum se descoperă însă Dumnezeu în Scriptura Sfântă? El se 
descoperă acolo ca Dumnezeul cel viu şi adevărat, ca Fiinţa care vede 
totul, aude totul, judecă totul. Eu însă nu prea luam în serios aceste 
lucruri şi dacă le susțineam faţă de alții le susțineam nu din 
convingere, ci din pricină că eram preot. (Spun aceste lucruri despre 
omul vechiu, care trăia în mine, pentru că trebuie să-l demasc, pentru ca 
să rămână compromis şi mort.) 

A venit însă timpul când am luat în serios şi judecata lui Dumnezeu. 
M'am văzut în cugetul meu în faţa Scaunului Lui de judecată, stând 
înmărmurit şi negăsind nici o scuză pentru păcatele mele. Ceeace îmi 
mărea durerea, era că nu puteam să arăt nici un suflet, pe care să-l fi 
câştigat pentru Dumnezeu. Sunt un nevrednic, mi-am zis eu atunci, iar 
mai pe urmă şi un netrebnic. Însă eram un netrebnic care nu voiam să 
mai rămân şi mai departe netrebnic, trăind în neştire pe pământ şi 
neştiind încotro i se îndreptează paşii. Aşa s'a făcut că am ajuns să mă 
opresc asupra noţiunei de „păcat“. Şi aici eroarea în care mă aflam 
era înfiorătoare. Consideram păcatul ca pe o nimica toată, ca pe un 
neînsemnat şi trecător defect al omului şi nu al oricărui om. Puteam să 
privesc de sus pe anumite ființe omeneşti, ca pe nişte păcătoşi; eu 


însu-mi nu intram în această categorie; sau şi de intram, intram numai 
„din gură“, în cugetul meu nu ziceam tot aşa. Mi se părea că şi 
Dumnezeu nu poate să privească păcatul cu prea mare asprime. El e bun 
şi iartă, îmi ziceam eu, cum îşi zic mulţi, ca să poată păcătui în voie. 
Nici prin minte nu-mi trecea că El e şi drept şi pedepseşte. Vedeam 
păcatele altora aproape bine, dar pe ale mele aproape deloc. Dar și în 
privinţa aceasta, Dumnezeu, în bunătatea Lui, m'a luminat. Cercetând 
Cuvântul lui Dumnezeu şi gândidu-mă mai serios, am văzut că păcatul 
însemnează mai întâi o neascultare de Dumnezeu, apoi o înstrăinare de 
Dumnezeu, de cele mai multe ori o vrăjmăşie faţă de Dumnezeu sau o 
nepăsare revoltătoare şi în cele din urmă chiar o tăgăduire a lui 
Dumnezeu. Am ajuns să descoper cu uimire că Dumnezeu nu face 
deosebirea pe care o fac oamenii între păcate, mari şi mici, în acelaş 
iaz de foc aruncă şi pe ucigaşi ca şi pe toţi mincinoșşii (Apoc. 21:8). 
Păcatul nu e un defect trecător al omului, ci chiar elementul lui de viaţă. 
El nu e ceva întâmplător în viaţă, ci ceva din nenorocire foarte 
obişnuit, deci lumea nu se mai împarte în păcătoşi şi nepăcătoşi, căci 
toţi au păcătuit, nu este nici unul aşa cum vrea Dumnezeu să fie, adică 
fără păcat (Romani 3:9-18). Şi am mai luat seamă cât de timpuriu 
începe să se arate păcatul la om, încă de la vârsta de doi ani începe să 
mintă şi să n'asculte, adică să fie încăpățânat. Nu-mi venea deloc 
uşor, dar a trebuit să intru în categoria păcătoşilor şi încă cu o deplină 
încredințare. Nu mi-a venit atunci să osândesc cu înverşunare pe nici 
un beţiv, sau desfrânat, sau altfel, căci în aceleaşi împrejurări ca ei, eu 
n'aşi fi fost mai bun. Am luat în mână oglinda pe care ne-o pune 
Dumnezeu în faţă, adică poruncile Lui şi am văzut că într'un fel sau 
altul pe toate le-am călcat. Dacă ar fi să iau numai păcatele înşirate de 
Sf. Apostol Pavel în epistola către Galateni (5:19-21), pe toate le-am 
săvârşit, într'un fel sau altul: „Preacurvia, curvia, necurăţia, 
desfrânarea, închinarea la idoli, vrăjitoria, vrăjbile, certurile, zavistiile, 
mâniile, neînțelegerile, certurile de partide, pizma, uciderile, beţia, 
îmbuibarea şi alte lucruri asemănătoare cu acestea“ (Galateni 5:19, 21). 
Şi de ar vrea fiecare om să gândească serios la aceste lucruri, ar ajunge 
la acelaşi rezultat. Atunci am văzut că fiinţa omenească nu e decât o 
ruină vrednică de dispreţ faţă de ceeace trebue ea să fie şi faţă de 
ceeace a făcut Dumnezeu la început pe om. Ba mai mult. Am descoperit 
în Cuvântul lui Dumnezeu, că Dumnezeu priveşte această stare ca o 
stare de moarte. Faţă de El, omul e mort prin păcate şi fărădelegi 
(Efeseni 2:1 ş.a.). Nu mi s'a mai părut deloc nedrept ca Dumnezeu să 
arunce în osândă o întreagă omenire, care s'a depărtat de El. Sunt 

oameni cari se gândesc la aceste lucruri și le iau în serios. Aceştia 
încep să caute scăpare şi o află. i 

Dar sunt şi oameni cari trăiesc în neştire, fie din pricină că nu le-a 
deschis nimeni capul, fie din alte pricini. Aceştia nu caută scăpare şi 
deaceea nici nu o află. Ajungând eu să pricep ce este păcatul, am început 
să mă feresc de păcat. Abia atunci am văzut în ce lanţuri mă 
înfăşurase. Primul păcat cu care am dat piept a fost minciuna. Oh, 
numai după ce te hotărăşti s'o rupi cu ea, vezi ce grozavă stăpânire are 
asupra omului! Şi aşa este cu orice păcat. Oricine poate să 
experimenteze acest lucru. Aceasta a fost pentru mine o dovadă şi mai 
tare, că în adevăr eram rob păcatului ca oricare altul. Era vorba acuma 
şi de atâtea păcate ale trecutului; şi de puterea păcatului ce apăsa 
asupra mea; dar şi de nesiguranța vieţii şi apropierea pe neașteptate 
poate a clipei când aveam să văd dreptatea lui Dumnezeu, adică osânda. 

Puteam să mai stau nepăsător? Puteam să nu caut cu tot dinadinsu o 
eşire din starea aceasta? Şi slavă Domnului, scăparea am aflat-o: în 
„Isus Hristos“. 

Cercetând acuma Evanghelia ca pentru mine, am priceput rostul 
venirea Mântuitorului pe pământ şi mai ales însemnătatea jertfei Lui 
depe cruce. Am văzut că El a fost rânduit să fie prin sângele Lui jertfă de 
ispășire a păcatelor tuturor oamenilor. În moartea Lui, păcatul își 
primeşte osânda, deci dreptatea lui Dumnezeu se împlineşte, iar 
păcătosul poate să fie scăpat dacă primeşte această jertfă ca făcută 
pentru el, adică dacă crede în El. Cuvintele Sft. Apostol Petru, sunt 
clasice: „El a purtat păcatele noastre în trupul Său, pe lemn“ (1 Petru 
2:24). „Pe Cel ce n'a cunoscut nici un păcat, El L-a făcut păcat pentru 
noi“ ([2] Corinteni 5:21). „Şi S'a răstignit pentru noi“, adică în locul 
nostru, zicem în Simbolul Credinței. Tot în Evanghelie se vede că cine 
crede e mântuit şi că mântuirea e un har pe care îl dă Tatăl ceresc tuturor 
celor ce cred în Cel pe care L-a trimis El, adică în Isus Hristos. Mi s'a 
lămurit astfel ideea de mântuire, cum şi calea prin care poate să fie 
omul mântuit de Isus Hristos. Oh, dar cine nu e gata să spună că aceste 
lucruri le crede de mult! Însă credinţa celor mai mulţi, nu e credinţă, 
cum n'a fost altădată nici a mea. Ea e doar o părere, o închipuire, o 
amăgire. Trebuie o credinţă, care să umple întreaga noastră fiinţă. Din 
această credință prin care se capătă siguranţa iertării şi a primirii 
înaintea lui Dumnezeu, poate să iasă o recunoştinţă şi o iubire faţă de 
Cel ce este „Mântuitorul lumii“, sau mai bine al fiecărui om, care crede 
în El. Din această primire prin credinţă a iertării, poate să iasă o predare 
în mâinile Lui, sau o primire a Lui, în inima celui ce crede, ca de atunci 


să facă voia Lui. Pe această cale intră Isus în sufletul credinciosului 
şi-Şi întemeiază acolo împărăţia Lui: „Căci iată că Împărăţia lui 
Dumnezeu este în lăuntrul vostru“ (Luca 17:21). Aşa se ajunge la 
ceeace se spune de atâtea ori în „ectenie“: „Toată viaţa noastră lui 
Hristos Dumnezeu să o dăm“. De acum adevăratul credincios care a 
primit pe Isus în inima lui ca Mântuitor şi Stăpân al lui, are să asculte în 
totul de El şi numai de El. Orice gând, îl va trece de acum pe dinaintea 
Stăpânului, pentru orice vorbă ce va fi să grăiască sau pentru orice faptă 
ce va fi să facă, va întreba mai întâiu pe Stăpânul dacă îi dă voie sau nu. 
Aşa se stabileşte legătura mult dorită între credincios şi Mântuitorul 
lui. Şi cu cât legătura aceasta este mai strânsă, cu atât mai minunată este 
viaţa ce iese din ea. El cultivă acum această legătură, cetind în fiecare zi 
Cuvântul Evangheliei, fiind Cuvântul lui Isus; se roagă în fiecare zi ca să 
i se dea puterea de care are nevoie ca să biruiască ispita şi păcatul; nu 
lipseşte de unde se predică Cuvântul Evangheliei, ca să se lumineze şi 
să se întărească tot mai mult; caută să facă în toată clipa ce-ar face Isus, 
dacă ar fi în locul lui. 

Isus ajunge totul pentru credincios. Religiunea nu e pentru el lucru de 
a doua mână, ci cel dintâiu şi mai însemnat lucru din viaţă. Lumina 
Evangheliei străbate toate cutele inimei lui. Viaţa întreagă şi-o petrece 
în faţa ochilor lui Dumnezeu și se bucură mult de aceasta. lubeşte 
acum ce iubeşte Dumnezeu, urăşte ce urăşte Dumnezeu. Viaţa își 
află o ţintă ce întrece tot ce poate fi ţintă pe pământ, în Dumnezeu. 
Trăind această viaţă, credinciosul se face părtaş la atâtea şi atâtea 
minunate făgăduinţe ale lui Dumnezeu. Unele din aceste făgăduinţe se 
împlinesc aici într'un chip uimitor, căci Dumnezeu se ţine de cuvânt; 
altele şi cele mai minunate, îşi aşteaptă împlinirea dincolo. 

Iată, Înalt Prea Sfinţite, pe scurt, ce s'a petrecut cu mine. Iată foarte 
pe scurt convingerile şi vieaţa la care am ajuns. La acestea se rezumă 
toată predica şi activitatea mea. Dacă ar fi să întreb acum pe orice om 
nepărtinitor, ce rău a găsit în toate acestea, ce lucru neadevărat, ce lucru 
osândit de ortodoxie, nu ştiu de s'ar găsi cineva să susţină o vorbă 
împotrivă. Oare ortodoxia spune altfel decât că toţi oamenii sunt 
păcătoşi? Oare ortodoxia îndeamnă pe oameni să rămână în păcate? 
Oare ortodoxia spune că Dumnezeu nu vede toate, nu aude toate, nu 
pedepseşte toate, nu răsplăteşte toate? Oare ortodoxia tăgădueşte 
judecata lui Dumnezeu? Ortodoxia tăgădueşte divinitatea lui Isus 
Hristos? Tăgădueşte ea că Domnul Isus Hristos s'a răstignit pe cruce 
pentru păcatele noastre? Tăgăduește ea iertarea celui ce crede? Nu cere 
ea o viaţă dată în întregime lui „Isus Hristos“? A renunţat oare 
ortodoxia la o viaţă sfântă? Osândeşte oare ortodoxia pe omul care a 


cetit Cuvântul lui Dumnezeu, cu dorinţa să facă ce a înţeles din el? 
Opreşte oare ortodoxia pe om de a se ruga în orice timp şi în orice loc 
ca să capete dela Dumnezeu puterea de a birui ispita şi păcatul? Spune 
oare ortodoxia ca omul să trândăvească în pat, în timp ce în biserică se 
slujeşte sau se predică? Condamnă oare ortodoxia predica despre Isus 
Hristos şi primirea Lui ca Stăpân al inimii şi vieţii noastre? Spune 
oare ortodoxia că Evanghelia e o carte bună doar ca să stea pe Sfânta 
masă îmbrăcată în aur şi în argint, bună numai ca ideal, dar nu ca să fie 
trăită, experimentată? 

Atunci, făcând aceste lucruri, m'am abătut eu cu ceva de la 
ortodoxie? 

Cartea mea de predici stă martoră ca să dovedească sistemul meu de a 
gândi şi de a lucra. S'a găsit în ea ceva neortodox? 

Acesta este, Înalt Prea Sfinţite, punctul de căpetenie în toată 
discuţia. Aceasta este poziţia pe care stau. De pe această poziţie nu 
mă mai poate clinti nimeni şi nimic, nici chiar moartea. Să se declare 
făţiş că această poziţie nu este ortodoxă. Cine ar face un astfel de 
lucru, n'ar dovedi decât că € un vrăjmaş al lui Hristos, un rătăcit, un 
necredincios. Pe această poziţie cum să nu primesc să fiu atacat? 
Oricine vrea să mă atace pe această poziţie, n'are decât s'o facă, eu 
primesc bucuros lupta, pentru că ştiu în cine cred (II Timotei 1:12). 

Satana este însă marele meşter. El ştie cum să sucească şurupul. A 
şters dintr'un condei tot adevărul trăit şi predicat de mine şi a 
îndreptat privirile oamenilor într'acolo unde a vrut el, ca să-şi ajungă 
scopul lui: anume spre închinarea către sfinţi, ca şi cum eu altceva 
n'aş avea de predicat, decât lucrul acesta, ca şi cum cu această 
închinare sau neînchinare aşi lucra eu în biserică. Mincinosul acesta de 
la început a fost un mincinos şi tată al minciunii şi ucigaş. El a făcut 
din această chestiune un lucru care să irite şi să agite spiritele. E 
meşteşugul lui acesta. EI a văzut că i se smulgeau din mână unele 
suflete şi atunci a sucit şurupul, îndreptând privirile spre lucrurile cu 
care el poate să aducă vrajbă şi turburare. Nu pot să nu dau pe faţă 
acest vicleşug. Eu trebue să strig în gura mare: Nu vă turburaţi oameni 
buni. Nu în aceasta stă lucrul meu, în a îndemna adică lumea să se 
închine sau să nu se închine la sfinţi. Şi cu aceasta, şi fără aceasta, 
dacă omul rămâne în vechile lui păcate, n'am făcut nimic. Ce zor am eu 
să mă leg de sfinţii lui Dumnezeu? Isus Hristos trimițând pe apostoli în 
lume, le-a poruncit să predice nu despre sfinţi şi nici împotriva 
sfinţilor, ci Evanghelia şi iar Evanghelia. lar Evanghelia însemnează 
vestea bună despre mântuirea prin Isus Hristos. Acest lucru mă silesc şi 
eu să-l fac. Vreau să stăruesc asupra acestui punct, încât să nu mai 


rămână nimeni care să gândească altfel. Nu vreau să mă pogor deloc 
depe stânca pe care stau, nu vreau să ies din poziţia în care sunt întărit, 
oricât m'ar sili la aceasta protivnicii mei. Aşi vrea să scriu aceste 
lucruri cu litere de foc, ca să nu se mai şteargă niciodată şi să intre 
oricui la inimă. 

Şi dacă a venit acuma chestiunea cu „veneraţia sfinţilor“, aceasta e 
o chestiune care mă priveşte pe mine personal. Chiar în privinţa 
aceasta, n'am ieşit din formula generală ortodoxă. În privinţa aceasta, 
iată ce am declarat eu: 

„În ce priveşte închinarea către Sf. Fecioara Maria şi către sfinți, 
eu stau în formula generală ortodoxă, care sună astfel: Să te închini lui 
Dumnezeu, iar pe sfinţi să-i venerezi... În această formulă stau, 
considerând orice altă învățătură ca străină de adevărata ortodoxie... 
Dacă nu mă închin la sfinți, nu însemnează însă că nu-i cinstesc, că 
nu-i venerez; nu însemnează că-mi bat joc de ei. Ferească Dumnezeu! 
Departe de mine una ca asta! Dimpotrivă... Eu n'am predicat niciodată 
ca cineva să nu se închine la sfinţi; n am spus oamenilor niciodată că ei 
nu se roagă pentru noi. Eu n'am predicat şi nu predic decât — vorba 
Sf. Apostol Pavel — pe Hristos cel răstignit şi viața noastră cu El... 
Totul este să aducem sufletele la Hristos. Dacă alţii le aduc, 
predicându -le despre sfinţi, foarte bine; dacă nu, atunci de ce mai 
predică? “ 

Cred că lucrurile sunt nu se poate mai clare. 

Protivnicii mei s'au priceput însă — le-o recunosc — să le 
întortocheze, să speculeze această chestiune şi să asmute lumea 
împotriva mea. Încă odată le strig, însă sus şi tare: Nu cu această 
chestiune lucrez eu. Eu fac cunoscut lumei pe Hristos şi viaţa cu El. 
Arătaţi -mi că aceasta este un lucru rău. lată ce le cer. 

Dovadă că aceasta este o chestiune de conștiință ce mă priveşte pe 
mine personal, e că n'am modificat nimic din cântările de la strană, 
n'am refuzat nimănui nici o slujbă, n'am părăsit practicele moştenite. 
Ar fi fost necesar să se întreprindă o anchetă în enorie, ca să vadă, în ce 
puncte am îndepărtat eu lumea dela obiceiurile ei religioase. Cui nu 
i-am slujit eu slujba care mi s'a cerut? (Afară doar de cazul când cineva 
a venit la mine cu rugăciuni cari mi se păreau urăciuni pentru 
Dumnezeu, ca de pildă cu iubirea cutăruia de cutare, cu ură, cu 
despărţire, cu câştig la loterie, cu închirieri de casă, cu izbândă asupra 
vrăjmaşilor, ş.a. Aşa n'am primit. Altfel am făcut tot.) N'am pierdut 
însă niciodată din. vedere că Hristos nu m'a trimis să slujesc, ci să 
predic, nu să citesc rugăciuni, ci să învăţ. Am socotit deci ca cea dintâi 


datorie a mea să predic Evanghelia şi o voiu socoti cât voiu trăi. Dacă a 
predica Evanghelia însemnează a te abate de la ortodoxie, atunci da, 
sunt un abătut, un rătăcit. Eu cred însă că sunt rătăciţi toţi acei cari nu 
cred în Evanghelie, n'o trăesc şi nu o predică. 

Nu sunt, Înalt Prea Sfinte, nici catolic, nici protestant, nici adventist, 
nici orice altceva, ci sunt un ortodox, care am luat în serios Evanghelia 
Domnului. De n'ar fi fost aşa, de mult aşi fi părăsit biserica ortodoxă, 
spunând-o pe faţă. Am avut din contră convingerea că făcându-mi 
slujba mea, păstrând practicele existente, voiu putea lucra cu Evanghelia 
Domnului, în sânul bisericei mele. Acest lucru l-am făcut până acum, 
hotărât să nu părăsesc biserica ortodoxă decât dacă voiu fi scos din ea de 
cei ce se pretind ortodocşi. 

Şi acum văd că trebue să mă ridic împotriva abuzurilor cari sunt în 
biserica ortodoxă. Nu am voit să fac lucrul acesta. Eu îmi vedeam 
liniştit de lucrul meu. Alţii mă silesc să-l fac, cu toate că eu nu 
urmăresc reforma bisericei româneşti, ci reforma sufletului omenesc 
luat individual şi anume prin Evanghelie. Când am fost la Înalt Prea 
Sfinţia Voastră şi m'aţi întrebat dacă sunt ortodox, eu v'am răspuns 
că este o ortodoxie istorică, a vremurilor de demult şi este o ortodoxie 
actuală, arătându-vă cu aceasta că în deplin acord cu cea veche, sunt în 
desacord cu cea nouă, adică cu abuzurile cari au pătruns în biserica 
ortodoxă şi care trebuesc înlăturate şi stârpite. Dar acest lucru nu se 
poate face decât printr'o lucrare de luminare a poporului pe baza 
Evangheliei, lucru ce trebueșşte făcut neapărat şi cât mai curând. Nu 
sunt atât de naiv încât să cred că simplificându-se unele forme, cum e 
dorinţa unanimă între preoţi, s'a făcut cine ştie ce lucru mare. 
Negreşit că şi aceasta ar fi ceva, întrucât s'ar da putinţa unora din 
preoţi să se mişte mai liber. Însă fără o reformare a sufletului omenesc 
luat individual, fără o naştere din nou căpătată aşa cum o arată 
Evanghelia, nu s'a făcut şi nu se va face mai nimica. O vânare după 
vânt, cum zice „Eclesiastul“ şi atâta tot. Cred însă că Dumnezeul 
părinţilor, moşilor şi strămoşilor noştri, n'a părăsit de tot pe acest 
sărman popor românesc, care pătimeşte amarnic din pricina atâtor 
păcate şi nelegiuiri, nu l-a părăsit de tot, ci va ridica din mijlocul lui 
oameni nebuni pentru Hristos, care slujindu-i Lui şi predicând 
Evanghelia, vor sluji neamului lor. Numai prin predicarea Evangheliei 
vine mântuirea omului şi a popoarelor, prin altceva nu. 


Trebue să fiu însă drept şi să recunosc că acei preoţi din Capitală cari 
s'au mişcat împotriva mea, cerând să fiu condamnat şi exclus din 
biserică, au dreptate din punctul lor personal de vedere. Ei şi-au dat 
seama că prin activitatea mea şi prin felul cum privesc eu lucrurile, se 
loveşte — chiar fără să vreau eu — în interesele lor, aşa cum au 
transformat prin abuz, rolul bisericei ortodoxe şi al preotului ortodox. 

Sub pretext că sfinţii ar fi „mijlocitori“ şi „solitori“ către Dumnezeu 
pentru toate nevoile omeneşti, chiar împotriva învățăturei exprese a 
Sfintei Scripturi, că „este un singur Dumnezeu şi este un singur 
mijlocitor între Dumnezeu şi oameni: Omul Isus Hristos, care S'a dat 
pe Sine Însuşi ca pret de răscumpărare pentru toți“, s'a statornicit şi 
s'a întărit abuzul cu rugăciuni şi închinare la diferiţi sfinţi, ba câte 
odată pe specialităţi, ca să intervină la Dumnezeu pentru tot felul de 
nevoi ale oamenilor, în urma rugăciunilor din partea preoților. 

Cu privire la aceasta am scris în întâmpinarea mea: „În practică, 
închinarea la sfinţi este foarte uşoară şi fără obligaţiuni morale. 
Adevărata venerare pune însă obligaţiuni. Se închină la sfinti orice 
om, dar de cinstit nu-l cinstește decât acela care calcă pe urma lui. 
Câte persoane din cele cari iau parte la acatistele ce se fac prin biserici, 
şi-au schimbat prin aceasta viața? Nici una. E drept că aceste 
rugăciuni, numite acatiste, sunt producătoare de venituri, dar nu sunt 
producătoare de viaţă creştinească. Şi tocmai de aceasta avem 
nevoie “. 

În întâmpinarea mea mai arătam și cum această învățătură cu 
intervenţia sfinţilor, poate să facă chiar rău: „Eu spun fiecărui om în 
parte: Omule eşti un păcătos pierdut. Hristos pentru păcătoşi a murit, 
ca să-i mântuiască. Crezi tu cu adevărat în El? Eşti mântuit. Nu crezi? 
Eşti pierdut. Ce atitudine ai tu fată de acest Isus Hristos? Îl primeşti 
ca Mântuitor şi Stăpân al vieţii tale, sau nu? Îți dai tu inima şi viaţa 
ta Lui, sau nu? De asta atârnă veşnicia ta. Hotărăşte -te să-L urmezi 
în totul pe El, sau nu te mai numi cu numele Lui. Acesta e cuprinsul 
oricărei predici. Ce se întâmplă însă după ce predica s'a sfârşit? Omul 
aude că Hristos ne mântueşte din pricină că sfinţii se roagă pentru 
noi. Şi atunci ce se petrece în capul lui, mai ales că inima omenească 
este atât de îndărătnică? la, mai lasă-mă părinte, cu credința sau 
necredinţa mea în Hristos! Ce tot îmi ceri mie să mă hotărăsc să urmez 
în viaţă pe Isus Hristos, că de asta atârnă veşnicia mea? Singur spui 
acum că sfinţii se roagă pentru mine. Ei au atâta trecere la Dumnezeu! 
Voiu face şi eu ce voiu putea, bine că-i am pe ei acolo unde se rânduesc 
toate... Şi atunci se şterge dintr'un condei tot ce-ai urmărit prin 
predică “. 


În realitate, abuzul amintit cu închinarea la sfinţi şi cu intervenirile 
lor la Dumnezeu, a luat aşa de mari proporţii, cu acatistele, 
paraclisele, icoanele făcătoare de minuni şi altele, încât a schimbat 
aproape cu totul caracterul activ şi moralizator al bisericei, 
transformându -i menirea, pentru ca în schimb preoţii să poată câştiga 
bani din rolul ce şi-l iau de intermediari pentru îndeplinirea dorințelor 
oamenilor de către sfinţi sau de către vre-o icoană făcătoare de minuni. 

Atât de mult s'a transformat rolul bisericei şi al preotului din cauza 
acestui abuz, încât astăzi la noi se pare că Mântuitorul n'ar fi trimis pe 
apostoli şi pe urmaşii lor în lume să înveţe pe oameni şi să-i boteze 
în creştinism, îndemnându -i la o viaţă creştinească, ci i-ar fi trimis ca 
să se roage la toţi sfinţii, având monopolul rugăciunilor; iar biserica, în 
loc de instituţie de învăţătură, să fie în esenţa ei instituţie de 
rugăciune, al cărei monopol l-ar avea numai preotul, iar omul nu e 
obligat la altceva, decât numai la plata către preotul care se roagă. 

Cine nu vede că prin sistemul acesta, bisericii i se schimbă cu totul 
rostul ei, iar renașterea şi reînvierea religioasă devin ca şi imposibile? 
La acest rezultat scandalos, pe care poporul în înţelepciunea lui l-a 
caracterizat cu zicătoarea că „până la Dumnezeu te mănâncă sfinţii“, 
s'a ajuns bine înţeles, nu din cauza învăţăturei ortodoxe, ci din contră, 
tocmai pentrucă în numele ortodoxiei s'a uzat şi s'a abuzat de 
învățături contrare ortodoxiei, cum este şi aceasta cu închinarea la 
sfinţi şi rolul lor de mijlocitori şi solitori la Dumnezeu pentru nevoile 
oamenilor, împotriva celor mai clare şi mai precise învățături cuprinse 
în Sfânta Evanghelie şi celelalte cărţi ale Sfintei Scripturi a Noului 
Testament. 

Tocmai fiindcă lucrurile stau aşa, sunt dator să văd şi să recunosc 
că, acei preoţi din Capitală, care s'au ridicat împotriva mea, au dreptate 
din punctul de vedere al intereselor lor personale materiale, cărui rol ei îi 
dau cea mai mare importanţă în misiunea lor. Activitatea şi predica 
mea, mai ales că au produs şi roade vădite de viaţă creştinească, nu 
puteau să fie pentru aceşti oameni decât primejdioase şi vrednice de 
toate osândele. Spre a putea să mă osândească, ce trebuiau să facă? Pe ce 
se puteau întemeia ca lupta să le fie mai uşoară şi izbânda mai sigură? 
Iată problema ce se punea pentru aceşti oameni şi în rezolvarea ei nu 
le-a fost greu să descopere calea cea mai simplă şi mai nimerită. În 
adevăr, nimic mai simplu şi mai sigur pentru izbânda scopului lor, decât 
ca ei să facă cauză comună cu ortodoxia, să se confunde cu însăşi 
ortodoxia, iar pe mine să mă declare vrăjmaş al ortodoxiei şi să mă 
denunțe ca pe unul care nu doresc şi nu ţintesc altceva ca scop al 
vieţei mele, decât să stric ortodoxia, şi aceasta fie din proprie rătăcire, 


fie ca victimă a altuia, fie că m'aşi fi făcut instrumentul vre-unei secte 
străine, sau cine ştie căror vrăjmaşi ai bisericei şi ai ţării. 

Aşa s'a întâmplat, că eu am ajuns arătat ca un eretic, iar ei ca 
ortodocşi zeloşi; eu vrăjmaş al bisericei, iar ei susținători ai bisericei; 
ei vrednici de toată stima, iar eu de toate blestemele şi osândele; ei 
oameni plini de toate meritele pentru apărarea credinţei străbune, iar eu 
un dezertor şi un vânzător al acestei sfinte credinţe. 

Ortodoxia nu se poate confunda însă nici cu interesul celor mai mulți 
preoţi, nici cu impunerea celor mai numeroşi şi mai tari, căci 
ortodoxia este numai adevărul creştin despre mântuirea omului prin 
Isus Hristos. Mie îmi este deajuns să ştiu că adevărul este de partea mea 
şi deaceea nu mă îndoiesc că şi Dumnezeu va fi cu mine. În orice caz, 
voiu face totul, îmi voiu da chiar viaţa, numai ca adevărul să pătrundă 
în cât mai mulţi. 

Iată dece pot să privesc viitorul cu seninătate. Nu am atacat niciodată 
pe nimeni, nu m'am atins de nimeni. Am spus doară ceeace cred eu că e 
bine şi cum înţeleg eu să spun. Nu tot acelaş lucru pot să-l spună şi 
protivnicii ei, provocând ei singuri starea de lucruri în care am ajuns şi 
eu şi ei. Astfel stând lucrurile, ce aşi putea să fac? Să părăsesc şi 
adevărul şi dreptatea? Niciodată. Aştept cu încredere să văd ce va zice 
judecata şi mai ales Înalt Prea Sfinţia Voastră. Nu eu am dus lucrurile 
unde au ajuns. Chiar şi această scrisoare am făcut-o numai din 
necesitatea de a putea îndrepta gândurile oamenilor sinceri şi de bună 
credinţă spre miezul convingerilor şi acţiunei mele, având datoria pe 
deoparte să nu mă las pe mine judecat şi condamnat pe nedrept, iar pe 
de alta să nu las nici lumea indusă în eroare cu privire la convingerile şi 
acţiunea mea. 

Sunt al Înalt Prea Sfinţiei Voastre prea plecat şi supus servitor. 

Preot T. Popescu 
Parohul Bisericei Şf. Ştefan (Cuibu 
cu Barză) din București 

Bucureşti, 15 Ianuarie 1924 


Cu toată apărarea sa, preotul Tudor Popescu a fost găsit vinovat de erezie şi 
a fost scos din preoţie, a fost caterisit la data de 6 ianuarie 1924. Tudor 
Popescu însă n-a încetat să predice Evanghelia. El a închiriat o sală în Str. Dr. 
Davila, şi acolo şi-a alcătuit propria sa adunare. După modelul acestei 
„adunări“ s-au format şi altele, în special în Muntenia şi Oltenia. Sub 
regimul comunist, aceste adunări au fost obligate să se alăture unui cult 
recunoscut de lege şi ele s-au unit cu Cultul Creştin după Evanghelie. 


La scurtă vreme după izbucnirea scandalului în jurul lui Tudor Popescu, 
marele poet Octavian Goga, şi el fiu de preot, a scris un articol în revista 
Tara Noastră. lată ce scria Octavian Goga. 


RĂSVRĂTIREA DELA „CUIBUL CU BARZĂ“ 
de D-l Octavian Goga, fost ministru al cultelor. 


Acum doi ani, când eram la ministerul de Culte, mi-aduc aminte, în 
treacăt mi s'a atras atenţia asupra unui fenomen interesant ce se ivise la 
o biserică din Bucureşti, dintr'un cartier mai ferit. La biserica din 
mahalaua Cuibul cu barză, mi se spunea că un preot cuvântător adună 
lume multă care se agită pe probleme religioase şi-al cărei număr 
creşte necontenit. Noutatea mi se părea neobişnuită în vârtejul acestei 
capitale zgomotoase şi impresiile ei m'au pus pe gânduri. 

Dumineca viitoare, fără nici un anunţ prealabil, nu ca ministru ci ca 
simplu credincios, m'am dus la biserica aceasta cu nume pitoresc, unde 
intram întâia-oară. Spre marea mea surpriză, din primul moment, 
interiorul sfântului locaş era ticsit de oameni, un ciudat amestec din 
toate clasele. M'am strecurat cu greutate printre mulţime până la un 
colț de strană din dreapta iconostasului, de unde desluşeam limpede 
pioasa adunare. Nimerisem la sfârşit de liturghie şi din uşa altarului 
părintele citea binecuvântarea. Era o figură cuvioasă de preot către patru 
zeci de ani, slab, înalt, cu barba neagră şi cu ochii strălucitori, rostea 
slujba rar, apăsând cuvintele şi înterpretând rostul lor într'un sens 
civilizat fără nici-o notă maşinală şi fără cunoscutele motive nazale ale 
tipicului oriental. O muţenie desăvârşită stăruia împrejur şi la lumina 
luminărilor de ceară prin fumul vineţiu al cădelniţei lămuream feţe în 
extazul credinţei. Căzusem pe un aspect de viaţă cu totul particulară 
şi plină de înţeles. Nu ştiu să mai fi văzut undeva la Bucureşti un 
domn cu blană atât de robit de misticismul religios ca cetăţeanul din 
faţa mea care avea, aierul unui înalt funcţionar, şi din bisericuţele 
dela ţară nu mai întâlnisem obraji îmbujoraţi de verbul dumnezeiesc ca 
la femeile dela trei paşi de mine. Isprăvind slujba, preotul şi-a început 
predica. Dacă ţin bine minte, pornea de la parabola evangheliei pe 
care-o cetise şi în cadrul ei desfăşura principii de morală creştinească. 
Nu era o cuvântare de exeget mărunt, nici nu reedita clişee uzate de 
doctrină teologică. Din preajma altarului vorbea un orator îndrăzneţ, cu 
accente de eclesiast militant, cu fraza rotundă şi sonoră răscolind în 
auditoriu întrebări şi pasiuni. Prins de magia cuvântului, preotul 
tresărea în toată ființa lui, crispându -şi fruntea palidă de ascet, faţa-i 


învia ca îmbibată de-un fluid nervos şi în adâncul ochilor i se iviseră 
cele două picături de lumină stranie care-mi reaminteau pânzele lui 
Ribera. Mulțimea participa cu devotament la toate analizele lui, îi 
urmărea ritmul logicei şi-i primea argumentul cu o vie agitaţie, lăsând 
să se întrevadă pe seama spectatorului critic o intimă înrudire de 
convingere şi o necontestată elaborare spirituală. Când s'a încheiat 
sbuciumata retorică ce sbiciuise instinctele răului şi judecase cu 
asprime neajunsuri de-ale societăţii noastre, slujitorul Domnului s'a 
retras şi printre rândurile poporului rămas în nemişcare un tânăr a 
început să împartă mici cărțulii, în care se schiţa subiectul celor din 
urmă şase predici. Credincioşii le-au luat cu ei şi s'au răzleţit domol, 
vorbindu-şi încet, şi din grâmadă eu m'am desfăcut pe îndelete cu 
senzaţia că dincolo de sgura cotidiană mi-am revăzut o clipă sufletul, 
rănit de mustrări şi sfios la orice atingere, ca o mimoză bolnavă... 

De-atunci nu l-am mai zărit pe părintele Tudor, dar i-am păstrat 
aducerea aminte cu respect şi recunoştinţă. 

Astăzi îmi apare într'o postură nouă, şi cazul sfinţiei sale e discutat 
în presă. Gazetele spun de cucernicul preot că o specială evoluţie de 
gândire l-ar fi făcut să se depărteze de la adevărurile dogmatice ale 
bisericei răsăritene, că prin cuvântările mai recente şi cu deosebire prin 
unele neîngăduite schimbări rituale şi-ar fi depăşit atribuţiile 
consacrate de pravili şi canoane. Părintele Tudor se înfăţişează deci 
ca un răzvrătit împotriva orânduielii bisericeşti de la noi, ca un 
reformator ieşit din îndatoririle tagmei. Consistoriul a examinat 
deunăzi chestiunea şi se pare că Sf. Sinod va trebui să se pronunţe în 
curând în cauză, cumpănind pretinsele ştirbiri de dogmă şi făcând să 
triumfe în toată rigoarea ei bimilenară legiuirea canoanelor. La lumina 
acestei hotărâri, vom putea cerceta cu toţii un interesant caz de 
conştiinţă, peregrinarea unui suflet prin adâncimile doctrinei 
religioase. Procesul va fi instructiv, oricare ar fi judecata lui, fiindcă ne 
va apropia de psihologia unei figuri distinse, cu preocupări morale care 
ne atrag deopotrivă pe toţi. 

Ceeace justifică însă de pe-acum şi cuvântul nostru laic în această 
împrejurare este că răzvrătirea părintelui Tudor nu se prezintă ca un 
simplu act individual, ci se complică cu revolta în masă a enoriaşilor, 
cari solidari cu păstorul lor sufletesc, şi-au spus şi ei părerea. 
Mulțimea pe care am văzut-o eu acum doi ani într'o Duminecă de 
iarnă, flagelată de înflăcăratul retor al amvonului, face astăzi zid în jurul 
lui, se identifică cu el şi îşi însuşeşte crezul pentru care e tras la 
răspundere de chiriarhi. E răzvrătire la Cuibul cu barză, credincioşii au 
refuzat pe un nou preot, uşile lăcaşului s'au închis şi se vorbeşte că în 


însufleţirea lor parohienii decişi să-l urmeze sunt gata să-i zidească o 
biserică nouă. O neobişnuită revoluţie sufletească se petrece aici sub 
ochii noştri, în mijlocul Bucureştilor, la câţiva paşi de Calea 
Victoriei, pe care se plimbă mai des păcatul decât virtutea şi pe care 
năvala tuturor veneticilor a anihilat orice impuls de tradiţie 
românească. Există, deci, în acest furnicar de patimi profane, dincolo de 
chiotul răgușşit al afacerilor de tot felul, o conştiinţă care palpită în 
sferele abstracţiunii, o flacără care se aprinde la picioarele lui Crist. 
Fenomenul e în adevăr plin de învățăminte şi-ar trebui să-l 
înregistreze toţi făuritorii de teorii pripite care au lansat legenda 
indiferentismului de credinţă al poporului nostru şi s'au putut amăgi cu 
banala părere că instinctele seculare pot fi strivite după formele goale ale 
unei aşa zise culturi de import... Răsvrătirea de la Cuibul cu barză, 
manifestarea întârziată de protestare spirituală într'un mediu copleșit 
mai mult ca oricare altul de necesităţi pozitive, probează în mod evident 
şi un pronunțat fond de misticism şi o netăgăduită înclinare religioasă 
la noi. 

Întrebarea este însă, întrucât biserica noastră vie, cu organele ei, pune 
în valoare aceste laturi sufleteşti, spre consolidarea morală a societăţii 
şi spre vremelnica întărire a orânduirii de stat? 

În această ordine de idei, o serie întreagă de consideraţiuni se ridică 
la suprafaţă şi cer un răspuns. Toate se grupează împrejurul unui punct 
cardinal pe care ni-l impun enoriaşii răzvrătiți ai părintelui Tudor: ce 
face astăzi biserica pentru îngrijirea sufletelor noastre? Circulă oare o 
energie în fibrele străvechiului aşezământ, care să ne robească, 
dându-ne supremul razim în goana atâtor frământări disparate? 
Întemeiaţi pe acest semn de întrebare, privind în faţa noastră, suntem 
gata să ne rostim cu cugetul onest şi să spunem, dela început că toate 
constatările de până astăzi ne descurajează, fiindcă o inerție paralizantă 
pare a stăpâni organismul bisericesc. În afară de îndatoririle 
reprezentative, în afară de oficialitate şi de partea pur rituală venerata 
instituţie tânjeşte. Fără patimă şi fără luptă pentru adevăr, o strălucire 
îmbătrânită se frânge când „nu este duh în gura ei“, cum spune 
Scriptura. Suntem lăsaţi în părăsire şi-un cler afon nu ne poate da 
decât o țărănime superstiţioasă şi o clasă conducătoare păgână. În 
mijlocul părăginirii generale ne întrebăm: cine strigă aici la noi pentru 
învăţăturile lui Hristos? Ce propagă astăzi amvonul, unde sunt teologii 
cu graiul inspirat ca să vestească lumii noastre cuvântul adevărului? 
Cunoaşte cineva pilde de devoțiune la adăpostul crucii, avem călugări 
iluminaţi sau înalţi demnitari bisericeşti, a căror viață de cristal să 
lumineze ca o rază din cer în minţile noastre? 


lată întrebări elementare, al căror şir e nesfârşit de lung şi pe urma 
cărora îndoiala cu fiorii ci de ghiaţă se apropie de noi, ca să ne lase 
sceptici şi amărâți. 

Cazul părintelui Tudor are darul de-a scormoni probleme şi de-a 
atrage luarea aminte asupra lor. Sfinţia sa rămâne pe planul al doilea, 
fie că va fi judecat ca înduşmănit cu preceptele bisericii ortodoxe, fie că 
se va găsi o formulă de împăciuire. De la Cuibul cu barză însă pleacă 
întrebările şi se furişează în conştiinţa publică în toate colţurile, 
cum S'au furişat şi la mine acum, când în preajma Crăciunului 
reînviind vechi amintiri de la ţară şi recente descoperiri, cu sufletul 
biruit de tristeţă, mă gândesc la Hristos şi la biserică... 

Ce facem cu întrebările, prea sfinţiţilor arhierei, ce facem cu ele? 

OCTAVIAN GOGA 


În timpul furtunii dezlănţuite în jurul preotului Tudor Popescu, prietenul 
acestuia, Dumitru Cornilescu, i-a stat alături. Furtuna era îndreptată şi 
împotriva lui. El era acuzat în special că a produs o Biblie protestantă. Nimeni 
însă nu putea să dovedească altceva decît că Biblia tradusă de el avea o limbă 
foarte frumoasă, era uşor de citit, era pe înţelesul tuturor şi se răspîndea 
foarte repede. 

În vara anului 1923, Patriarhul Miron Cristea, care îl aprecia pe Cornilescu, 
l-a sfătuit pe acesta să plece din ţară pe o perioadă mai lungă de timp. 
Cornilescu i-a ascultat sfatul şi a plecat în Germania. Mai tîrziu a stat o 
vreme în Anglia, unde a mai făcut o serie de îmbunătăţiri ale traducerii 
Bibliei, pînă i-a dat forma definitivă. Societatea Biblică pentru Marea Britanie 
şi Străinătate (British and Foreign Bible Society) a preluat această Biblie şi a 
început să o tipărească pentru România. Alexandru Măianu, care în anul 1981 
a publicat la Viena o biografie a lui Dumitru Cornilescu, estimează că între 
1921 şi 1981 s-au tipărit circa cinci milioane de exemplare ale Bibliei în 
traducerea Cornilescu. 

Dumitru Cornilescu nu s-a mai întors niciodată în România. El s-a stabilit 
în Elveţia, unde a devenit director al unei case de convalescenţă şi al unei 
şcoli de diaconese din cadrul acestei case. A trecut în veșnicie în anul 1975. 

Pentru Tudor Popescu n-a fost uşor să se vadă dat afară din preoţie. Ce 
putea să mai facă el acum? Dragostea lui pentru Domnul Isus Mîntuitorul, 
pentru mîntuirea sufletelor pierdute şi pentru oamenii însetaţi după Cuvîntul 
lui Dumnezeu l-a făcut să continue să facă adunări prin case, pentru a predica 
Evanghelia şi a le da oamenilor învățătură. În momentul acela critic, 
prințesa Raluca Calimachi a fost iarăşi de ajutor. Ea i-a dat lui Tudor 
Popescu bani ca să clădească o casă de adunare, în care să adune poporul 
într-o biserică independentă. Casa s-a făcut pe Str. Carol Davila nr. 48. Acolo 


Tudor Popescu a înfiinţat această nouă biserică în care accentul nu se mai 
punea pe forme şi ritualuri prescrise, ci pe cîntarea comună a întregii adunări 
şi pe predicarea Cuvîntului lui Dumnezeu. 

Urmiînd exemplul bisericii de pe Str. Carol Davila 48 şi prin mărturia și 
îndrumarea lui Tudor Popescu s-au alcătuit adunări de tipul acesta prin multe 
părți ale Munteniei şi ale Olteniei. Adunările „tudoriste“, cum le spunea 
poporul, au rămas independente pînă după instaurarea regimului comunist. 
Acesta nu a admis existenţa unor biserici independente şi le-a cerut tuturora 
să se alăture unui cult deja recunoscut. Adunările lui Tudor Popescu s-au 
alăturat atunci cultului numit „Creştin după Evanghelie“. Asemănarea dintre 
adunările creştine după Evanghelie şi cele ale lui Tudor Popescu era foarte 
mare. Există însă şi o diferență majoră: în adunările creştine după 
Evanghelie se practică botezul credinței, la vîrstă matură, pe cînd Tudor 
Popescu a menţinut practica botezării copiilor mici. Cînd cele două grupări 
s-au unit formal şi legal într-un singur cult, ele au rămas totuşi pe plan local 
ca adunări deosebite, popular definite ca „cei botezați“ (cei ce botează la 
maturitate) şi cei „nebotezaţi' (deşi ei practică botezul copiilor mici). 

Tudor Popescu a trăit şi a predicat în adunarea din Carol Davila nr. 48 pînă 
la adînci bătrîneţe: a trecut în veşnicie în anul 1963. 


IOSIF TRIFA 
şi Oastea Domnului 


„Oastea Domnului“ este o mişcare de înnoire evanghelică în cadrul 
ortodoxiei române. Ea a început în anul 1923 prin preotul Iosif Trifa, la Sibiu 
şi, cu toate că a fost şi este încă violent persecutată, atît de ierarhia ortodoxă 
cît şi de regimul comunist, continuă să existe în toate părţile ţării. 

Iosif Trifa s-a născut în anul 1888 în satul Certege de lingă Cimpeni, în 
Munţii Apuseni. El a studiat la Gimnaziul din Beiuş, apoi a făcut teologia la 
Sibiu. S-a întors în satul său natal ca învăţător, apoi a fost hirotonisit ca preot. 
În anul 1921, Mitropolitul Bălan l-a chemat la Sibiu şi i-a dat slujba de 
duhovnic la Seminarul Teologic. În anul 1922, mitropolia de la Sibiu a decis să 
scoată o revistă de educaţie religioasă pentru satele româneşti şi l-a numit 
pe preotul losif Trifa în slujba de redactor. Revista se numea Lumina Satelor 
— foaie săptămînală pentru popor, şi primul ei număr a apărut în 2 ianuarie 
1922. 

lată ce scria preotul losif Trifa, printre altele, în acest prim număr: „La 
temelia noii rînduieli din sat — şi din ţară — trebuie pusă teama de 


Dumnezeu şi ascultarea de Cuvîntul Lui. Să începem de la început: de la 
credinţa şi iubirea lui Dumnezeu... căci fără acest început nu se va putea face 
nimic bun şi statornic... Numai o singură doftorie poate da lumii şi ţării 
noastre sănătatea şi miîntuirea: să se întoarcă oamenii şi popoarele la Isus, la 
învăţătura şi porunca Lui de iubire. Atunci va sosi pacea şi liniştea 
statornică între oameni şi între popoare“. 

Să ne amintim că la acea dată Ardealul era doar de trei ani unit cu Patria 
Mamă. Românii din Ardeal îşi puseseră enorme speranţe în Unire, dar multe 
dintre acestea s-au dovedit deşarte. În special la sate îmbunătățirile erau 
foarte puţine. Şi dacă pe plan economic lucrurile nu stăteau bine, pe plan 
moral şi spiritual lucrurile stăteau şi mai rău. Iosif Trifa a găsit în Lumina 
Satelor tribuna de la care să vorbească despre relele din societatea românească 
în general, şi despre cea din sate în special. 

Poetul Traian Dorz, un ucenic al preotului Trifa şi conducătorul Oastei 
Domnului după moartea acestuia, a scris o istorie a acestei mişcări, cu titlul 
Pentru istoria unei jertfe — Mărturii despre începutul şi primii 12 ani ai 
Oastei Domnului. Ea nu a văzut încă lumina tiparului. Un exemplar în 
manuscris dactilografiat în două volume se află în posesia noastră, şi din el 
scoatem informaţiile acestea despre Iosif Trifa şi Oastea Domnului. 

Iată ce scrie Traian Dorz despre primul an al lucrării preotului Iosif Trifa la 
Lumina Satelor: 


„În locul articolaşelor cenuşii ale ‘comitetului’? care se retrăsese 
aproape de tot, — ardeau acum din paginile gazetei plesnele de foc ale 
mustrării şi înştiinţărilor lui împotriva păcatului, osîndind lăcomia 
politicienilor, părtinirea judecăților, nedreptatea legilor, nepăsarea 
îndrumătorilor — decăderea societăţii şi absenţa Bisericii. În timp ce 
orfanii mor, invalizii cerşesc, poporul sufere, credința se pierde, 
sărăcia se întinde, streinii se îngraşă şi diavolul ride — Biserica tace 
şi stă. 

În toată lupta aceasta cu răul general bineînţeles că glasul de la 
‘Lumina Satelor” nu era singurul care striga şi înştiinţa. 

Dar era singurul care era pătruns de încredințarea că numai o 
renaştere sufletească mai poate împiedeca prăbuşirea şi mai poate 
aduce salvarea. Că numai o întoarcere totală şi puternică la Hristos, ne 
va mai putea izbăvi şi ridica. Că numai credinţa şi aflarea Crucii şi 
Jertfei Lui e singura cale a mîntuirii din moartea şi osînda în care 
sîntem. A fiecăruia în parte, — şi a tuturor la un loc. 

Pe cînd alţii dădeau tot felul de “soluţii” şi prescriau tot felul de 
“leacuri” împotriva boalei ţării, părintele Iosif stăruia şi înştiinţa 
despre Singurul Leac Salvator pe care el Îl vedea: Hristos“. 


La sfîrşitul unui an de scris la revistă, preotul Iosif Trifa a simţit că strigă 
în pustiu. Şi-a dat seama că nimeni nu acţionează la chemările lui. Omul 
acesta al lui Dumnezeu a ajuns la punctul de criză în noaptea unui sfîrşit de an 
şi a unui început de an nou. Şi din criza aceea s-a născut iniţiativa chemării 
oamenilor la acţiune împotriva păcatului. Şi din chemarea aceea s-a născut 
Oastea Domnului. Acţiunea a avut urmări uriaşe în viaţa neamului nostru, 
şi de aceea ea trebuie să fie cunoscută şi trebuie să fie bine înţeleasă. De 
aceea vom da cuvîntul lui Traian Dorz, care ne descrie noaptea aceea de 


Revelion, 1922-1923, în cămăruţa de lucru a preotului Iosif Trifa. 


„În faţa lui erau încă foile albe pe care trebuiau să se înşiruie în 
noaptea asta rîndurile care vor alcătui primul număr pe anul nou 1923 al 
foii “Lumină Satelor”. Şi nici el nu ştia cu ce și cum să înceapă. 

Ceasurile treceau astfel grele de gînduri, iar foile rămîneau albe căci 
ochii erau plini de lacrimi şi sufletul plin de amărăciune. Cum să 
înceapă ceea ce se cerea făcut? 

Din tot oraşul răzbătea pînă în cămăruţa lui şi pînă în fundul 
sufletului său, strigătele, urletele de beţivi, zgomotele de muzici şi 
tobe ale revelionului. 

Toate cîrciumile erau deschise, toate ulițele şi pieţele pline, tot 
văzduhul plin de chiote şi de neruşinare. 

Un cîrd de beţivi trecură chiar pe sub fereastra lui spărgînd cu larma 
unor cîntece murdare şi a unor sudălmi grozave, pacea căsuţei 
liniştite. 

Copilul se zbătea în pătuţul lui. Şi sufletul părintelui se strînse 
cutremurat. Cîrdul beţivilor trecu... veniră alţii. Şi ca nişte săgeți 
de foc îi străpungeau inima, tot mai chinuitoare întrebările dinainte: 

— Ce am făcut eu pentru ca aceşti nefericiţi beţivi şi suduitori 
să-şi dea seama cutremuraţi şi îngroziţi de păcatul şi pierzarea lor? 
Ei merg fără să-şi dea seama la o pierzare sigură, — dar eu ştiu 
cutremurător de bine lucrul acesta. 

Ce-am făcut eu pentru ca Hristos să fie adus pînă la ei, iar ei aduşi 
pînă la Hristos? Singura întîlnire mîntuitoare a unui suflet şi a unui 
popor? 

Ochii i se opriră îndureraţi asupra Psaltirei lăsată de mama lui. 
Cartea stătea şi acum ca de obicei pe masă în faţa sa. În clipa aceea 
auzi mai limpede şi mai puternic ca oricînd glasul Psaltirei şi glasul 
mamei lui grăindu-i cu o voce sfîşietoare: “...să-L cunoşti şi să-L 
mărturiseşti pe Hristos. În aceasta va fi mîntuirea ta şi a multora..." 

Învăluit într-o lumină cerească îi păru că vede în faţa sufletului său 
pe Isus Cel Răstignit. Şi parcă ÎI auzi poruncindu-i: Eu sînt Calea, 


Adevărul şi Viaţa... Fără Mine nu puteţi face nimic... Îndrăzniţi, Eu 
am biruit lumea. 

Şi simţi cum lumina aceasta puternică se apropie, îl cuprinse în ea, 
şi se revărsă toată dintr-o dată în toată ființa lui trupească şi 
sufletească... 

Se prăbuşi pe genunchi, şi mîinile i se împreunară înălțate în 
rugăciune peste Psaltirea mamei. Cu tot sufletul cutremurat şi cu toată 
faţa şiroind de lacrimi, izbucni într-o mărturisire zguduitoare 
învinuindu-şi toată nepăsarea trecută şi cerîndu -şi iertare pentru toţi 
anii petrecuţi cu atît de puţin folos. 

Cu o nestăpinită revărsare a inimii, se predă din nou lui Hristos, cu o 
hotărîre şi cu un legămînt nou, ca din clipa aceasta să ia un puternic şi 
un nou drum în lupta lui. Un îndemn fericit şi luminos îi străluci 
poruncitor în faţă strigîndu-i: 

— Ridică-te şi scrie! 

Şi peste foile albe, mîna lui slăbuţă începu să alerge, scriind 
cuvintele de foc inspirate de Duhul Sfînt, ale Chemării în Numele lui 
Isus Hristos adresate tuturor românilor și creştinilor pentru hotărîrea 
cea mare: 

“Veniţi — strigă el — să facem o intrare creştinească în anul cel 
nou, cu hotărire şi întovărăşire de luptă împotriva sudalmelor şi 
beţiilor... 

Cetitorilor... veniţi să scoatem din casa noastră, din traiul nostru ş 
a] vecinilor noştri aceste două mari păcate care ne pierd sufletul ş 
neamul nostru: beţia şi sudalma... 

Publicăm mai jos o „„Hotărîre”. 

Toţi cei care voiesc şi se hotărăsc să intre în lupta contra beţiei şi 
sudalmei, vor iscăli această „„hotărîre”. 

Apoi hotărîrea iscălită o puneţi pe peretele casei şi mai ales în suflet, 
ca s-o aveţi în tot decursul anului cu voi... spre a vedea cîţi am putut 
purta pînă la sfîrşit lupta cea bună pentru biruirea satanei și mîntuirea 
noastră cea sufletească. 

Cititorule, iscăleşte şi tu hotărîrea şi intră şi tu în Oastea celor ce 
se hotărăsc pentru Mîntuitorul Hristos şi pentru lupta împotriva 
păcatelor. Ascultă glasul şi rugăciunea sufletului tău, iscăleşte şi tu 
şi ţine hotărîrea de mai jos: 


pei ghz 


Hotărire: 


Subsemnatul...., gîndindu-mă cum aş putea intra în Anu! cel nou cu 
folos de mîntuire sufletească, mă hotărăsc prin aceasta, cu începere de la 


Anul Nou, să scot din traiul meu sudalma şi beţia. Îmi dau seama ce 
păcate grele sînt acestea. 

Intru, prin aceasta, în rîndul celor ce se hotărăsc ca şi mine să fim 
nişte buni ostaşi ai lui Hristos. Să începem lupta cea sfintă a curăţirii 
vieţii noastre de păcatele cele multe şi grele. 

În fruntea oștirii noastre stă Mîntuitorul Hristos — și EI ne va duce 
la biruinţă. 

Pe Mîntuitorul meu Isus Hristos rugindu-L să mă ajute şi pe mine să 
lupt în Oastea Lui, — iscălesc această hotărîre ce s-a făcut pentru binele 
şi mîntuirea mea cea sufletească.” 

Dat în... la Anul Nou 1923 


Abonat al gazetei ‘Lumina Satelor” 


În primul număr din anul Il se publicară aceste lucrări pe larg, în 
pagina întîia a foii ‘Lurrina Satelor’. 

Ecoul acestei înflăcărate chemări trecu şi prin toate celelalte pagini 
şi numere ale foii, reluat de fiecare subiect al ştirilor şi predicilor ce le 
cuprindea gazeta. Îndemnul acesta sfînt, nou şi limpede striga puternic 
cititorilor de peste tot cuprinsul scrierilor omului trimis de Dumnezeu, 
înştiințînd şi trezind conştiințele tuturor: 

“Necazurile de azi se vor ţinea de voi şi vor trece cu noi dintr-un an 
în altul, pînă cînd vom lua hotărîrea cea bună să scoatem aceste păcate 
din traiul şi din inima noastră — şi să-L ascultăm pe Mintuitorul 
Hristos” — suna de peste tot, trîmbiţa gazetei. 

“Hotărăşte-te şi tu cititorule — şi stăruieşte şi de alţii, pentru că 
altcum în zadar aşteptăm şi suspinăm după vremuri mai bune şi mai 
ușoare!...! 

Astfel, gazeta avea acum o ţintă. Înălțase un steag, în jurul căruia 
erau chemaţi toţi cei care se trezeau şi se eliberau din robia diavolului. 

Scriitorul ei stătea acum ca o flacără cu tot sufletul lui aprins şi 
dornic sub călăuzirea Voii lui Dumnezeu. Şi cu toată alipirea predat sub 
Crucea lui Hristos Domnul, dornic să-şi împlinească toată datoria 
inspirată de Duhul Sfînt în noaptea hotărîtoare.“ 


În numărul de Paşti al revistei, care a apărut în 8 aprilie 1923, Iosif Trifa a 
publicat lista primilor „ostaşi“, adică a celor care i-au scris că au luat 
hotărîrea de a se angaja în lupta împotriva înjurăturii, a beţiei şi a altor 
păcate. Cu ocazia aceasta Trifa scrie că nu este suficient să zici „nu“ unor 
păcate: 


„Noi trebuie să mergem mai departe, să înaintăm mai departe spre 
darul şi lumina Mîntuitorului nostru Isus Hristos, din Noul Testament. 
Lăsaţi dar, lumina şi iubirea Mîntuitorului să intre în toată casa voastră 
şi să lumineze tot sufletul vostru, să vă curețe de toate păcatele 
voastre. 

Şi apoi după aceasta să mergem mai departe. După ce te-ai îndreptat 
pe tine, trebuie să îndreptezi pe alţii. Ca un bun ostaş al lui Hristos tu 
trebuie să te aperi nu numai pe tine de satana şi de păcate ci trebuie să-i 
aperi şi pe alţii şi să-i atragi şi pe alţii în fronturile mîntuirii 
sufleteşti. 

Ca un bun ostaş al lui Hristos tu trebuie să te lupţi neîncetat pentru a 
lărgi hotarele Împărăției lui Dumnezeu şi pe acest pămînt. Mişcarea 
noastră, dragii mei, trebuie să fie o lumină care să lumineze în această 
întunecime de păcate ce s-a lăsat peste noi (Matei 5:14). Mişcarea 
noastră trebuie să fie o sare care să împiedice stricăciunea (Matei 5:13). 
Şi un aluat care să dospească frămîntătură nouă în traiul nostru şi al 
vecinilor noştri. 

Fiţi, — şi faceţi-vă — iubiții mei aşa ca tot omul, văzînd faptele 
noastre să se aprindă de dorul şi de dorinţa de a intra şi el în Oastea 
Domnului. 

Domnul şi Mîntuitorul nostru Isus Hristos să ne ajute şi să ne 
binecuvinteze cu al Său dar şi ajutor, începutul nostru“. 


Aşa s-a născut mişcarea Oastea Domnului. Au urmat congrese ale 
„Ostaşilor“, au urmat adunări prin sate, s-au format grupuri speciale de 
„ostaşi“ care se adunau pentru studierea Bibliei împreună şi pentru 
încurajare frăţească. Preotul losif Trifa, ca îndrumător spiritual al mişcării, 
s-a văzut nevoit deîndată să definească principiile ei fundamentale. Traian 
Dorz constată că aceste principii de bază au fost trei: primirea lui Isus Cristos 
ca Mîntuitor personal, naşterea din nou şi „descoperirea Bibliei“. 

Vom cita aici in extenso din istoria scrisă de Traian Dorz pentru ca să ne dăm 
seama exact de natura Oastei Domnului. La rîndul său, Traian Dorz citează pe 
larg din articolele lui Iosif Trifa, şi astfel căpătăm o informare directă despre 
gîndirea fondatorului Oastei. 


„O dată cu planul Lucrării, Duhul Sfînt i-a descoperit părintelui Iosif 
şi temelia pe care să zidească această Lucrare. 

Prin lumini tot mai puternice, i-a arătat repede şi sigur tot mai clar, 
pas cu pas, ce trebuie să facă şi cum trebuie să zidească. 

Astfel el a înţeles şi a ştiut de la început că taina şi puterea 


biruinţei lui şi a Oastei — stă şi va sta în Hristos. În Jertfa vie a lui 
Hristos Cel Răstignit. 

“Toată lucrarea mîntuirii noastre — va spune el încă de la început — 
stă şi va sta numai în Crucea şi în Jertfa lui Isus Cel Răstignit. 

Crucea şi Jertfa Lui de pe Golgota a făcut — şi va face — lucrarea 
mântuirii noastre. Fără această Jertfă toată lupta şi truda noastră este în 
zadar. Toată lupta noastră şi toată nădejdea noastră pentru mîntuire, 
stă numai în credința şi în încrederea noastră neclintită în Crucea şi 
în Jertfa vie a lui Isus Cel Răstignit. De fapt lucrarea Oastei Domnului 
este aflarea şi vestirea lui Isus Cel Răstignir... 

Deci fraţii mei, cu ochii ţintă sla Căpetenia şi Desăvirşirea 
credinței noastre, la Isus Cel Răstignit, după cum a spus şi a scris 
marele Apostol Pavel că n-am avut de gînd să ştiu între voi nimic 
altceva decît pe Isus Hristos şi pe El răstignit (1 Corinteni 2:2). Şi cu 
ochii ţintă la Căpetenia şi Desăvirşirea credinţei noastre, adică la 
Isus... (Evrei 12:2).) 

De fapt aceasta nu este o descoperire ci mai degrabă o redescoperire. 

Hristos era în mijlocul nostru, dar noi nu-L cunoşteam. 

Bătea la uşa noastră, dar noi nu-L simţeam. 

Ne vorbea de lîngă noi, dar noi nu-L auzisem. 

Era trimis la noi să ne aducă mîntuirea slăvită. dar noi nu-L 
primisem. Căci nu fusese nimeni să ne trezească din somnul păcatelor în 
care zăceam. Nici să ne arate limpede calea şi lumina ieşirii din 
întunericul şi rătăcirile prin care bijbiiam. 

Acum Hristos era înălţat cu toată puterea, cu toată căldura şi cu 
toată hotărîrea sufletului, în faţa tuturor sufletelor şi în mijlocul tuturor 
stărilor. 

Acum chemarea Lui o auzeam cu toţii limpede, stăruitoare şi dulce 
cum n-o mai auziserăm niciodată. Cel ce ni-L arăta, simțeam că ÍI 
cunoaşte pe Isus. Şi că tot ce spune el despre mîntuirea şi viaţa cu 
Isus, el le trăieşte în totul. De aceea îl ascultau tot mai multe suflete şi 
îl urmau tot mai cu drag. 

Pe măsură ce ochii slujitorului erau tot mai aţintiţi la Stăpînul său 
Isus, iar urechea lui era tot mai atentă la Cuvintul Lui, viziunea i se 
adîncea şi i se lărgea pătrunzîndu -se tot mai deplin de marile adevăruri 
în aflarea și cunoaşterea cărora stătea salvarea noastră, şi ca indivizi 
şi ca popor. 

Astfel cea dintii şi cea mai mare trebuință a ţării şi a poporului 
nostru aflăm puternic că stă numai în cunoaşterea vie a lui Hristos. 

Dacă L-am avea cu adevărat pe Hristos, nu ne-ar mai lipsi nimic. 


Toate le-am dobîndi prin El şi o dată cu EJ, căci în El avem totul deplin 
(Coloseni 2:10). 

Curînd el va spune: de fapt nu beţia şi sudalma sînt răul cel mai mare 
de care sufere poporul nostru — ci răul cel mai mare este că nu-L 
cunoaştem şi nu-L urmăm pe Isus Cel Răstignit. Căci dacă L-am avea 
pe EI nu numai că n-am trăi în întunericul acestor ruşinoase păcate şi 
patimi ci am umbla cu toţii în toată curăţia şi bucuria luminii 
minunate a lui Dumnezeu. 

Astfel se aşeză tot mai puternic şi mai adînc, ca Piatra din capul 
unghiului Lucrării, temelia cunoaşterii şi primirii lui Isus Hristos ca 
Mintuitor personal, de către oricine îşi doreşte cu adevărat mîntuirea 
sufletului şi mîntuirea neamului nostru. 

Temelia cea dintii pentru mîntuirea sufletului nostru este să-L 
cunoaştem și să-L primim oricare dintre noi în inima şi în casa 
noastră pe Hristos. 

Apoi, cea de-a doua tot aşa de însemnată, este munca şi lupta 
noastră de a-i face pe toţi oamenii să-L cunoască şi să-L primească în 
viaţa lor ca Mîntuitor şi Stăpîn pe El. 

În aceasta stă toată taina înoirii, puterii şi rodirii noastre. 


Naşterea din nou 


Minunea descoperirii lui Hristos face în sufletul nostru o altă minune: 
lucrarea tainică şi dumnezeiască a naşterii din nou. 

Taina Pocăinţei care este o lucrare a Duhului Sfînt, recunoscută ca 
una dintre cele şapte Taine ale Bisericii, numită în alt fel şi taina 
convertirii, sau taina naşterii din nou — este acea lucrare dumnezeiască 
pe care o face, — şi trebuie s-o facă, — în viaţa fiecărui om, Duhul. 
Sfînt şi Cuvîntul Sfînt. 

“Dacă un om nu se naşte din nou, nu poate vedea Împărăţia lui 
Dumnezeu — a spus Mîntuitorul către Nicodim, adăugînd că dacă nu se 
naşte cineva din Apă şi din Duh nu poate să intre în Împărăţia lui 
Dumnezeu” (loan 3:3-5). 

Desigur, înţelegînd pentru această naştere din nou prin Apă, 
Cuvîntul lui Dumnezeu, Sfinta Scriptură, după cum explică Însuși 
Mîntuitorul în loan cap. 4:14: *...apa pe care i-o voi da Eu se va preface 
în el într-un izvor de apă care va ţîşni în viaţa veşnică...” 

Şi după cum arată şi sfinţii apostoli în epistolele lor: Sf. Pavel în Tit 
3:5: *...EI ne-a mîntuit prin spălarea naşterii din nou şi prin înoirea 


făcută de Duhul Sfînt’. Sau în Romani 10:17: „...credinţa vine prin 
auzire, iar auzirea vine prin Cuvintul lui Dumnezeu. 

Sf. Iacov în cap. 1:8: “EI de bunăvoia Lui ne-a născut prin Cuvîntul 
Adevărului...” 

Sf. Petru în Ep. I, cap. 1:23: “Fiindcă aţi fost născuţi din nou nu 
dintr-o sămînţă care poate putrezi ci dintr-una Care nu poate putrezi, 
prin Cuvintul lui Dumnezeu care este viu şi care rămîne în veac...’ 

Sf. loan în Ep. 1. cap. 3:9: “Oricine este născut din Dumnezeu nu 
păcătuieşte pentru că sămînţa lui Dumnezeu rămîne în el şi nu poate 
păcătui fiindcă este născut din Dumnezeu. 

Deci este vorba de acea tainică lucrare şi schimbare pe care o face în 
viaţa aceluia care crede şi care se întoarce, Cuvintul lui Dumnezeu Apa 
cea vie, şi- Duhul lui Dumnezeu, Puterea cea vie şi cerească. 

Această lucrare e o taină şi o minune dumnezeiască după cum 
limpede a spus Mîntuitorul: *...este ca şi cu vîntul căruia îi auzi vuietul 
dar nu ştii nici de unde vine nici încotro merge” (loan 3:8). 

Sau... este ca şi cu sămînța care pusă în pămînt... creşte şi 
rodeşte totul. 

Sau este ca altoiul pus în pom: — schimbă şi înoieşte totul. 

Sau este ca aluatul pus într-o frămîntătură: — dospeşte şi 
îmbunătăţeşte totul... 

Această schimbare şi înoire o făcuse Cuvîntul şi Duhul lui 
Dumnezeu mai întîi în viaţa slujitorului Său Iosif, de care se folosea 
acum spre a face acest lucru şi în alţii. lar în el această schimbare şi 
înoire se adincise şi se desăvirşise mereu. Fiindcă aşa lucrează 
totdeauna Domnul Isus: Sufletul acela prin care Duhul Sfînt vrea să 
aducă pe alţii la o stare după voia lui Dumnezeu, trebuie să fie el însuşi 
mai întîi născut din nou, apoi curăţit și sfinţit spre a fi cît mai potrivit 
pentru lucrarea ce Dumnezeu vrea să o facă prin el. 

Dumnezeu în tot ce face, este înțelept şi bun: Lucrînd, El Îşi 
desăvirşeşte mereu unealta prin care lucrează. 

Învăţind, El îl face tot mai învăţat pe învățătorul prin care învaţă 
pe alții. 

Ducînd lumină, El îl face tot mai luminos pe acela prin care luminează 
pe alții. 

Precum un zidar trebuie să se afle totdeauna mai presus decît lucrarea 
pe care o face el, tot aşa se cere neapărat să fie şi lucrătorul lui 
Dumnezeu. Mai întîi să aibă el o stare şi o viaţă mai înaltă, mai sfîntă, 
mai smerită, şi mai plină de roadele Duhului Sfînt, căci numai după 
aceea va putea face ca aceste lucrări să se facă și în alţii. 

Trebuie mai întîi ca lucrătorul Domnului să se sfinţească el însuşi în 


toată fiinţa şi trăirea lui, pentru ca apoi să poată duce şi pe alţii la 
sfinţirea fără de care nimeni nu va vedea pe Dumnezeu (Evrei 12:14). 

lată cum mărturiseşte părintele losif despre naşterea sa din nou, 
despre schimbarea şi înoirea făcută de Dumnezeu în starea şi în viaţa 
lui. 

*.„„dacă această gazetă place, şi dacă scrisul ei a început să cîştige 
suflete pentru Hristos, apoi lucrul acesta nu stă în meșteșugul penei de 
scris ci în sufletul care scrie această gazetă. Puterea acestei gazete stă 
tocmai în aceea că o scrie un suflet care s-a hotărît pentru Hristos. O 
scrie un suflet care şi crede el însuşi mai întîi ceea ce scrie. Şi care 
face el însuşi mai întîi ceea ce îi învaţă pe alţii să facă. 

Căci şi eu „m-am schimbat“, după ce m-am hotărît, (după ce m-am 
născut din nou — lucrul acesta este firesc, este normal. Ar fi foarte 
nefiresc să fi rămas tot neschimbat şi după ce m-am hotărit să trăiesc 
pentru Hristos. O hotărîre ce nu schimbă pe om n-ajunge nimic. E o 
hotărîre fără Hristos şi fără nici o putere. 

Eu nu mă ruşinez să spun că m-am schimbat după ce m-am hotărît să 
trăiesc cu Hristos și pentru Hristos. O, ce minunată schimbare s-a făcut 
în sufletul meu după ce m-am hotărît să trăiesc aşa cum spune 
Evanghelia...” 


'L.S. Nr. 46 din 25 nov. 1923 — "Şi eu m-am hotărit'. 


Desigur aceasta este taina şi explicaţia izbînzilor minunate ale 
părintelui Iosif şi al Lucrării Oastei. Aceasta va fi întotdeauna puterea 
şi condiţia fără de care nici un lucrător şi nici o lucrare evanghelică nu 
poate avea roade. 

O, dacă ar crede şi dacă n-ar uita acest mare adevăr nici unii din cei 
care au venit şi vor mai vrea să vină în această Lucrare dumnezeiască a 
Evangheliei lui Hristos Domnul! O, dacă s-ar încredința cutremurător 
cu toţii acei care vor să lucreze în ea, că fără o sfintă şi totală 
schimbare şi înoire în viata şi în fiinţa lor, nu vor putea sluji nici 
odată pe Domnul. Şi nici nu vor putea vedea nici odată mîntuirea Lui. 

Condiţiile acestea, puse celui mai dintii ostaş şi lucrător dintre noi. 
sînt obligatorii şi celui mai din urmă. 

Pe urmele lui Hristos este dator să calce întocmai ca primul, oricare 
din cei care vin şi doresc să intre în această Lucrare — pînă la sfîrşit. 

Cine intră într-o coloană dar nu ţine cadenţa şi nici alinierea cu 
coloana — este un încurcat şi un încurcător. Va sfîrşi prin a fi în curînd 
aruncat afară ca un netrebnic. 

Descoperirea Bibliei 


Plinătatea vieţii în Hristos este deci — după naşterea noastră din nou 
— taina biruinţei noastre în toate luptele cu păcatul şi cu diavolul. 
Aceasta este taina şi puterea noastră de rodire în viaţa de credinţă şi 
de mîntuire sufletească. În plinătatea acestei cunoașteri şi vieţuiri în 
Hristos şi prin El, stă şi taina ridicării noastre şi ca popor şi ca 
frăţietate duhovnicească. 

Dar pentru dobîndirea acestui dar ceresc se cere în primul rînd 
cunoaşterea şi adîncirea Sfintelor Scripturi. Se cere neapărat citirea şi 
trăirea Bibliei. 

Acest însemnat lucru este tot ceea ce ne-a lipsit şi ne trebuieşte nouă 
acum, pentru a birui răul de care suferim, pentru a ne ridica din 
decăderea în care sîntem, pentru a ne înălța la starea vrednică de 
Dumnezeu şi cerută de credinţa în Hristos Mîntuitorul, pe care o 
mărturisim... 

Vindecarea şi mîntuirea noastră, ca inşi şi ca neam, nu va putea 
veni niciodată prin altceva decît prin cunoaşterea şi trăirea Sfintelor 
Scripturi. 

Astfel, în vara aceluiaşi an, 1923, retras pentru un timp de meditaţie 
într-un concediu de sănătate, părintele losif a adîncit puternic şi cu o 
lumină nouă Sfintul Cuvînt al lui Dumnezeu Biblia. 

Reîntors la gazetă el va mărturisi: 

*...în citirea şi adîncirea Scripturilor mi-am petrecut cele două 
luni... şi acum mă reîntorc la această gazetă şi mai hotărît pentru Isus 
Hristos şi Evanghelia Lui. Mă reîntorc la Sibiu schimbat. Adică mă 
întorc hotărît să trăiesc mai deplin lui Hristos şi pentru Hristos. Şi să 
hotărăsc şi pe alţii să apuce această cale de îndreptare şi mîntuire 
sufletească...” 


‘L.S.’ Nr. 37 din 23 sept. 1923 


Astfel Duhul Sfînt i-a descoperit încă de la începutul Lucrării Oastei 
că dezgroparea Bibliei de sub lespezile neştiinței şi de sub praful 
nepăsării de veacuri, va fi pînă la urmă o primă condiţie pentru 
dezrobirea şi ridicarea din păcat şi înapoiere, a fiecărui suflet şi a 
întregului popor. 

Numai lumina Evangheliei va putea aduce primăvara şi învierea 
noastră cea sufletească. 

Numai puterea Cuvîntului şi a Duhului Sfînt ne va putea trezi şi 
învia la o viaţă nouă pe toţi morţii în patimi şi îngropaţi în păcate. 


Pe toţi cei ţinuţi în robie şi în orbie sufletească de către satana, 
duşmanul cel de moarte al sufletului nostru şi al neamului nostru. 

Sfinta Scriptură trebuie deci adusă la fof poporul şi tor poporul 
trebuie adus la ea! 

Sfînta Evanghelie trebuie scoasă din altar şi dusă în familii, în 
societate, în mijlocul lumii şi în viaţa fiecărui om. 

Mîntuitorul şi Domnul nostru Isus Hristos nu trebuie să fie numai un 
‘Prizonier’, un “Condamnat” al chivotului şi al altarului, la Care să 
mergem doar din cînd în cînd, ca la un scurt “vorbitor”. După care noi 
apoi să-L. lăsăm pe El iarăşi tot acolo. Şi mergînd, să ne trăim afară 
viaţa tot fără de El. 

A sosit vremea să-L luăm pe Isus de acolo, să-L „.eliberăm din altar“, 
să-L scoatem şi să-L ducem pretutindeni în viața oamenilor, în 
problemele lor, în umblarea lor şi în munca noastră de toate zilele. Isus 
Hristos trebuie să fie zilnic Domnul şi Stăpînul nostru, Tovarăşul şi 
Îndrumătorul nostru, Lumina şi Pilda trăirii noastre. 

Pe El trebuie să-L întrebăm. De El să ascultăm. Lui să I ne 
mărturisim. Şi pe El să-L iubim, devenind una cu EI, fiecare şi toţi. 

Cuvintul Lui să devină dreptarul vieţii fiecăruia dintre noi. 

Duhul Lui să devină felul nostru de a fi. 

Părtăşia şi Prezenţa Lui să ne devină condiţia noastră de viaţă, 
fără de care să nu mai putem trăi!... 

Desigur, o muncă şi o luptă uriaşă se prevede că va trebui dusă 
pentru ajungerea acestui scop şi acestui nivel! 

Marile puteri potrivnice sînt multe şi tari. 

Marele întuneric şi marea nepăsare de veacuri, devenită “tradiţie”. 
se vor împotrivi din răsputeri oricărui suflu înoitor. 

Comoditatea îngheţată şi păcatele încetăţenite, care se vor vedea 
amenințate din primăvara Evangheliei, — vor stîrni din greu crivățul 
urii şi al calomniilor împotriva razelor binefăcătoare pe care le va aduce 
Soarele Bibliei, care îşi vesteşte răsăritul ceresc peste hotarele ţării 
noastre şi a inimilor noastre. 

Vor trebui ridicate stavilele grele şi ruginite care de veacuri opresc 
revărsarea binecuvîntată a şivoaielor mîntuitoare peste sufletul 
poporului nostru. 

Dar Praznicul Paştelor noastre, Sărbătoarea renaşterii noastre în 
Hristos, tot va trebui să vină odată! 

Ceea ce Dumnezeu a făcut prin Cuvîntul Său Sfînt în viaţa altor 
popoare, care L-au descoperit înaintea noastră, trebuie să vedem şi la 
noi, odată şi odată, oricît de lung va fi drumul urcuşului nostru spre 
această luminoasă ţintă. 


Oricât de grea va fi lupta noastră pentru această slăvită biruinţă şi 
oricît de multe vor fi jertfele care ni se vor cere pentru această fericită 
împlinire, Dumnezeul mîntuirii noastre tot ne va ajuta s-o ajungem 
odată şi odată, dacă lucrăm şi luptăm cu o neclintită statornicie şi 
nădejde pentru aceasta. 

O, ce negrăită şi strălucită va fi atunci bucuria culesului pentru cei 
care umblă acum plîngînd cînd îşi aruncă sămînţa acestui sfînt început! 
O, cu ce cîntări de veselie vor secera mulțumirea, acei care încep să 
semene acum cu atîtea lacrimi! (Psalm. 126:5-6). 

Iată cîteva din cuvintele cu care părintele Iosif îndemna încă de la 
început la citirea şi trăirea Bibliei: 

*...Sînt zece ani de cînd am început să citesc întîia dată în Biblie. 
Atunci, la început, mi se părea Biblia o carte ca oricare alta, dar 
cetind-o regulat şi azi şi mîine, am aflat în ea o comoară nebănuită. 
Am aflat în ea comori pe care nici odată nu mi-aş fi putut închipui că le 
are, — de nu le aflam chiar eu. Astăzi, de cîte ori citesc Biblia, îmi pare 
că am intrat într-o mină de mărgăritare scumpe. Din ce intru şi din ce 
sap mai adînc... dau peste noi şi noi comori. 

Toată tăria mea este Biblia. Ea mă însoţeşte, mă îndeamnă, mă 
luminează şi mă întăreşte în toate împrejurările vieţii mele. Ea îmi dă 
căldura inimii şi lumina minţii ca să-L aduc pe Hristos în orice chip la 
cunoştinţă (Filipeni 1:18). Ea îmi dă toate armele ce trebuiesc unui 
„nebun ostaş al lui Hristos“. 

Acum, după zece ani, simţesc că Biblia face parte din însăşi viaţa 
mea. Biblia este o parte întregitoare, o lipsă a vieţii mele întocmai ca şi 
apa pe care o beau, ca aerul ce-l răsuflu şi pîinea ce o mănînc. În fiecare 
zi citesc în Biblie, pentru că simţesc o sete a sufletului care mă mînă ca 
pe un cerb (Psalm. 41) să mă adap la izvoarele ei. Simţesc o foame a 
sufletului care mă mînă să caut cuvintele ei şi să mă hrănesc cu ele în 
fiecare zi (1 Timotei 4:6). 

Biblia este legătura mea zilnică cu Mîntuitorul. De cîte ori o deschid 
şi citesc în ea, simţesc ceva că trece din ea în mine şi îmi umple casa 
sufletului meu cu lumină, cu putere, cu tărie şi bucurie sufletească. Prin 
citirea Bibliei, în toată ziua mă întîlnesc cu Mîntuitorul meu Isus Hristos 
şi stau de vorbă cu El şi El cu mine. 

Tot ce sînt şi tot ce am este al Bibliei. Biblia scrie şi „Lumina 
Satelor“. Luaţi-mi Biblia — şi mi-aţi luat totul. Opriţi-mă să nu 
citesc în ea şi „Lumina“ se va stinge. 

Dar de cîte ori citesc Biblia simţesc şi o mare durere. Îmi vine să 
plîng de durere cînd mă gîndesc cîţi oameni nu au aflat şi nu cunosc 


încă comorile sufleteşti ale Bibliei. Cîţi se pogoară în pămînt, înainte 
de a gusta din izvoarele Bibliei. 
Cititorule, ai tu Biblia în casa ta şi citeşti tu regulat în ea?” 
‘L.S.’ Duminică 4 martie 1923, pag. 1 


“Biblia este cartea cea mai răspîndită de pe pămînt. În vremea din 
urmă, răspîndirea Bibliei este în tot mai mare creştere. În decursul 
războiului s-au răspîndit atîtea milioane de Biblii încît Societatea 
Biblică nu mai putea răzbi cu tipărirea de Biblii noi. 

Chiar şi această minunată răspîndire a Bibliei arată că ea nu este o 
carte ca oricare alta, ci ea este Cartea lui Dumnezeu şi se va predica 
această Evanghelie în toată lumea ca să slujească de mărturie tuturor 
neamurilor...’ 

‘L.S.’ 1923. Nr. 8 pag. 3 


‘Biblia este Cartea lui Dumnezeu. Dumnezeu a ales pe oamenii în 
inima cărora a pus cuvintele Sale pe care ei apoi le-au scris. În acest 
înțeles zice şi Sf. Apostol Pavel: ‘...toată Scriptura este insuflată de 
Dumnezeu şi de folos spre învăţătură” (2 Timotei 3:16). 

Cînd, aşadar, cineva ia în mînă Biblia, trebuie să o ia ca pe o carte, ca 
pe o scrisoare a lui Dumnezeu. Cînd vă veţi înfăţişa la Judecată 
înaintea lui Dumnezeu eu socot că una din întrebări va fi aceasta: Ți-am 
trimis o scrisoare în care te înştiințam despre starea ta pe pămînt, 
despre starea păcatului care te omoară, — şi despre iertarea Mea care 
îţi dă viaţa prin Sîngele Fiului Meu. Şi îţi arătam în această carte, 
cum să trăieşti ca un fiu al Meu. Ai citit tu această scrisoare? 

— Doamne, vei răspunde tu, am auzit că Tu ai avut o Carte pe pămînt, 
dar eu n-am deschis-o nici odată. 

Vai va fi ţie cititorule, dacă nu vei putea da un alt răspuns.” 

‘L.S.’ 1923, Nr. 8 pag. 3 


‘...Numărul acesta din gazetă l-am închinat Bibliei, ca să facem 
cunoscută cititorilor noştri această Carte a Vieţii. 

„Lumina Satelor“ le duce nu numai veşti care se schimbă de la o zi la 
alta ci le duce şi Cuvîntul lui Dumnezeu care rămîne în veac. 

Gazeta noastră tocmai aceasta o vrea! Să se facă o şcoală în care să 
stăm de vorbă şi de învăţătură cu cititorii noştri, aşa cum stă dascălul 
în şcoală cu şcolarii săi. 

În numărul acesta gazeta noastră a vorbit despre Biblie. În celelalte 


numere vom vorbi despre multe şi multe lucruri de folos din ea. Cine ne 
va citi cu drag şi regulat, cu multe învățături bune se va alege...” 

*Cititorule, Biblia este o Carte scrisă anume pentru sufletul tău, 
pentru frămîntările, durerile şi boalele sufletului tău. Citeşti tu această 
Carte? 

Biblia este o carte, o scrisoare, trimisă din Cer anume pentru tine, — 
desfaci tu această scrisoare ca s-o citeşti? 

Dacă ți-ar veni o scrisoare de la împăratul, ai alege grăbit şi nesilit 
să citeşti ce-i scris în ea. Şi iată că aici Împăratul Ceresc îţi trimite o 
carte cu ştiri despre mîntuirea sufletului tău, iar tu nu vrei să o deschizi 
şi să citeşti în ea.” 

‘L.S.’ 1923. Nr. 8 pag. 3-4 


Pentru încurajarea citirii şi răspîndirii Bibliei, părintele Iosif începu 
curînd prin foaie ʻO şcoală Biblică”, încurajind cu premii în bani şi 
cărţi, cu îndemnuri şi tîlcuri — pentru cercetarea şi adîncirea Sfintei 
Scripturi. 

Curînd ideea aceasta a intrat în obişnuinţa adunărilor ostăşeşti 
unde începură să se ţină seri de ‘Şcoală Biblică” în care toţi cei care 
luau parte la ele se întorceau cu o tot mai adîncă cunoaştere şi trăire a 
Cuvîntulu: Sfînt. Şi cu o tot mai mare dragoste faţă dă Cartea 
Domnului, Biblia. 

— Ce idei mari erau acestea! Ce viziune profetică, ce iniţiative 
salvatoare, ce moment unic. 

Ce curs fericit şi-ar fi urmat prin ele şi de la ele, destinul poporului 
nostru şi chiar istoria Bisericii noastre dacă le-ar fi primit, dacă le -ar fi 
urmat. 

Dar unde erau oare acei care trebuiau să se pătrundă, să se 
însuflețească şi să poarte fericiţi pretutindeni acest mesaj divin! 

Ce mici sînt vremile marilor oameni!“ 


Pe tot parcursul lucrării sale în Oastea Domnului, preotul Iosif Trifa a 
insistat mereu, mereu, că centrul atenţiei omului în religia creştină trebuie să 
fie Isus Cristos. 

Mai redăm aici un citat dintr-un articol scris de Iosif Trifa în 1932 pe 
această temă: 


„„...Temeiul şi temelia mîntuirii noastre este Isus Cel Răstignit. Toate 
Scripturile ne spun acest lucru (loan 3:16; F. Ap. 4:12)... A căuta 
mîntuirea în afară de acest Izvor al mîntuirii înseamnă a pierde vremea 
şi a pierde mîntuirea... A căuta mîntuirea fără Isus Cel Răstignit este a 


încerca să faci piine fără făină... E o slăbiciune generală a creştinilor de 
azi de a-L lăsa afară pe Isus Cel Răstignit din frămîntările mîntuirii lor... 
Diavolul e şiret mare. EI lasă creştinilor frămîntările mîntuirii, el lasă 
creştinilor toate rînduielile, toate obiceiurile, toate formele. El îşi bate 
capul doar cu un singur lucru: să le fure făina din piine, să le fure mierea 
din fagure, să-L fure pe Isus Cel Răstignit din frămîntările mîntuirii lor. 

Se zice că nicăieri nu doarme mai liniştit diavolul decît acolo unde se 
păstrează cu sfinţenie toate rînduielile şi datinile, dar lipseşte Isus Cel 
Răstignit şi Viu, viaţa şi puterea din El... De aceea sfîntul Pavel Îi 
apără cu atîta îndîrjire pe Isus Cel Răstignit față de ‘litera legii”, faţă de 
‘păzirea poruncilor’. 

Astfel de luptători se cer şi azi. Căci ispititorul parcă aici a făcut cele 
mai mari ravagii sufleteşti... Şi le-a făcut chiar acolo unde Isus Cel 
Răstignit trebuie apărat mai cu hotărîre. Eu mă uit spre pildă şi la 
biserica romano-catolică şi văd un lucru care mă doare. Cultul exagerat 
ce s-a făcut şi acolo în timpul din urmă cu sf. Tereza, este o mare 
greşeală. Citesc foaia lor ‘Lumina creştinului” din laşi — şi în 
fiecare număr se publică sume şi daruri de bani de la cei ce spun că sf. 
Tereza i-a mîntuit din fel de fel de necazuri şi vor ajutorul ei. “Trimit 
200 lei pentru ajutorul ce mi l-a trimis sf. Tereza de am scăpat de un 
mare necaz” — scrie unul. “Trimit 100 lei să-mi ajute în dorinţa pe care 
o am — scrie altul — rezervîndu-mi dreptul să întregesc suma aceasta, 
dacă îmi va ajuta”. Un adevărat tîrg. Eu de cîte ori citesc această urîtă 
pagină îmi vine să pling şi să zic ca sf. ap. Pavel: dacă oamenii se pot 
ajuta şi mâîntui în felul acesta, apoi ‘în zadar a murit Hristos” (Gal. 
2:21). Jertfa Lui este de prisos. 

...Noi însă ÎI vom vesti mereu numai pe Isus Cel Răstignit, oricîte 
împotriviri se vor ridica în contra noastră... Căci ştim şi credem că 
numai în Numele Lui şi puterea Crucii Lui este viaţă şi mîntuire 
adevărată...“ 

(„Ceva despre Credinţă“... O.D. Nr. 40 din 2 oct. 1932) 


Mişcarea Oastea Domnului se extindea vertiginos şi lua proporţii de 
mişcare de mase. De aceea ea trebuia definită tot mai riguros, pentru ca toată 
lumea să ştie ce crede şi ce urmăreşte să realizeze această mișcare. Preotul 
Iosif Trifa a făcut această definire sub forma unui „mic regulament pentru cei 
care au intrat şi cei care vor să intre în Oastea Domnului“, publicat în cîteva 
numere succesive din Lumina Satelor în anul 1928. Redăm aici părţile cele 
mai importante ale acestui „regulament“. 


„l. Cel dintii paragraf, cea dintii cerinţă pentru un ostaş din Oastea 
Domnului o vom spune în legătură cu o asemănare: Cînd cineva este 
recrutat şi pleacă la armată, el o rupe dintr-o dată cu traiul pe care l-a 
avut înainte. Îndată ce intră în armată el începe o altfel de viată, un alt 
fel de trai. Începe un fel nou de a trăi, o nouă viaţă. Aceasta este cea 
dintii cerinţă şi pentru cei din Oastea Domnului. Cînd intri în Oastea 
Domnului trebuie să te naşti din nou, să o rupi dintr-o dată cu felul 
vechi de trai pe care l-ai avut, trebuie să începi o viaţă nouă, 
schimbată... Să o rupi dintr-o dată cu duhul acestei lumi şi cu păcatele 
ei. Văzut-aţi feciorii cînd se duc la armată cum îşi iau rămas bun şi se 
despart de fetele din sat? Aşa şi cei care intră în Oastea Domnului 
trebuie să se despartă pentru totdeauna. de cele şapte fete ale diavolului: 
trufia, desfrînarea, pizma, lăcomia (între care şi beţia), mînia 
zgîrcenia, lenea... 

O intrare în Oastea Domnului fără naşterea din nou, fără schimbarea 
vieţii, n-ajunge nimic. Naşterea din nou este schimbarea cea mare 
care l-a ajuns pe Saul pe drumul Damascului şi din Saul l-a făcut Pavel: 
din prigonitor, apostol. Aceasta este schimbarea cea mare care trebuie să 
dea şi celor ce intră în Oastea Domnului altă inimă şi altă simţire, alţi 
ochi şi altă vedere, altă gură şi alte vorbe, alte picioare şi alte umblări. 
Aceasta este schimbarea cea mare pe care o cerea Mintuitorul lui 
Nicodim spunindu-i că trebuie ‘să se nască din nou’ (loan 3:4), să 
înceapă o viață nouă. Însă această schimbare a vieţii, această 
renaştere sufletească o poţi face numai cu dar de Sus, cu darul şi 
puterea Duhului Sfint. Cînd cineva se hotărăşte să intre în Oastea 
Domnului, el face numai începutul. Peste acest început trebuie să se 
pogoare darul şi puterea Duhului Sfînt, iar acest dar se pogoară numai 
dacă omul stăruie în hotărîrea luată şi îngenunchiază cu ea mereu la 
picioarele Crucii pentru a fi sigilată şi întărită cu Sîngele Mintuitorului. 

Aceasta este cea dintii cerinţă a celor ce intră în Oastea Domnului. E 
cea mai grea, dar și cea mai ducătoare la izbînzi pentru cei care trec cu 
bine printrînsa. 

2. A doua cerinţă pentru cei din Oastea Domnului o scoatem tot din 
asemănarea de mai sus. Cînd a intrat cineva în armata țării, lucrul care i 
se cere mai întîi este: ascultarea şi supunerea necondiționată. Acelaşi 
lucru se cere şi pentru cei intraţi în Oastea Domnului: ascultare şi 
supunere întru toate faţă de Dumnezeu. Cel intrat în armată nu mai este 
stăpîn peste voile şi umblările lui. El stă întru toate sub ascultarea şi 
ordinile mai marilor săi. Aşa şi cel intrat în Oastea Domnului, din 
clipa cînd a intrat în Oaste, nu-şi mai poruncește el peste voile şi 


umblările lui — ci Domnul... Nu puteţi sluji la doi domni: şi lui 
Dumnezeu și lui Mamona, — a zis Mîntuitorul... (Luca 16:13). Cel ce 
intră în Oastea Domnului. trebuie să slujească numai Domnului, — 
altfel intrarea lui în Oaste, n-ajunge nimic. Nimeni slujind ca ostaş nu 
se încurcă cu lucruri lumeşti dacă vrea să placă Celui ce l-a înscris la 
Oaste (2 Tim. 2:4). 

Să luăm pildă de ascultare de la Mintuitorul. Întreaga viaţă a 
Mîntuitorului a fost o viaţă de ascultare față de Tatăl Său, de o 
“ascultare pînă la moartea Crucii...” Peste această ascultare se pogoară 
darul şi harul Duhului Sfînt. Cînd trăieşti o astfel de ascultare, de 
supunere şi de încredere în Domnul, viaţa ta ajunge sub darul şi 
cîrmuirea Duhului Sfînt. 

3. A treia cerință a celor ce intră în Oastea Domnului o scoatem tot 
din asemănarea de mai sus. Cel ce intră în armată se apucă îndată de 
meşteşugul armatei. Începe mai întîi să înveţe diferitele mişcări mai 
mici şi mai uşoare. Învață apoi să cunoască diferitele arme cu tainele 
şi puterea lor. În fiecare zi face deprindere. exerciţiu. Pe urmă după ce 
a învăţat mişcările şi armele, învaţă tainele apărării şi atacurilor 
faţă de vrăjmaşi. 

Aceste lucruri se cer, — în înţeles sufletesc — şi de la cei ce intră în 
Oastea Domnului. Îndată ce intră cineva în Oastea Domnului, trebuie să 
se apuce de meşteşugul de a se face un bun ostaş al lui Hristos. Va 
începe întîi cu lucruri mai uşoare, ca să poată apoi “creşte zi de zi în 
darul lui Dumnezeu”. 

Va face în fiecare zi “exerciţiul” rugăciunii. 

Va cerceta biserica folosind sf. Taine pe care le administrează. 

Va citi zilnic Biblia... fiecare ostaş să-şi aibă Biblia sa ca pe o armă 
puternică. Şi nu numai să o aibă ci să înveţe tainele ei citind-o regulat 
şi cu credinţă. 

... Va folosi tot ceea ce îi poate fi de ajutor şi întărire sufletească în 
lupta ce are să o ducă pentru mîntuirea lui şi pentru a altora (cărţi. foi 
religioase, etc.). 

Mai sînt şi alte cerinţe... pe care le vom aminti mai pe larg în cartea 
“Ce este Oastea Domnului” ce va apare în curînd. Vom mai aminti aici 
numai pe scurt că un ostaş al Domnului trebuie să fie activ. Să fie în 
neîncetată luptă contra atacurilor vrăşmaşului diavol. Să lupte 
neîncetat pentru lăţirea Împărăției lui Dumnezeu să lupte pentru 
atragerea şi a altora în fronturile mîntuirii sufleteşti. 

‘...Dacă cei ce trăiesc o viaţă ostăşească — zice sf. loan 
Gură-de-Aur — se duc îndată unde îi cheamă trîmbiţa războiului, cu 


atît mai mult trebuie a ne pregăti şi noi care sîntem ostaşi ai lui Hristos, 
a face front în faţa păcatului.” 
Omilia V. Evrei 


După ce ai intrat în Oastea Domnului trebuie să-ţi dai seama că ai 
declarat război diavolului şi eşti în război cu patimile şi poftele acestei 
lumi. ‘Ca un ostaş viteaz trebuie să fii într-una înarmat, treaz, 
înţelept, hotărît, curajos, veşnic aşteptind pe vrăşmaşul. De cite ori 
te cheamă trîmbiţa privegherii, iute te pregăteşte de luptă şi te aruncă 
cu tot curajul împotriva răului, rupe şirul vrăşmaşului, taie puternic 
faţa diavolului şi pune mîna pe pradă de la ei, cîştigînd biruinţa... — 
precum spune acel mare sfint părinte loan Gură-de-Aur. 

Un ostaş'al Domnului trebuie să fie apoi un aluat dospitor. După ce 
şi-a ‘dospit’ viaţa lui cu “aluatul cel nou’ al Evangheliei, trebuie să 
dospească şi viața altora. Să facă acest lucru întîi cu predica vieţii 
sale. Aşa să trăiască un ostaş al Domnului încît văzînd şi alţii faptele 
şi purtările sale cele bune — să ia îndemn a intra şi ei în Oastea 
Domnului... 

În numărul viitor vom arăta ceea ce nu-i iertat să facă un ostaş al 
Domnului. 

‘L.S.’ Nr. 46 din 7 nov. 1926 — scrie mai departe sub acelaşi titlu, 
următoarele: 

„..În numărul trecut am spus ce trebuie să facă un bun ostaş al lui 
Hristos. În numărul acesta vom aminti cîte ceva şi din cele ce trebuie să 
nu facă un ostaş al lui Hristos. 

Ţin şi aici să spun îndată că Oastea Domnului nu e numai o luptă 
contra beţiilor şi sudalmelor, ci e o luptă contra tuturor patimilor rele, 
pentru că fiecare patimă rea este un fel de beţie. Oare mînia nu este şi 
ea tot un fel de beţie? Şi oare lăcomia, zgîrcenia, pizma, nu sînt şi ele 
tot un fel de beţie? 

Un bun ostaş al lui Hristos trebuie să se ferească de toate cele şapte 
păcate grele, de moarte care sînt: trufia, desfrînarea, pizma, lăcomia — 
între care şi beţia, hoţia, iubirea de argint — miînia, zgîrcenia şi 
lenea. 

Lupta noastră s-a îndreptat de la început mai ales contra beţiilor şi 
înjurăturilor fiindcă, mai ales, aceste două patimi fac stricăciunile cele 
mai mari în poporul nostru și pentru că, cu aceste două patimi cîștigă 
satana cele mai multe suflete. 

Cu privire la beuturile alcoolice, regulile Oastei sînt următoarele: 

Un bun ostaş al Domnului face cel mai bine dacă se rupe dintr -odată 


cu totul de orice fel de beuturi alcoolice. Omul poate trăi şi fără beuturi 
îmbătătoare (ba încă trăieşte mai mult şi mai bine... încă nimeni n-a 
murit nicăieri din cauză că n-a beut, dar din beţie cîţi mor zilnic!)... 

„„„Oastea Domnului opreşte de la orice fel de beuturi alcoolice mai 
ales pe cei care au fost pătimaşi beţivi, pentru că în aceştia beutura a 
stricat cu totul orice hotar de oprire, de stăpînire. Pentru beţiv cel dintii 
pahar deschide îndată uşa larg spre beţie. Pentru aceştia nu este o altă 
cale de scăpare decît ruperea totală cu orice fel de beutură pe vecii 
vecilor. 

„„.Opreşte apoi de la orice fel de beuturi alcoolice pe toţi cei 
necăsătoriți... pentru că aceştia trebuie să stăruiască şi mai mult în 
virtutea înfrîngerii poftelor. lar beuturile alcoolice sînt cel mai mare 
duşman al acestei virtuţi. ‘Nu beţi vin întru carele este desfrinare” — 
spune apostolul Pavel (Efes. 5:18). 

...Un bun ostaş al Domnului nici nu va intra prin crîşme... pentru că 
acolo sînt ispitele cele mari şi căderile cele pierzătoare... 

Acestea ar fi pe scurt regulile cu beutura. Spun adevărul că de trei ani 
de zile m-am tot frămîntat cu dezlegarea lor — şi tremur şi acum să nu 
fi greşit cumva cu precizarea lor. Ca un munte de fier apasă asupra 
conştiinţei mele întrebarea: oare nu cumva am lăsat pe undeva o uşiţă 
deschisă pentru ispita satanei? Băgaţi de seamă că... ceea ce pare că am 
lăsat, poate fi o uşă deschisă pentru satana... poate fi mărul din grădina 
Edenului. Satana-i viclean mare. Dacă are o uşiță deschisă apoi cu zi 
cu noapte umblă şi se vicleneşte cum ar putea-o lărgi, ca să intre prin 
ea... 

Decît astfel să vă înşele şi pe voi satana, decit să aveţi veşnic 
deschisă o uşă, eu zic: mai bine să închideţi uşa de tot. Lepădaţi-vă 
de orice fel de beutură îmbătătoare... Nici un pahar, nici o picătură... 
Închei spunînd încă o dată: un ostaş al Domnului... se leapădă de orice 
fel de beuturi alcoolice. 

În numărul viitor vom scrie mai departe despre celelalte oprelişti pe 
care le pune ‘Oastea Domnului”. 


‘L.S.’ Nr. 48 din 14 nov. 1926 scrie: 


Dăm în continuare opreliştile pe care Oastea Domnului le pune 
pentru cei ce vreau să fie ostaşi ai lui Hristos. 

Un ostaş al Domnului nu se duce pe la petreceri, jocuri şi baluri, 
pentru că aşa cum se fac acestea în ziua de azi... sînt cu totul atrase în 
slujba diavolului... Şi sînt destule alte societăţi (în afara Oastei) care 
se întrec în a face jocuri şi baluri pe seama membrilor lor... Societatea 


noastră nu se ocupă cu aşa ceva. Petrecerile noastre sînt a ne întîlni 
mereu în Domnul... noi ne petrecem citind şi vestind Sfintele Scripturi, 
cîntînd cîntări duhovniceşti, rugîndu-ne Domnului şi bucurîndu -ne în 
El, după cuvintul sf. apostol Pavel care zice: ‘nu beţi vin întru care este 
desfrînare ci vă umpleţi de Duhul Sfînt vorbind între voi în psalmi. în 
lăudări şi în cîntări duhovniceşti” (Efes. 5:18-19). 

Un ostaş al Domnului va merge numai la acel fel de petreceri unde 
lipseşte beutura și jocul... Sau cel mult va sta acolo pînă ţine partea 
cea bună... pînă ţine partea în care diavolul încă nu s-a amestecat. 

„„„Peste tot, un ostaş al Domnului se va păzi de orice clacă, 
şezătoare şi strînsură în care stăpineşte ‘duhul acestei lumi’... căci 
“oricine vrea să fie prieten cu lumea (cu duhul ei cel păcătos) se face 
vrăşmaş cu Dumnezeu” (Iacov 4:4). 

Peste tot în privinţa întrebării: unde poate merge un ostaş al 
Domnului, recomand următoarea regulă: 

De cîte ori un ostaş este nedumerit asupra acestei întrebări, să se 
întrebe: ‘Oare merge şi Domnul Isus cu mine? Oare poate să meargă 
Domnul cu mine în crîşmă? — Ba! Atunci nu merg nici eu! Oare stă 
Domnul Isus cu mine acolo unde se vorbesc uriciuni şi murdării? — Ba! 
Atunci nu stau nici eu!” Un ostaș al Domnului poate merge numai acolo 
unde poate merge şi Domnul cu el. Şi va sta numai acolo unde poate 
sta şi Domnul Hristos... 

„„„Un ostaş al Domnului nu înjură şi nu foloseşte nici un fel de 
cuvînt de sudaimă. Despre acest păcat scriem mai pe larg în altă parte... 
Aici voi spune doar atit că înjurătura este poate cel mai fioros şi mai 
grozav păcat. Despre acest păcat zice Evanghelia că ‘toate păcatele se 
vor ierta fiilor omeneşti şi hulele oricîte le vor grăi, dar cine va huli 
împotriva Duhului Sfînt nu are iertare în veci, ci va fi vinovat Judeţului 
veşnic” (Marcu 3:28). Despre satana se ştie că este un răsculat şi un 
hulitor împotriva lui Dumnezeu. Văzut-aţi pe suduitorul de cele sfinte 
cum În decursul fioroaselor lui înjurături îşi ridică pumnii şi privirile 
spre cer ca şi cum ar ameninţa pe cineva de acolo? El este ca şi satana 
un vrăşmaş pe faţă şi un răsculat împotriva lui Dumnezeu. 

Cei ce suduie, — nu numai că în Oastea Domnului n-au ce căuta, — 
ci ei ar trebui scoşi şi din rîndurile celorlalţi creştini. 

Un ostaş al Domnului nu fumează. De ce? 

Întîi pentru că fumatul este un lucru urit și urîcios... Gîndească-se 
fiecare fumător şi să întrebe, oare ar putea el să stea în fața 
Mîntuitorului cu ţigara în gură? Oare rămîne, oare petrece, oare 
călătoreşte împreună cu noi Domnul cînd noi într-una pufăim şi 
scuipăm? 


Fumatul trebuie lăsat apoi pentru că el devine o patimă, o plăcere care 
întrece plăcerea duhovnicească... punînd stăpînire pe toată fiinţa 
omului şi robind-o de dimineaţa pînă seara... Lucrul acesta e nebun şi 
necurat. 

Fumatul trebuie lăsat şi pentru că noi sîntem răspunzători înaintea lui 
Dumnezeu de fiecare ban ce-l cheltuim. Noi nu sîntem stăpînii ci sîntem 
numai administratorii averilor şi banilor noştri. Ce vom răspunde oare 
în fata Domnului Dumnezeu despre banii ce i-am cheltuit pe tabac?... 

„.„.Cîţi “creştini” sînt care nu se îndură să facă milostenie, se lipsesc 
de Biblie, de o gazetă bună, de cărţi cu hrană sufletească — dar pentru 
tabac dau mii de lei pe an. Nu este oare acesta un lucru nebun și 
necurat?“ 

În continuarea acestui „regulament“, preotul Iosif Trifa descrie modul de 
luptă al unui ostaş creştin, dezvoltînd pe larg textul din Efeseni cap. 6, în 
care apostolul Pavel enumeră „armele“ luptătorului creştin: „mijlocul încins 
cu adevărul“, platoşa neprihănirii, picioarele încălţate cu rîvna Evangheliei 
păcii, scutul credinţei, coiful mîntuirii, sabia Duhului Sfînt care este Cuvîntul 
lui Dumnezeu şi rugăciunea. 

Oricine citeşte aceste pagini, şi toate celelalte scrieri ale preotului losif 
Trifa, poate să vadă că singurul lucru pe care-l urmărea acest credincios preot 
ortodox era să-i întoarcă pe oameni la Dumnezeu, să-i înveţe transformarea 
vieţii prin Isus Cristos şi să-i îndrume spre o viaţă creştină curată, după 
Sfinta Scriptură. Reacţia cititorului ar fi aceea că nimic din toate acestea nu 
sînt contrare nici Bibliei, nici dogmelor Bisericii Ortodoxe. Şi totuşi, 
opoziţia faţă de lucrarea acestui preot n-a întirziat să apară, să se dezvolte şi 
să acţioneze pînă la scoaterea lui din Biserică. 

Ce i s-a reproşat preotului losif Trifa? Nu vom intra în toate detaliile luptei 
care s-a dat în jurul Oastei Domnului timp de vreo cinci ani, între 1933 şi 
1938, şi care s-a soldat cu scoaterea lui Iosif Trifa din preoţie (caterisire). Ne 
vom mărgini doar să semnalăm raţionamentele strict teologice care au dus la 
acest sfîrşit tragic. 

Prin 1934 îl găsim pe preotul Iosif Trifa enumerînd mai multe acuzaţii care 
se aduc Oastei Domnului, printre care o găsim şi pe aceasta: „Un frate preot 
scria anul trecut că Oastea a fost bună la început pînă cînd se ocupa numai cu 
propaganda contra beţiei. Dar de cînd le predică oamenilor “neştiutori” 
despre naşterea din nou, a devenit “primejdioasă” şi nu mai trebuie sprijinită” 
(citat din istoria Oastei de T. Dorz, vol. 1, pag. 334). 

Să ne oprim puţin la această acuzaţie şi să vedem pe ce se întemeiază ea. 
Preotul care a făcut-o cunoştea bine teologia ortodoxă. El ştia că după 
dogma ortodoxă nașterea din nou se întîmplă în botez. Botezul se 
administrează copiilor mici şi, prin urmare, fiecare ortodox care a fost 


botezat cînd a fost mic este considerat a fi născut din nou. A predica o naştere 
din nou care se întîmplă atunci cînd înţelegi jertfa Domnului Isus Cristos şi 
cînd ÎI primeşti pe EI ca Mîntuitor înseamnă a nega capacitatea botezului de a 
produce acea naştere din nou! 

Exact lucrul acesta îl cred baptiştii. Ei cred că naşterea din nou este un 
fenomen care se produce pe plan spiritual atunci cînd omul se pocăiește, se 
întoarce la Domnul Isus Cristos şi-L primeşte pe El ca Domn şi Miîntuitor 
personal. De aceea ei nu mai botează copiii mici. Ei aplică botezul după 
întoarcerea la Domnul Isus Cristos, şi consideră botezul un act simbolic care 
arată moartea faţă de lume şi învierea cu Domnul Isus Cristos la o viaţă 
nouă. 

A predica în Biserica Ortodoxă naşterea din nou ca un act care se produce 
la maturitate, cînd omul se întoarce la Dumnezeu, este într-adevăr un lucru 
care contrazice o dogmă ortodoxă foarte importantă. Dar preotul Iosif Trifa, 
studiind ce spune Scriptura despre naşterea din nou, şi vrînd să fie credincios 
Scripturii, n-a avut încotro, şi a ajuns să predice o învăţătură care 
contrazicea dogma Bisericii sale. 

Acuzaţia de bază însă care i-a fost adusă preotului Iosif Trifa a fost aceea 
că a refuzat să admită ca ierarhia Bisericii Ortodoxe să preia conducerea 
Oastei Domnului. Timp de cîţiva ani de zile s-a încercat acest lucru, dar Iosif 
Trifa a observat că cei ce voiau să pună mîna pe Oaste intenționau să o 
transforme dintr-o mişcare de înnoire spirituală într-o mişcare de educaţie 
culturală și sanitară. 

Pentru a evita acest dezastru, losif Trifa şi-a dat demisia din funcţia de 
preot, intenţionînd să rămînă conducător al Oastei şi redactor al revistei 
„Lumina Satelor“. Mitropolia de la Sibiu l-a anunţat însă că din moment ce 
nu mai este preot i se ia şi conducerea Oastei şi redacţia revistei. Acestea se 
întîmplau în decembrie 1934-ianuarie 1935. În 5 ianuarie 1935, Iosif Trifa a 
scris următoarea scrisoare adresată Mitropoliei: 


„Prea venerat Consiliu Arhiepiscopesc, 


Cu referire la cele ce mi s-au comunicat din partea prea ven. Cons. 
Arhiepiscopesc sub Nr. 32/1935 bis, răspund: 

În legătură cu ‘Oastea Domnului” n-am avut absolut nici un fel de 
însărcinare şi încredințare din partea nimănui. În consecinţă n-am de 
prezentat în legătură cu această mişcare nici un fel de dare de seamă. 

Creaţia spirituală a mişcării ‘Oastea Domnului” a venit pe 
de-a-ntregul din partea Domnului. El mi-a inspirat-o şi prin El am 
creat-o. El Singur mi-a dat însărcinarea în crearea acestei mişcări. Lui 


Singur am gestiuni de predat. E! Singur mă poate opri să nu mă mai ocup 
de ea. 

Accentuez însă ceea ce am spus de atitea ori: am respectat întru totul 
învăţăturile Sfintei noastre Biserici. Am lucrat în cadrul acestor 
învățături şi voi lucra şi mai departe tot în cadrul acestor învățături. 
lar întru cît s-ar părea şi s-ar dovedi că am ieşit din aceste învățături, 
sint gata să mă înfăţişez oricînd în faţa forurilor bisericești 
competente“. 


Mitropolitul Nicolae Bălan i-a răspuns lui Iosif Trifa printr-o scrisoare 
lungă de 16 pagini. Esenţa răspunsului Mitropolitului este rezumată de Traian 
Dorz astfel: 


„În punctul 1 se neagă orice posibilitate de legătură a vreunui suflet cu 
Mîntuitorul în alt fel decît prin mijlocirea oficialităţii bisericeşti. 
Această legătură cu Hristos, cînd este vorba de un preot, cu atît mai mult 
nu se poate concepe decît aşa. Orice altă părere despre aceasta nu poate 
fi decît ʻo notă a subiectivismului sectar care ocoleşte Biserica 
închipuindu-şi că în afară de ea poate să stea în legătură cu Hristos şi 
să primească însărcinări „singur“ de la El. O asemenea atitudine din 
partea unui preot este inadmisibilă... prin urmare, oricare preot lucrează 
tot ce lucrează numai din încredințarea episcopului său şi în atîrnare de 
acesta. De aceea el poate fi tras la răspundere oricînd de către episcopul 
său şi e dator să-şi dea socoteală de întreaga sa activitate... Tot 
asemenea el poate fi absolvit de delegaţia ce o are atunci cînd, apreciind 
interesele Bisericii, episcopul crede de cuviinţă aceasta..." 

În punctul 2 se spune că oricine ar îndrăzni să nege lucrurile de mai 
sus neagă Biserica şi doctrina despre ea, Ierarhia şi ordinea canonică a 


Bisericii. Această negare — spune mai departe mitropolia — este 
comisă de afirmaţia că “în legătură cu Oastea Domnului n-am avut 
absolut nici 0 însărcinare şi încredințare din partea nimănui’... şi 


precizează că “însăşi hirotonia întru preot... constituie însărcinarea de 
a-ţi pune toate puterile în slujba Bisericii...” Tot ce ar face şi ar crea 
un preot, indiferent de mărimea operei sale, nu este decit îndeplinirea 
unei însărcinări cu care este dator faţă de Biserică prin însăşi 
misiunea sa...“ 


Este de o deosebită importanţă să înţelegem ce spune Mitropolitul Nicolae 
Bălan în această scrisoare. Într-un capitol anterior, noi am discutat doctrina 
ortodoxă care spune că harul mîntuitor a fost depozitat în Biserică, şi că acum 
Biserica administrează, sau împarte, sau dăruieşte individului mîntuirea. 


Preotul Iosif Trifa, predicînd despre jertfa Domnului Isus Cristos, chemîndu -i 
pe oameni să-L primească pe Isus ca Mîntuitor personal şi propovăduind 
astfel o întîlnire directă între individ şi Isus Cristos şi o mîntuire prin această 
întîlnire, nega de fapt una dintre cele mai centrale dogme ale Bisericii 
Ortodoxe. lată de ce Mitropolitul Nicolae Bălan „neagă orice posibilitate de 
legătură a vreunui suflet cu Mintuitorul în alt fel decît prin mijlocirea 
oficialităţii bisericeşti!“ 

Aceasta a fost „erezia“ preotului losif Trifa. Restul acuzațiilor erau de 
ordin administrativ şi nu merită să ne ocupăm de ele. În cele din urmă, prin 
sentinţa din 13 martie 1936, preotul Iosif Trifa a fost caterisit. Apelul de 
grațiere i-a fost respins de Sinodul Bisericii prin decizia din 18 martie 1937. 

Este bine să auzim şi strigătul de durere al acestui preot, publicat în revista 
Isus Biruitorut, din 11 aprilie 1937, sub titlul „Mi s-a luat numele şi haina de 
preot...“ 


„În sfirşit, mi s-a adus la cunoştinţă oficios (şi s-a publicat şi în 
‘Lumina Satelelor”) că sf. Sinod a respins cererea pe care o înaintasem 
şi a întărit caterisirea mea. Prin urmare, iată am ajuns un preot caterisit. 
Mi s-a luat haina şi numele de preot. Am fost dat afară din ceata celor 
8000 de preoţi, ca fiind cel mai netrebnic, dintre toţi. Şi sînt 
ameninţat că voi fi dat afară cu totul şi din biserică, ca un ‘păgîn’ şi 
‘vameş’ care spurcă biserica. 

Eu — căutînd spre Cer — mă resemnez în faţa judecății ce mi s-a 
făcut, aşteptînd — cum spuneam — şi judecata cea de la a treia 
instanţă: Judecata cea Cerească. 

În fața judecății ultime de la Bucureşti, repet ceea ce spuneam în 
faţa primei judecăţi: 

Mă voi resemna în această judecată şi voi rămînea pe mai departe în 
Biserică, un simplu mirean în rînd cu ceilalţi fraţi ai mei în Ostăşia 
Domnului. 

Fireşte — e un hotar mare acesta din viaţa mea. E o răspîntie de 
unde mă uit înapoi peste mult zbuciumata mea viaţă. În clipa cînd mi se 
ia haina şi numele de preot, mă uit şi peste zbuciumul celor 25 de ani 
de preoţie. Şi văd toate frămîntările mele de preot şi vestitor al 
Evangheliei. 

Văd nopţile nedormite... văd paturile de la Geoagiu şi Davos... văd 
lacrimile pe care le-am vărsat pentru Biserica şi Poporul meu. Văd 
întreg cîmpul de bătălie în care am luptat şi am sîngerat pentru binele 
Bisericii şi Neamului meu. Şi acum — slăvit să fie Domnul — iată văd 
şi răsplata acestor lupte, în care mi-am jertfit şi sănătatea. 

Trebuia să vină şi răsplata aceasta. Poate fiindcă L-am vestit prea 


mult pe Isus Cel Răstignit. Eu mi-am înţeles slujba de preot să-l 
vestesc neîncetat pe Isus Cel Răstignit, să chem suflete pierdute la 
picioarele Crucii Lui. Vrăjit de Jertfa Golgotei, am predicat poate prea 
mult această Jertfă şi poate am vrăjit prea mult poporul cu această Jertfă 
— şi poate pentru asta mi-a venit acum o răsplată pe care nu o primesc 
eu cel dintii, şi nici cel din urmă. Cam toţi cei ce au bătătorit prea mult 
Dealul Golgotei — aşa au păţit şi aşa vor păţi! Cam toţi care s-au 
îndrăgostit prea mult de Jertfa Golgotei şi au spus adevărul — aşa au 
pățit şi aşa vor păţi. 

Fraţii mei! “Vă scriu aceste rînduri cu ochii scăldați în lacrimi” (2 
Cor. 2:4). Mă gîndesc la tot ceea ce ne leagă pe noi. ‘Eu am fost gata să 
vă dau nu numai Evanghelia ci şi viaţa mea’ (1 Tesal. 2:8), să mă 
cheltuiesc chiar pe mine însumi pentru sufletele voastre (2 Cor. 12:15). 
lar la această dragoste voi aţi răspuns cu focul dragostei voastre. 

Vă îndemn iubiții mei să fiţi liniștiți! Dacă pe mine m-au dat 
afară definitiv din ceata preotilor, eu voi merge mai departe pe calea 
pe care am mers şi pînă acum, pe calea Crucii, pe calea Domnului. 

Eu n-am îndemnat nici odată pe nimeni contra cuiva, decît contra 
păcatului. 

“Cu ochii ţintă la Căpetenia desăvirşirii noastre.” Cu ochii ţintă la 
Isus Cel Răstignit — acesta a fost îndemnul meu de totdeauna. Şi acesta 
e şi acum. 

lar dacă va fi să fiu dat afară cu totul din Biserică (adică un fel de 
“exilare”) repet şi eu cuvintele ce le-a rostit cu un astfel de prilej Sf. 
loan -Gură de Aur: 

“Numeroase sînt valurile şi puternic curentul. Nu mă tem de înec 
întrucît stau pe Stîncă... Nu doresc să trăiesc decît pentru voi. De aceea 
vă implor: consolaţi-vă, că nimeni nu mă poate despărți de voi. Ceea 
ce Dumnezeu a unit, omul nu poate să despartă. Biserica constă nu în 
ziduri ci în comunitatea credincioşilor. Miine voi fi cu voi la ceasul 
rugăciunii. Căci unde sînt eu, sînteţi şi voi şi unde sînteţi voi sînt şi 
eu. De sîntem despărțiți de spaţiu, sîntem uniţi în dragoste. Nici 
moartea nu ne poate despărţi. Sînt gata de mii de ori să-mi dau viaţa 
pentru voi.’ 


Rugăciune 


Şi-acum, către Tine mă întorc Doamne Isuse, Preadulcele meu 
Mîntuitor, Singura mea nădejde şi bucurie. Îţi mulţumesc că ai făcut 
din mine un copil al suferinţii. Şi-Ţi mulţumesc că mă ţii mereu în 
starea aceasta grea, dar binecuviîntată! 


Acum robul Tău iarăşi stă la o răspîntie. Ce aş putea spune o 
Doamne, şi aici altceva, decit: să fie voia Ta! 

Doamne Isuse, ştiu că mă aşteaptă cruci nouă şi necazuri nouă. Dar 
Tu ştii Doamne că robul Tău nu şi-a precupeţit nici odată viaţa lui 
cea trecătoare. Voi suferi totul pentru Tine, pentru ca pe urmă, Să trec în 
odihna Ta cea dulce şi scumpă. “ 


În ultimii zece ani ai vieţii sale, preotul Iosif Trifa a fost mereu bolnav, a 
avut multe operaţii la plămîni şi la intestine, a stat mult timp în spitale şi în 
stațiuni balneare, şi şi-a desfăşurat activitatea spirituală şi editorială mai 
mult de pe patul de suferinţă. S-a stins din viaţă în 12 februarie 1938. 

Oastea Domnului nu s-a stins însă. Ea a continuat să existe în ciuda 
opoziţiei ierarhiei Bisericii Ortodoxe. Este adevărat că mulţi fraţi ostaşi, 
printre care şi unii dintre conducători, văzînd că sînt alungaţi din Biserica 
Ortodoxă, s-au alăturat unor culte neoprotestante. Unii au trecut la baptiști, 
alţii la creştini după Evanghelie, alţii la penticostali. 

Traian Dorz, minunatul poet al Oastei, este unul dintre puţinii care au 
luptat cu îndirjire pînă în zilele noastre să ţină Oastea Domnului în Biserica 
Ortodoxă. Dar el recunoaşte cu amărăciune: 


„Dar însăşi condiţiile pe care ni le-a creat biserica noastră care ne 
alunga, erau anume create spre a ne împinge ca să fim înghiţiţi de 
învăţăturile streine. Ele ne-au împins la asta. Cinismul şi răzbunarea 
cu care eram priviţi urmărea puternic trecerea noastră totală la secte. 
Sau transformarea noastră într-o sectă ruptă de biserică, asemeni 
fracțiunii lui Tudor Popescu, cu care le reuşise tocmai manevra asta. 
Aceasta le-ar fi pecetluit apoi pe totdeauna triumful punctului lor de 
vedere, după care Oastea Domnului trebuia să sfirşească neapărat la 
secte, sau ca o nouă sectă. 

De fapt, unul dintre episcopi ne-a şi spus odată foarte nervos: 

— Dar treceţi odată domnilor la secte! Măcar să scăpăm de voi mai 
repede! Am şti atunci că avem o sectă mai mult, dar nu ne-aţi mai 
chinui mereu ca acum! 

Noi “îi chinuiam” cu trebuinţa unei neapărate înnoiri a vieţii 
duhovniceşti. De asta voiau ‘să scape”... 

Şi atunci ‘ca să scape odată de noi’ au îndrumat preoţii să ne 
împingă afară din biserică prin orice metode, dar cît mai sigur şi cît mai 
repede“. 


Este normal să ne punem acum întrebarea: Este posibilă o înnoire, o 
renaştere a Bisericii Ortodoxe din ceremonialismul în care este anchilozată? 


Noi ne rugăm lui Dumnezeu pentru o asemenea înnoire şi renaştere. De ea ar 
beneficia tot neamul nostru. Şi ştim că în cadrul ortodoxiei româneşti sînt 
preoți şi laici, fie în Oastea Domnului, fie în afara ei, care doresc o asemenea 
revenire la viaţă şi care caută să o producă. Pentru aceştia am adăugat aici 
istoria acestor trei preoţi: Dumitru Cornilescu. Tudor Popescu şi losif Trifa. 
Ei trebuie să știe că au mai existat oameni care au lucrat la înnoirea Bisericii 
Ortodoxe. Trebuie să ştie ce anume au încercat ei să schimbe şi să ştie cum 
a reacţionat ierarhia Bisericii şi, mai ales, de ce a reacţionat împingîndu-i în 
afara Bisericii. 

Aceia care doresc astăzi o înnoire a Bisericii trebuie să-şi formuleze foarte 
clar ce anume voiesc să înnoiască şi apoi să vadă care dogme ale Bisericii ar 
putea să fie afectate de ceea ce vor ei să aducă nou. Noi nu credem că pot să se 
facă înnoiri fără ca prin acestea să fie afectate anumite dogme. 

Aţi văzut care a fost experienţa acestor trei preoţi. Să recapitulăm 
punctele principale ale acţiunilor lor. Însăși traducerea Bibliei în limba 
română modernă, fără nici un fel de abateri de la textul original, a fost 
considerată a fi o acţiune „protestantă“. Apoi, cînd oamenii aceştia au 
predicat mîntuirea personală prin Domnul Isus Cristos, ei au contrazis dogma 
că Biserica este cea care împarte mîntuirea. Cînd Tudor Popescu s-a întors la 
învăţătura Bibliei că numai Isus este mijlocitor între om şi Dumnezeu, el a 
fost acuzat că desfiinţează dogma despre sfinţii care mijlocesc între om şi 
Dumnezeu. Cînd losif Trifa a predicat despre naşterea din nou ca urmare a 
primirii Domnului Isus în inimă, a fost acuzat că desfiinţează dogma naşterii 
din nou prin botezul copilului mic. 

Trebuie să recunoaştem că ierarhii Bisericii Ortodoxe, care i-au împins pe 
aceşti preoţi în afara Bisericii, n-au făcut altceva decit să apere cu stricteţe 
dogmele Bisericii. Problema deci este aceasta: Va ajunge oare ierarhia 
Bisericii Ortodoxe să admită că dogmele nu sînt absolute şi că ar fi necesară o 
reconsiderare a lor şi, poate, o reformulare a lor? Deocamdată nu se întrevăd 
semne că aşa ceva ar fi posibil. 

Dumitru Cornilescu şi Tudor Popescu au sfîrşit prin a se alătura unor culte 
protestante. Tot aşa au făcut mulţi din Oastea Domnului. Aceasta este 
soluţia pe care o găsesc astăzi tot mai mulţi români care trec la baptiști, la 
penticostali sau la creştini după Evanghelie. Aceste culte cuprind astăzi peste 
o jumătate de milion de români. Şi tot mai mulţi români continuă să se 
alăture acestor culte. Oare fenomenul acesta nu va stimula Biserica Ortodoxă 
la o reexaminare radicală a întregii ei situaţii în neamul nostru? 


Concluzie 


Experimentul comunist a ajuns la sfirşit. Creatorii economiei de stat, 
planificată şi condusă de la centru, au crezut că astfel vor produce belşugul 
pentru întreaga societate. S-a dovedit însă că acest sistem produce numai 
sărăcie. Într-o serie întreagă de țări, conducătorii comunişti înşişi recunosc 
astăzi că singura salvare pentru ţările lor este o descentralizare a economiei. 

Dar falimentul pe plan economic al marxismului înseamnă şi falimentul lui 
pe plan ideologic. Cine mai are interes să păstreze marxismul ateu ca ideologie 
a naţiunii? 

Fapt este că falimentul marxismului lasă naţiunile care i-au căzut o vreme 
pradă într-un gol spiritual imens. După decenii de negare şi de materialism 
cras, oamenii sînt flămînzi după realitate spirituală, sînt flămînzi după 
Dumnezeu. 

Cine va satisface foamea poporului român după Dumnezeu? Este oare 
Biserica Ortodoxă pregătită să dăruiască poporului învățătură biblică, bogată, 
inspiratoare, satisfăcătoare? Îndeplinirea unor ritualuri, oricît ar fi ele de 
bogate în semnificaţii, nu va satisface foamea poporului după adevărurile lui 
Dumnezeu, aşa cum sînt ele exprimate în Cuvîntul lui Dumnezeu. 

Viaţa spirituală a omului se dezvoltă numai prin hrănirea acestuia cu 
adevărurile Cuvîntului lui Dumnezeu şi prin trăirea după îndrumările date 
nouă în Cuvîntul lui Dumnezeu. Dezamăgit de ateism, poporul român este 
dispus acum să asculte, să discearnă şi să aleagă. Poporul român va merge 
după aceia care vor şti să-i comunice clar şi convingător adevărul viu al 
Cuvîntului lui Dumnezeu. 

Este adevărat că poporul român a păstrat un ataşament sentimental faţă de 
Biserica Ortodoxă, datorită faptului că în trecut Biserica Ortodoxă a fost 
păstrătoarea unităţii noastre naţionale, creatoarea culturii noastre și 
făţuitoarea specificului nostru naţional. 

Dar, din păcate, în anii de întuneric ai regimului comunist, Biserica 
Ortodoxă română a devenit o anexă a guvernului ateu şi s-a lăsat condusă şi 
folosită de acesta după bunul lui plac. Poporul român s-a găsit abandonat de 
singura instituţie de la care ar mai fi putut aştepta o rază de lumină în 


întuneric. Cei patruzeci de ani de îndoctrinare ateistă au creat o generaţie care 
nu mai cunoaşte ce este de fapt creștinismul, căci Biserica Ortodoxă a 
renunţat la instruirea copiilor ei în crezul ortodox. Falimentul acestei Biserici 
pe plan politic face acum ca ruptura dintre poporul român și Biserica 
Ortodoxă să fie aproape totală. Va putea oare Biserica Ortodoxă să-şi 
recucerească poporul? 

Cultele neoprotestante, cînd şi-au început activitatea în România, au 
trebuit să pornească de la zero. Şi ele au trebuit să-și cîştige aderenţi 
luîndu -i de la Biserica Ortodoxă. Astăzi, practic şi Biserica Ortodoxă trebuie 
să pornească de la zero: ea trebuie să-şi recucerească poporul. De acum, 
Biserica Ortodoxă este în poziţia în care erau cultele neoprotestante la 
începutul activităţii lor în România. Şi totuşi există o mare diferenţă între 
ele: Biserica Ortodoxă oferă poporului ritualuri, iar cultele neoprotestante se 
concentrează asupra predicării Cuvîntului lui Dumnezeu. Biserica Ortodoxă 
se oferă să facă ea contactul oamenilor cu Dumnezeu, prin ritualuri. Bisericile 
neoprotestante le oferă oamenilor un contact direct, individual, cu Dumnezeu, 
prin Isus Cristos, aşa cum au oferit şi preoţii Dumitru Cornilescu, Tudor 
Popescu şi Iosif Trifa. 

În exilul românesc există astăzi cîțiva preoţi români ortodocşi care s-au 
dovedit a fi eroi ai credinţei în România şi care îşi continuă misiunea din şi 
în străinătate. I-am ascultat de mai multe ori cu deosebit respect şi cu viu 
interes, şi le-am citit articolele în diferite publicaţii, ca să înțeleg care este 
mesajul lor. Nu mă refer la chemarea lor la luptă pentru o Românie liberă, ci la 
mesajul lor ca lucrători creştini. Mărturisesc că am fost dezamăgit, căci 
singura chemare pe care o aud de la ei este: „Veniţi la Biserică“ sau 
„Rămiîneţi ataşaţi Bisericii în ciuda ierarhiei ei“. Aud de asemenea că 
esenţa ortodoxiei este eucharistia, în care trupul lui Cristos este re-creat şi 
este dăruit oamenilor. 

Se mai aude încă ceva foarte interesant. Cînd evanghelistul Billy Graham a 
fost în România şi a ţinut acolo predici de evanghelizare, adică predici în 
care le-a vorbit oamenilor despre mîntuirea prin Isus Cristos şi i-a invitat 
să-L primească în vieţile lor pe Isus ca Mîntuitor personal, aici, între românii 
din Apus, s-au auzit voci care au afirmat că românii nu au nevoie de 
evanghelizare, deoarece românii sînt creştini. Adică, de vreme ce toţi au fost 
botezați cînd au fost copii mici, toţi sînt creştini şi nu mai au nevoie să li se 
predice că trebuie să-L primească personal pe Isus în viaţa lor şi astfel să se 
creştineze. 

Trebuie să subliniem că din punct de vedere al dogmei ortodoxe oamenii 
aceştia au dreptate: dogma ortodoxă spune că individul este creştinat prin 
ritualul botezului, cînd este copil mic, şi că, deci, el nu mai are nevoie de altă 
creştinare sau convertire. 


lată atunci la ce mă refer cînd spun că Biserica Ortodoxă oferă poporului 
român numai ritualuri: primul ritual este botezul copilului mic, prin care acesta 
este „creștinat“. Al doilea este ritualul spovedaniei şi al dezlegării de păcate 
pe care i-o oferă omului preotul. Al treilea ritual este eucharistia prin care 
Biserica Ortodoxă spune că Îl împarte pe Cristos oamenilor. Fără să mai 
menţionăm alte ritualuri de mai mică importanţă, amintim doar ultimul 
ritual, acela: al slujbelor de la înmormîntare şi de după înmormîntare, prin 
care Biserica Ortodoxă spune că are puterea să împartă iertarea finală. 

Dacă înţelegem ce putere şi eficacitate acordă ortodoxia acestor ritualuri 
făcute de Biserică, înţelegem de ce mesajul preoţilor ortodocşi se poate 
reduce la „veniţi la Biserică“ sau „rămîneţi în Biserică“. 

Două întrebări fundamentale se pot pune aici. Prima este aceasta: Este oare 
adevărat că mîntuirea omului şi relaţia lui cu Dumnezeu se realizează prin 
aceste ritualuri? În capitolul Împăcarea cu Dumnezeu am arătat că Sfînta 
Scriptură ne învaţă cu totul altceva despre felul cum se realizează mîntuirea 
omului şi relaţia lui cu Dumnezeu. A doua întrebare este aceasta: Se vor 
mulţumi românii — flămînzi după adevăruri spirituale, după învățături 
biblice, după o trăire personală cu Dumnezeu — cu ritualurile pe care li le 
oferă Biserica Ortodoxă? Răspunsul la această întrebare îl vor da românii în 
viitorul apropiat, atunci cînd vor fi liberi să aleagă fără oprelişti. 

Biserica Ortodoxă va trebui să concureze pe piaţa liberă a ideilor cu cultele 
protestante şi neoprotestante. Fiecare îşi va expune crezul în libertate, şi 
poporul român în libertate va alege. 

Ceea ce i se va impune Bisericii Ortodoxe va fi o definire clară, în limbaj 
care să fie înțeles de omul de astăzi, a întregului ei crez şi mesaj. Fără o 
asemenea expunere limpede şi sistematică a crezului ei, pe piaţa liberă a 
ideilor, Biserica Ortodoxă va pierde lupta înainte de a o începe. 

Poporul român se află la una dintre cele mai mari cotituri ale istoriei sale. Pe 
plan economic, politic, cultural şi religios, poporul român trebuie să-şi 
aleagă calea. Ce va alege el? Încotro va merge el? De aceste alegeri va depinde 
destinul neamului nostru. 

Prin cartea aceasta am încercat să explicăm în ce constau opţiunile pe plan 
religios creştin. Sperăm că cei ce o citesc vor şti mai bine ce trebuie să 
aleagă. 


Care este credinţa adevărată? 


Am pus ca moto al acestei cărţi cuvintele apostolului luda care ne cheamă 
să luptăm „pentru credința care a fost dară sfinților o dată pentru 
totdeauna “. Apostolul Iuda scria aceste cuvinte la o dată cînd aproape toate 
cărțile din Noul Testament erau scrise şi erau în posesia bisericilor şi a 
creştinilor. Prin aceste cărți ale Noului Testament, adăugate la Vechiul 
Testament şi alcătuind împreună Biblia sau Sfînta Scriptură, li s-a dat 
sfinţilor credinţa, o dată pentru totdeauna. 

Credinţa adevărată nu ne-o formăm noi. Credința adevărată ne-a fost 
dată o dată pentru totdeauna şi noi o găsim pe paginile Sfintei Scripturi. 
Pentru această credinţă sîntem chemaţi să luptăm. Nu pentru credinţa 
formulată la Roma, la Constantinopol, la Geneva sau la Londra. Dumitru 
Cornil&scu, Tudor Popescu şi Iosif Trifa au fost preoţi ortodocşi români 
care au redescoperit Sfînta Scriptură, şi pe paginile ei au redescoperit 
adevărata credinţă. 

Acum fiecare român este chemat să facă pentru sine însuşi această 
descoperire. Cînd descoperi credința adevărată, Îl descoperi pe Isus Cristos, 
Fiul lui Dumnezeu, care te-a iubit şi S-a dat pe Sine pentru tine, şi care 
acum este viu şi conduce destinele universului. Adevărata credinţă este 
aceea care te ajută să realizezi unirea ta personală cu Isus Cristos. Biserica cea 
mai bună pentru tine este cea care te ajută să mențţii şi să adînceşti această 
legătură personală cu Isus Cristos. Numele care i-l dau oamenii acelei biserici 
nu este de cea mai mare importanţă. Ceea ce trebuie să cauţi tu este o 
biserică în care se predică limpede Cuvintul lui Dumnezeu şi în care simţi că 
oamenii se ajută unii pe alţii să trăiască o viaţă curată, o viaţă pusă în slujba 
lui Dumnezeu şi în slujba răspîndirii Evangheliei. 

Am arătat în această carte ce importanță mare are religia, credinţa 
adevărată, în viaţa unei naţiuni. Națiunea este alcătuită din indivizi. ŞI 
alegerea credinţei trebuie să o facă indivizii. Relaţia cu Dumnezeu este o 
problemă a fiecărui individ. Dar, dacă toţi românii vor alege bine, națiunea 
română va renaşte. Naşterea din nou a indivizilor prin unirea cu Isus 
înseamnă renaşterea naţiunii. 

Nu aştepta pînă fac roți această alegere. Începe tu. Uneşte-te tu cu Isus 
şi fii tu un om nou. Şi ajută-i tu pe alţi români să ajungă la naşterea din nou 
prin Isus. Aşa vei lucra la renaşterea naţiunii române. Şi aşa vei porni tu 
pe calea dezvoltării spiritualităţii tale şi a naţiunii române. Aşa îţi vei 
împlini destinul pe care ţi l-a conceput Dumnezeu şi pe care ţi-l oferă 
Dumnezeu. Alege! 


